SISTEME CONSTITUŢIONALE COMPARATE

PROCEDURA DE REVIZUIRE A CONSTITUŢIEI ÎN STATELE MEMBRE UE



ABSTRACT
Instituţia revizuirii constituţionale a reprezentat de-a lungul istoriei statelor forma  prin care au fost statuate principiile de bază care au fundamentat ordinea juridică a instituţiilor statului şi a societăţilor la un anumit moment. Ea a reprezentat, de asemenea, cristalizarea evoluţiei unui întreg sistem de valori care au definit aceste societăţi, aceste instituţii şi funcţionarea lor. 

Ca noţiune cu implicaţiile pe care le generează, conceptul de reformă constituţională poate fi analizat din mai multe perspective: politică, sociologică,  juridică etc. În centrul analizei juridice, sunt predominante conceptele de suveranitate sau de întindere a drepturilor diferitelor paliere de putere ale statului, atât pe orizontală, cât şi pe verticală. Analiştii politici  plasează în centrul dezbaterilor lor noţiunea de putere, cu conflictele şi influenţele pe care aceasta le generează, cadrul constituţional definind, în principiu, limitele de guvernare. 

Analiza reformelor constituţionale din cele 26 state membre ale Uniunii Europene (mai puţin România) a condus la concluzia că procesele de reformă constituţională – de la modul în care sunt conduse dezbaterile asupra subiectelor supuse revizuirii, forma instituţională în care sunt materializate aceste dezbateri, procedura adoptării – sunt strâns legate şi influenţate de anumite contexte naţionale. Cei mai importanţi factori încluşi în acest cadru sunt legaţi de istoria statelor, gradul de democratizare a societăţilor, contextul geopolitic şi internaţional.

Astfel, una dintre deosebirile substanţiale în privinţa materiilor supuse recentelor revizuiri constituţionale o reprezintă, pentru statele din Europa Centrală şi de Est modificarea fundamentală a regimurilor politice - la sfârşitul anilor 80 - şi implicaţiile aderării la organisme internaţionale, în comparaţie cu democraţiile consolidate ale statelor din Vestul Europei. 

Spre deosebire de primul grup de state - unde trecerea de la regimul totalitar la democraţie a implicat introducerea şi redefinirea prin cadrul constituţional a unor instituţii fundamentale în stat, a relaţiilor dintre ele bazate pe principiul separaţiei puterilor - revizuirile recente în cadrul celui de-al doilea grup de state au avut ca subiect mai ales introducerea în textul constituţional a unor principii deja exersate de decenii: principiul egalităţii în drepturi pentru diferite categorii de cetăţeni, transferul de autoritate între diferite paliere ale puterii în urma descentralizării, dispoziţii privind competenţele în domeniul fiscal şi financiar etc.

Demersul acestei lucrări constă în descrierea succintă, pentru fiecare dintre cele 26 de state membre ale Uniunii (mai puţin România), a etapelor revizuirilor constituţionale, în strânsă legătură cu specificul evoluţiei istorice a statului, modalităţile, procedurile şi limitele de revizuire pentru fiecare dintre ele. 

Lucrarea tratează, de asemenea, structura parlamentelor naţionale, în cadrul definit constituţional.           

AUSTRIA

1. Scurt istoric constituţional

Destrămarea Imperiului Austro-Ungar la sfârşitul primului război mondial a condus la abdicarea regelui Carol I de Habsburg şi la proclamarea Republicii Austria la data de 12 decembrie 1918. 

Graniţele statului au fost stabilite la 10 septembrie 1919, prin Tratatul de la Saint-Germain-en Laye.  

Prima Constituţie a Republicii Austria a fost adoptată la 1 octombrie 1920,  consacrând neutralitatea ca principiu al politicii de stat.

Noul stat independent a fost marcat de conflictele dintre partidul populist şi partidul social-democrat, de Uniunea vamală austro-germană din 1931, de instaurarea regimului autoritar al Cancelarului Dollfus, de oscilaţiile succesorului acestuia, Schuschnigg, obligat de Hitler să accepte anexarea Austriei la Marea Germanie („Anschluss”), la 11 martie 1938. Austria a devenit o simplă provincie a Germaniei naziste, sub numele de „Östmark”.
În anul 1934, Constituţia din 1920 a fost înlocuită de o nouă lege fundamentală care a definit Austria ca stat autoritar corporativ. Această Constituţie a rămas în vigoare până în 1938, anul în care Austria a încetat să existe ca stat suveran. 

După înfrângerea Germaniei naziste, statul austriac este restabilit prin Declaraţia de independenţă din 27 aprilie 1945, semnată de reprezentanţii celor trei partide fondatoare ale celei de-a II-a Republici (partidul populist, partidul socialist şi partidul comunist). 
Legea constituţională din 1 martie 1945 a repus în vigoare Constituţia din 1920, cu amendamentele adoptate în 1929. Revizuirea constituţională din 1929 a introdus noi reglementări referitoare la alegerea directă a Preşedintelui Republicii, precum şi la extinderea competenţelor acestuia (dizolvarea Parlamentului, desemnarea Cancelarului şi a miniştrilor Cabinetului). 


Constituţia actuală a Austriei (care conţine  prevederi constituţionale federale fundamentale) este completată de un veritabil „corp de legi” cu valoare de text constituţional. 
Conform art. 149 din Constituţie au valoare de document constituţional: Legea fundamentală a statului nr. 142 / 1867 privind drepturile generale ale cetăţenilor din regatele şi landurile reprezentate în Consiliul Imperiului; Legea nr. 87 / 1862 privind protecţia libertăţii persoanei; Legea nr. 80 / 1862 privind protecţia drepturilor omului; Hotărârea nr. 3 / 1918 a Adunării Naţionale Provizorii; Legea nr. 209 / 1919 privind deportarea membrilor familiei (Casei) Habsburg-Lothringen şi exproprierea proprietăţilor acestora; Legea nr. 211 / 1919 privind abolirea nobilimii, a cavalerilor ordinelor laice şi a anumitor titluri şi demnităţi; Secţiunea a V-a din Partea a III-a a Tratatului de la St.Germain încheiat la 10 septembrie 1919.

De asemenea, Parlamentul poate conferi valoare constituţională tratatelor internaţionale (sau anumitor prevederi ale acestora) în cazul în care stabileşte că acestea modifică anumite prevederi ale Constituţiei (de exemplu, Convenţia Europeană a Drepturilor Omului, Tratatul Uniunii Europene).

La acestea se adaugă noile legi constituţionale federale, precum şi articolele expres desemnate ca fiind constituţionale din conţinutul unor legi ordinare.


2. Revizuirea Constituţiei

Constituţia Austriei nu conţine dispoziţii referitoare la limitele materiale ale modificărilor constituţionale. Cu alte cuvinte, pot fi amendate toate prevederile constituţionale. 
Spre deosebire de alte Constituţii, Constituţia Austriei nu conţine nici o prevedere expresă referitoare la obligativitatea introducerii amendamentelor constituţionale în Constituţie şi nici o clauză de perpetuitate a acesteia. 

Cu toate acestea, articolul 44 din Constituţie reglementează condiţiile de formă şi de procedură pentru revizuirea constituţională parţială sau totală. 

„Art.44

(…)

3. Orice revizuire totală a Constituţiei Federale va fi supusă unui referendum naţional, după încheierea procedurii prevăzute de art. 42
 şi anterior promulgării de către Preşedintele Federal, în timp ce pentru orice revizuire parţială, referendumul se organizează la solicitarea 1/3 din numărul total al membrilor Consiliului Naţional/Consiliului Federal.”

Revizuirea parţială. Proiectele de legi constituţionale sau proiectele privind prevederi constituţionale cuprinse în legi ordinare pot fi adoptate de Consiliul Naţional, dacă sunt îndeplinite următoarele două condiţii: o prezenţă de cel puţin ½ din numărul total al deputaţilor şi un vot majoritar de 2/3.

Revizuirea parţială a Constituţiei poate fi supusă referendumului la solicitarea unei treimi din numărul membrilor Consiliului Naţional / Consiliului Federal (referendum facultativ).

Revizuirea totală. Constituţia Austriei - ca orice altă Constituţie - are la bază anumite principii fundamentale care reprezintă esenţa sistemului politic al statului: principiul democraţiei, principiul republican, principiul federal, principiul statului de drept, principiul separaţiei puterilor şi principiul liberal (drepturile şi libertăţile fundamentale ale omului).

Constituţia nu conţine nici o prevedere care să definească conceptul de revizuire totală. Conform Curţii Constituţionale din Austria, revizuirea totală a Constituţiei este determinată de modificarea substanţială sau de eliminarea unuia/mai multor principii fundamentale.

“Otto Pfersmann explică astfel că multă vreme, expresia de « revizuire totală » utilizată în textul Constituţiei austriece a fost înţeleasă ca înlocuire a unui document constituţional cu altul, ca o modificare integrală a textului. În consecinţă, Curtea Constituţională, apoi doctrina au adoptat o concepţie materială a acestei dispoziţii şi au elaborat, în mod progresiv, o listă a «principiilor fundamentale» pe care constituantul simplu nu avea dreptul să le modifice.

În sfârşit, în 2001, Curtea constituţională austriacă a anulat chiar o dispoziţie constituţională care încălca principiul constituţional al statului de drept. Se observă deci o tendinţă a acestei ţări de a considera că orice revizuire majoră (care aduce atingere unei părţi considerată ca fiind fundamentală în Constituţie) trebuie efectuată conform procedurii prevăzute pentru modificarea totală a Constituţiei, chiar dacă revizuirea în cauză nu constă în substituirea unui text constituţional cu un altul. În aceste condiţii, procedura de revizuire parţială este rezervată modificărilor minore aduse Constituţiei. “
 

Revizuirea totală necesită atât votul parlamentar cu o majoritate calificată, cât şi aprobarea legii prin referendum. Referendumul constituţional are caracter obligatoriu şi efect decizional şi suspensiv. Condiţia validării rezultatului referendumului o reprezintă existenţa unei majorităţi absolute a voturilor valabil exprimate.


Aderarea Austriei la Uniunea Europeană a determinat o revizuire totală a Constituţiei Federale. Austria a hotărât să procedeze la revizuirea totală a Constituţiei apreciind că aderarea la UE aduce atingere unor principii constituţionale fundamentale, precum cel al democraţiei, al statului de drept şi al separaţiei puterilor.

În acest scop, s-a elaborat o lege federală constituţională care a fost supusă referendumului naţional în iunie 1994. După votul pozitiv exprimat de populaţie în cadrul referendumului, Parlamentul a adoptat Legea constituţională privind aderarea Austriei la UE, iar Preşedintele Republicii a semnat Tratatul de aderare. 


„De remarcat că între 1983 şi octombrie 1995 (deci la peste un an de la semnarea Tratatului de aderare) au fost aduse Constituţiei 23 de amendamente pentru a face ţara compatibilă cu statutul de membru al Uniunii Europene. Modificările se referă în special la participarea diferitelor organe ale statului la procesul de decizie al Uniunii.”


Unul din aspectele cele mai neobişnuite şi mai problematice ale dreptului constituţional din Austria îl constituie modalitatea relativ simplă de modificare a Constituţiei, precum şi faptul (menţionat deja) că amendamentele constituţionale pot fi legiferate sub forma unor legi constituţionale separate sau a unor articole din legi ordinare, desemnate expres ca fiind constituţionale (fără obligativitatea introducerii acestora în textul Constituţiei Federale). Singura condiţie pentru adoptarea acestora o constituie votul majoritar de 2/3 al membrilor Consiliului Naţional. 

Dificultăţile datorate acestui sistem constituţional complex şi complicat au condus la înfiinţarea, în anul 2003, a Convenţiei pentru reforma constituţională din Austria (după modelul Convenţiei Europene înfiinţată pentru elaborarea proiectului Constituţiei Europene). Organism cu o largă reprezentare, format şi din membri ai partidelor de opoziţie şi ai societăţii civile, Convenţia a supus dezbaterii publice propunerile de reformă constituţională.


Raportul Convenţiei, prezentat Parlamentului în ianuarie 2005, a cuprins o analiză aprofundată a corpului legilor constituţionale şi a formulat propuneri de reformă a legilor federale constituţionale şi a instituţiilor centrale ale statului.

În perioada iulie 2005-iulie 2006, raportul a fost examinat de o comisie specială a Consiliului Naţional. 

După alegerile generale din octombrie 2006, noul guvern federal a înfiinţat, în cadrul Cancelariei Federale, o Comisie de experţi - organism consultativ guvernamental - însărcinată cu formularea de propuneri concrete de reformă constituţională. Activitatea comisiei a avut la bază raportul elaborate de Convenţia austriacă.

În decembrie 2007, Parlamentul a adoptat unele propuneri prezentate în primul raport al Comisiei de experţi (de exemplu, reforma legilor federale constituţionale bugetare, a legilor electorale etc).


În ultimii 20 de ani, prin revizuiri parţiale, Constituţiei Austriei i-au fost aduse numeroase modificări (numai în perioada 1996-2004, numărul acestora a fost de 120). 

Exemple de modificări constituţionale introduse în Constituţie prin legi constituţionale federale (revizuire parţială):

▪ Modificarea art. 7: interzicerea oricărei discriminări faţă de persoanele cu dizabilităţi; asigurarea egalităţii de şanse pentru bărbaţi şi femei; principiul menţionării sexului în cazul desemnării persoanelor în funcţii publice; garantarea exercitării depline a drepturilor politice de către funcţionarii publici, inclusiv de membrii armatei federale (Legile Constituţionale Federale nr. 87 / 1997 şi nr. 68 / 1998). 


 ▪ Completarea art. 8: recunoaşterea diversităţii lingvistice şi culturale a grupurilor etnice din Austria, precum şi garantarea dreptului de dezvoltare şi exprimare a limbii şi culturii fiecărei minorităţi (Legea Constituţională Federală nr. 68 / 2000).


▪ Modificarea art. 9 a, par. 4: dreptul femeilor având cetăţenie austriacă de a se înrola în Armata Federală (Legea Constituţională Federală nr. 30 / 1998).


▪ Modificarea art.10 (referitor la domeniile reglementate prin legi federale şi implementate de organele federale), par.1(9): domeniul traficului feroviar, aerian şi naval; controlul traficului pe autostrăzile federale; poşta şi telecomunicaţiile; evaluarea impactului asupra mediului înconjurător a traficului pe autostrăzile federale etc. (Legea Constituţională Federală nr.153 / 2004) şi par. 14: organizarea şi conducerea Poliţiei şi Jandarmeriei Federale (Legea Constituţională Federală nr. 8 / 1999).


▪ Completarea art.14 cu art.14 b: reglementarea domeniului contractelor publice prin legi federale (Legea Constituţională Federală nr.99 / 2002).


▪ Modificarea art.18, par.3, 4 şi 5: regimul ordonanţelor provizorii cu forţă de lege (Legile Constituţionale Federale nr.121 / 2001 şi nr.100 / 2003).



▪ Modificarea art. 21: competenţa provinciilor de a adopta şi implementa propriile legi în ce priveşte reglementarea funcţiei publice (Legile Constituţionale Federale nr.121 / 2001 şi nr.8 / 1999).


▪ Modificarea art. 23, par.1: răspunderea civilă a Federaţiei, Provinciilor (Landurilor), comunităţilor locale, corporaţiilor publice şi instituţiilor pentru pagubele provocate în mod intenţionat/din neglijenţă de către persoanele angajate şi desemnate să pună în aplicare legile statului (Legea Constituţională Federală nr.100 / 2003).


▪ Modificarea art. 23 a, par.1 şi 3: dreptul cetăţenilor austrieci şi al cetăţenilor străini cu reşedinţa în Austria de a vota la alegerile europarlamentare; dreptul de a fi ales în Parlamentul European (Legea Constituţională Federală nr.90 / 2003).


▪ Modificarea art. 23 b, par.2: dreptul europarlamentarilor-profesori universitari de a-şi continua activitatea în învăţământ (Legea Constituţională Federală nr.121 / 2001).


▪ Modificarea art. 23 e, par. 5-6: competenţa examinării proiectelor UE, primite de Guvernul Federal (Legile Constituţionale Federale nr.121 / 2001 şi nr.392 / 1996).


▪ Modificarea art. 26, par.1 şi 4: dreptul de a alege membrii Consiliului Naţional; dreptul de a fi ales în Consiliul Naţional (Legea Constituţională Federală nr.90 / 2003).


▪ Modificarea art. 28, par. 5: dreptul Preşedintelui Consiliului Naţional de a convoca şedinţe individuale în cadrul unei sesiuni parlamentare şi obligaţia acestuia de a convoca o şedinţă, la solicitarea unui anumit număr de deputaţi, în termen de 8 zile de la primire solicitării (Legea Constituţională Federală nr.90 / 2003). 


▪ Modificarea art. 30, par. 2-3: reglementarea activităţilor Consiliului Naţional de către Legea federală privind Regulamentul Consiliului Naţional; dispoziţii privind organele de conducere ale Administraţiei parlamentare (Legile Constituţionale Federale nr.100 / 2003 şi nr.148 / 1999).


▪ Modificarea art. 39, par. 2: consacră principiul potrivit căruia prevederile Legii federale privind Regulamentul Consiliului Naţional au aplicabilitate şi pentru Adunarea Federală (Legea Constituţională Federală nr.121 / 2001).


▪ Modificarea art. 41, par. 2: condiţiile de prezentare a propunerilor legislative de către cetăţeni (Legea Constituţională Federală nr. 90 / 2003).


▪ Modificarea art. 46, par. 2: dreptul cetăţenilor de a vota în cadrul referendumului (Legea Constituţională Federală nr. 90 / 2003).


▪ Modificarea art. 47, par.1: competenţa Preşedintelui Federal de a promulga legile federale (Legea Constituţională Federală nr.100 / 2003).


▪ Modificarea art. 48: legile federale şi tratatele politice ale statului se publică făcându-se referire la hotărârea (rezoluţia) Consiliului Naţional; legile federale adoptate în urma unui referendum se publică făcându-se referire la rezultatul referendumului (Legea Constituţională Federală nr.100 / 2003).


▪ Modificarea art. 49: publicarea în Jurnalul Oficial şi intrarea în vigoare a legilor federale şi a tratatelor politice ale statului (Legile Constituţionale Federale nr.659 / 1996 şi nr.100 / 2003).


▪ Modificarea art. 51 b, par. 6: prevederi referitoare la cheltuielile inevitabile determinate de declararea stării de apărare (Legea Constituţională Federală nr.8 / 1999).


▪ Modificarea art. 59 a: drepturi acordate persoanelor angajate, precum şi membrilor Consiliului Naţional/Consiliului Federal care candidează la alegerile parlamentare (Legea Constituţională Federală nr. 392 / 1996).


▪ Completarea art. 59, cu punctul b: controlul cheltuielilor efectuate de către candidaţii aleşi/desemnaţi (Legea Constituţională Federală nr. 392 / 1996). 


▪ Modificarea art. 60, par. 2-3: alegerea Preşedintelui Federal (Legile Constituţionale Federale nr. 8 / 1999 şi nr. 90 / 2003).


▪ Modificarea art. 69, par. 2-3: modul de funcţionare a Guvernului Federal (Legea Constituţională Federală nr. 87 / 1997).


▪ Modificarea art. 91, par. 2: rolul juraţilor în stabilirea vinovăţiei persoanelor acuzate de comiterea unor infracţiuni grave (Legea Constituţională Federală nr.121 / 2001).


▪ Modificarea art. 97, par. 1 şi 4: elaborarea, adoptarea şi punerea în executare a legilor în cadrul Landurilor (Legea Constituţională Federală nr.100 / 2003).


▪ Modificarea art. 102, par. 2: domeniile care intră în competenţa directă a autorităţilor federale (Legile Constituţionale Federale nr. 2 / 1997, nr. 8 / 1999, nr. 99 / 2002 şi 100 / 2003)


▪ Completarea art. 127 cu punctul c: competenţa Landurilor de a înfiinţa instituţii de audit financiar, similare Curţii Federale de Conturi, prin adoptarea în acest sens a unei legi constituţionale a Landului (Legea Constituţională Federală nr.90 / 2003).


▪ Modificarea art. 129: competenţa tribunalelor administrative independente şi a Tribunalului Administrativ din Viena de a asigura legalitatea la nivelul întregii administraţii publice (Legea Constituţională Federală nr. 87 / 1997).


▪ Modificarea art.129 b, par.6: reglementarea prin lege federală a procedurii de organizare a tribunalelor administrative independente (Legea Constituţională Federală nr. 87 / 1997).


▪ Modificarea art.129 c: organizarea şi funcţionarea Senatului Federal Independent pentru Probleme privind Azilul (Legea Constituţională Federală nr. 87 / 1997).


▪ Modificarea art.137;139, par.1, 4 şi 5; 139 a; 140, par.1, 4,5; 140 a, par.1, 2; 142; 144, par. 1 şi 3; 146, par. 1, 147, par. 2, 3 şi 6: organizarea, funcţionarea şi atribuţiile Curţii Constituţionale (în principal, Legea Constituţională Federală nr.100 / 2003; Legile Constituţionale Federale nr. 659 / 1996, nr. 8 / 1999, nr. 64 / 1997, nr.148 / 1999).


▪ Modificarea art.148 d: obligaţia Avocatului Poporului de a prezenta Consiliului Naţional şi Consiliului Federal, Raportul anual de activitate al instituţiei (Legea Constituţională Federală nr.87/1999).


▪ În decembrie 2007, Parlamentul Austriei a adoptat un amendament constituţional referitor la promovarea rolului central al partenerilor sociali.

3. Autorităţi publice - Parlamentul


Puterea legislativă a Federaţiei este exercitată de către Consiliul Naţional şi Consiliul Federal.


Au drept de iniţiativă legislativă: membrii Consiliului Naţional, ai Consiliului Federal, precum şi Guvernul Federal.


Consiliul Naţional. Este format din 183 de parlamentari, aleşi conform sistemului reprezentării proporţionale cu scrutin de listă închisă şi vot preferenţial (opţional). Norma de reprezentare este de 1 la 44.830 cetăţeni. Durata mandatului este de 5 ani
. 


În sistemul bicameral austriac, Consiliul Naţional are o poziţie predominantă. 
Competenţa legiferării este conferită Consiliului Naţional şi Consiliului Federal.
Legile constituţionale sau dispoziţiile constituţionale cuprinse în legi ordinare pot fi adoptate de Consiliul Naţional în prezenţa a cel puţin jumătate din numărul total al deputaţilor, cu un vot majoritar de 2/3.

Procedura legislativă federală, aşa cum este reglementată constituţional, prevede că un text legislativ adoptat de Consiliul Naţional, transmis Consiliului Federal şi respins de către acesta, poate fi revotat şi adoptat - în forma originală - de către Consiliul Naţional. 

“Art.42
(…)

3. Orice obiecţie trebuie transmisă, în scris, Consiliului Naţional, de către Preşedintele Consiliului Federal în termen de 8 săptămâni de la primirea textului adoptat; va fi informat şi Cancelarul Federal.

4. În cazul în care Consiliul Naţional, în prezenţa a cel puţin ½ din numărul total al membrilor îşi menţine rezoluţia originală, textul va fi promulgat şi publicat. În cazul în care Consiliul Federal nu ridică nici o obiecţie sau nici o obiecţie motivată nu a fost ridicată în termenul prevăzut la punctual 3, textul adoptat va fi promulgat şi publicat.

5. Consiliul Federal nu are competenţa de examinare a rezoluţiilor Consiliului Naţional referitoare la Regulamentul Consiliului Naţional, la dizolvarea Consiliului Naţional, la legea federală a finanţelor, la o prevedere temporară conformă art.51, punctual 5 sau la o dispoziţe privind proprietatea federală, la asumarea sau modificarea răspunderii federale, la contractarea sau conversia datoriei monetare federale, la adoptarea exerciţiului bugetar federal final.”

Ca organ ales direct de către popor, Consiliul Naţional exercită funcţia de control al Guvernului (prin întrebări scrise şi probleme urgente, întrebări politice adresate Guvernului prin intermediul rezoluţiilor). Numai Consiliul Naţional poate demite Guvernul pe calea unei moţiuni de cenzură.


Consiliul Federal. Spre deosebire de membrii Consiliului Naţional, membrii Consiliului Federal nu sunt direct aleşi, ci sunt desemnaţi de către parlamentele provinciilor federale (landuri
). În funcţie de numărul locuitorilor, fiecare provincie desemnează un număr de reprezentanţi cuprins între 3 (provincia cu cel mai mic număr de locuitori şi 12 (provincia cu cel mai mare număr de locuitori). Numărul de mandate acordate provinciilor de recalculează la fiecare 10 ani (după desfăşurarea recensământului), luându-se în considerare modificările intervenite la nivelul populaţiei din fiecare provincie. După finalizarea recensământului, Preşedintele Federal emite o rezoluţie prin care stabileşte numărul de reprezentanţi pe care fiecare provincie îl poate desemna pentru Consiliul Federal. Din acest motiv, numărul membrilor Consiliului Federal nu poate fi prestabilit. 

În prezent, Consiliul Federal are 62 de membri.  Durata mandatului este de   5-6 ani, în funcţie de durata legislaturii parlamentelor provinciilor. 

Rolul principal al acestei Camere constă în reprezentarea intereselor provinciilor în procesul legislativ federal.

Consiliul Federal dispune de un drept de veto suspensiv asupra textelor normative adoptate de Consiliul Naţional. Acesta din urmă poate re-adopta şi trimite spre promulgare un proiect de lege care a fost respins de către Consiliul Federal.

Consiliul Federal are dreptul de veto absolut în ce priveşte proiectele de legi constituţionale sau reglementările prin care se limitează competenţele provinciilor, proiectele textelor normative referitoare la drepturile Consiliului Federal, precum şi în ce priveşte tratatele având ca subiect domenii legate de  funcţionarea independentă a provinciilor. 

REGATUL BELGIEI

Consideraţii generale

Independentă din 1830, Belgia este monarhie constituţională şi democraţie parlamentară
. 

Iniţial organizată ca un stat unitar, Belgia şi-a păstrat caracteristicile acestei forme a statului timp de peste un secol şi jumătate. Contextul istoric particular a făcut ca organizarea politică belgiană să fie foarte complexă. În secolul al XIX-lea, elita politică şi economică majoritar francofonă în întreaga ţară a neglijat sistematic populaţia flamandă. Mişcarea de emancipare flamandă de la sfârşitul secolului XIX şi începutul secolului XX a apărut pentru a contracara această situaţie. La sfârşitul celui de-al doilea război mondial comunităţile francofonă şi flamandră au marcat politica statului prin tendinţele pronunţate de autonomie. Chiar dacă marile partide tradiţionale (catolici, socialişti, liberali) rămân ataşate principiului statului unitar, mai mulţi factori contribuie la accentuarea divizării ţării:

- afirmarea noilor formaţiuni politice, constituite pe baze comunitare şi nu naţionale, ca de exemplu Volksunie ("Uniunea populară") flamandă, întemeiată în 1954, şi care revendică o federalizare în două (Flandra, inclusiv Bruxelles; Valonia); 
- acesteia îi corespund mişcări francofone, partizane ale unei federalizări în trei (Flandra, Valonia, Bruxelles);

- evoluţiile economice divergente ale Flandrei, care se modernizează rapid, şi Valoniei, ale cărei industrii, îmbătrânite, intră în criză;
- cristalizarea resentimentelor dintre comunităţi asupra diverselor puncte de divergenţă: statutul oraşului Bruxelles şi al periferiei sale, furonii etc.
Astfel, tensiunile intracomunitare cresc, iar unitatea statului ajunge să fie pusă în discuţie
. 

Pe scurt, evoluţia către federalizare este rezultatul unei înlănţuiri de împrejurări în faţa cărora clasa politică sfârşeşte prin a se resemna, mai degrabă decât al unei voinţe majoritare, în altă ordine de idei, federalizarea însemnând, de fapt, parafarea clivajelor existente anterior constituirii statului unitar. Puterea de stat s-a exercitat în forme accentuat descentralizate, în contextul caracteristicilor lingvistice diferite aparţinând unor culturi distincte, spre deosebire de statele unitare tipice. 

Demersurile pentru federalizarea regatului se intensifică în anii ’80 ai secolului XX. 

Astfel, începând din anii 1970, cele cinci etape de reformă instituţională a statului (1970, 1980, 1988-1989, 1993, 2001)
 au transformat statul unitar într-un stat federal complex, cu trei nivele de guvernare
, menite să asigure un compromis care minimalizează tensiunile lingvistice, culturale şi economice şi în ideea de a reconcilia identităţile regionale şi lingvistice într-o singură structură de stat federal. 

Actualmente, Belgia este un stat federal, format din trei regiuni: Flandra (comunitatea flamandă) în nord, Valonia (comunitatea francofonă) în sud şi Bruxelles (capitala bilingvă, în care atât franceza, cât şi olandeza, au statut de limbă oficială). De asemenea, există o comunitate germană (de circa 70 000 de persoane) în estul ţării.

Odată cu opţiunea pentru structura federativă a statului, organizarea bicamerală a forului legislativ a devenit o necesitate. Parlamentul federal îndeplineşte rolul de reprezentare a suveranităţii naţionale, în timp ce la nivelul fiecărei comunităţi şi regiuni se constituie câte o adunare parlamentară.
Constituţia din 1831 a consacrat instituţionalizarea parlamentului bicameral, cele două camere fiind Camera Reprezentanţilor (150 membri
) şi Senatul (71 membri). 

Sistemul parlamentar belgian menţine instituţia senatorilor de drept (descendenţii Regelui sau, în lipsa acestora, alţi descendenţi ai familiei regale). În actualul Senat, senatorii de drept sunt în număr de 3
. 

Organizarea politică belgiană este complexă. Sistemul federal se împarte în organisme care nu corespund doar zonelor geografice, ci şi lingvistice. Şefia statului este deţinută de monarh, ale cărui activităţi sunt, de fapt, ceremoniale. Şefia guvernului o are primul ministru, care coordonează un număr maxim de 15 miniştri cu afiliaţie la partidul sau la coaliţia de la putere
. 

1. Scurt istoric constituţional

Constituţia Belgiei
 este legea fundamentală a sistemului politic belgian.

Prima constituţie belgiană datează din anul 1831, fiind inspirată din principiile Revoluţiei Franceze. De asemenea, legea fundamentală a Regatului a constituit un melanj între principiile cuprinse în constituţiile franceze din anii 1791, 1814 şi 1830, a celei olandeze din anul 1814, şi a sistemului constituţional englez
. 

Constituţia din 1831 instaura regimul parlamentar în cadrul statului unitar.

Încă de la origini, cel mai important concept în jurul căruia a fost gândită Constituţia Belgiei a fost separaţia puterilor în stat: legislativă, reprezentată de Camera reprezentanţilor, Senat şi Rege (art. 26); executivă, reprezentată de Rege (art. 29); judecătorească, reprezentată de Curţi şi Tribunale (art. 30). 

Un al doilea concept fundamental, reprezentat în Constituţia din 1831
, a fost constituit de drepturile şi libertăţile cetăţeneşti: egalitatea în faţa legii (art. 6); niciun cetăţean nu putea fi privat de libertăţile sale, cu excepţia cazului în care acest lucru era stipulat printr-o hotărâre judecătorească; cu excepţia flagrantului delict, nimeni nu putea fi arestat fără ordonanţă motivată a unui magistrat (art. 7); dreptul la proprietate era garantat (art. 11), iar sancţiunea confiscării proprietăţilor nu putea fi aplicată (art. 12);  domiciliul privat era inviolabil (art. 10); prin art. 13 a fost abolită definitiv moartea civilă (privarea totală de drepturile civile), instituţie juridică anacronică, specifică perioadei anterioare adoptării sistemului modern de justiţie; au fost instituite libertăţile religioase, cele de asociere şi liberă exprimare (art. 14), libertatea presei (art.18), secretul corespondenţei (art. 22).     

De-a lungul timpului a suferit mai multe revizuiri parţiale, dintre care cele mai importante (1893, 1920) au privit reforma sistemului electoral, iar altele (1970, 1988, 1993, 2001) s-au referit mai ales la transformarea statului unitar, într-unul federal
, „care se compune din comunităţi şi regiuni”, după cum se arată în art. 1 din Constituţie. 

În anul 1993 a avut loc revizuirea integrală a Constituţiei, consfinţindu-se, astfel, transformarea Regatului dintr-un stat unitar într-unul federal.

Revizuirile Constituţiei din 7 februarie 1831 au vizat următoarele subiecte
:

▪ 7 septembrie 1893 – libertăţi, Senat, monarhie;

▪ 15 octombrie 1920 – modul de scrutin, condiţii de eligibilitate;

▪ 7 februarie, 24 august şi 15 octombrie 1921 – dreptul de vot, iniţiativa legislativă, condiţii de eligibilitate;

Începând cu anul 1967 revizuirile au avut ca idee-pivot transformarea statului unitar în stat federal:

▪ 10 aprilie 1967 – traducerea Constituţiei în olandeză;

▪ 15 ianuarie 1968 – limitele privind competenţele de revizuire;

▪ 30 iunie 1969 – sesiunile parlamentare;

▪ 21 aprilie 1970 – tribunale militare;

▪ 11 iunie 1970 – consiliile provinciale, curţile de apel;

▪ 20 iulie 1970 – drept european, instituţii municipale şi ale provinciilor;

▪ 24 decembrie 1970 – regiuni şi comunităţi lingvistice, organizare teritorială;

▪ 14 iunie şi 28 iulie 1971 – Camera reprezentanţilor;

▪ 17 iulie 1980 – comunităţi, instituţii locale;

▪ 29 iulie 1980 – impozitare, Curtea de arbitraj;

▪ 1 iunie 1983 – comunităţi lingvistice (germanofonă), Senat;

▪ 31 iulie 1984 – regenţă;

▪ 3 iunie 1985 – comunitatea germanofonă;

▪ 7 şi 15 iulie 1988 – organizare teritorială (Bruxelles), dreptul de vot, educaţie, Curtea de Arbitraj;

▪ 20 iunie 1989 – competenţe ale comunităţii germanofone;

▪ 5 mai 1993 – în urma acordurilor de la Saint Michael, din 28 septembrie 1992, transformarea Belgiei în stat federal. Constituţia integral revizuită a fost promulgată de Rege la 17 februarie 1994.       

Din anul 1994 Constituţia a fost revizuită în sensul consolidării principiilor fundamentale construite de-a lungul a peste un secol şi jumătate, în anul 2001 având loc ultima reformă constituţională majoră, prin modificarea sistemului financiar şi extinderea autonomiei financiare a regiunilor.

Rezumând
, reforma statului a fost realizată începând cu anii 1970, în cinci etape definitorii care au condus la actuala formă a Constituţiei Belgiei:
1970: Prima reformă a statului

În urma presiunilor constante ale cetăţenilor de naţionalitate olandeză, revizuirea din 1970 a Constituţiei a condus la statuarea principiului autonomiei culturale, prin înfiinţarea a trei comunităţi culturale: franceză, olandeză şi germană. Din punct de vedere juridic, aceasta a însemnat începutul unui proces de reformă a statului, fiind primul semnal al autonomiei acordate celor trei comunităţi.  

De asemenea, au fost puse bazele înfiinţării a trei regiuni, valonă, flamandă şi bruxelleză, fiecare cu propriul său teritoriu, ideea de constituire a acestora fiind considerată un răspuns la presiunile exercitate de cele trei comunităţi culturale în raport cu autonomia de natură economică.       

1980: A doua reformă a statului

A fost continuat procesul început în urmă cu un deceniu, comunităţile culturale fiind înlocuite cu conceptul de Comunităţi, adăugându-se terminologiei şi implicaţii de natură juridică în raport cu anumite drepturi individuale legate de domeniile sănătăţii şi serviciilor sociale. Începând cu anul 1980 cele trei comunităţi au fost cunoscute sub titulaturile de Comunitatea flamandă, Comunitatea franceză şi Comunitatea vorbitoare de limbă germană. Aceste comunităţi au fiecare propriul parlament şi guvern. 

De asemenea, revizuirea Constituţiei a avut ca subiect şi înfiinţarea a două regiuni, flamandă şi valonă, fiecare cu propriul parlament şi guvern. De menţionat faptul că în Flandra există la momentul actual un singur guvern şi un singur parlament al comunităţii, în urma fuzionării instituţiilor echivalente care reprezentau regiunile şi comunităţile.   

O caracteristică importantă a acestei a doua etape este că regiunea Bruxelles, recunoscută încă din 1970, nu a fost supusă reformei instituţionale care a avut loc odată cu revizuirea din 1980 a Constituţiei, acest lucru fiind amânat aproape un deceniu. 

Perioada 1988-1989: A treia reformă a statului

Revizuirea Constituţiei a vizat în special acordarea unor competenţe sporite  comunităţilor şi regiunilor, consolidarea celor existente, dar şi reforma instituţională a Regiunii Capitalei Bruxelles, unde au fost înfiinţate, de asemenea, parlament şi guvern proprii. Parlamentului i-au fost atribuite competenţe privind adoptarea anumitor reglementări pe care guvernul local avea atribuţia de a le pune în aplicare.  

Comunităţile au fost învestite cu responsabilităţi în domeniul educaţiei, în timp ce regiunilor i-au fost atribuite competenţe în sectoarele transporturi şi lucrări publice. 

1993: A patra reformă a statului
Procesul de federalizare a statului a fost concretizat în special prin transferul de competenţe de la nivel central la nivelul comunităţilor şi regiunilor
. Acest proces a fost acompaniat de extinderea autonomiei financiare a acestor entităţi, precum şi de modificări ale sistemelor de finanţare a palierelor de autoritate instituţională.   

În pofida acestor progrese importante, pentru consolidarea proiectului de federalizare lipsea unul dintre cele mai importante atribute de competenţă: dreptul de decizie al autorităţilor locale nou constituite în raport cu organizarea teritorială care fusese statuată prin revizuirile anterioare ale dispoziţiilor constituţionale.   Astfel, prin prevederile Acordului de la Saint Michael încheiat în 1992 între partidele aflate la putere şi aprobate un an mai târziu în Parlament printr-o nouă reformă constituţională, precum şi prin Legea specială din 16 iulie 1993 privind structura federală de Stat au fost introduse patru elemente fundamentale:

1. - organizarea de alegeri directe prin sufragiu universal în baza reprezentării proporţionale pentru membrii parlamentelor regionale flamand şi valon; mandat de 5 ani;

-  simultaneitatea acestor alegeri cu cele pentru Parlamentul European;

-  garantarea imunităţii membrilor parlamentelor locale;

-  membrii guvernelor locale, în temeiul art. 122 din Constituţie sunt aleşi de Parlament. 

2. A fost instituit principiul „autonomiei constituţionale” a comunităţilor
, în raport cu anumite competenţe: compoziţia parlamentelor locale (inclusiv numărul de membri), modul de scrutin; organizarea şi funcţionarea acestora în limitele stabilite prin legi speciale şi în conformitate cu regula adoptării hotărârilor cu majoritate specială de 2/3, funcţionarea guvernelor locale.
3. Au fost conferite comunităţilor competenţe în materia organizării centrelor publice de asistenţă socială.

4. Prin art. 138 din Constituţie a fost statuat faptul că, prin decret, exercitarea anumitor competenţe ale comunităţilor pot fi transferate către regiuni.

De asemenea, au fost stabilite:
- împărţirea provinciei Brabant în două părţi, una flamandă şi una valonă şi 

- reducerea numărului de parlamentari din Camera reprezentanţilor şi Senat de la 212 şi 184 de membri la 150 şi, respectiv 71 de membri.  
2001: A cincea reformă a statului 

Acordurile de la Lambermont (octombrie 2000) şi de la Saint-Polycarpe (ianuarie 2001) au descris, pe de-o parte, arhitectura unui nou model de finanţare a comunităţilor şi o extindere a competenţelor fiscale a regiunilor
 şi, pe de altă parte, un transfer de noi competenţe către comunităţi şi regiuni în domeniile agricultură, pescuit şi schimburi comerciale. 

Reforma a fost completată prin amendarea modului de funcţionare a instituţiilor Bruxelles-ului şi distribuirea mandatelor între cele două comunităţi lingvistice din Parlamentul Regiunii Bruxelles-Capitală (Acordul Lombard - aprilie 2001).   
Structura Constituţiei

Este compusă din opt titluri, împărţite pe capitole şi secţiuni, cuprinzând în total 198 de articole. În afară de acestea mai există o a noua secţiune, care nu conţine articole propriu-zise, ci dispoziţii finale şi cu privire la intrarea în vigoare.
Prevederi fundamentale
Articolul 1, revizuit prin amendamente succesive, statuează că Belgia este o federaţie compusă din comunităţi şi regiuni. Comunităţile sunt franceză, flamandă şi germanofonă, iar regiunile sunt valonă, flamandă şi bruxeleză. Fiecare comunitate are un parlament şi un guvern proprii. Belgienii sunt egali în faţa legii, libertatea individuală fiind garantată. Pedeapsa cu moartea este abolită. Libertatea de exprimare, de asociere şi dreptul la învăţământ sunt garantate, ca şi libertatea presei
.
Puterea în stat
Puterea provine de la Naţiune
. Puterea federală legislativă este exercitată colectiv de către Rege, Camera reprezentanţilor şi Senat (art. 36), cu unele excepţii prevăzute de art. 74 din Constituţie, unde aceasta este exercitată în comun de Rege şi Camera reprezentanţilor, în anumite domenii: stabilirea contingentelor militare, responsabilitatea civilă şi penală a miniştrilor, naturalizare etc. Puterea judecătorească este exercitată de către Curţi şi Tribunale (art. 40). 

Regele
Belgia este o monarhie constituţională ereditară, cu moştenitorii legitimi ai M.S. Leopold, Chretien, Frederic de Saxa-Cobourg (art. 86). Potrivit art. 37, regele reprezintă şi puterea executivă, în limitele stabilite de Constituţie. El promulgă legile, numeşte miniştrii, bate monedă şi conferă decoraţii, însă niciun act al său nu este valabil dacă nu este contrasemnat de către un ministru.
Primul-ministru şi cabinetul

Regele numeşte miniştrii şi primul-ministru. Pe lângă guvernul federal există şi guverne ale comunităţilor. Acestea au competenţe în domeniile administrativ, cultural, în sistemul de învăţământ şi în relaţiile cu alte comunităţi, inclusiv cele internaţionale.
Parlamentul

Este alcătuit din Camera Reprezentanţilor şi din Senat. Există de asemenea şi parlamente ale regiunilor.

Puterea judecătorească

Există o Curte de Casaţie şi o Curte de Arbitraj care „veghează să nu existe conflicte între legi, decrete şi reglementări”
. 

2. Revizuirea Constituţiei

Baza legală

Revizuirea Constituţiei este reglementată de Titlul XVIII al legii fundamentale, art. 195-198. 
Iniţiativa revizuirii

Art. 195 al Constituţiei statuează că iniţiativa revizuirii revine puterii legislative federale. Potrivit art. 36 din Constituţie, puterea legislativă este exercitată colectiv, de către Rege, Camera Reprezentanţilor şi Senat. 
Procedura revizuirii

Astfel, puterea legislativă are dreptul de a declara dacă există motive pentru revizuirea prevederilor constituţionale. Această declaraţie determină dizolvarea automată, de drept, a celor două Camere ale Parlamentului.  


Atribuţia de dizolvare a Parlamentului revine Regelui. Odată cu comunicarea hotărârii de dizolvare, Regele proclamă organizarea unor noi alegeri legislative, convocând electoratul pentru alegerea reprezentanţilor în cele două Camere în termen de 40 de zile de la dizolvare, potrivit art. 195 coroborat cu art. 46 din Constituţie. 

Noul Parlament convocat în termen de 2 luni de la dizolvare, de  comun acord cu Regele, decide asupra dispoziţiilor constituţionale care fac obiectul revizuirii. Camerele pot dezbate numai dacă cel puţin două treimi din numărul membrilor fiecăreia sunt prezenţi, iar modificările se adoptă dacă întrunesc cel puţin două treimi din numărul de voturi valabil exprimate.   

Limite de revizuire

Art. 197 stipulează că în perioada regenţei nu poate fi făcută nicio modificare a Constituţiei în privinţa atribuţiilor constituţionale ale regelui şi a articolelor 85-88 (Cap III – Regele şi Guvernul federal - Secţiunea I – Regele – stabilirea regenţei), 91-95 (Cap III – Regele şi Guvernul federal - Secţiunea I – Regele – vârsta majoratului, jurământul, succesiunea la Tron, vacanţa Tronului), 106 (Cap III – Regele şi Guvernul federal - Secţiunea III – Competenţele – „nici un act al Regelui nu îşi produce efectele dacă nu este contrasemnat de un ministru care, prin această semnătură, îşi asumă responsabilitatea actului” şi art. 197 („în timpul regenţei nu pot fi făcute modificări la Constituţie în privinţa atribuţiilor Regelui şi nici ale articolelor 85-88, 91 - 95, 106 şi 197”).

Art. 198 din Titlul VIII, Revizuirea Constituţiei prevede că, de comun acord cu Regele, Camerele constituante pot modifica numerotarea articolelor şi alineatelor articolelor, subdiviziunile titlurilor, capitolelor şi secţiunilor, pot schimba terminologia în dispoziţiile constituţionale nesupuse revizuirii, pentru a o aduce în concordanţă cu noile dispoziţii şi a asigura coerenţa textului în limbile franceză, olandeză şi germană. 

Nicio revizuire a Constituţiei nu poate avea loc sau nu poate fi iniţiată pe timp de război sau în cazul în care Camerele sunt împiedicate să-şi desfăşoare şedinţele (art. 196).

3. Autorităţi publice 

Fiecare nivel de putere exercită propriile competenţe prevăzute de tratatele internaţionale, Constituţie, legile speciale şi cele ordinare.

Legiuitorul aşează - din punct de vedere al competenţelor - la acelaşi nivel, statul federal, comunităţile şi regiunile, considerându-le paralele. Provinciile şi comunele sunt subordonate primelor trei.

Această repartizare, care poate părea complicată la prima vedere are două obiective:

- găsirea unei soluţii cât mai eficiente, având în vedere creşterea numărului structurilor existente;

- aducerea politicii cât mai aproape de cetăţeni, atribuind competenţe comunităţilor şi regiunilor.

 
Pentru evitarea conflictelor de competenţă, au fost prevăzute explicit atribuţii pentru fiecare nivel. Aceasta înseamnă că pentru o competenţă bine determinată sau un aspect al acestei competenţe, nivelul însărcinat este singurul competent, excluzând toate celelalte niveluri.

Astfel, în vederea realizării unei politici comune în sensul Uniunii Europene, nivelul european intervine în diverse domenii, precum comerţul, libera circulaţie, serviciile şi capitalul, agricultura şi pescuitul, transporturile, politica socială etc.

Regionalismul presupune împletirea în acelaşi cadru geografic, a unor interese generale cu particularităţile etnice lingvistice, tradiţii şi interese locale care pot fi însă şi multietnice.

Regionalismul devine politic, atunci când competenţele regiunii depăşesc pe cele ale unei simple circumscripţii administrative care beneficiază de autonomie locală, respectiv într-un cadru constituţional deţine puterea de a se  autoguverna.

Regionalismul politic presupune: atât autonomie administrativă cât şi autonomie politică, exceptând autonomia legislativă  judecătorească şi militară.

Unele state au introdus în legislaţia lor regionalismul politic
.

În Belgia există aşa-zisul "regionalism variabil" respectiv din punct de vedere teritorial (regiunea valonă, flamandă şi regiunea Bruxelles), din punct de vedere lingvistic (limba franceză; germană; bilingvă şi de limbă olandeză), din punct de vedere cultural (trei regiuni: franceză, germană şi olandeză).

Toate cele trei categorii de regionalism: politic, lingvistic şi cultural sunt prevăzute în Constituţie, limitele geografice între ele neputând să fie modificate decât printr-o lege adoptată cu o majoritate specială.

După cum s-a arătat, statul federal belgian este împărţit în comunităţi, regiuni, provincii şi comune. Competenţele comunităţilor şi regiunilor sunt atribuite prin Constituţie şi sunt exclusive. 

Nivelul federal are competenţe cu privire la Constituţie, legislaţia privind organizarea instituţiilor statului, siguranţa naţională, ordinea publică, securitatea socială, relaţiile şi dreptul la muncă, politica preţurilor, politica financiară şi monetară, impozitele federale precum şi cu privire la domeniile unde nu s-au stabilit atribuţii exprese comunităţilor şi regiunilor.

Comunităţile îşi exercită autoritatea în cadrul unui teritoriu bine definit de frontiere lingvistice. Iniţial competenţele acestora erau legate de chestiunile lingvistice: educaţie, cultură, mijloacele de informare în masă şi utilizarea limbilor oficiale în administraţie şi în domenii sociale. Treptat acestora le-au fost transferate alte competenţe care nu sunt direct legate de chestiunile lingvistice: sănătate (medicină generală şi preventivă), asistenţă socială (protecţia tinerilor, ajutor acordat familiilor, politica pentru integrarea persoanelor cu handicap, servicii de asistenţă a imigranţilor, etc.), audiovizual.

Regiunile au autoritate în chestiuni legate de teritoriu. Acestea includ economia (care trebuie să rămână în cadrul general stabilit de către guvernul federal), agricultura, lucrări publice, energie, transport, politica de gestionare a apei, a mediului, a locuinţelor, planificarea oraşelor şi regională, conservarea naturii şi comerţul exterior. Regiunile supraveghează provinciile, comunele şi companiile de utilităţi intercomunale
. 

Nivelul provinciilor şi comunelor au competenţe în problemele de interes local (provincial şi respectiv comunal), întreaga lor activitate desfăşurându-se cu respectarea reglementărilor emise de autorităţile de un nivel superior (statul federal, comunităţile şi regiunile).  Astfel, au atribuţii în domenii precum: organizarea provinciei, poliţia locală, drumurile provinciale şi comunale, finanţele la nivel local, infrastructurile sportive, asigurările sociale la nivel local etc.

 

Coroana 

Prima adunare legislativă a Belgiei, Congresul Naţional, s-a pronunţat cu o covârşitoare majoritate în favoarea unei monarhii constituţionale.

În acest context, şeful statului este Regele, care personifică statul şi unitatea ţării.

Puterile constituţionale ale Regelui sunt ereditare, în descendenţă directă, naturală şi legitimă a majestăţilor lor Leopold, George, Christian, Frederick de Saxa-Coburg. În absenţa descendenţilor de ordinul celor anterior menţionaţi, regele poate numi un succesor, cu aprobarea ambelor Camere.

Constituţia prevede în art. 85 că "va fi decăzut din drepturile sale la coroană prinţul care s-ar căsători fără consimţământul Regelui sau al celor care, în lipsa sa, exercită puterile în cazurile prevăzute de Constituţie".

Este de remarcat şi prevederea potrivit căreia Regele nu poate să fie în acelaşi timp şeful unui alt stat decât cu asentimentul ambelor Camere. Persoana Regelui este inviolabilă, numai miniştrii săi fiind responsabili. În schimb, nici un act al Regelui nu poate avea efecte dacă nu este contrasemnat de un ministru care, prin acest fapt, îşi asumă responsabilitatea.

În ceea ce priveşte atribuţiile Regelui, acestea sunt din sfera tuturor celor trei puteri.

Regele se află în fruntea puterii executive. El numeşte şi revocă miniştrii (art. 96 al Constituţiei), dizolvă Camerele federale, cu respectarea anumitor condiţii (art. 46), promulgă legile (art. 109 al Constituţiei), semnează hotărârile de punere în aplicare a legilor (art. 108), comandă forţele armate (art. 167), conduce relaţiile internaţionale ale ţării şi încheie tratatele de alianţă şi comerţ etc.

Regele exercită, de asemenea, şi o serie de atribuţii care ţin de puterea legislativă: iniţiativele sale sunt trimise Camerei Reprezentanţilor (art. 75 din Constituţie) şi ratifică legile. Regele intervine şi în probleme ce ţin de puterea judecătorească: numeşte magistraţi (art. 151 din Constituţie), numeşte şi revocă membrii Ministerului public (art. 153). 

Este interesant de remarcat că tratatele de comerţ şi cele care ar putea "să greveze statul" ori să oblige pe cetăţenii belgieni în mod individual nu îşi produc efecte decât după ce au întrunit şi asentimentul Camerelor. Constituţia prevede că nici o cesiune, nici un schimb sau o adăugare de teritoriu nu poate avea loc decât în virtutea unei legi. 

O dispoziţie interesantă este aceea care prevede că în nici un caz articolele secrete ale unui tratat nu pot să anuleze articolele sale făcute publice.

Regele poate să dizolve Camerele fie simultan, fie succesiv, convocând apoi alegătorii în termen de 40 de zile pentru a desemna noi organe legislative. El are şi dreptul de a amâna deschiderea şedinţelor Camerelor, dar aceasta numai pe timp de o lună în cursul aceleiaşi sesiuni.

Printre alte atribuţii ale Regelui este şi aceea de a reduce pedepsele, de a bate monedă, de a conferi titluri nobiliare şi ordine militare. Potrivit Constituţiei belgiene, Regele este major la vârsta de 18 ani. Dacă la moartea unui rege succesorul său legitim este minor, Camerele se vor întruni pentru a desemna Regenţa. Spre deosebire de alte constituţii, Regenţa nu poate fi conferită decât unei singure persoane, care va trebui să depună jurământ identic aceluia pe care îl depune regele atunci când este încoronat.  

Guvernul federal

 

Organul central al puterii executive în Belgia este Guvernul federal, care este format din 15 miniştri, conduşi de un prim ministru (art. 99 din Constituţia Belgiei).

Guvernul federal păstrează autoritatea asupra chestiunilor comune: justiţia, apărarea, poliţia federală, energia nucleară, politica monetară, datoria publică, securitatea socială şi controlează o parte importantă a finanţelor publice, sistemului de sănătate şi a politicii internaţionale. Poşta şi Societatea de căi ferate sunt companii naţionale deţinute de stat, care sunt în responsabilitatea guvernului federal. Guvernul federal este responsabil de obligaţiile Belgiei în cadrul UE şi NATO.
Conform Constituţiei, numai cetăţenii belgieni pot fi aleşi miniştri. Art. 98 din Constituţie reglementează interdicţia ca membrii familiei regale să fie aleşi în Guvern. Un ministru nu poate fi membru în Parlament, dar nici în consiliile comunale ori regionale.

Miniştrii nu pot fi urmăriţi sau cercetaţi pentru opiniile emise în exercitarea funcţiilor lor (art. 101 din Constituţie) şi răspund în faţa Camerei reprezentanţilor.

Până în anul 1919, Regele era cel care conducea şedinţele Consiliului de miniştri. Prin revizuirea Constituţiei din 1970, pentru prima oară a fost menţionată funcţia de "prim ministru". Primul ministru este pivotul central al tuturor evenimentelor politice şi parlamentare, este şeful guvernului şi garantul unităţii acestuia, precum şi a coerenţei politicii sale. El joacă un rol de intermediar între Rege şi ceilalţi membri ai guvernului.

Funcţia de vice-prim ministru nu este reglementată în Constituţie, impunându-se ca o cutumă. În practică, fiecare partid guvernamental are câte un vice-prim ministru, care are rolul de intermediar între partidul său şi Guvern.

Miniştrii sunt cei care conduc unul sau mai multe departamente ministeriale, dirijându-le activitatea.

Secretarii de stat federali (art. 104 din Constituţie) sunt consideraţi ca fiind miniştri adjuncţi sau funcţionari cu misiuni speciale, nu fac parte din Consiliul de miniştri, deşi sunt consideraţi membri ai Guvernului. Competenţele lor sunt determinate prin decret regal.

 
Puterea judecătorească

 

Puterea judecătorească este constituită din Curţi şi Tribunale, care sunt organizate în funcţie de împărţirea teritoriului. Astfel, sunt întâlnite:

- 225 de cantoane unde sunt organizate judecătorii de pace şi tribunale de poliţie;

- 26 de arondismente judiciare în care sunt înfiinţate tribunale în primă instanţă, care au o secţie civilă, o secţie pentru tineri şi una corecţională, tribunale comerciale şi tribunale de muncă;

- curţi cu juri, organizate pe o bază provincială;

- 5 curţi de apel, care sunt organizate în 3 secţii, civilă, pentru tineri şi corecţională:

Curtea de apel a Bruxelles-ului - competentă pentru provinciile din Brabantul valon, din Brabantul flamand şi pentru regiunea bilingvă a Bruxellului; Curtea de apel a Gandului - competentă pentru provinciile Flandrei orientale şi occidentale; Curtea de apel din Anvers - competentă pentru provinciile Anversului şi Limburgului; Curtea de apel din Liège, Namur şi Luxemburg; Curtea de apel din Mons - competentă pentru provincia Hainaut.

- Curtea de casaţie - competentă pentru tot teritoriul belgian şi organizată în 3 secţii - secţia socială, secţia civilă şi comercială precum şi secţia penală.

 

Organizarea puterii judecătoreşti are la bază anumite principii generale, dintre care menţionăm: - competenţa tribunalelor este limitată la un teritoriu determinat şi în funcţie de natura litigiului; - organizarea judecătorească cunoaşte o structură piramidală; - independenţa puterii judecătoreşti este asigurată prin: - numirea judecătorilor pe viaţă; - inamovibilitatea judecătorilor; - interzicerea transferării judecătorilor fără acordul lor; - incompatibilitatea funcţiei de judecător cu alte funcţii salariale excepţii: (profesor, asistent etc).; - stabilirea prin lege a drepturilor şi obligaţiilor judecătorilor;   - în principiu, şedinţele de judecată sunt publice; - hotărârile judecătoreşti trebuie să fie motivate.
Parlamentul

Parlamentul Belgiei este construit în sistem bicameral, prima Constituţie adoptată, cea din anul 1831, consacrând instituţionalizarea Parlamentului bicameral format din Camera Reprezentanţilor şi Senat. 

Odată cu reforma constituţională din anul 1993 a fost înlocuit sistemul bicameralismului clasic cu sistemul bicameralismului inegalitar, în care competenţele primei Camere prevalează asupra celei de-a doua. 

  

I. Camera Reprezentanţilor

Este compusă din 150 de deputaţi aleşi prin vot direct,  într-un singur tur, în 20 de circumscripţii electorale, conform sistemului reprezentării proporţionale cu scrutin de listă şi vot preferenţial (opţional), pe o perioadă de 4 ani. Potrivit legii electorale, dreptul de vot aparţine tuturor cetăţenilor belgieni care au împlinit vârsta de 18 ani. Votul este obligatoriu şi secret.

Pentru ca o persoană să fie aleasă în Camera Reprezentanţilor, trebuie să fie belgian prin naştere sau să beneficieze de naturalizare deplină, să aibă întreaga capacitate a drepturilor sale civile şi politice, vârsta de 21 ani împliniţi şi domiciliul în Belgia.

Competenţa Camerei Reprezentanţilor presupune îndeplinirea de către aceasta a mai multor funcţii:

 

1. Funcţia legislativă sau de reglementare

 
În ceea ce priveşte această funcţie, Camerei Reprezentanţilor îi sunt repartizate trei tipuri de competenţă:

a) Competenţa exclusivă sau procedura monocamerală (art. 77 din Constituţie), care vizează următoarele materii: acordarea cetăţeniei (naturalizarea), legile relative la responsabilitatea miniştrilor, adoptarea bugetului, fixarea contingentelor militare.

Procedura monocamerală parcurge mai multe etape:

Iniţiativa legislativă - poate aparţine fie membrilor Guvernului şi se concretizează într-un proiect de lege, fie membrilor Camerei Reprezentanţilor, caz în care vorbim despre o propunere legislativă. În cazul iniţiativei legislative a Guvernului este necesar avizul Consiliului de Stat. 

Depunerea proiectului sau a propunerii - proiectul de lege se depune la Cameră împreună cu expunerea de motive şi avizul Consiliului de Stat. Propunerea se transmite Preşedintelui Camerei, care decide dacă i se va da sau nu curs. Tot el este cel care dispune trimiterea proiectelor sau propunerilor comisiei sau comisiilor de resort. 

Examinarea în comisie - examinarea în comisie presupune prezenţa majorităţii membrilor comisiei, ca şi a ministrului de resort. Şedinţele comisiilor sunt, în principiu, publice.

Examinarea în şedinţă plenară - examinarea proiectului debutează cu o discuţie generală asupra obiectivelor proiectului sau propunerii, după care urmează discutarea şi votul pe articole. Votul final se realizează prin apel nominal. 

Promulgarea legii - nu există un termen în care Regele este obligat să promulge legea. Guvernul federal răspunde în cazul în care Regele refuză promulgarea.

 

b) Camera Reprezentanţilor şi Senatul sunt competente în mod egal sau procedura bicamerală obligatorie - care vizează următoarele materii: declaraţia de revizuire şi revizuire a Constituţiei, legile organice (care reglementează structura şi funcţionarea statului); legile (speciale sau ordinare) care reglementează relaţiile dintre statul federal, comunităţi şi regiuni; organizarea curţilor şi tribunalelor, Consiliului de Stat şi a Curţii de Arbitraj; ratificarea tratatelor.

Regulile generale ale procedurii bicamerale obligatorii, aplicabile examenului proiectelor de legi în comisie şi în plen, sunt aceleaşi ca şi în cazul procedurii monocamerale.

 



c) Procedura bicamerală opţională. Materiile la care se aplică această procedură nu sunt enumerate explicit în Constituţie, ceea ce înseamnă că ea se aplică tuturor subiectelor care nu fac obiectul procedurii monocamerale sau a celei bicamerale.

Propunerile senatorilor se depun la Senat. Senatul adoptă propunerea, după examinarea şi, eventual, amendarea sa în comisii şi în plen, apoi o transmite Camerei Reprezentanţilor. Camera adoptă sau respinge; în cazul în care există amendamente, propunerea se întoarce la Senat. Dacă Senatul adoptă noua formă a textului, Camera ia decizia finală şi trimite legea spre promulgare.

Propunerile deputaţilor se depun la Camera Reprezentanţilor, ca şi proiectele de legi ale Guvernului. Guvernul poate cere adoptarea în regim de urgenţă. Camera transmite proiectul Senatului, care îl poate adopta în forma iniţială sau îi poate aduce amendamente, şi în acest caz, el se întoarce la Cameră. Dacă la rândul ei Camera are de adus amendamente, proiectul revine la Senat, care fie îl acceptă în forma propusă, fie face modificări şi îl trimite din nou Camerei, care ia decizia finală.

 



2. Funcţia de control (art. 202 din Constituţie)

 
Controlul politic se realizează prin adoptarea sau respingerea unei moţiuni de neîncredere. Controlul poltic al miniştrilor se concretizează în dreptul de interpelare rezervat deputaţilor. Totodată, Camera Reprezentanţilor realizează şi un control financiar şi bugetar - prin adoptarea bugetelor şi prin Curtea de Conturi. De asemenea, senatorii şi deputaţii au dreptul de a pune întrebări scrise şi orale miniştrilor cu privire la activitatea desfăşurată de aceştia sau pot constitui comisii de anchetă (art. 56 din Constituţie).

 

3. "Governnent making power" - cea ce înseamnă acordarea votului de încredere Guvernului - este de competenţa exclusivă a Camerei Reprezentanţilor (art. 101 din Constituţie).

 

II. Senatul

 

Senatul este alcătuit din 71 de membri, aleşi pe o perioadă de 4 ani. Potrivit art. 67 din Constituţie, 40 dintre aceştia sunt aleşi în mod direct. În acest sens electorii sunt repartizaţi în două colegii electorale: unul francez şi altul flamand. Fiecare dintre aceste colegii este reprezentat de un număr fix de senatori: 15 pentru colegiul francez şi 25 pentru colegiul flamand.

Parlamentul (Consiliul) Comunităţii franceze şi Parlamentul (Consiliul) flamand desemnează fiecare câte 10 senatori. 1 este desemnat de Parlamentul Comunităţii germanofone. Cei 25 de senatori aleşi în Colegiul electoral flamand, împreună cu cei 10 senatori desemnaţi de Parlamentul Comunităţii flamande desemnează 6 senatori, iar cei 15 senatori aleşi în Colegiul electoral francez, împreună cu cei 10 desemnaţi de Parlamentul comunităţii franceze desemnează 4 senatori.

Dreptul de vot aparţine tuturor cetăţenilor belgieni în vârstă de 18 ani, cu capacitate deplină a drepturilor politice, care domiciliază în Belgia. Pot fi aleşi în funcţia de senator, toţi cetăţenii belgieni, în vârstă de 21 de ani, cu capacitate deplină a drepturilor civile şi politice, care domiciliază în Belgia (art. 69).

În îndeplinirea atribuţiilor care-i revin, Senatul exercită mai multe funcţii:

 

1. Funcţia de reglementare

 
În cadrul procedurii bicamerale obligatorii, Senatul deţine aceeaşi competenţă ca şi Camera reprezentanţilor.

În ceea ce priveşte legislaţia ordinară, competenţa aparţine Camerei reprezentanţilor, dar Senatul poate să aducă amendamente textului adoptat de Cameră, pe care aceasta le poate adopta sau respinge. În plus, Senatul poate supune spre examinare şi adoptare Camerei Reprezentanţilor, un proiect de lege adoptat de el (art.81 din Constituţie).

 

2. Funcţia de reconciliere

 
În caz de conflict de interese între adunările legislative ale statului federal, comunităţi şi regiuni, Senatul este competent să se pronunţe asupra acestor conflicte şi să emită un aviz motivat, care însă nu este imperativ.

Pe de altă parte, Guvernul acordă Senatului misiunea de a examina repartizarea competenţelor între diferitele structuri executive la nivel federal. În acest sens, Senatul organizează o dezbatere anuală cu privire la relaţiile comunitare în Belgia.

 

3. Funcţia de control 

Această funcţie se realizează, ca şi în cazul Camerei Reprezentanţilor, prin dreptul senatorilor de a pune miniştrilor întrebări orale şi scrise şi prin comisiile de anchetă.

BULGARIA

1. Scurt istoric constituţional

În anul 1848, la Bucureşti, a fost redactat primul proiect al Constituţiei Bulgariei. După încheierea războiului ruso-turc (1877-1878), la Veliko Târnovo, Adunarea Constituantă a elaborat între 10 februarie şi 16 aprilie 1879 prima Constituţie a Bulgariei numită şi Constituţia Turnovo, fiind una dintre cele mai democratice din Europa la vremea respectivă. La 17 aprilie 1879 Marea Adunare Constituantă a Bulgariei libere au hotărât la Veliko Târnovo, alegerea şefului statului, iar la 27 iulie 1879, Alexander Battenberg a fost ales drept Cneaz al Bulgariei.
Bulgaria şi-a declarat independenţa faţă de Turcia Otomană în anul 1908, după Revoluţia Turcilor Tineri. În 1912-1913, Bulgaria a fost implicată în războaiele balcanice, intrând în conflict împreună cu Grecia şi a Serbia împotriva Imperiului Otoman, şi apoi împotriva foştilor aliaţi în încercarea disperată de a-şi câştiga unitatea naţională şi de a-şi extinde teritoriul. După ce a fost învinsă în al doilea război balcanic, Bulgaria a pierdut mare parte din teritoriul cucerit în primul război.
După cel de-al Doilea Război Mondial, Bulgaria a intrat în sfera de influenţă a URSS-ului, devenind Republică Populară în 1946 şi unul dintre aliaţii URSS-ului.
Gheorghi Dimitrov a coordonat elaborarea Constituţiei, promulgată la 4 decembrie 1947, având la bază modelul Constituţiei Uniunii Sovietice din anul 1936. Constituţia consacra schimbarea formei de guvernământ (republică populară), un sistem de guvernare reprezentativ, precizând că întreaga putere emană de la popor şi este exercitată prin organe reprezentative alese în mod liber. Erau garantate: egalitatea cetăţenilor în faţa legii; nediscriminarea; dreptul la muncă; un sistem universal de bunăstare; libertatea de exprimare, a presei şi de întrunire; inviolabilitatea persoanei, domiciliului şi corespondenţei; proprietatea privată, în situaţia în care posesia nu avea în vedere un bun public. Dar realizarea acestor drepturi era condiţionată de o clauză care interzicea orice activitate ce ar putea pune în pericol realizările revoluţiei naţionale din 9 septembrie 1944
. 

Ulterior, legea fundamentală a fost modificată în anul 1971, după evenimentele din Cehoslovacia, din anul 1968.
Evoluţia constituţională a Bulgariei a fost direct influenţată de evenimentele politice din anii '89 şi '90. Astfel, la 10 noiembrie 1989, Todor Jivkov a fost înlocuit din funcţia de lider al Partidului Comunist Bulgar cu Peter Mladenov, demisionând ulterior şi din funcţia de şef al statului. Au fost anunţate organizarea de alegeri libere, acceptarea pluralismului de opinii şi abolirea rolului conducător al Partidului comunist bulgar (15 ianuarie 1990).

Constituţia Republicii Bulgaria adoptată la 12 iulie 1991 prezintă toate trăsăturile unei constituţii moderne. Eliminând vechile tipare comuniste, ea proclamă neechivoc ataşamentul faţă de valorile universale ale libertăţii, păcii, umanismului, egalităţii, echitaţii şi toleranţei.

Principalele domenii abordate de noua reglementare constituţională sunt: principiile fundamentale, drepturile şi îndatoririle fundamentale ale cetăţenilor, Adunarea Naţională, instituţia Preşedintelui Republicii, Consiliul de Miniştri, puterea judecătorească, autogestiunea locală şi administraţia locală, Curtea Constituţională, procedura modificării, amendării şi adoptării unei noi Constituţii. 
Constituţia precizează că Bulgaria este o republică cu regim parlamentar, în care toată puterea emană de la popor. Bulgaria este un stat unitar, în care se aplică pricipiul autogestiunii locale şi nu sunt admise formaţiuni teritoriale autonome. Bulgaria este un stat de drept, guvernat în conformitate cu prevederile Constituţiei şi ale legilor ţării. Viaţa politică a ţării este întemeiată pe principiile pluralismului politic, nici un partid politic şi nici o ideologie neputând fi proclamată sau afirmată ca partid sau ideologie de stat. 

Bulgaria este o republică parlamentară bazată pe principiul separării puterilor în stat - legislativă, executivă şi judecătorească. 

Curtea Constituţională a Bulgariei a hotărât la 4 decembrie 2009, anularea interdicţiei foştilor agenţi şi colaboratori ai serviciilor secrete comuniste de a ocupa funcţii de responsabilitate în Parlament. Judecatorii au motivat hotărârea prin faptul că interdicţia care limitează drepturile unor deputaţi de a fi aleşi în structuri de conducere încalcă legea fundamentală bulgară care prevede egalitatea între cetăţeni.

2. Revizuirea Constituţiei

Probleme supuse revizuirii
Legea fundamentală a fost amendată la 26 septembrie 2003, 25 februarie 2005, 31 martie 2006 şi 26 septembrie 2006. 

În anul 2006, amendarea Constituţiei a avut ca scop eficientizarea sistemului judiciar, criticat sever de Uniunea Europeană, înaintea aderării ţării la Uniunea Europeană. Astfel, a fost limitată independenţa puterii judiciare prin introducerea unui control parlamentar asupra Curţii Supreme şi asupra Procurorului general. Atât membrii Curţii, cât şi Procurorul general pot fi revocaţi prin decizia a două treimi dintre deputaţi, în cazul unor abateri grave şi al neîndeplinirii funcţiilor. 

O dificultate este semnalată de specialiştii în drept constituţional în prevederile art. 158
. Cum Parlamentul bulgar este monocameral, puterea constituantă derivată a fost încredinţată unei adunări reprezentative speciale, numită Marea Adunare Naţională, ale cărei competenţe, limitativ enumerate, cuprind:

- adoptarea unei noi Constituţii,

- decizia cu privire la schimbări în teritoriul Republicii Bulgaria şi ratificarea oricăror instrumente care ar avea în vedere o asemenea schimbare,

- decizia cu privire la schimbarea formei statului sau a formei sau structurii de guvernământ,

- decizia cu privire la amendamente aduse articolului 5 alineatele 2 şi 4 şi articolului 57 alineatele 1 şi 3,

- decizia cu privire la revizuirea capitolului 9 al Constituţiei.

Procedura de revizuire a Constituţiei şi limitele revizuirii

Constituţia Bulgariei prevede posibilitatea modificării sau amendării oricăror prevederi ale sale, la iniţiativa unui sfert din numărul deputaţilor sau a Preşedintelui Republicii (Capitolul IX, art.153-163). După examinarea propunerii, într-un interval de 1-3 luni de la data când propunerea a fost elaborată, Adunarea Naţională hotărăşte asupra ei cu majoritatea a trei pătrimi din numărul deputaţilor, în cadrul a 3 tururi de vot succesive, care se desfăşoară în 3 zile diferite. Dacă propunerea nu obţine cvorumul necesar, ea nu va putea fi supusă din nou dezbaterii decât după o perioadă de 2 luni, dar nu mai târziu de 5 luni de la data propunerii iniţiale. În asemenea situaţii, propunerea de modificare va putea fi adoptată cu votul a două treimi din numărul deputaţilor. 

Deosebit de instituţia Adunării Naţionale, Constituţia bulgară consacră şi existenţa Marii Adunări Naţionale (art.162 pct.3), compusă din 400 deputaţi. Aceasta va putea fi convocată pentru adoptarea unei noi Constituţii, pentru a hotărî în probleme de modificări teritoriale, ori pentru a schimba forma de organizare a statului. Convocarea va putea fi efectuată la iniţiativa a jumătate din numărul deputaţilor sau a Preşedintelui Republicii. 
Adunarea Naţională poate decide să se treacă la alegeri pentru convocarea Marii Adunări Naţionale, cu majoritatea a două treimi din deputaţi. În urma acestui vot, puterile Adunării Naţionale încetează, fiind convocată Marea Adunare Naţională, care va decide asupra tuturor problemelor care îi sunt supuse, cu majoritatea de două treimi a deputaţilor, în cadrul a 3 votări succesive. Marea Adunare Naţională nu poate să hotărască decât asupra problemelor speciale care sunt de competenţa sa. În caz de urgenţă, ea va putea să îndeplinească şi funcţii care în mod obişnuit revin Adunării Naţionale. Puterile Marii Adunări Naţionale încetează după ce ea s-a pronunţat definitiv asupra problemelor pentru care a fost aleasă. Într-o asemenea situaţie, Preşedintele Republicii dispune organizarea unor noi alegeri, potrivit procedurii stabilite de lege. 

3. Autorităţi publice - Parlamentul

Parlamentul Bulgariei (Adunarea Naţională) este format din 240 de parlamentari aleşi conform sistemului reprezentării proporţionale cu scrutin de listă. Durata mandatului este de 4 ani. 

Norma de reprezentare este de circa 35.000 cetăţeni/mandat.

Parlamentul are, potrivit Constituţiei, competenţe în ceea ce priveşte adoptarea de acte normative şi rezoluţii, precum şi în ceea ce priveşte adoptarea de declaraţii. 
Principalele organe de conducere sunt următoarele: 

-  Preşedintele Adunării Naţionale;

- Consiliul Preşedintelui, care este format din Preşedinte, 7 vicepreşedinţi desemnaţi de formaţiunile politice/coaliţiile reprezentate în Parlament (în cadrul unei coaliţii, desemnarea în această funcţie are la bază principiul rotaţiei, pe perioada unei sesiuni ordinare), 14 secretari şi chestori. 

REPUBLICA CehĂ 

1. Scurt istoric constituţional

După primul război mondial, Cehoslovacia s-a format prin desprinderea Cehiei şi a Slovaciei din Imperiul Austro-Ungar şi reunirea lor într-un singur stat. Iniţial, a existat o Constituţie provizorie, adoptată la 14 noiembrie 1918. Modelul constituţional preluat era cel al SUA şi al Franţei.

Prima Constituţie, cea din 1920, includea printre prevederile ei şi principiul controlului constituţionalităţii legilor.
Una dintre problemele importante din Cehoslovacia interbelică era şi cea a minorităţilor etnice; de aceea, s-a pus accent şi pe protecţia drepturilor minorităţilor pe teritoriul cehoslovac.

Cele mai importante dintre principiile generale, pe care se baza Constituţia din 1920 erau principiul independenţei instituţiilor judiciare, libertatea de exprimare, libertatea de organizare.
După terminarea celui de al doilea război mondial, Cehoslovacia, care fusese sub control german, revenea la Constituţia întocmită înainte de război. Apoi, după preluarea puterii de către partidul comunist, au fost adoptate noi Constituţii, în 1948 şi 1960. Între altele, partidul comunist a eliminat rolul Curţii Constituţionale şi şi-a proclamat propriul rol conducător.

După îndepărtarea partidului comunist de la conducere s-a revenit la o societate democratică. La 25 noiembrie 1992, prin votul Parlamentului Cehoslovaciei, s-a hotărât constituirea a două republici independente, Cehia si Slovacia.

Actuala Constituţie a Republicii Cehe a fost adoptată la 16 decembrie 1992 şi  a fost revizuită pe parcursul ultimilor ani.

Principiile generale ale legii fundamentale

Aceste principii pot fi exprimate prin urmatoarele idei:

 - Unitate, autoguvernare, republicanism, democraţie şi următoarele obiective pe care vor să le urmeze;
 
- Protecţia minorităţilor, regulile de drept, aplicarea directă a tratatelor internaţionale în drepturile omului, integrarea teritorială. 

Structura Constituţiei

Constituţia cehă are la bază principiul separării puterilor în stat.

Constituţia este formată din opt capitole, având la începutul ei un preambul şi având încorporată şi o declaraţie a drepturilor si liberţătilor fundamentale ale cetăţenilor.

Fiecăreia dintre puterile de stat îi este dedicat un capitol. În celelalte capitole sunt inserate şi alte prevederi fundamentale privind autorităţile publice cu atribuţii în domeniul finanţelor şi administraţiei.

Puterea legislativă se împarte în mod corespunzător între cele două Camere distincte.
- Preşedintele supraveghează desfăşurarea activităţilor din cele două Camere şi respectarea fiecărui termen alocat pentru efectuarea sarcinilor cu care se ocupă ele.

- Conducerea Camerei Deputaţilor stabileşte regulile după care se desfăşoară apoi reunirea celor două camere, precum şi regulile procedurale parlamentare.

- Parlamentul adoptă prevederile din tratatele internaţionale.

- Ambele Camere aprobă sau resping măsurile luate de Executiv pentru trimiterea forţelor  armate pe teritorii străine.

- Un criteriu pentru prioritatea deciziilor în vederea acordului dintre cele două Camere este acela al majorităţii.

- Parlamentul adoptă legile cu privire la respectarea drepturile fundamentale, la acordurile politice şi cele economice încheiate de statul ceh.

Puterea executivă

Acesta este reprezentată prin puterea preşedintelui care o împarte şi cu Guvernul.

Preşedintele statului este ales într-o şedinţă a celor două Camere.

Puterea preşedintelui are ca scop garantarea stării de siguranţă şi normalitate între organele de decizii şi activitatea lor.

Preşedintele trebuie să aibă relaţie de parteneriat cu guvernul.

2. Revizuirea Constituţiei

Constituţia Republicii Cehe adoptată la 16 decembrie 1992 şi intrată în vigoare de la 1 ianuarie 1993 a suferit mai multe modificări respectiv prin  următoarele legi nr. 347 / 1997, nr. 300 / 2000, nr. 448 / 2001, nr. 395 / 2001, nr. 515 / 2002.

Cehia, după separarea de Slovacia, a adoptat noua Constituţie la 16 decembrie 1992, care a intrat în vigoare la 1 ianuarie 1993. Cererea de aderare la Uniunea Europeană a depus-o la 17 ianuarie 1996, semnând Tratatul de aderare împreună cu grupul celor 10 state la 16 aprilie 2003. În zilele de 13-14 iunie 2003 a avut loc un referendum asupra aderării Republicii Cehe la Uniunea Europeană, pronunţându-se pentru peste 77% din cei ce s-au prezentat la vot.

Constituţia din 1992 a fost revizuită prin mai multe legi constituţionale în 1997, 1998, 2000, 2001 şi 2002, ultima revizuire fiind Legea constituţională nr.515/2002 privind referendumul asupra aderării Republicii Cehe la Uniunea Europeană. Celelalte modificări s-au referit la securitatea ţării, la atribuţiile Parlamentului şi Guvernului pe timp de război, la procedura parlamentară de adoptare a unei legi constituţionale.

3. Autorităţi publice - Parlamentul

1) Structura Parlamentului

Art.15 din Constituţie stabileşte că puterea legislativă aparţine Parlamentului; el se compune din Camera Deputaţilor (200 de membrii) şi Senat (81 de membrii). Durata mandatului este de 4 ani.

2) Atribuţii

Potrivit dispoziţiilor constituţionale, în cazul în care Camera Deputaţilor este dizolvată, Senatul va fi responsabil pentru adoptarea măsurilor legislative care nu pot fi amânate (art. 33 alin. 1); cu toate acestea, Senatul nu poate adopta măsuri legislative în domeniile: constituţional, bugetar, ale contului anual de încheiere bugetară, legii electorale şi acordurilor internaţionale (alin. 2). Guvernul este singura autoritate care poate propune măsuri legislative Senatului (alin. 3). 
O măsură legislativă a Senatului trebuie aprobată de Camera Deputaţilor în prima sesiune; în cazul în care o asemenea măsură este respinsă, ea îşi pierde valabilitatea (alin. 5).

Art. 68 din Constituţie dispune că autoritatea competentă a acorda votul de învestitură Guvernului este Parlamentul, însă competenţa demisiei miniştrilor şi a Guvernului în întregul său revine Preşedintelui Republicii (art. 74 – 75).

CAMERA REPREZENTANŢILOR

Structura organizatorică

Organele de conducere:
▪ Preşedintele Camerei Reprezentanţilor

▪ Comitetul permanent: este format din Preşedintele Camerei, 5 vicepreşedinţi, precum şi din membrii desemnaţi de fiecare grup politic, potrivit principiului reprezentării proporţionale. Ulterior constituirii sale, Comitetul îşi alege dintre membrii săi, încă 2 vicepreşedinţi. 

Organe de lucru
Comisiile Camerei pot fi permanente, temporare sau de anchetă.

Deputaţii care îndeplinesc şi funcţia de ministru, nu pot face parte din comisiile parlamentare. 
Comitete parlamentare: comitetul pentru agricultură (17 membri); comitetul pentru control bugetar (18 membri); comitetul constituţional şi juridic (18 membri); comitetul pentru apărare (18 membri); comitetul pentru probleme economice (22 membri); comitetul pentru mediu (18 membri); comitetul pentru afaceri europene (18 membri); comitetul pentru afaceri externe (18 membri); comitetul pentru sănătate (18 membri); comitetul pentru petiţii (18 membri); comitetul pentru administraţie publică şi dezvoltare regională  (17 membri); comitetul pentru ştiinţă, educaţie, cultură, tineret şi sport (18 membri); comitetul pentru securitate (18 membri); comitetul pentru politici sociale (18 membri); comitetul pentru buget (22 membri); comitetul electoral (12 membri); comitetul pentru mandat şi imunităţi (11 membri).
Comisii permanente: comisia pentru bănci (18 membri); comisia pentru egalitatea de şanse (12 membri); comisia pentru mass-media (17 membri); comisia pentru supravegherea accesului la dosarele Serviciului Securităţii de Stat (5 membri); comisia pentru supravegherea ocupării forţei de muncă în serviciul de tehnică operaţională (5 membri); comisia pentru controlul activităţii Serviciului Militar de Informaţii (6 membri); comisia pentru controlul activităţii Biroului Naţional de Securitate (6 membri); comisia pentru controlul activităţii Serviciului Naţional de Informaţii (7 membri); comisia pentru Constituţie (12 membri); comisia pentru controlul activităţii Biroului Camerei Deputaţilor (10 membri)
Comisii de anchetă: comisia de anchetă privind procedura de achiziţie publică şi încheierea contractului de livrare a motoarelor pentru vehicule mai mari de 12 tone, între Cehia şi Kapsch (9 membri); comisia de anchetă pentru încălcarea dreptului la viaţă privată al anumitor persoane, în scopul obţinerii de influenţă asupra parlamentarilor (9 membri)

Comisii temporare: comisia temporară pentru soluţionarea problemelor apărute între stat şi biserică/asociaţii religioase referitoare la proprietăţi (11 membri).

Senatul

Senatul este alcătuit din 81 de membri, aleşi prin sistem uninominal cu majoritate absolută, pentru un mandat de 6 ani. La fiecare 2 ani, 1/3 din numărul de senatori se reînnoieşte. 

Structura organizatorică
Organele de conducere:
▪ Preşedintele Senatului

▪ 4 vicepreşedinţi

▪ Comitetul de organizare: este format din Preşedintele şi vicepreşedinţii Senatului, precum şi de membrii desemnaţi de grupurile politice potrivit principiului reprezentării proporţionale.

Organe de lucru
Comisiile Senatului: comisia pentru ordinea de zi şi proceduri legislative; comisia pentru mandat şi privilegii parlamentare; comisia constituţională şi juridică; comisia pentru economie naţională, agricultură şi transport; comisia pentru administraţie publică, dezvoltare regională şi mediu; comisia pentru educaţie, ştiinţă, cultură, drepturile omului şi petiţii; comisia pentru afaceri externe, apărare şi securitate; comisia pentru afaceri europene; comisia pentru sănătate şi politici sociale.
Comisii permanente: comisia pentru cetăţenii cehi din străinătate; comisia pentru protecţia vieţii private; comisia pentru democraţie; comisia pentru activitatea Cancelariei Senatului; comisia pentru dezvoltare rurală; comisia pentru mass-media; comisia pentru Constituţia Republicii şi proceduri parlamentare; comisia electorală.
Comisii temporare: comisia pentru verificarea constituţionalităţii Partidului Comunist din Bohemia şi Moravia

 Diferenţa de competenţe între Camera Reprezentanţilor şi Senat

Competenţe specifice Camerei Reprezentanţilor:

- Proiectele legislative se depun numai la Camera Reprezentanţilor. După adoptarea acestora, proiectele se trimit Senatului. 

- Proiectul bugetului de stat şi proiectul de încheiere a exerciţiului bugetar se adoptă numai de Camera Reprezentanţilor.

- Guvernul răspunde direct în faţa Camerei Reprezentanţilor (relaţia Guvernului cu Senatul fiind una indirectă).

-   Comisiile de anchetă se constituie numai în cadrul Camerei Reprezentanţilor.

- Numai Camera Reprezentanţilor poate fi dizolvată de Preşedintele Republicii, în condiţiile prevăzute în Constituţie. În cazul dizolvării Camerei Reprezentanţilor, pentru probleme urgente, Senatul devine organ decizional (fac excepţie domeniile: constituţional; electoral; al bugetului de stat şi al încheierii exerciţiului bugetar; relaţii internaţionale). Pe durata dizolvării Camerei Reprezentanţilor, numai Guvernul are drept de iniţiativă legislativă (Constituţia conferă dreptul de iniţiativă legislativă Camerei Reprezentanţilor, Senatului – în întregul său, Guvernului şi autorităţilor regiunilor autonome). 

- Competenţe specifice Senatului: punerea sub acuzare a Preşedintelui Republicii pentru înaltă trădare; solicitarea de verificare a constituţionalităţii unui tratat internaţional, anterior ratificării acestuia.

CIPRU
Consideraţii generale
La 5 noiembrie 1914 - după intrarea Turciei în primul război mondial de partea Germaniei - Ciprul este anexat Marii Britanii, fiind declarat, la 1 mai 1920, colonie a Coroanei britanice. Primele revolte importante împotriva britanicilor au loc în 1931. 

În 1925, britanicii declară Cipru ca fiind colonie a coroanei britanice, impunând o constituţie nedemocratică. Grecii ciprioţi au urmărit o unire cu Grecia (enosis), în acest scop, în anul 1931, fiind înfiinţată Uniunea Naţională Radicală.  

Din anul 1955 începe lupta armată pentru eliberarea de sub dominaţia colonială britanică.

În urma conferinţelor de la Londra şi Nicosia, cu participarea celor trei puteri garante şi a reprezentanţilor celor două comunităţi din Cipru, la 30 iunie 1960 se încheie un acord prin care Marea Britanie îşi păstrează suveranitatea deplină asupra zonelor Akrotiri-Episkopi-Paramali şi Dhekalia-Pergamos-Dios Nicolaos. 
În 1960 Cipru îşi proclamă independenţa, iar la 1 octombrie devine republică. La 16 august 1960 adoptă constituţia, în acelaşi an fiind admis în Organizaţia Naţiunilor Unite. 
Comunitatea turcă era însă deja în dezacord cu politica dusă de liderii greci ai insulei. Modificările constituţionale propuse de arhiepiscopul Makarios în defavoarea minorităţii turce, care reprezenta 12% din populaţia de peste 750.000 de locuitori, au dus la confruntări deschise între cele două comunităţi. În urma crizei constituţionale din 30 noiembrie 1963 - când ciprioţii greci dezaprobă o serie de prevederi ale Constituţiei - izbucnesc primele confruntări între cele două comunităţi (turcii doreau separarea, în timp ce grecii insistau pentru un stat unitar) şi pe fondul retragerii din guvernul central a ciprioţilor turci.
La 4 martie 1964, Consiliul de Securitate al ONU hotărăşte trimiterea în zonă a unei forţe internaţionale de menţinere a păcii, UNFICYP, al cărei mandat a fost reînnoit periodic.

Între 1967-1968 este înfiinţată pentru prima dată o administraţie provizorie a ciprioţilor turci. 
Pe fondul declanşării războiului civil, la 24 iunie 1968 încep convorbiri intercomunitare pentru soluţionarea problemelor divergente legate de Constituţie, continuate, fără rezultate concrete până în 1974. Confruntările civile au culminat în anii '70 cu masacre de o cruditate extremă. 

Lovitura de stat a Gărzii naţionale cipriote, care dorea unirea cu Grecia, determină Turcia să debarce forţe militare în Cipru în iulie 1974, sub pretextul restabilirii ordinii constituţionale şi să ocupe treimea de nord a insulei, unde se retrage întreaga comunitate turcă
. 

Convorbirile tripartite desfăşurate în perioada 25-30 iulie şi 8-13 august 1974 la Geneva - care au reafirmat valabilitatea acordurilor de la Zürich şi Londra - se încheie fără succes. 
În perioada 14-16 august 1974 are loc a doua etapă a operaţiunilor turceşti în Cipru, încheiată prin stabilirea liniei strategice Attila de demarcaţie între punctele Famagusta şi Lefka, trecând prin nord-vestul capitalei. 

Acesta este momentul în care ostilităţile divizează insula în două zone autonome de facto, o zonă a ciprioţilor greci controlată de Guvernul cipriot recunoscut pe plan internaţional (59% din suprafaţa insulei) şi o zonă a ciprioţilor turci (37% din suprafaţa insulei), ce sunt separate de o zonă tampon aflată mult timp sub autoritatea Organizaţiei Naţiunilor Unite, care ocupă aproximativ 4% din suprafaţa insulei. 
La 1 noiembrie 1974 Adunarea Generală a ONU votează o rezoluţie, prin care se cere respectarea independenţei, suveranităţii, integrităţii teritoriale a Ciprului, întoarcerea refugiaţilor la căminele lor. Cu toate acestea, la 13 februarie 1975, ciprioţii turci proclamă unilateral nordul insulei, controlat de ei, drept "stat autonom şi federat", acest statut fiind consfinţit printr-un referendum, desfăşurat la 8 iunie în acelaşi an.

După mai multe runde de negocieri privind viitorul insulei, desfăşurate la Viena şi New York, la 27 ianuarie 1977 are loc prima întâlnire dintre preşedintele Makarios şi liderul ciprioţilor turci, Rauf Denktash. La a doua întrevedere a celor doi lideri, în februarie 1977, este acceptat principiul constituirii unui stat federal cipriot "unit, bi-comunitar, independent şi nealiniat" şi se hotărăşte reluarea negocierilor intercomunitare suspendate în martie 1976. La negocierile de la Viena, reluate la 28 aprilie, atât propunerea de împărţire a insulei avansată de ciprioţii greci (potrivit căreia acestora din urmă ar fi urmat să le revină 80% din teritoriu, iar turcilor, în jur de 20%), cât şi propunerile de modificare a Constituţiei formulate de partea turco-cipriotă sunt respinse de partea adversă.
Absenţa progreselor substanţiale în dialogul intercomunitar a determinat luarea din nou în discuţie a situaţiei din Cipru la sesiunea Adunării Generale a ONU (10-13 mai 1983). Cu acest prilej este adoptată o rezoluţie prin care se cere "retragerea imediată a tuturor trupelor de ocupaţie din Cipru", rezoluţie respinsă de turcii ciprioţi, care ameninţă pentru prima dată cu proclamarea independenţei zonei de nord a insulei. La 8 august 1983, Secretarul general al ONU prezintă părţilor o iniţiativă proprie de soluţionare a situaţiei din insulă, sprijinită de Cipru şi Grecia, în timp ce liderul ciprioţilor turci face demersuri pentru o nouă întâlnire cu reprezentantul Republicii Cipru. Pe fondul eforturilor Secretarului general al ONU în direcţia organizării unei întâlniri, la 15 noiembrie 1983, administraţia cipriotă turcă proclamă unilateral "Republica Turcă a Ciprului de Nord" (TRNC), recunoscută până în prezent doar de Turcia. 
Republica Turcă a Ciprului de Nord, cu toate instituţiile de stat ale unei ţări moderne, cu parlament şi preşedinte ales, nu este recunoscută decât de Turcia, care a şi contribuit decisiv la crearea sa, "la capătul unui război civil orb şi sângeros" ce a dus la separarea teritorială completă a celor două principale comunităţi de pe insulă, greacă şi turcă.

Conflictul intercipriot, denumit de mediile politice, analişti şi mass media problema cipriotă, este unul dintre cele mai lungi conflicte între comunităţile aceluiaşi stat, pe care eforturile interne şi externe, ale liderilor politici şi organizaţiilor internaţionale nu au reuşit să-l rezolve. Această stare de fapt a implicat, pentru ambele comunităţi ale Ciprului - ciprioţi greci şi ciprioţi turci -, numeroase costuri materializate prin pierderi de vieţi omeneşti, economice şi politice. Pe durata a peste trei decenii, problema cipriotă a trecut prin etape complexe, de la dezbateri la masa negocierilor, până la masacre intercomunitare, în care au fost implicate şi cele două state-mamă, Grecia şi Turcia. 

Denumit de către analiştii politici şi tăcutul conflict cipriot, datorită duratei sale şi imposibilităţii forurilor internaţionale de a-l rezolva, acesta rămâne încă un subiect deschis pe agenda de lucru a diplomaţiei internaţionale, posibil, pentru încă mult timp. 

1. Scurt istoric constituţional

Forma de guvernământ: Cipru este republică prezidenţială, stat suveran şi independent, cu preşedinte grec şi vicepreşedinte turc, aleşi de comunitatea greacă, respectiv cea turcă, potrivit articolului 1 din Constituţie.

Independenţa: 16 august 1960

Data adoptării Constituţiei: 16 august 1960

Reprezentanţii Marii Britanii, Ciprului, Greciei şi Turciei semnează, la conferinţele de la Zürich (6-11 ianuarie 1959) şi Londra (17-19 februarie 1959), principalele documente care consfinţesc pentru Cipru statutul conform dreptului internaţional, precum şi statutul constituţional: 

- Tratatul privind Garanţiile - Cipru, Marea Britanie, Grecia şi Turcia (prin care Turcia, Marea Britanie şi Grecia se obligau să asigure independenţa şi suveranitatea Ciprului); 

- Tratatul de Alianţă între Cipru, Grecia şi Turcia; 

- Tratatul de Înfiinţare a Republicii Cipru, Memorandumul Marii Britanii, Greciei şi Turciei definind fundamentul ordinii constituţionale a Ciprului. 
Potrivit acordurilor, care au forţă constituţională
, statul urma să fie o republică prezidenţială condusă de un preşedinte cipriot-grec (decembrie 1959 - arhiepiscopul Makarios) şi un vicepreşedinte cipriot-turc, să-şi apere independenţa, integritatea teritorială şi securitatea, să nu adere la nici o uniune politică sau economică şi să împiedice divizarea insulei. 
În 1960 s-a constituit o Comisie Comună, la care au luat parte cele trei guverne: cel al Marii Britanii, cel al Greciei şi cel al Turciei. Această comisie a căzut de acord în privinţa anumitor planuri, documentele negociate fiind denumite în ordine alfabetică, de la Apendice A şi până la Apendice U. Apendicele D
 care este şi cel mai cuprinzător, reprezintă Constituţia statului cipriot. El conţine unsprezece părţi, care sunt structurate astfel:
Partea I - Proiectul Constituţiei Republicii Cipru (art.1 - art.5)

Partea II - Drepturile şi libertăţile fundamentale (art.6 - art.35)

Partea III - Preşedintele Republicii, Vicepreşedintele Republicii şi Consiliul de Miniştri (art.36 - art.60)

Partea a IV-a - Camera Reprezentanţilor (art.61 - art.85)

Partea a V-a - Camerele Comune (art.86 - art.111)

Partea a VI-a - Demnitarii independenţi ai Republicii (art. 112 - 121)

Partea a VII-a - Serviciul public (art.122 - art.128)

Partea a VIII-a - Puterile Republicii (art. 129 - art. 132)

Partea a IX-a - Curtea Constituţională (art. 133 - art.151)

Partea a X-a - Înalta curte şi curţile subordonate (art.152 - art. 164)

Partea a XI-a - Prevederile financiare (art.165 - art.168)
Ordinea constituţională este structurată pe două principii fundamentale
:
1. recunoaşterea existenţei a două comunităţi, greacă şi turcă, tratate în mod egal, în pofida diferenţelor de ordin numeric; 
2. asigurarea participării fiecărei comunităţi la exercitarea funcţiilor de autoritate în stat, precum şi a unei autonomii parţiale de ordin administrativ pentru fiecare comunitate în parte.
2. Revizuirea Constituţiei

Structura constituţională a Republicii Cipru nu este rezultatul voinţei libere a poporului, acesta neavând oportunitatea nici în mod direct, nici prin reprezentanţi aleşi să-şi exprime opinia asupra acesteia. Documentul este consfinţit prin Acordul de la Zürich, care stipulează că articolele fundamentale ale Constituţiei nu pot fi subiect al niciunei revizuiri sau amendări (paragraf 21 din Acord şi art. 182.1 din Constituţie – Appendix D, partea 13, dispoziţii finale). În aceste condiţii, Constituţia Ciprului este una dintre cele mai rigide constituţii din lume. Articolele considerate fundamentale şi care nu sunt supuse procedurilor de revizuire sunt înscrise într-un capitol separat în textul constituţional.
Celelalte articole pot fi amendate prin lege adoptată de o majoritate de minimum 2/3 din totalul de parlamentari ciprioţi-greci şi 2/3 din totalul parlamentarilor ciprioţi-turci (art. 182.2 şi 3 din Constituţie – Appendix D, partea 13, dispoziţii finale). 
Revizuiri recente

Unele dintre subiectele supuse revizuirii au fost:
Transpunerea Deciziei Cadru a UE cu privire la mandatul european de arestare – modificarea art. 11 din Constituţie – intrat în vigoare în 28 iulie 2006;

Deşi 2004 a fost anul în care Cipru a devenit membru UE, abia peste 2 ani, în 2006, Parlamentul a modificat Constituţia cu privire la acest aspect
, în sensul că dispoziţiile normelor juridice ale statului nu pot să contravină reglementărilor UE.

3. Autorităţile publice
Şeful statului este preşedintele, ales prin vot direct, pentru un mandat de cinci ani. 
Puterea executivă este exercitată de Consiliul de Miniştri, membrii Executivului fiind numiţi de către preşedintele şi vicepreşedintele republicii. Constituţia din 1960 introducea, astfel, un sistem complex de reprezentare a celor două comunităţi, greacă şi turcă, în instituţiile statului. Constituţia stipulează că preşedintele statului desemnează miniştrii ciprioţi greci, iar vicepreşedintele turc pe cei din rândul comunităţii ciprioţilor turci. Numărul de ministere a fost mărit, printr-o decizie luată în anul 1965, de la 10 (potrivit prevederilor Constituţiei - 7 miniştri fiind desemnaţi de preşedintele cipriot grec şi 3 miniştri de vicepreşedintele cipriot turc), la 11. 
În urma conflictelor care au avut loc în decembrie 1963 între cele două comunităţi, liderii ciprioţilor turci au hotărât retragerea tuturor membrilor săi din structurile administrative ale statului, funcţiile repartizate proporţional prin Constituţie părţii turce, rămânând, din acest an, neocupate. Această hotărâre a părţii turce a determinat, totodată, modificări ale legislaţiei, impuse de necesitatea funcţionării eficiente a instituţiilor statului. Astfel, din anul 1965 toţi membrii guvernului sunt desemnaţi de preşedintele statului. 
Puterea legislativă este exercitată, conform Constituţiei, de un Parlament unicameral, Camera Reprezentanţilor care, din momentul înfiinţării instituţiilor administrative ale ciprioţilor turci în partea de nord a insulei (1963), a fost alcătuită numai din parlamentarii ciprioţi greci, locurile parlamentarilor ciprioţi turci rămânând neocupate. Membrii Camerei Reprezentanţilor sunt aleşi prin sufragiu universal, pe baza reprezentării proporţionale începând cu anul 1995, pentru un mandat de cinci ani. Parlamentul are 80 de membri, aleşi conform sistemului reprezentării proporţionale cu scrutin de listă (închisă) şi vot preferenţial. Durata mandatului este de 5 ani. Din cei 80 de parlamentari, 56 sunt aleşi de Comunitatea cipriotă greacă, iar 24 de Comunitatea cipriotă turcă (locuri vacante din 1963).
Puterea judecătorească este organizată pe două nivele, Curţile districtuale, inferioare, şi cea mai înaltă autoritate, Curtea Supremă.
În partea de nord a insulei, funcţionează instituţii administrative separate, ale ciprioţilor turci. În 1983 a fost proclamată Republica Turcă a Ciprului de Nord (TRNC), iar Constituţia adoptată în 1985 prevede că TRNC este republică semiprezidenţială. Preşedintele este şeful statului, iar Consiliul de Miniştri este alcătuit din primul ministru şi 10 miniştri. 
Puterea legislativă este reprezentată de Adunarea Legislativă, compusă din 50 de deputaţi aleşi prin sufragiu universal, pentru o perioadă de cinci ani.
Puterea judecătorească este exercitată prin Curţi independente. 

Organizarea Parlamentului
- Organe de conducere

▪ Preşedintele Camerei: este ales pentru întreaga legislatură (5 ani). Preşedintele numeşte doi vicepreşedinţi şi doi vicepreşedinţi administrativi. 

▪ Biroul Camerei

▪ Conferinţa liderilor grupurilor parlamentare

- Organe de lucru

Componenţa comisiilor parlamentare se stabileşte de Comisia de selecţie, cu respectarea principiului reprezentării proporţionale a grupurilor politice constituite în cadrul Camerei. 

- Comisiile permanente: comisia pentru agricultură şi resurse naturale; comisia pentru comunicaţii; comisia privind criminalitatea, lupta împotriva drogurilor şi substanţelor care creează dependenţă; comisia pentru arhivă; comisia pentru apărare; comisia pentru dezvoltare şi controlul investiţiilor publice; comisia pentru educaţie; comisia pentru mediu; comisia pentru egalitate de şanse; comisia pentru afaceri europene; comisia pentru finanţe şi buget; comisia pentru politică externă; comisia pentru sănătate; comisia pentru drepturile omului; comisia pentru instituţii, acordarea decoraţiilor şi Ombudsman; comisia pentru afaceri interne; comisia pentru muncă şi asigurări sociale; comisia juridică; comisia pentru combaterea discriminării; comisia pentru comerţ şi industrie.
Comisii speciale: Comisia specială pentru examinarea declaraţiilor de avere
Comisii ad-hoc: Comisia ad-hoc pentru Regulamentul Camerei
- Administraţia Parlamentului
Este condusă de Secretarul general. Serviciile principale ale Camerei sunt:  

- Serviciul pentru comisiile parlamentare; 

- Serviciul de relaţii internaţionale;
- Serviciul de cercetare şi publicaţii; 

- Serviciul pentru afaceri europene.
REGATUL DANEMARCEI

Consideraţii generale

Forma de guvernământ este monarhia constituţională (art. 2 din Constituţie
). Puterea legislativă aparţine Regelui (care este şi conducătorul statului) şi Parlamentului unicameral (Folketing) cu un număr de 179 de membri. Puterea executivă este deţinută de Rege (art. 3), iar puterea judecătorească este exercitată prin intermediul Curţilor (art. 3). 

Constituţia în vigoare este cea din 1953. De la adoptarea sa, nu a fost supusă procedurilor de revizuire.

Procesul de modernizare a Danemarcei include legile reformelor agrare (1765-1807) şi un al doilea stadiu de dezvoltare care cuprinde mişcarea şcolilor populare şi trecerea de la absolutism la monarhie constituţională, cu adoptarea unei primei constituţii democratice şi a cadrului legislativ care a consacrat noile dimensiuni democratice ale statului (1849-1892)
. 

Modelul democraţiei daneze are ca valoare întemeietoare egalitatea. Acest concept cu implicaţiile sale a avut ca formă de manifestare în primul rând libertatea individului şi respectul pentru proprietatea privată. În acest sens, sistemul politic danez a dezvoltat o cultură a dialogului democratic şi a participării cetăţenilor la actul de guvernare aproape fără precedent, dreptul de vot al femeilor fiind recunoscut în Danemarca încă din 1915, iar dreptul de a beneficia de salarii egale fiind legiferat în anul 1919.

1. Scurt istoric constituţional

Cea mai veche monarhie din Europa
, Danemarca are atestat primul document cu valoare constituţională ca având o vechime de peste 3 secole. Considerată ca fiind unul dintre actele constituţionale scrise cele mai vechi din Europa (1665), Legea Regelui, consacra ca formă de organizare a statului monarhia absolută
. 

Danemarca a adoptat prima Constituţie democratică la 5 iunie 1849. 

Cel mai important act cu valoare juridică al democraţiei Regatului Danemarcei, Constituţia din 1849 a fost concepută de către Adunarea Naţională Constituantă, care şi-a început mandatul la 23 octombrie 1848 şi a fost alcătuită din 38 membri numiţi de Rege şi 114 membri aleşi de către toţi cetăţenii de peste 30 de ani, cu reputaţie solidă
, prin sufragiu universal şi egal
. Chiar dacă Adunarea Constituantă a fost caracterizată de un puternic spirit conservator, Constituţia Danemarcei a fost considerată şi s-a dovedit a fi una dintre cele mai liberale din Europa. Inspirat din principiile Declaraţiei din 1789 privind drepturile bărbaţilor, precum şi de Constituţia belgiană din 1831, sau cea norvegiană din 1814, teologul D.G. Monrad (1811-1887), recunoscut ca fiind părintele Constituţiei daneze, a imaginat iniţial, prin prevederile constituţionale, un parlament (Rigsdag) cu două Camere, Folketing (Camera inferioară) şi Landsting (Camera superioară), membrii lor fiind aleşi prin sufragiu universal
, într-o singură circumscripţie electorală. La acea vreme, dorinţa Stângii pentru constituirea unui parlament unicameral a fost ignorată. 6 luni de dezbateri aprinse au condus la un compromis: membrii Folketing-ului erau aleşi pentru un mandat de trei ani, prin alegeri directe exercitate de către bărbaţii de peste 30 de ani, care aveau în proprietate gospodării, iar membrii Landsting-ului pentru un mandat de 8 ani, de către acelaşi corp electoral, dar prin intermediul electorilor (alegeri indirecte). Eligibilitatea pentru un mandat în Landsting era restricţionată de vârsta de peste 40 de ani şi averea considerabilă.

Constituţia a fost semnată la 5 iunie 1849, zi celebrată de danezi de atunci înainte ca Ziua Constituţiei. 
Principiul clasic al exercitării tripartite a puterii a fost reprezentat în Constituţie, puterea executivă fiind acordată Coroanei şi miniştrilor, cea legislativă Coroanei şi Parlamentului, iar Curţile au fost învestite să exercite puterea judecătorească. Dreptul la vot era acordat doar bărbaţilor de peste 30 de ani, fiind excluşi din exerciţiul dreptului la vot femeile, dar şi servitorii şi ucenicii. Cenzura politică şi religioasă au fost abolite. A fost interzis poliţiştilor dreptul de percheziţie a locuinţelor, în absenţa unui mandat. De asemenea, orice persoană reţinută trebuia prezentată judecătorului în termen de 24 de ore. Prin dispoziţiile constituţionale se  asigurau dreptul la asistenţă şi învăţământul gratuit. Toate privilegiile nobililor, titlurile şi rangurile nobiliare au fost abolite. 

Competenţele Coroanei au fost strict limitate. Dintre cele care au fost menţinute se numără acordul Regelui pentru legile adoptate de ambele Camere ale Parlamentului, desemnarea miniştrilor, reprezentarea ţării în relaţiile internaţionale.

Curţile de justiţie au devenit independente în exercitarea propriilor atribuţii, dar judecătorii erau în continuare numiţi de către Rege. Constituţia exprima, totodată, premisele introducerii instituţiei juraţilor cu competenţe în infracţiuni penale şi de natură politică majore, dar această instituţie nu a fost materializată până la adoptarea, în 1916 a Legii Administrării Justiţiei
.  

Relaţiile Danemarcei cu vecinii săi din sud, în special cu Prusia, au jucat un rol decisiv în evoluţia constituţională. 

Din 1849 până în prezent, Danemarca a avut mai multe constituţii. 5 dintre ele au fost elaborate în perioada 1849 şi 1866. A doua, a treia şi a patra constituţie au apărut în timpul conflictului cu Prusia şi Austria prin care Danemarca pierde teritorii. 

Prin reforma constituţională din 1855, ţara devenea guvernată de un Consiliu unicameral - trei pătrimi dintre membrii săi fiind aleşi de popor, iar o pătrime fiind numiţi de Rege. Alegerile din anul 1856 au utilizat pentru prima dată în lume principiul reprezentării proporţionale. 

Adoptarea Constituţiei din 1863, care statua un consiliu bicameral şi un Parlament bicameral a condus la declanşarea imediată a războiului cu Prusia şi Austria. 

Constituţia din 1866, în vigoare până în anul 1915, a reprezentat un compromis între Constituţiile din 1849 şi 1863. Consiliul a fost desfiinţat. Membrii celei de-a doua Camere, Landsting-ul, urmau să fie aleşi de către cetăţenii bogaţi din oraşe şi de fermierii cu ferme de mari dimensiuni, 12 membri din 66 fiind numiţi de Coroană.

În 1870 a fost înfiinţat Partidul Liberal de Stânga, care a susţinut reîntoarcerea la Constituţia din anul 1849. În 1905, noul Partid Radical de stânga a militat pentru  aceeaşi idee. 

În 1915, în timpul primului război mondial, s-a ajuns la un acord larg privind reforma constituţională, fiind adoptată o nouă constituţie care statua sufragiul universal pentru toţi cetăţenii, bărbaţi şi femei cu vârsta de peste 25 de ani pentru Camera inferioară şi de peste 35 de ani pentru Camera superioară. Cei 12 membri numiţi de Coroană în Camera superioară au fost înlocuiţi cu 19 membri aleşi de membrii care şi-au încetat mandatul ai acestei camere.

Prin reforma constituţională care a avut loc în anul 1920, membrii Cabinetului deveneau responsabili în faţa Camerei inferioare (Folketing). De asemenea, liderul partidului cel mai puternic din Folketing devenea prim-ministru. În 1918 a fost introdus un nou sistem de vot, ce combina reprezentarea proporţională cu alegerile în circumscripţii individuale. Deşi încă de la începutul secolului fusese  manifestată tendinţa privind introducerea în prevederile constituţionale a instituţiei referendumului, Constituţia din 1915 a cuprins referiri la organizarea referendumului numai în materia revizuirii. 

După sfârşitul celui de-al doilea război mondial a fost reînceput proiectul de reformă a Constituţiei, dar numai în 1953 acest efort fiind materializat. Astfel, prin reforma constituţională din 1953
 a fost complet desfiinţată Camera superioară, Landsting-ul, stabilindu-se, totodată, că principiul parlamentarismului prevalează practicii constituţionale. Din acest moment, Danemarca are parlament unicameral. De asemenea, au fost revizuite dispoziţiile cu privire la succesiunea la Tron, fiind proclamat dreptul de succesiune la tron pe linie feminină (art. 2), potrivit Legii privind succesiunea la Tron, din 27 martie 1953. Groenlanda şi insulele Feroe devin părţi ale Regatului Danemarcei. Au fost extinse libertăţile fundamentale şi au fost inserate prevederi care legiferau posibilitatea Danemarcei de a face parte din organizaţii sau organisme internaţionale. A fost reiterată susţinerea pentru forma de organizare a statului, monarhia constituţională. Autoritatea legislativă este exercitată în comun de Rege şi Folketing, cea executivă de Rege şi cea judecătorească de către Curţile de justiţie (art. 3 din Constituţia din 1953)
. Constituţia din 1953 a statuat că Folketing-ul poate retrage sprijinul guvernului prin procedura neacordării votului de încredere, caz în care guvernul trebuie să demisioneze sau pot fi declanşate alegeri anticipate.

Constituţia Danemarcei se aplică şi insulelor Groenlanda şi Feroe, aceste două teritorii ale Regatului Danemarcei având un grad ridicat de autoguvernare, prin aplicarea aşa numitei „home rule government”
. 

2. Revizuirea Constituţiei

Baza legală
Legea fundamentală a Danemarcei urmează una dintre cele mai complexe proceduri de amendare, pentru acest proces fiind necesar, pe lângă organizarea referendumului, alegerea unui nou parlament care să confirme decizia de revizuire a anteriorului for legislativ.  

Revizuirea Constituţiei este reglementată de Partea a X-a a legii fundamentale, art. 88
. 
Iniţiativa revizuirii
Art. 88 al Constituţiei statuează că iniţiativa revizuirii revine puterii legislative. 

Procedura revizuirii
În cazul în care Parlamentul votează o lege care prevede ca noi dispoziţii să fie inserate în Constituţie, iar Guvernul este de acord, vor fi convocate noi alegeri legislative. Dacă proiectul este adoptat fără amendamente şi în exact aceeaşi formă de către membrii Parlamentului nou ales, acesta este supus votului prin referendum organizat în termen de 6 luni de la exprimarea votului în Parlament.  
Procedura detaliată se stabileşte prin lege specială.

Pentru a fi validat, la referendum trebuie să se prezinte majoritatea cetăţenilor cu drept de vot. Dacă cel puţin 40% dintre alegătorii cu drept de vot sunt de acord cu decizia Parlamentului şi regele îşi exprimă în scris acordul prin semnătura sa pe proiect, dispoziţiile nou votate devin parte a Actului Constituţional.   
Limitele revizuirii
Constituţia nu prevede dispoziţii referitoare la limitele revizuirii.

3. Autorităţi publice - Parlamentul

Parlamentul unicameral este alcătuit din 179 de deputaţi (175 din Danemarca, 2 din Groenlanda şi 2 din Insulele Feröe). 

Sistemul electoral are un caracter complex, având la bază principiul reprezentării proporţionale, coroborat cu cel al distribuirii teritoriale a mandatelor în funcţie de populaţie, număr de alegători şi suprafaţă geografică. Durata mandatului este de 4 ani. 

Potrivit articolului 34 din Constituţie, Parlamentul este inviolabil. Orice persoană care atentează la siguranţa sau libertatea Parlamentului, dă sau execută un ordin în acest scop se face vinovată de înaltă trădare. 

1. Structura organizatorică

Organe de conducere

▪ Preşedintele Parlamentului: este ales la începutul fiecărei sesiuni anuale şi când Parlamentul se întruneşte pentru prima dată după alegerile generale.

▪ Prezidiul Parlamentului:  este format din Preşedintele Camerei, maximum 4 vicepreşedinţi şi 4 persoane însărcinate cu numărătoarea voturilor (Tellers).

Alegerea vicepreşedinţilor: cu excepţia grupului parlamentar căruia îi aparţine Preşedintele ales, primele 4 grupuri parlamentare (ca mărime) aleg pe primul, al doilea, al treilea şi al patrulea vicepreşedinte. În cazul grupurilor parlamentare egale numeric, se procedează la tragerea la sorţi.

Fără aprobarea Camerei, nici un parlamentar nu poate refuza alegerea în aceste funcţii. 

Alegerea celor 4 persoane însărcinate cu numărătoarea voturilor (Tellers) se face conform principiului reprezentării proporţionale.

Prezidiul se alege la începutul fiecărei sesiuni anuale şi când Parlamentul se întruneşte pentru prima dată după alegerile generale. 

Un nou Prezidiu se alege în cazul în care Preşedintele Parlamentului demisionează sau 60 de parlamentari solicită în scris demisia acestuia.

Organe de lucru

La deschiderea sesiunii anuale şi după alegerile parlamentare, Parlamentul numeşte membrii comisiilor. Partidele sunt reprezentate în comisii în funcţie de numărul mandatelor obţinute. 
- Comisiile permanente. Parlamentul are 25 de comisii permanente, fiecare dintre acestea fiind formată din 17 membri. În general, domeniul de competenţă al unei comisii corespunde cu domeniul de competenţă al unui minister. 
Comisiile permanente: comisia pentru Regulament; comisia de validare; comisia pentru piaţa muncii; comisia pentru construcţii civile; comisia pentru politica în domeniul energiei; comisia pentru comerţ şi industrie; comisia pentru afaceri europene; comisia pentru finanţe; comisia de apărare; comisia pentru naturalizare; comisia pentru probleme clericale; comisia pentru probleme municipale; comisia de cultură; comisia pentru mediu şi planificare regională; comisia pentru probleme economice şi politice; comisia juridică; comisia pentru probleme fiscale; comisia pentru servicii sociale; comisia de sănătate; comisia pentru transporturi; comisia pentru educaţie; comisia pentru relaţii externe; comisia pentru alimentaţie, agricultură şi pescuit; comisia pentru imigraţie şi probleme de integrare; comisia pentru ştiinţă şi tehnologie.

- Comisiile ad-hoc

Sunt comisii temporare, care se înfiinţează pentru examinarea unor probleme speciale. O astfel de comisie este formată tot din 17 membri. Aceste comisii se dizolvă odată cu soluţionarea, de către Parlament, a problemelor care le-au fost supuse spre examinare. La recomandarea unei comisii ad-hoc, Parlamentul poate decide prelungirea mandatului acesteia până la sfârşitul sesiunii. 

2. Procedura legislativă

Procedura legislativă implică adoptarea proiectelor de lege de către Parlament sau prin referendum. Proiectele legilor bugetare se supun examinării şi aprobării Parlamentului cu cel puţin 4 luni înainte de deschiderea exerciţiului bugetar.

Potrivit Constituţiei daneze, Regina are drept de iniţiativă legislativă. În cazuri de urgenţă, când Parlamentul nu poate fi convocat, Regina poate decreta legi provizorii (care nu pot fi contrare Constituţiei), legi care sunt prezentate spre aprobare Parlamentului, după reluarea lucrărilor. Parlamentul le poate aproba sau respinge.  

Deşi are prerogative în domeniul reprezentării ţării, Regina nu poate dispune folosirea forţelor armate împotriva unui stat străin, fără aprobarea Folketing-ului. În cazul în care Parlamentul nu este în sesiune, acesta se convoacă de urgenţă. 

Regina are dreptul de a dizolva Parlamentul, dar nu poate convoca alegeri anticipate înainte ca primul-ministru desemnat să prezinte Parlamentului programul de guvernare.
ESTONIA

1. Scurt istoric constituţional

Disputată între trupele germane şi armata roşie, Estonia reuşeşte sa-şi câştige independenţa în anul 1919, adoptând o declaraţie de independenţă, o nouă Constituţie precum şi legea reformei agrare. Deşi independenţa Estoniei a fost recunoscută de Rusia sovietică la scurt timp după proclamarea sa, prin Protocolul secret al Pactului Molotov-Ribbentrop din 23 august 1939, Estonia intră din nou în sfera de influenţă sovietică, fiind proclamată republică sovietică şi încorporată în URSS în 1940. 

În anul 1990, în cadrul amplului val de mişcări care au dus la destrămarea Imperiului sovietic, Estonia îşi proclamă din nou independenţa la 20 august 1991, ca urmare a unui referendum, în cadrul căruia 77,8% din populaţie a optat pentru independenţa ţării.

Adunarea Constituantă estoniană, convocată în 1992, a adoptat forma finală a noii Constituţii la 10 aprilie, iar la 28 iunie acelaşi an, 91% dintre cetăţenii prezenţi la referendum au aprobat textul acesteia. La 3 iulie 1992, Constituţia a fost promulgată de către Consiliul Suprem al Estoniei şi a intrat în vigoare. 

Constituţia Estoniei cuprinde un preambul şi 15 capitole, însumând 168 de articole. Structura Constituţiei Republicii Estonia este următoarea: prevederi generale, drepturile şi libertăţile fundamentale, poporul, Preşedintele Republicii, Guvernul republicii, legislaţia, bugetul şi finanţele statului, relaţiile externe şi comerţul  internaţional, apărarea naţională Curtea de Conturi, Cancelarul judiciar, tribunalele, amendamentele la Constituţie. 


2. Revizuirea Constituţiei

Estonia nu şi-a revizuit Constituţia după adoptarea acesteia în anul 1992.

Procedura de revizuire a Constituţiei

Potrivit  art.161 din Constituţie, dreptul de iniţiativă legislativă pentru revizuirea Constituţiei aparţine unui procent de 1/5 din numărul parlamentarilor şi Preşedintelui Republicii. Exercitarea acestui drept este interzisă pe perioada stării de urgenţă sau de război. Dispoziţiile Capitolului I „Prevederi generale” şi ale Capitolului XV „Revizuirea Constituţiei” pot fi modificate numai prin referendum. (art.162)

În ceea ce priveşte modificarea Constituţiei, articolul 163 stipulează următoarele: 

Constituţia se modifică prin lege adoptată:

1. prin referendum;

2. de către Parlament, după dezbaterea acesteia în două legislaturi succesive;

3. de către Parlament, în cazul unor probleme urgente.

Pentru modificarea Constituţiei în cadrul a două legislaturi succesive ale Parlamentului, proiectul de revizuire trebuie adoptat cu majoritate de voturi de către Parlamentul care urmează să se dizolve. Legea de revizuire este adoptată dacă Parlamentul nou ales adoptă textul normativ, fără nici o modificare, în prima lectură, cu o majoritate de 3/5, conform prevederilor art.165.

Rezoluţia privind examinarea, de către Parlament, a unui proiect de revizuire a Constituţiei în cazul unor probleme urgente se adoptă cu o majoritate de 4/5 din numărul total al parlamentarilor. Legea de revizuire se adoptă cu o majoritate de 2/3 din numărul total al parlamentarilor, conform art.166 din Constituţie.


Legea privind modificarea Constituţiei se dezbate în cadrul a trei şedinţe ale Parlamentului; intervalul dintre prima şi a doua şedinţă este de minimum trei luni, iar cel dintre a doua şi a treia şedinţă, de cel puţin o lună. Modalitatea de revizuire a Constituţiei se stabileşte în cadrul celei de-a treia şedinţe.

Propunerea de convocare a referendumului asupra proiectului de lege privind modificarea Constituţiei trebuie aprobată cu o majoritate de 3/5 din numărul parlamentarilor. Referendumul se organizează după expirarea unui termen de 3 luni de la data aprobării propunerii. (art.164)

Referendumul constituţional  este obligatoriu şi are efect decizional. 

Legea privind revizuirea Constituţiei este promulgată de către Preşedintele Republicii şi intră în vigoare la data prevăzută în lege, dar nu mai devreme de 3 luni de la data promulgării.

3. Autorităţi publice - Parlamentul

Parlamentul unicameral al Estoniei este reprezentat de Adunarea legislativă, care se compune din 101 membri. Aceştia sunt aleşi prin scrutin de listă (deschisă) şi vot preferenţial (obligatoriu).
Durata mandatului este de 4 ani, iar norma de reprezentare este de 13.029 cetăţeni/mandat.
Organele de conducere ale Parlamentului sunt:

-  Preşedintele;

- Biroul, care este format din Preşedinte şi doi vicepreşedinţi, aleşi pe o perioadă de un an. 

Dreptul de iniţiativă legislativă aparţine membrilor Adunării legislative, grupurilor parlamentare, comitetelor parlamentare, Guvernului, dar şi Preşedintelui Republicii (însă numai pentru amendamente la Constituţie). 

Anumite legi, cum ar fi în sistemul constituţional al României legile organice, pot fi adoptate de Parlament numai cu majoritatea membrilor Riigikogu. Asemenea legi sunt cele care privesc cetăţenia, sistemul electoral, referendumul, guvernul republicii, autonomia culturală pentru minorităţile etnice, bugetul de stat ş.a. 

Legile adoptate pe calea unui referendum trebuie să fie imediat promulgate de Preşedintele Republicii. Deciziile adoptate pe cale de referendum obligă toate organele statului. 

Finlanda 

1. Scurt istoric constituţional

Fundamentele statului independent finlandez au fost puse prin măsurile legislative luate în anii 1917-1922. 

În acea perioadă ă fost adoptată legea constituţională numită "Forma de guvernământ" şi celelalte legi constitutive ale statului. Drepturile fundamentale ale cetăţenilor incluse în "Forma de guvernământ" au fost precizate prin legi ulterioare. 

"Forma de guvernământ" din 1919 a fost redactată şi adoptată într-o conjunctură caracterizată prin violente înfruntări ideologice şi de interese în comunitatea naţională. 

Rezultatul a fost că în Constituţie figurau simultan dispoziţii structurale extrem de progresiste pentru epoca aceea, dar şi dispoziţii retrograde. Şansa a fost că la începuturi ea a satisfăcut aşteptările contradictorii în materie de exercitare a puterii şi astfel a rezistat timp de 80 de ani fără să fie niciodată cu adevărat ameninţată. Abia în anii '80 au fost aduse corecţii parţiale legilor constituţionale, pentru ca, în 1990, Parlamentul să ceară Guvernului reforma legilor constituţionale pentru a se găsi un echilibru între prerogativele Parlamentului, Preşedintelui Republicii şi ale Guvernului şi astfel să întărească poziţia Parlamentului.

De altfel, preşedintele Martti Ahtisaari, în timpul mandatului căruia (1994-2000), Finlanda a intrat în Uniunea Europeană (1 ianuarie 1995), s-a adaptat sistemului parlamentar insistând ca, mai ales în materie de politică externă, să existe cooperare între Parlament, Guvern şi Preşedinte, în cadrul căreia şeful statului să participe cu drepturi depline conform prerogativelor recunoscute de legile constituţionale. 

În acest fel, modelul pluralist al direcţionării politicii externe a devenit repede o regulă. Aceasta nu a împiedicat să apară în anumite situaţii problema concurenţei legitimităţilor. Un conflict deschis a survenit între Parlament şi Preşedintele Republicii în ceea ce priveşte decizia în domeniul afacerilor comunitare atunci când ţara a devenit membru al Uniunii europene. 

Acesta constituit un motiv în plus să se revizuiască legile constituţionale. În această înfruntare, Ahtisaari a apărat ultimul bastion al puterii prezidenţiale şi a obţinut o victorie provizorie, respectiv dreptul de a participa împreună cu Primul-Ministru la reuniunile Consiliului European.

Dar, în acelaşi timp, adversarii şi-au strâns rândurile în vederea viitoarei reforme de ansamblu a legilor constituţionale. Această reformă a legilor constituţionale avea mai multe motivaţii şi obiective:

1) codificarea legilor electorale; 
2) armonizarea şi actualizarea structurii normelor;

3) revizuirea separării puterilor în vigoare. 
Deja din 1992, Parlamentul ceruse Guvernului să continue reforma legilor constituţionale "pentru a parlamentariza prerogativele Preşedintelui Republicii", iar în 1994, Guvernul se văzuse nevoit să angajeze rescrierea întregii Constituţii; cu această ocazie trebuiau reglementate chestiunilor drepturilor şi atribuţiilor rămase în suspensie.

Datorită tradiţiei suedo-finlandeze, Constituţia fusese divizată în două legi constituţionale principale: "Forma de guvernământ" care la origine reglementa administraţia şi puterile statului şi "Legea asupra Adunării parlamentare" care reglementa activitatea Parlamentului. Se punea acum problema renunţării la această divizare şi să se construiască un text constituţional nou după modelul restului Europei. 

Dispoziţiile privind activitatea internă a Parlamentului trebuiau să fie transferate într-un text normativ de nivel inferior, regulamentul Parlamentului. Cu această ocazie trebuia să fie trecută în revistă structura normativă într-o acţiune de armonizare şi de modernizare.

Din cauza numeroaselor amendamente aduse în cursul anilor, legile constituţionale pierduseră în omogenitate şi în logică. Ele conţineau dispoziţii vechi şi noi, stilul şi precizia variau de la o dispoziţie la alta.
La capătul a trei decenii de dezbateri constituţionale şi de lucrări pregătitoare ale unui comitet de experţi, o comisie compusă din parlamentari a realizat într-un interval de 17 luni un document care a servit ca bază pentru proiectul de constituţie al Guvernului, trimis Parlamentului în 1998. 
Marea schimbare în cultura politică ă Finlandei este evidentă în faptul că ideologiile diferitelor partide nu s-au înfruntat în cursul acestui proces, astfel că Parlamentul a adoptat noua constituţie aproape în unanimitate, votând 175 pentru şi 2 contra. În acest fel, după ce a fost promulgată de Preşedintele Republicii, Constituţia a putut să intre în vigoare la 1 mai 2000.

Primele trei articole definesc sistemul politic al Finlandei: o democraţie republicană parlamentară. Articolul referitor la suveranitatea statului trebuie plasat, în circumstanţele actuale, în contextul angajamentelor internaţionale, în special în cadrul Uniunii Europene.

Cantonându-se pe o linie naţională prudentă, textul nu citează explicit aceste angajamente şi adeziuni în alineatul privind bazele regimului statal: articolul 1 exprimă de manieră generală o atitudine pozitivă faţă de cooperarea internaţională. Luarea deciziilor în materia relaţiilor internaţionale face obiectul dispoziţiilor Capitolului VIII. 
Legea fundamentală
 reiterează cel mai important principiu al vechiului Act Constituţional: în Finlanda puterea suverană aparţine poporului. Ea are la bază patru acte constituţionale mai vechi: Actul Constitutional al Finlandei (1919), Actul Parlamentar (1928) şi două Acte ale Responsabilităţii Ministeriale (1922) ce vizează dreptul Parlamentului de a inspecta activitatea membrilor Consiliului de Stat, Cancelarului Justiţei şi a funcţionarilor parlamentari.
Constituţia este structurată în 131 de secţiuni, grupate în 13 capitole 1. Prevederi fundamentale; 2. Drepturi fundamentale; 3. Parlamentul şi membrii Parlamentului; 4. Funcţiile Parlamentului; 5. Preşedintele Republicii şi Guvernul 6. Legislaţie; 7. Finanţe de stat; 8. Relaţii internaţionale; 9. Administrarea justiţiei 10. Supravegherea legalităţii; 11. Administraţie şi autonomie; 12. Apărare naţională 13. Dispoziţii finale.

2. Revizuirea Constituţiei

Integrarea politicii europene în regimul statal a reprezentat o sursă de dificultăţi când Finlanda a devenit membră a Uniunii Europene la începutul anului 1995. Preşedintele se bucura de o putere generală şi efectivă în domeniul politicii externe. Printr-un amendament la legile constituţionale, a fost instituită o soluţie tranzitorie, acordând Guvernului responsabilitatea principală a elaborării la nivel naţional a problemelor europene şi măsurilor legate de acestea.

Puterea guvernamentală în materie de chestiuni europene a fost înscrisă de manieră durabilă în noua Constituţie, Guvernului revenindu-I domeniul referitor la politica externă şi de securitate comună a Uniunii Europene, urmând ca, în mod logic, primul-ministru să reprezinte Finlanda în Consiliul European.

Acest sistem este completat prin dispoziţii privind participarea Parlamentului la examinarea textelor şi măsurilor decise de Uniunea Europeană şi care, conform Constituţiei, sunt de competenţa Parlamentului. Marea Comisie, creată altădată pentru examinarea chestiunilor legislative, a devenit o comisie pentru problemele europene, care, în afara şedinţelor săptămânale, examinează dosarele pe care le transmite Guvernului, audiază miniştrii; primeşte avizele celorlalte comisii şi înaintează Guvernului comentariile sale. Comisiile şi întregul Parlament dispun de dreptul ce le este garantat prin Constituţie să primească informaţii şi rapoarte asupra afacerilor în curs, asupra ordinii de zi şi asupra rezultatelor summiturilor europene.

Necesitatea revizuirii Constituţiei a fost explicată prin faptul că în majoritatea ţărilor europene prevederile constituţionale sunt cuprinse de un singur act, pe când Finlanda avea patru ceea ce îngreuna procesul de înţelegere unitară şi clară a prevederilor. De aceea, în 1999 Parlamentul a aprobat revizurea Constituţiei, proces ce viza unificarea şi sintetizarea prevederilor constituţionale fără a altera însă în vreun fel principiile de bază.

 
Iniţiativa legislativă, ca şi dreptul de a solicita modificarea, interpretarea autentică sau abrogarea unei legi aparţin parlamentului. Posibilitatea exercitării dreptului privind iniţiativa legislativă este garantată de Legea organică a Dietei (art. 18).

 
3. Autorităţi publice - Parlamentul

1) Structura Parlamentului

Actul Parlamentului (care conform Constituţiei face parte integrantă din aceasta) dispune la art. 2 că Parlamentul este unicameral; el se compune din 200 de membrii.
2) Atribuţii

Art. 17 al Constituţiei prevede autonomia Parlamentului, care poate statua asupra propriei organizări.

Parlamentul are dreptul de a stabili printr-o lege organizarea unui referendum consultativ. 

Parlamentului îi revine competenţa stabilirii agenţiilor de stat (art. 65).

De asemenea, bugetul anual este votat de către Parlament (art. 66), printr-o lege a bugetului (art. 68).

Art. 67, lit. a din Actul Parlamentului reglementează procedura de urgenţă în cazul unor nereguli iminente în cadrul economiei naţionale constând în supervizarea sau reglementarea comerţului exterior, plăţilor străine, preţurilor, rentelor, ratelor dobânzilor sau dividendelor.

FRANŢA

Consideraţii generale

Franţa a experimentat toate sistemele de guvernare trecând succesiv de la monarhia absolută, bazată pe principiul dreptului divin, la monarhia constituţională, după model britanic, în care domină principiul „regele domneşte, dar nu guvernează”, apoi la republică. Aceasta avea la bază, în teorie, libertatea şi egalitatea tuturor cetăţenilor.

Dorind să exprime evoluţia sistemului constituţional francez, juristul, diplomatul, scriitorul şi filosoful Joseph de Maistre (1753-1821) nota: „există întotdeauna în fiecare Constituţie, ceva care nu poate să fie scris”.

Prima constituţie franceză a fost Constituţia din 3 septembrie 1791. Ea a suferit mai multe modificări, ultima reformă constituţională a Franţei fiind cea din 2008, care a adus normei fundamentale multiple transformări. 
1. Scurt istoric constituţional

În istoria Franţei, perioada 1789 – 1799 este denumită perioada revoluţiei.

Abordând retrospectiv evoluţia sistemului constituţional al Franţei, plasăm originile legii fundamentale în perioada revoluţiei franceze când, la data de 17 iunie 1789 starea a treia
 s-a proclamat Adunare Naţională. La data de 20 iunie 1789 s-a depus jurământul „să nu ne despărţim niciodată şi să ne întâlnim oriunde împrejurările o vor cere, până ce Constituţia regatului va fi întocmită şi întărită pe temelii trainice”.
La 26 august 1789 a fost votată Declaraţia drepturilor omului şi cetăţeanului.

Inspirându-se în multe puncte din Declaraţia americană aceasta aveau un răsunet universal şi ţinea seama de enormele transformări care se produseseră. 

Absolutismul şi privilegiile erau condamnate. Era înscris principiul că orice suveranitate rezidă esenţial în naţiune. În această perspectivă în Declaraţie este consacrat principiul că „oamenii se nasc şi rămân liberi şi egali în drepturi, iar deosebirile sociale nu pot fi fondate decât pe utilitate comună”.

Înlăturarea privilegiilor este consfinţită prin egalitatea cetăţenilor în faţa legii, fie când aceasta protejează, fie când aceasta pedepseşte. 

Este introdusă pentru prima dată posibilitatea de control a constituţionalităţii legilor, deci posibilitatea de control judecătoresc asupra puterii legislative, în activitatea de elaborare a legii care trebuie să fie totdeauna conformă cu Constituţia
. Controlul constituţionalităţii legilor vizează împiedicarea legiuitorului de a face legi în mod discreţionar, deci limitează legiferarea la principiile constituţionale. Astfel, se scoate în afara Constituţiei tendinţa de însuşire a puterii, exprimată plastic prin "L'Etat est moi."

Preluând doctrina lui Montesquieu, prin declaraţie se afirmă că nu posedă constituţie acel stat în care puterea legislativă, puterea executivă şi puterea judecătorească nu sunt separate.

Împotriva suveranităţii clerului se proclamă libertatea de conştiinţă, libertatea cultelor şi libertatea presei.

Prima constituţie franceză este considerată a fi Constituţia din 3 septembrie 1791, document care menţinea monarhia, dar stabilea fundamentarea acesteia pe baze democratice şi constituţionale. 

În anul 1792 s-au hotărât noi alegeri pentru Convenţia naţională, care s-a întrunit în prima şedinţă la data de 21 septembrie 1792. La această dată este proclamată republica.

Regimul constituţional al Franţei a fost reglementat de documentele constituţionale enumerate mai jos
:

• Constituţia din data de 24 iunie 1793;

• Constituţia din data de 22 august 1795;

• Constituţia anului VIII din data de 13 decembrie 1799;

• Carta din data de 4 iunie 1814;

• Actul constituţional la Constituţiile Imperiului din data de 22 aprilie 1815;

• Carta din data de 18 august 1830;

• Constituţia din data de 4 noiembrie 1848;

• Constituţia din data de 14 ianuarie 1852;

• Regimul provizoriu de la 1870 la 1875;

• Legile constituţionale din anul 1875;

• Legile constituţionale din perioada 1940-1943;

• Constituţia Franţei din anul 1946;

• Legea constituţională din 7 decembrie 1954;
• Legea constituţională din 3 iunie 1958;
• Constituţia Franţei din data de 4 octombrie 1959.

Constituţia Franţei din 4 octombrie 1958. Caracteristici generale.

După perioada de imobilism şi ineficienţă a celei de a IV-a Republici, generalul De Gaulle, în calitate de prim-ministru, a trecut la elaborarea unei noi constituţii, respectiv cea din 4 octombrie 1958 care a cuprins două idei fundamentale:

1. necesitatea întăririi puterii executive, îndeosebi a prerogativelor constituţionale ale şefului statului, căruia îi revine, pe de o parte, rolul de arbitru între toate forţele politice, între cetăţenii francezi şi organele statului, iar pe de altă parte, misiunea de a fi "garantul independenţei naţionale ale integrităţii teritoriale, al respectării acordurilor comunităţilor şi a tratatelor" (art. 5 din Constituţie);

2. configurarea unui Parlament ale cărui funcţii să fie limitate la controlul Guvernului şi votarea legilor, în anumite domenii ale vieţii sociale.

Constituantul francez a avut în vedere o separare netă, absolută a celor trei puteri, realizarea unui echilibru stabil între ele şi împuternicirea Preşedintelui Republicii de a asigura medierea celor trei puteri. Este de reţinut că totuşi Preşedintele Republicii era parte a puterii executive.

Constituţia din 4 octombrie 1958 reprezintă textul fondator al celei de-a V-a Republici.

Adoptată prin referendum la 28 septembrie 1958, aceasta organizează puterile publice, le defineşte rolul şi relaţiile. Ea este al 15-lea text fundamental al Franţei (sau al 22-lea dacă se socotesc şi cele care nu au fost aplicate) de la Revoluţia din 1789.

În cuprinsul normativ al acesteia pot fi identificate un preambul şi 15 titluri.

Constituţia din anul 1958 nu conţine o declaraţie de drepturi, ci numai un preambul foarte scurt care consfinţeşte că „poporul francez proclamă solemn ataşamentul său la „Drepturile omului şi la principiile suveranităţii naţionale” aşa cum sunt ele definite în Declaraţia drepturilor omului si cetăţeanului din anul 1789, confirmate şi completate de preambulul Constituţiei din anul 1946”. Caracteristicile Republicii franceze sunt proclamate de articolul întâi al Legii fundamentale astfel „Franţa este o republică indivizibilă, laică, democratică şi socială. Ea asigură egalitatea în faţa legii a tuturor cetăţenilor, fără deosebire de origine, de rasă sau de religie. Ea respectă toate convingerile”.

Titlul I- Despre suveranitate;

Titlul II- Preşedintele Republicii;

Titlul III- Guvernul;

Titlul IV- Parlamentul;

Titlul V- Raporturile dintre Parlament şi Guvern;

Titlul VI- Despre tratatele şi acordurile internaţionale;

Titlul VII- Consiliul constituţional;

Titlul VIII- Autoritatea judiciară;

Titlul IX- Despre Înalta Curte de Justiţie;

Titlul X- Consiliul economic si social;

Titlul XI- Despre colectivităţile teritoriale;

Titlul XII- Despre comunităţi;

Titlul XIII- Despre acordurile de asociere;

Titlul XIV- Despre revizuire;

Titlul XV- Dispoziţii tranzitorii.

Problema valorii juridice a declaraţiilor de drepturi şi a preambulului a dat naştere unor dezbateri îndelungate după anul 1958, până la data de 16 iulie 1971 când, printr-o decizie a Consiliului Constituţional, a fost consacrată valoarea juridică a preambulului Constituţiei din anul 1958, recunoscându-i-se valoare constituţională.

În prezent, preambulul său trimite în mod explicit la alte trei texte de bază: Declaraţia drepturilor omului şi cetăţeanului din 26 august 1789, Preambulul Constituţiei din 27 octombrie 1946 (Constituţia celei de-a IV-a Republici) şi Carta mediului înconjurător din 2004.

Din 1958, norma supremă a sistemului juridic francez a fost modificată în 24 de reprize (ultima dată la 23 iulie 2008) de către puterea constituantă şi adoptată fie de către Parlamentul reunit în Congres, fie direct de către popor prin referendum.

Anumite revizuiri au schimbat în mod profund textul din 1958 şi au avut repercusiuni importante atât asupra funcţionării instituţiilor, cât şi asupra vieţii politice. Altele au însoţit transformările geopolitice ale continentului european sau transpunerea revendicărilor cetăţenilor pentru un plus de transparenţă şi de justiţie.

2. Revizuirea Constituţiei

Baza legală

Regulile referitoare la revizuirea constituţională sunt prevăzute în Constituţia însăşi: un titlu special (Titlul XVI - Despre revizuire) şi un articol (art.89) au fost consacrate acestei teme. 

Iniţiativa revizuirii

Potrivit art. 89 din Constituţie, revine Parlamentului sau Preşedintelui Republicii, la propunerea primului ministru. În primul caz, iniţiativa se numeşte propunere de lege constituţională, în al doilea caz, proiect de lege constituţională
. Cele două Camere ale Parlamentului au competenţe egale în privinţa iniţiativei de revizuire. 

În fapt, începând cu anul 1958, toate cele 20 de revizuiri ale Constituţiei efectuate în conformitate cu art. 89 au avut la origine un proiect de lege constituţională.   

Procedura de revizuire
În fapt, procedura de revizuire constituţională presupune:

a) acordul Preşedintelui Republicii şi Guvernului;

b) acordul fiecăreia dintre cele două Camere (de unde şi dificultatea unor anumite revizuiri);

c) şi, după caz, acordul cetăţenilor (prin referendum) sau al Congresului (cele două Camere reunite se pronunţă cu majoritate de 3/5 din voturile exprimate). Cel care alege calea (referendum sau Congres) este Preşedintele Republicii, fiind ghidat de raţiuni de oportunitate politică.

Procedura descrisă prin art. 89 al Constituţiei necesită atât consensul în cadrul intern al executivului şi în cadrul intern al legislativului, cât şi consensul instituţiei executivului cu cea a legislativului. Opoziţia preşedintelui republicii, a primului ministru sau a uneia dintre cele două Camere ale parlamentului este suficientă pentru a bloca întregul proces de revizuire constituţională.     

O lege constituţională trebuie adoptată în termeni identici de către ambele Camere. Procedura legislativă nu este una specială sau diferită de procedura legislativă ordinară. Proiectul sau propunerea de lege constituţională urmează procedura sesizării comisiilor parlamentare – de drept constituţional, de legislaţie şi de administraţie generală a Republicii, dar şi alte comisii pot fi sesizate pentru acordarea avizului. 

Adoptarea definitivă a proiectului sau popunerii de lege constituţională este condiţionată de aprobarea prin procedura referendumului sau dacă este exprimat votul pozitiv al unei majorităţi parlamentare reunite în Congres, de cel puţin 3/5 din numărul de voturi exprimate
. 

În primii ani ai celei de-a V-a Republici, art. 11 din Constituţie prevedea posibilitatea recurgerii la referendum în câteva situaţii. În practică, instituţia referendumului a fost utilizată de foarte puţine ori, unul dintre momentele pentru care a fost aplicată fiind revizuirea din 28 octombrie 1962 pentru introducerea sufragiului direct şi universal pentru alegerea Preşedintelui Republicii. De la invalidarea referendumului din data de 27 aprilie 1969 pentru regionalizare şi desfiinţarea Senatului această contestată practică nu a mai fost utilizată până în anul 2000, când a fost supusă votului popular modificarea duratei mandatului preşedintelui republicii.   

De remarcat că instituţia însărcinată să vegheze asupra legii fundamentale, Consiliul Constituţional, nu este competent, conform legii, să statueze asupra unei revizuiri constituţionale (spre deosebire de situaţia existentă în ţara noastră).

Limitele revizuirii

Există însă câteva limitări ale libertăţii constituante a poporului sau a reprezentanţilor săi, după cum precizează art.89 (similar art.152 din Constituţia României): forma republicană de guvernământ nu poate fi subiect de revizuire. De asemenea, nicio revizuire nu poate fi iniţiată sau continuată în condiţiile în care integritatea teritorială este pusă în pericol. De asemenea, revizuirea Constituţiei nu poate fi angajată în timpul vacantării funcţiei de Preşedinte al Republicii şi nici nu poate fi iniţiată de un preşedinte al cărui mandat este interimar.

Revizuiri constituţionale începând cu 1958
 (prezentare selectivă)

- iunie 1960 – Legea constituţională 60-525 din 4 iunie 1960 pentru completarea prevederilor Titlului XXI din Constituţie (independenţa unor colonii africane care aparţin Franţei);

- 1962 – referendum – Legea 62-1292 din noiembrie 1962 privind alegerea Preşedintelui prin sufragiu universal; 

- 1963 – Congres – Legea constituţională 63 -1327 din 30 decembrie 1963 –  art. 28 din Constituţie - modificarea datelor sau a sesiunilor parlamentare;

- 1974 – Congres – Legea 74-904 din 29 octombrie 1974  - modificarea art. 61 din Constituţie – extinderea dreptului de sesizare a Consiliului Constituţional pentru 60 de membri ai Adunării Naţionale şi 60 de senatori;

- 1976 – Congres - Legea constituţională 76 -1527 din 18 iunie 1976 – art. 7 din Constituţie – modificarea normelor campaniei electorale pentru alegerea preşedintelui – în caz de incapacitate sau deces al unui candidat;

- 1992 – Congres - Legea constituţională 92 -554 din iunie 1992 – adăugarea în textul constituţiei a titlului: „Privind Comunităţile Europene şi Uniunea Europeană” (ratificarea Tratatului de la Maastricht);    

 - 1993 – Congres - Legea constituţională 93 - 952 din 27 iulie 1993 de revizuire a Constituţiei din 4 octombrie 1958 şi modificarea titlurilor VIII, IX, X şi XVI referitoare la înfiinţarea Curţii de Justiţie a Republicii învestită cu instrumentarea răspunderii penale a membrilor guvernului);

- 1993 – Congres - Legea constituţională 93 – 1256 din 25 noiembrie 1993 cu privire la acordurile internaţionale privind dreptul de azil;

- 1995 – Congres - Legea constituţională 95 - 880 din 4 august 1995 – extinderea domeniului de aplicare a referendumului, introducerea unei singure sesiuni parlamentare ordinare, modificarea sistemului parlamentar al imunităţilor;

-  1996 – Congres - Legea constituţională 96 - 138 din 22 februarie 1996 – finanţarea sistemului de securitate socială;

- 1999 – Congres - Legea constituţională 99 - 49 din 25 ianuarie 1999 – art. 88-2 şi 88-4 – modificarea prevederilor referitoare la Uniunea Europeană;

- 1999 – Congres - Legea constituţională 99 – 568 din 8 iulie 1999 care introduce titlul VI, art. 53 -2 – recunoaşterea Curţii Penale Internaţionale; Legea constituţională 99 – 569 din 8 iulie 1999 – egalitatea între bărbaţi şi femei;

- 2000 – referendum - Legea constituţională 2000 – 964 din 2 octombrie 2000 cu privire la durata mandatului preşedintelui republicii;

- 2003 – Congres – Legea constituţională 2003 – 267 din 25 martie 2003 cu privire la mandatul european de arestare;  Legea constituţională 2003 – 276 din 28 martie 2003 privind organizarea descentralizată a republicii; 

- 2005 – Congres – Legea constituţională 2005 – 204 din 1 martie 2005 care modifică titlul XV al Constituţiei; Legea constituţională 2005 – 205 din 1 martie 2005 cu privire la Carta mediului;

- 2007 – Congres - Legea constituţională 2007 – 237 din 23 februarie 2007 de modificare a art. 77 din Constituţie; Legea constituţională 2007 – 238 din 23 februarie 2007 care modifică titlul IX al Constituţiei; Legea constituţională 2007 – 239 din 23 februarie 2007 cu privire la interzicerea pedepsei cu moartea;  

          Reforma constituţională din 2008

Prin amploarea, ca şi prin efectele susceptibile să le aducă în viaţa democratică franceză, actuala revizuire constituţională este considerată a fi cea mai ambiţioasă care a fost supusă Constituantei de la fondarea celei de-a V-a Republici. Născută din dorinţa „unei republici exemplare, unei democraţii ireproşabile”, cum se specifică în Expunerea de motive ce însoţeşte textul Legii constituţionale nr.2008-724 din 23 iulie 2008 de modernizare a instituţiilor celei de-a V-a Republici, actuala revizuire constituţională se străduieşte să repare anumite disfuncţionalităţi, dar nu reprezintă un scop în sine şi nici un mijloc suficient.

Ea este doar punctul de plecare pentru modificările care urmează să adapteze, uneori în mod substanţial, legile organice ale instituţiilor statului, legea şi regulamentele Camerelor parlamentare şi mai ales schimbările de substanţă în practica instituţională. Sau, cum foarte plastic se exprima Jean-Luc Warsmann, în Raportul redactat în numele Comisiei de legislaţie asupra proiectului de lege constituţională supus plenului Adunării Naţionale, la a doua lectură: „Într-adevăr revine Constituantei să stabilească principiile generale – şi trebuie insistat asupra acestui punct – dar aparţine legiuitorului şi celor două Camere prin regulamentele respective, să pună pe muzică aceste noi note ale unei partituri care, respectând opera originală, va da o versiune modernă şi mai bine adaptată necesităţilor timpului nostru”.

Legea constituţională privind modernizarea instituţiilor celei de-a V-a Republici a fost promulgată la 23 iulie 2008 şi a fost publicată în „Journal officiel” la 24 iulie 2008. Proiectul legii constituţionale fusese adoptat definitiv la 21 iulie 2008 de către Parlamentul reunit în Congres la Versailles.

Urmare a lucrărilor Comisiei prezidate de Edouard Balladur (iulie-octombrie 2007), proiectul de lege propunea o revizuire de ansamblu a Constituţiei din 1958, articulându-se pe trei orientări majore: 

a) o putere executivă mai bine controlată; 

b) un Parlament puternic consolidat; 

c) drepturi noi pentru cetăţeni.

Incontestabil, Constituţia din 4 octombrie 1958, „Constituţia celei de-a V-a Republici”, inspirată de gândirea generalului de Gaulle, a făcut, de-a lungul vremii, dovada solidităţii şi eficacităţii sale, a dotat Franţa cu instituţii care au contribuit la dezvoltarea sa economică şi socială, făcând din ea o democraţie modernă. Odată cu revizuirea constituţională din 1962, care a consacrat alegerea Preşedintelui Republicii prin sufragiu universal, conferindu-i o legitimitate comparabilă celei a deputaţilor, s-a deschis calea spre un regim prezidenţial, asumat pe deplin de către diferiţii titulari ai funcţiei.

Astăzi, membrii celor două adunări legislative recunosc meritul ce-i revine Preşedintelui Nicolas Sarkozy de a fi luat iniţiativa unei reforme instituţionale, promisă francezilor în timpul campaniei sale electorale. Astfel, el a creat prin Decretul din 18 iulie 2007, sub preşedinţia lui Edouard Balladur
, un Comitet de reflecţie şi propuneri privind modernizarea şi rearmonizarea instituţiilor statului, comitet compus din 13 membri, oameni politici şi constituţionalişti de diverse orientări, acoperind toate curentele de gândire. Au fost consultate numeroase personalităţi cu diferite orizonturi politice, opinia şi experienţa acestora fiind foarte preţioase.

După trei luni şi jumătate, la 29 octombrie 2007, Comitetul a prezentat  preşedintelui Republicii concluziile într-un raport (cunoscut acum drept „Raportul Balladur”), în care a formulat 77 de recomandări.

Pe fond, „Comitetul Balladur” a făcut trei constatări. În primul rând, el a dedus din „prezidenţializarea regimului” şi din „parlamentarismul raţionalizat” că „rearmonizarea instituţiilor constă mai întâi, în cadrul regimului aşa cum funcţionează el astăzi, într-o sporire a atribuţiilor şi a rolului Parlamentului”. În al doilea rând, el a relevat „necesitatea, apărută ca urmare a experienţelor zise de «coabitare», de a se clarifica atribuţiile specifice Preşedintelui Republicii şi respectiv Primului-ministru”. În al treilea rând, s-a estimat că „instituţiile celei  de-a V-a Republici nu recunosc cetăţenilor suficiente drepturi şi nici nu le garantează îndeajuns”.

Într-o scrisoare din 12 noiembrie 2007 adresată Primului-ministru, Preşedintele Republicii cerea să se ţină seama de aceste recomandări şi să se iniţieze consultări pe lângă diferitele forţe politice în vederea unui acord cât mai larg asupra unui posibil proiect de revizuire a Constituţiei.

Fructul tuturor acestor reflecţii şi consultări îl reprezintă proiectul de lege constituţională care, după avizul dat de Consiliul de Stat, a fost aprobat de Consiliul de Miniştri la 23 aprilie 2008 şi înaintat Adunării Naţionale, cerându-se un raport pe fond de la Comisia de legislaţie, precum şi avize de la Comisia de apărare, Comisia de afaceri culturale şi Comisia de afaceri externe.

Discuţiile pe marginea materialelor prezentate în primă lectură în plenul Senatului au durat o săptămână şi s-au finalizat cu adoptarea proiectului de lege constituţională la 24 iunie 2008.

Textul adoptat de Senat a fost din nou supus atenţiei Adunării Naţionale (întrunită în sesiune extraordinară în perioada 1-23 iulie 2008), care a cerut un raport de la Comisia de legislaţie, raport prezentat la 2 iulie 2008 şi astfel proiectul de lege constituţională a fost adoptat cu modificări în a doua lectură de Adunarea Naţională, după două zile de dezbateri.

În sfârşit, textul proiectului, urmând procedurile parlamentare, a fost aprobat de Senat, în varianta stabilită de Adunarea Naţională, la a doua lectură.

Conform art. 89 al Constituţiei, textul votat de cele două adunări ale Parlamentului în termeni identici nu devine definitiv decât după ce este aprobat prin referendum sau prin reunirea celor două Camere în Congres. Ca urmare a Decretului Preşedintelui Republicii din 17 iulie 2008, care convoacă Parlamentul să se reunească în Congres, textul proiectului legii constituţionale privind modernizarea instituţiilor celei de-a V-a Republici a fost adoptat de Congresul Parlamentului la 21 iulie 2008, fiind promulgat de Preşedintele Republicii la 23 iulie 2008 şi publicat în „Journal officiel” la 24 iulie 2008.

Întărirea rolului Parlamentului

1. Obiective 

Raportul Balladur subliniază că „afirmarea efectivă a drepturilor şi rolului Parlamentului reprezintă soluţia de ansamblu a atribuţiilor unei puteri executive modernizate”, precum şi „condiţia unei mai mari încrederi a cetăţenilor în funcţionarea democraţiei”. De asemenea, el identifică cinci axe pentru a consolida Parlamentul:
a) restabilirea autorităţii parlamentului asupra propriilor lucrări;

b) ameliorarea funcţiei legislative. Relevând că inflaţia legislativă „în mare măsură imputabilă la urma urmelor Guvernului” are drept consecinţă legi prea numeroase, prea lungi, prea puţin aplicate şi prea adesea modificate, Comitetul propune ca în primul rând legile să fie mai bine pregătite;

c) transformarea parlamentului într-o veritabilă putere de control şi de evaluare a activităţii guvernamentale. Comitetul consideră că Parlamentul francez, spre deosebire de parlamentele străine „n-a ştiut să facă dovada unei depline eficacităţi în ceea ce priveşte mijloacele, totuşi numeroase, care sunt la dispoziţia sa în domeniile de evaluare a politicilor publice şi a controlului efectiv al administraţiilor”. În plus, Comitetul estimează că Titlul XV al Constituţiei referitor la Comunităţile Europene şi la Uniunea Europeană este lipsit de claritate şi conferă un control insuficient al Parlamentului în materie europeană, spre deosebire de situaţia din celelalte state europene;

d) revalorizarea funcţiei parlamentare. Apreciind că legiferarea şi controlul parlamentar constituie o activitate permanentă, Comitetul prezidat de Balladur consideră că „mandatul unic (cu referire la non-cumulul mandatului de parlamentar cu funcţia guvernamentală) este singura măsură care corespunde cu adevărat exigenţelor unei democraţii parlamentare moderne”;

e) consolidarea garanţiilor recunoscute opoziţiei. Comitetul subliniază că obiectivul de emancipare a Parlamentului nu poate fi atins decât dacă de prerogativele acordate Camerelor „profită ansamblul parlamentarilor şi nu doar cei care susţin activitatea Guvernului”.

2. Definirea atribuţiilor şi funcţionării Parlamentului

În forma veche a Constituţiei, art.24, primul articol al Titlului IV – Parlamentul, definind acest înalt for stabilea doar compoziţia bicamerală şi modul de alegere a membrilor săi, detalierea făcându-se în alte articole ale respectivului titlu. Forma actuală a art.24 consfinţeşte bicameralismul Parlamentului: „El cuprinde Adunarea Naţională şi Senatul”, numărul membrilor şi modul de scrutin pentru fiecare dintre cele două Camere: „Deputaţii în Adunarea Naţională, al căror număr nu poate să depăşească 577, sunt aleşi prin sufragiu direct. Senatul, al cărui număr de membri nu poate să depăşească 348, este ales prin sufragiu indirect. El asigură reprezentativitatea colectivităţilor teritoriale ale Republicii”. Noutatea constă în plafonarea numărului deputaţilor, precum şi fixarea la 348 a numărului maxim de senatori (faţă de 343 anterior, ţinând cont de creşterea progresivă a locurilor de senatori prevăzută până în 2011, conform legilor nr.2003-696 şi 2003-697 din 30 iulie 2003). Bicameralismul francez se sprijină pe specificitatea Camerelor, care nu trebuie să aibă aceleaşi atribuţii. Adunarea Naţională trebuie să fie aleasă prin sufragiu universal direct pe baze esenţialmente demografice, în timp ce Senatul este ales prin sufragiu universal indirect de către un corp electoral compus din membrii adunărilor locale, fiind deci rezultatul democraţiei locale.
Ultimul alineat al art.24 precizează că francezii stabiliţi în afara Franţei sunt reprezentaţi în Adunarea Naţională şi în Senat, spre deosebire de situaţia anterioară, când cele aproape două milioane de francezi stabiliţi în străinătate erau reprezentaţi doar în Senat, prin 12 senatori. În practică, aceşti senatori sunt aleşi de către membrii Adunării Francezilor din Străinătate, la rândul ei aleasă de către diasporă. Prin actuala revizuire constituţională, francezii din afara graniţelor pot  să-şi aleagă în mod direct reprezentanţii în Adunarea Naţională.

3. Revalorizarea funcţiei parlamentare

În ceea ce priveşte numirea parlamentarilor în funcţii guvernamentale, deoarece art.23 impune o incompatibilitate strictă între mandatul de parlamentar şi funcţia guvernamentală, s-a considerat necesar să se completeze art.25, prevăzându-se că aceşti parlamentari sunt înlocuiţi temporar (până la încetarea funcţiei guvernamentale) de către supleanţi. În această privinţă Franţa se diferenţiază de celelalte democraţii occidentale, fiind o excepţie în ceea ce priveşte noncumulul între cele două funcţii.
Una dintre măsurile cele mai importante luate spre restabilirea autorităţii Parlamentului asupra propriilor lucrări priveşte modalităţile de organizare a ordinii de zi. Art. 48 statua că ordinea de zi a Camerelor era stabilită de Guvern în funcţie de priorităţile sale, pentru discutarea proiectelor de lege depuse de acesta sau a propunerilor de lege acceptate de el. Prin actuala revizuire constituţională, ordinea de zi se stabileşte partajat, de către Camera respectivă şi de către Guvern (pentru câte două săptămâni din patru).

Cererea de înscriere pe ordinea zi a examinării proiectelor de lege privitoare la finanţele publice, la finanţarea securităţii sociale şi la starea de criză se înscriu, la cererea Guvernului, cu prioritate pe ordinea de zi.

În rest, şedinţele dintr-o săptămână din patru sunt rezervate cu prioritate şi în ordinea fixată de fiecare Cameră controlului activităţii Guvernului şi evaluării politicilor publice; o zi de şedinţă pe lună are ordinea de zi stabilită de fiecare Cameră la iniţiativa grupurilor opoziţiei, ca şi a grupurilor minoritare; o şedinţă pe săptămână cel puţin, incluzând şi sesiunile extraordinare, este rezervată întrebărilor formulate de membrii Parlamentului şi răspunsurilor Guvernului.
O altă modificare s-a făcut ţinând cont de recomandarea din Raportul Balladur de a se acorda garanţii specifice partidelor care nu aparţin majorităţii, prin inserarea prevederii ca, în şedinţele în plen, repartizarea timpilor de dezbatere pe probleme de actualitate să se facă respectând regula egalităţii între majoritate şi opoziţie; funcţiile de preşedinte sau de raportor al comisiilor de anchetă să fie atribuite opoziţiei; preşedinţia comisiilor permanente ale celor două Camere să fie repartizată proporţional, iar toate grupurile parlamentare să poată obţine crearea unei comisii de anchetă parlamentară pe an. Deoarece aceste propuneri ţin de funcţionarea internă a Camerelor, noul art.51-1 (care a intrat în vigoare la 1 martie 2009) dispune ca Regulamentul fiecărei Camere să stabilească drepturile grupurilor parlamentare constituite în cadrul fiecăreia, prin recunoaşterea drepturilor specifice grupurilor din opoziţie, precum şi a grupurilor minoritare.

4. Modernizarea funcţiei legislative a Parlamentului

 Primul alineat al art.24 precizează:

„Parlamentul votează legile”. În art.34 sunt dezvoltate domeniile ale căror norme sunt stabilite de Parlament. Singura excepţie de la exercitarea puterii legislative a Parlamentului este prevăzută în art.11 (completat cu patru alineate noi), care prevede procedura de adoptare a unei legi pe calea referendumului (procedură utilizată de opt ori din anul 1958). Noutatea constă în faptul că organizarea unui referendum poate avea loc şi la iniţiativa unei cincimi din membrii Parlamentului, susţinuţi de o zecime din numărul electorilor înscrişi pe listele electorale (pe lângă dreptul de iniţiativă al Guvernului sau al celor două adunări parlamentare), pe aceleaşi materii enunţate la primul alineat (adică organizarea puterilor publice, reformele referitoare la politica economică, socială sau de mediu ori la serviciile publice implicate în această politică, precum şi autorizarea ratificării unui tratat care, fără să fie contrar Constituţiei, ar putea avea consecinţe asupra funcţionării instituţiilor). Dar această iniţiativă, sub formă de propunere de lege, nu poate avea ca obiect abrogarea unei dispoziţii legislative promulgate în urmă cu mai puţin de un an. Un alt alineat se referă la faptul că în cazul respingerii propunerii de lege de către poporul francez, nici o altă propunere de referendum pe acelaşi subiect nu poate fi prezentată înainte de expirarea unei perioade de doi ani de la data scrutinului.

5. Ameliorarea calităţii legilor

În cadrul obiectivului de îmbunătăţire a calităţii legilor, art.42 a fost reformulat în întregime. Astfel, s-a stabilit că atât la Adunarea Naţională, cât şi la Senat, discutarea proiectelor şi propunerilor de lege se face pe marginea textului adoptat de comisia sesizată pe fond (deci cu amendamente) şi nu „asupra textului prezentat de Guvern” ca în formularea veche. Din Raportul prezentat la Senat de către preşedintele Comisiei de legislaţie a acestei Camere asupra proiectului legii de revizuire constituţională reiese că, potrivit acestor modificări, a doua Cameră sesizată nu se va mai pronunţa asupra textului transmis, ci asupra celui elaborat de comisia sa de specialitate. În ipoteza în care comisia nu s-ar pronunţa asupra textului sau l-ar respinge, discuţiile s-ar purta asupra textului cu care Camera a fost sesizată. Deci, absenţa depunerii concluziilor ori respingerea întregului text de către comisia sesizată nu ar antrena excluderea sau întârzierea înscrierii sale pe ordinea de zi.
Excepţia o constituie proiectele de revizuire constituţională, proiectele de lege privind finanţele publice şi cele privind finanţarea securităţii sociale, care comportă discuţii în primă lectură în faţa primei Camere sesizate chiar pe textul prezentat de Guvern, iar pentru celelalte lecturi pe textul transmis de cealaltă Cameră.

Principala noutate adusă de acest articol constă în stabilirea unor termene mai largi între depunerea sau transmiterea unui text şi discutarea lui în şedinţă publică. Aceste termene s-au impus pentru a permite comisiilor competente şi raportorilor desemnaţi de acestea să aprofundeze examinarea textului, iar parlamentarii, dar şi Guvernul să aibă timpul necesar pentru a lua cunoştinţă de propunerile comisiei şi, dacă este cazul, să elaboreze amendamente pe această nouă bază. Astfel, s-a stabilit că dezbaterea în primă lectură nu poate interveni la prima Cameră sesizată decât după expirarea unui termen de 6 săptămâni de la depunerea proiectului sau propunerii, iar la a doua Cameră, după 4 săptămâni de la transmitere. Aceste termene nu mai sunt respectate în cazul procedurii accelerate (aici termenul coboară la 15 zile) şi nici în cazul proiectelor de legi privind finanţele publice, finanţarea securităţii sociale şi a celor referitoare la starea de criză. Unele dintre aceste dispoziţii figurau în Regulamentele celor două Camere, dar ele au primit acum consacrare constituţională.
Comitetul Balladur a estimat util pentru ameliorarea calităţii legislaţiei să poată fi sesizat Consiliul de Stat spre a aviza „acele propuneri legislative care sunt înscrise pe ordinea de zi a uneia sau alteia dintre Camere”. Aşa se face că art.39 a înscris un nou alineat care prevede că „preşedintele unei Camere poate supune spre avizare Consiliului de Stat, înaintea examinării în comisie, o propunere de lege depusă de către unul dintre membrii acestei camere, cu excepţia cazului în care acesta se opune”. În redactarea sa iniţială, art. 39 alin.2 prevedea că orice proiect de lege, înaintea adoptării sale în Consiliul de Miniştri, trebuie să fie trimis spre avizare Consiliului de Stat. Trecând sub tăcere atribuţiile jurisdicţionale ale Consiliului de Stat şi în special jurisdicţia sa administrativă, Constituţia din 1958 impunea doar consultarea Consiliului de Stat asupra proiectelor de legi. Prin această completare, Consiliul de Stat se repoziţionează printre instituţiile statului francez, el încetează de a se mai înscrie exclusiv în sfera puterii executive şi, în calitatea sa de consilier şi judecător, este „interfaţa între puterile publice şi societatea franceză”, după cum se exprima Jean-Marc Sauvé, vice-preşedinte al Consiliului de Stat, la audierea în faţa comisiei de legislaţie a Adunării Naţionale, la 5 mai 2008.

Se ajunge astfel ca instituţia Consiliului de Stat să avizeze, similar Consiliului Legislativ din ţara noastră, atât proiectele de legi, iniţiate de Guvern, cât şi propunerile legislative ale parlamentarilor.
În situaţia actuală, avizul Consiliului de Stat va fi solicitat asupra unui text cristalizat într-o propunere de lege deja depusă în vederea examinării în comisie (deci avizul va trebui să fie public), în timp ce la proiectele de legi, avizul Consiliului de Stat precede momentul în care Guvernul adoptă textul. Din această cauză, avizele asupra proiectelor de legi nu sunt publice, doar destinatarul lor, Guvernul, este cel în drept să ridice confidenţialitatea.

Completarea adusă art.41, considerată în Expunerea de motive la Legea constituţională nr.2008-724 din 23 iulie 2008 ca fiind încadrată în obiectivul luptei contra inflaţiei legislative, acordă preşedintelui fiecărei Camere sesizate, nu numai Guvernului, prerogativa de a opune inadmisibilitatea unei propuneri sau unui amendament intervenit într-o materie non-legislativă.

6. Întărirea funcţiei de control a Parlamentului.

a) Parlamentul ca organ de control al activităţii Guvernului

Rolul Parlamentul în relaţia cu Guvernul este definit, în art.24: „El controlează activitatea Guvernului. El evaluează politicile publice”.

Până în prezent, nici o dispoziţie generală a Constituţiei nu concentra definirea prerogativelor Parlamentului în această materie. Menţionarea explicită a atribuţiei de control permite consolidarea dispoziţiilor referitoare la controlul finanţelor publice şi finanţelor sociale, cele referitoare la comisiile de anchetă, dar şi dispoziţiile care figurează doar în Regulamentele Camerelor şi permit organizarea de comisii de informare, prin care se urmăreşte aplicarea legilor.

În plus, s-a considerat restrictivă menţionarea doar a rolului ce-i incumbă Parlamentului de a controla activitatea Guvernului, fără să se prevadă în acelaşi timp şi evaluarea politicilor publice. Între altele, evaluarea politicilor publice permite să se acopere un câmp mai larg decât controlul activităţii Guvernului, căci această evaluare include nu numai instituţiile şi acţiunile publice, ci şi organismele de securitate socială, colectivităţile teritoriale şi instituţiile lor de interes public. De asemenea, dacă atribuţia Parlamentului ar fi cantonată doar la domeniul de control al activităţii Guvernului, o mare parte a politicilor publice, în special politicile publice locale, ar putea să scape atenţiei sale.
În îndeplinirea funcţiei sale de control a activităţii Guvernului, Parlamentul este asistat de către Curtea de Conturi, conform noului art.47-2. În fapt, aceasta asistă Parlamentul şi Guvernul în acţiunea de control al executării legilor privind finanţele şi în aplicarea legilor privind finanţarea securităţii sociale, precum şi în evaluarea politicilor publice. Prin rapoartele sale publice, ea contribuie la informarea cetăţenilor.

Controlul parlamentar se extinde şi în materie de politică externă şi apărare, preluând propunerile făcute de Comitetul Balladur, care subliniase că Parlamentul francez nu dispune de atribuţii echivalente celorlalte parlamente din marile democraţii occidentale în această materie. Astfel art.35 revizuit prevede că Guvernul este obligat să informeze Parlamentul asupra deciziei de a interveni cu forţe armate în străinătate, la cel mult 3 zile de la debutul intervenţiei, cu precizarea obiectivelor urmărite. Informarea prezentată poate fi urmată sau nu de dezbateri, dar nu comportă nici un vot. Dacă însă durata intervenţiei armate excede patru luni, Guvernul trebuie să supună autorizării Parlamentului prelungirea ei. Camera decizională este Adunarea Naţională. În cazul în care Parlamentul nu se află în sesiune la expirarea perioadei de patru luni, el se poate pronunţa la începutul sesiunii următoare.

Pe lângă controlul exercitat tradiţional în mod individual, prin întrebările şi interpelările parlamentarilor (pentru care s-a prevăzut cel puţin o şedinţă pe săptămână consacrată întrebărilor membrilor Parlamentului şi răspunsurilor Guvernului, conform art.48), prin activitatea raportorilor bugetari ori prin votul asupra unei moţiuni de cenzură sau a unei declaraţii de politică generală a primului-ministru (conform art.49 şi art.50-1), câştigă teren modalitatea colectivă şi continuă a comisiilor de evaluare şi de control.
Prevăzute doar în Regulamentele celor două Camere, ele au căpătat consacrare constituţională, prin această revizuire constituţională, în art.51-2 (care a intrat în vigoare la 1 martie 2009). Conform acestui articol, pentru exercitarea atribuţiilor de control şi evaluare definite în primul alineat al art.24, pot fi create comisii de anchetă în cadrul fiecărei Camere, pentru a culege informaţii, în condiţiile prevăzute de o viitoare lege, care va determina organizarea şi funcţionarea acestora (de aceea s-a şi prevăzut intrarea în vigoare cu întârziere a acestei dispoziţii).

Între altele, Comitetul Balladur reaminteşte că rezoluţiile permit formularea unei dorinţe sau exprimarea unei opinii fără a putea constrânge Guvernul să ţină seama de ea şi astfel noul art.34-1 restabileşte posibilitatea pentru Parlament de a vota rezoluţii, mai ales pentru a se evita adoptarea de dispoziţii lipsite de încărcătură normativă, lăsând Parlamentul să-şi exercite funcţia „tribuniciană”.

b) Accentuarea controlului Parlamentului în materie europeană

Propunerile Raportului Balladur referitoare la afacerile europene sunt preluate în Titlul XV – Despre Uniunea Europeană. Reformulat în întregime, ca urmare a Tratatului de la Lisabona din 2007, primele articole ale acestui titlu (art.88-1 – art.88-3) consfinţesc participarea Republicii Franceze la Uniunea Europeană „constituită din state care au ales în mod liber să-şi exercite în comun unele competenţe”, recunosc mandatul de arestare european, dreptul de vot şi de a fi ales la alegerile municipale pentru cetăţenii Uniunii rezidenţi în Franţa. Totuşi aceşti cetăţeni nu pot să candideze pentru funcţiile de primar şi de viceprimar şi nici nu pot să participe la desemnarea electorilor senatoriali şi la alegerea senatorilor.
Art.88-4 al Constituţiei revizuite prevede:

- transmiterea de la Guvern către Parlament a tuturor proiectelor de acte legislative europene şi a celorlalte proiecte sau propuneri de acte ale Uniunii Europene;

- posibilitatea pentru fiecare Cameră de a vota rezoluţii, dacă este cazul şi în afara sesiunilor, asupra proiectelor sau propunerilor de acte europene, ca şi asupra oricărui document emanând de la o instituţie a Uniunii Europene;

- instituirea în fiecare Cameră a unui Comitet însărcinat cu afaceri europene.
Art. 88-5 dispune ca orice proiect de lege, care autorizează ratificarea unui tratat referitor la aderarea unui stat la Uniunea Europeană să fie supus referendumului de către Preşedintele Republicii. Totuşi, alineatul doi al acestui articol oferă şi varianta unei moţiuni adoptate în termeni identici de către fiecare dintre Camere cu o majoritate de 3/5 pentru ratificarea unui tratat de aderare. Excepţia în aplicarea acestui articol o constituie aderările care au loc ca urmare a unei conferinţe interguvernamentale a căror convocare a fost decisă de către Consiliul European înainte de 1 iulie 2004.

Prerogative prezidenţiale mai bine precizate şi o protecţie crescută a drepturilor fundamentale

1. Un alt obiectiv urmărit de proiectul legii de revizuire a Constituţiei franceze se referă la înnoirea modalităţilor de exercitare a puterii executive, în special printr-o mai bună încadrare a prerogativelor Preşedintelui Republicii.

După cum argumentează Expunerea de motive la Legea constituţională nr.2008-724 din 23 iulie 2008, „pentru a garanta o exprimare democratică în exercitarea funcţiilor supreme şi pentru a invita titularul lor să acţioneze în loc să caute să se menţină la putere”, art.6 a fost completat cu prevederea că nimeni nu poate exercita mai mult de două mandate prezidenţiale consecutive. De remarcat că Raportul Balladur nu propusese nimic în această materie.
Comitetul Balladur a considerat sistemul de numire pe funcţii de către Preşedintele Republicii „complex şi opac”, de aceea a făcut propuneri de reformare a lui, soluţii care se regăsesc în formularea art.13 al Constituţiei revizuite. Astfel, pentru anumite funcţii importante din cadrul autorităţilor administrative independente, a instituţiilor publice, „în vederea garantării drepturilor şi libertăţilor sau pentru viaţa economică şi socială a naţiunii” prerogativa de nominalizare exercitată de Preşedintele Republicii are loc după avizul public al comisiei permanente competente din fiecare Cameră, iar numirea pe funcţie nu poate avea loc dacă voturile negative adunate din cele două comisii totalizează cel puţin 3/5 din voturile exprimate. În dezbaterile asupra acestei modificări s-a pus accentul pe faptul că audierile parlamentare (similare celor deja existente în ţara noastră) prezintă mai multe avantaje: nominalizările intervin în urma unui proces mai transparent; persoanele selectate au posibilitatea să-şi expună concepţia asupra rolului lor viitor şi asupra modalităţii în care intenţionează să-şi îndeplinească funcţiile; Parlamentul îşi exercită o anumită formă de control. Printr-o lege organică se va stabili componenţa comisiei, precum şi lista funcţiilor avute în vedere.
Art.17 al Constituţiei revizuite prevede restrângerea dreptului de graţiere exercitat de Preşedinte doar la graţierea individuală (aşa cum se prevede şi în Constituţia României), acesta recăpătându-şi valoarea sa iniţială, respectiv un act de clemenţă excepţional şi nu un procedeu de reducere automată a pedepsei. Interzicerea decretelor de graţiere colectivă (care căpătaseră o periodicitate anuală după anul 1988) se încadrează în redarea respectului faţă de hotărârile judecătoreşti, căci prin recurgerea excesivă la acest instrument, el se transformase într-o modalitate de gestionare a populaţiei încarcerate, adică rezolva o problemă de suprapopulare a penitenciarelor.

Şi într-o altă problemă revizuirea constituţională vine să umple un vid constituţional, căci spre deosebire de situaţia din alte democraţii unde Preşedintele se poate adresa Parlamentului într-o chestiune de interes naţional, Preşedintele Franţei putea să se adreseze tuturor francezilor prin intermediul televiziunii, dar nu putea să se adreseze direct reprezentanţilor lor decât printr-un mesaj scris şi citit de altcineva. Prin completarea art.18, Preşedintele Republicii va putea să se adreseze Parlamentului reunit în Congres, iar alocuţiunea sa poate fi urmată de o dezbatere, în absenţa sa, dar nu poate face obiectul nici unui vot.

2. În ceea ce priveşte mai buna asigurare şi garantare a drepturilor cetăţenilor, al treilea mare obiectiv urmărit de actuala revizuire constituţională din Franţa şi anume reforma instituţiilor, vizează organisme constituţionale fundamentale: Consiliul Constituţional, Consiliul Superior al Magistraturii, Consiliul Economic şi Social, precum şi instituţia Ombudsman–ului (Apărătorul Drepturilor).

a) Îmbogăţirea procedurii de sesizare a Consiliului Constituţional, graţie căreia judecătorul ordinar sesizat de către o parte implicată în proces (persoană fizică sau juridică, persoană publică sau privată, persoană franceză sau străină) poate cere judecătorului constituţional să se pronunţe dacă legea pe care trebuie s-o aplice în soluţionarea litigiului este conformă cu norma constituţională în materia drepturilor şi libertăţilor fundamentale, a căpătat consacrare în noul art.61-1. Până acum Constituţia prevedea doar controlul de constituţionalitate a priori efectuat de Consiliul Constituţional, adică înainte de promulgare.

Acest control este sistematic pentru legile organice şi regulamentele celor două Camere; pentru legile ordinare, el rămâne însă la latitudinea Preşedintelui Republicii, a Primului-ministru, a unuia dintre Preşedinţii celor două Camere sau a unui grup de 60 de deputaţi sau 60 de senatori. În noua redactare, spre deosebire de experienţa ţărilor care admit controlul a posteriori (între care şi ţara noastră), sesizarea Consiliului Constituţional se face prin intermediul curţilor supreme: Curtea de Casaţie sau Consiliul de Stat.

S-a ajuns la această formulă deoarece s-a considerat că, pe de o parte, Consiliul Constituţional trebuie pus la adăpost în faţa unei avalanşe de renvois prejudiciels (control apriori), iar pe de altă parte prin filtrul celor două instanţe supreme chestiunea prejudicială poate fi soluţionată de acestea dacă le va părea că nu pune dificultăţi serioase; în caz contrar, chestiunea va fi trimisă Consiliului Constituţional.

Importante sunt urmările unei decizii de admitere a excepţiei de neconstituţionalitate, prevăzute în completarea adusă art.62. S-a dispus astfel că o normă declarată neconstituţională este abrogată de la data publicării deciziei Consiliului Constituţional sau de la o dată ulterioară stabilită de această decizie.
Prin completarea art.16 s-au implementat două mecanisme de control a puterilor excepţionale acordate Preşedintelui Republicii în caz de criză excepţională. Astfel, Consiliul Constituţional poate fi sesizat după 30 de zile de exercitare a unor asemenea prerogative, de către unul dintre preşedinţii Camerelor sau de 60 de deputaţi ori 60 de senatori, pentru a examina dacă se menţin condiţiile care au condus la acordarea acestor puteri. El se pronunţă în cel mai scurt timp, printr-un aviz public. Dar Consiliul Constituţional se poate auto-sesiza în aceeaşi materie, după împlinirea termenului de 60 de zile de exercitare de puteri excepţionale, verificând dacă sunt întrunite condiţiile necesare unei astfel de prerogative prezidenţiale.

b) În ceea ce priveşte Consiliul Superior al Magistraturii, Raportul Balladur a propus modernizarea sa prin suprimarea preşedinţiei de drept acordate Preşedintelui Republicii, prin asigurarea unei compoziţii mai deschise către societate (cuprinzând neapărat un avocat şi un profesor universitar) şi prin lărgirea atribuţiilor Consiliului Superior al Magistraturii referitoare la procurori.

Art. 65 al Constituţiei a fost reformulat conform acestor recomandări şi astfel a fost suprimată preşedinţia Consiliului Superior al Magistraturii asigurată de către Preşedintele Republicii şi vicepreşedinţia de către ministrul justiţiei. Noua prevedere acordă preşedinţia formaţiunii competente în ceea ce priveşte magistraţii inamovibili din cadrul Consiliului Superior al Magistraturii, Prim-Preşedintelui Curţii de Casaţie, iar preşedinţia formaţiunii competente în ceea ce priveşte procurorii din cadrul Consiliului Superior al Magistraturii, Procurorului General de pe lângă Curtea de Casaţie. Şedinţele în plenul celor două formaţiuni reunite sunt conduse de Prim-preşedintele Curţii de Casaţie, care poate fi suplinit de Procurorul General.

Compoziţia Consiliului Superior al Magistraturii a fost stabilită astfel:

- formaţiunea competentă în ceea ce priveşte magistraţii inamovibili este compusă din cinci magistraţi inamovibili şi un procuror, precum şi un consilier de stat desemnat de către Consiliul de Stat, un avocat, dar şi şase personalităţi care nu aparţin nici Parlamentului, nici ordinului judiciar, nici administraţiei publice;

- formaţiunea competentă în ceea ce priveşte procurorii este compusă din cinci procurori şi un magistrat inamovibil, precum şi un consilier de stat desemnat de către Consiliul de Stat, un avocat, dar şi şase personalităţi care nu aparţin nici Parlamentului, nici ordinului judiciar, nici administraţiei publice.
Desemnarea celor şase personalităţi pentru fiecare formaţiune se face de către Preşedintele Republicii, Preşedintele Adunării Naţionale şi Preşedintele Senatului, dar nominalizările făcute de către preşedintele fiecărei Camere sunt supuse avizului comisiei permanente competente din Camera respectivă.

S-a introdus posibilitatea ca ministrul justiţiei să asiste la oricare dintre reuniunile formaţiunilor Consiliului Superior al Magistraturii, cu excepţia celor în materie disciplinară.

Consiliul Superior al Magistraturii reunit în plen răspunde cererilor de aviz formulate de către Preşedintele Republicii, în calitate de garant al independenţei autorităţii judiciare şi se pronunţă asupra chestiunilor referitoare la deontologia magistraţilor, ca şi asupra oricărei probleme privind funcţionarea justiţiei ridicate de către ministrul justiţiei.
Unul dintre amendamentele Adunării Naţionale şi preluate în forma finală a legii constituţionale deschide calea sesizării Consiliului Superior al Magistraturii de către justiţiabili, în condiţiile pe care le va stabili o lege organică. Cetăţenii vor putea astfel să aducă la cunoştinţa Consiliului Superior al Magistraturii reclamaţii referitoare la funcţionarea justiţiei şi susceptibile de a antrena sancţiuni disciplinare pentru magistraţi.

c) Competenţele Consiliului Economic şi Social au fost extinse conform Titlului XI intitulat Consiliul Economic, Social şi de Mediu, şi în sfera protejării mediului înconjurător (art.69 - art.71). Astfel, el poate fi consultat nu numai de Guvern şi Parlament asupra oricărei probleme, în principal proiecte şi propuneri legislative, cu caracter economic, social şi de mediu, ci şi de către cetăţenii obişnuiţi, prin petiţii, iar în urma examinării acestora, face cunoscute Guvernului şi Parlamentului măsurile pe care le propune a fi luate. În plus, art.71 stabileşte că numărul maxim al membrilor Consiliului să rămână 233, cât este efectivul actual.

d) Problema constituţionalizării instituţiei Mediatorul Republicii din Franţa, instituţie creată printr-o lege din anul 1973, s-a pus în mai multe rânduri în cursul ultimilor ani, dar fără nici un rezultat, până ce Raportul Balladur a formulat o propunere şi mai îndrăzneaţă: să se consacre un titlu special al Constituţiei unui „Apărător al Drepturilor Fundamentale”, care să se inspire din exemplul spaniol al Apărătorului Poporului. Astfel s-a ajuns ca noul Titlu XI Bis – Apărătorul Drepturilor, al Constituţiei revizuite, să cuprindă art.71-1, care stabileşte principalele repere ale acestei instituţii ce se substituie fostului Mediator al Republicii. Intitulat iniţial, în proiectul legii constituţionale, „Apărătorul Drepturilor Cetăţenilor”, s-a considerat însă că el trebuie să fie accesibil nu numai acestora, ci şi oricărei persoane minore, precum şi resortisanţilor străini stabiliţi în Franţa şi ca urmare, Adunarea Naţională i-a amendat numele. Actualul Apărător al Drepturilor veghează la respectarea drepturilor şi libertăţilor de către administraţiile de stat, colectivităţile teritoriale, instituţiile publice, precum şi de către orice organism având sarcini de serviciu public sau alte competenţe ce-i vor fi stabilite printr-o lege organică. El este numit de către Preşedintele Republicii după consultarea comisiilor competente din cele două Camere, conform noilor prevederi ale art.13, şi poate fi sesizat de către orice persoană sau se poate sesiza din oficiu. Funcţia sa este incompatibilă cu aceea de membru al Guvernului sau de parlamentar. Art.71-1 mai precizează că Apărătorul Drepturilor răspunde referitor la activitatea sa în faţa Preşedintelui Republicii şi a Parlamentului.

3. Puterea legislativă - Parlamentul

Art. 24 al Titlului IV – Parlamentul - statuează parlamentul bicameral, format din Adunarea Naţională şi Senat.
Adunarea Naţională
 se compune din maximum 577 de deputaţi, aleşi prin sufragiu direct.
Senatul
 se compune dintr-un număr de maximum 348 de membri, aleşi prin sufragiu indirect, asigurând reprezentarea colectivităţilor teritoriale ale republicii, precum şi reprezentarea francezilor stabiliţi în afara teritoriului naţional.

Reguli comune se referă la statutul membrilor parlamentului, respectiv incompatibilităţile, imunităţile, regimul indemnizaţiilor, sesiunile ordinare şi extraordinare, etc.

Astfel, durata mandatului, atribuţiile fiecărei Camere, numărul membrilor, indemnizaţiile, condiţiile privind eligibilitatea, regimul incompatibilităţilor sunt stabilite prin lege organică, potrivit art. 25 din Constituţia revizuită. Aceeaşi lege stabileşte condiţiile pentru alegerea membrilor care asigură înlocuirea unui parlamentar în caz de vacanţă a funcţiei, până la organizarea de noi alegeri generale sau parţiale. De asemenea, datorită unei particularităţi speciale a sistemului francez al incompatibilităţilor, care interzice strict cumulul funcţiei guvernamentale cu cea parlamentară, legea organică va stabili condiţiile în care un parlamentar care acceptă o demnitate guvernamentală poate fi înlocuit temporar, până la încetarea funcţiei guvernamentale.

Art. 26 prevede că niciun membru al Parlamentului nu poate fi urmărit penal, cercetat, arestat, reţinut sau judecat în legătură cu opiniile exprimate sau  votul emis de el în exercitarea funcţiilor sale. De asemenea, în materie penală sau contravenţională, parlamentarii nu pot face obiectul arestării sau a altor măsuri privative sau restrictive de libertate fără acordul Biroului Camerei din care face parte. Acordul nu este necesar în caz de crime
, flagrant delict sau condamnare definitivă. Detenţia, măsurile privative sau restrictive de libertate se suspendă pe durata sesiunii dacă forul din care face parte parlamentarul aflat în oricare dintre aceste situaţii, reunit în şedinţă, solicită aceasta.       

Parlamentul se reuneşte de plin drept într-o singură sesiune ordinară, care începe în prima zi lucrătoare a lunii octombrie şi se sfârşeşte în ultima zi lucrătoare a lunii iunie (art. 28). Sesiunea extraordinară se desfăşoară la solicitarea primului ministru sau la cererea majorităţii membrilor Adunării Naţionale, în baza unei ordini de zi stabilită. Cu excepţia cazurilor în care Parlamentul este în sesiune ordinară, sesiunile extraordinare se deschid şi se declară închise prin decret prezidenţial.

Şedinţele fiecărei Camere sunt publice, cu excepţia celor cu uşile închise care se desfăşoară la solicitarea primului ministru sau a unui procent de 1/10 din numărul de membri. 

GERMANIA

1. Scurt istoric constituţional
Legea fundamentală (Grundgesetz für die Bundesrepublik Deutschland) este denumită şi Legea fundamentală de la Bonn (Bonner Grundgesetz) sau Constituţia de la Bonn (Bonner Verfassung). Nu are denumirea oficială de Constituţie pentru a se sublinia, astfel, caracterul tranzitoriu pe care legea l-a avut în contextul divizării celor două Germanii. 

Primele constituţii

Sistemul parlamentar a fost introdus în Germania imediat după sfârşitul primului război mondial. Urmare a unui amendament adus Constituţiei din 1871, cancelarul Reichului, şef al guvernului, avea să fie în continuare numit de către împărat, dar se impunea, acum, şi acordul Dietei. După abdicarea împăratului, o nouă Constituţie a intrat în vigoare, la 11 august 1919, lege fundamentală ce conţinea în ea germenii viitoarei Republici de la Weimar, prima încercare de instaurare a unei democraţii parlamentare în Germania. Odată cu venirea la putere a lui Hitler, în 1933, această încercare a eşuat definitiv. Una dinte multele explicaţii constă în proasta funcţionare a Parlamentului: puterea executivă nu putea conta decât arareori pe o majoritate stabilă în Dietă, coaliţiile de partide se succedau vertiginos, înglobând  forţe variate, de la extrema stângă la extrema dreaptă, soldate cu ”majorităţi negative” etc. 

Sfârşitul celui de al doilea război mondial a marcat o nouă încercare de instaurare a unui sistem democratic, încercare încununată de succes de această dată. Legea fundamentală din 1949 avea să stabilească o democraţie parlamentară utilizând ca model Constituţia din 1919, dar evitând, în acelaşi timp, erorile  de construcţie care provocaseră căderea Republicii de la Weimar: prerogativele prezidenţiale au fost mult reduse şi au fost luate măsuri pentru buna funcţionare a procesului parlamentar şi pentru împiedicarea oricărei posibilităţi ca forţe extermiste să poată prelua controlul
.

În anul 1948, Puterile Aliate care ocupau partea occidentală a Germaniei  au decis să ”ofere” acesteia o constituţie. În iulie 1948, guvernatorii militari au transmis miniştrilor-preşedinţi ai landurilor documentele ce precizau condiţiile pe care trebuia să le îndeplinească viitoarea lege fundamentală (Documentele de la Frankfurt). Consiliul Parlamentar
 (Parlamentarischer Rat), format din reprezentanţi aleşi de parlamentele diferitelor landuri din zona occidentală, a propus, la 8 mai 1949, cu 53 voturi „pentru” şi 12 „împotrivă”, un text de lege, aprobat de guvernatorii militari american, britanic şi francez. Legea fundamentală a fost ratificată de parlamentele a 10 din cele 11 landuri, între 16 şi 22 mai 1949. Bavaria a refuzat să îi accepte valabilitatea pe teritoriul său. A fost promulgată la 23 mai 1949 şi a intrat în vigoare în ziua următoare. 

În art. 146  se face precizarea că  Legea fundamentală ”îşi pierde valabilitatea în ziua în care va intra în vigoare o Constituţie, care să fie adoptată de poporul german în liberă autodeterminare”
.

În anul 1949 s-a produs dezmembrarea Germaniei în două state, cu regimuri politice diferite şi sisteme constituţionale distincte: Republica Federală Germania şi Republica Democrată Germană.

În august 1949 electoratul a ales parlamentul central. La urne s-au prezentat aproape patru cincimi din alegătorii din zona occidentală.

La 7 septembrie 1949, cele două Camere,  Bundestag-ul şi Bundesrat-ul s-au întrunit în prima şedinţă comună. La 12 septembrie Theodor Heuss a fost ales preşedinte, iar la 20 septembrie, urmare a alegerilor parlamentare, a fost constituit primul cabinet condus de Konrad Adenauer.

La 7 octombrie 1949 a fost proclamată Republica Democrată Germană, pe teritoriul zonei de ocupaţie sovietică. În noaptea de 12/13 august 1961 a fost închisă frontiera zonei de ocupaţie sovietică din Berlinul răsăritean şi s-a demarat construcţia ”zidului Berlinului”.

Republica Democrată Germană a avut două constituţii. Prima a fost adoptată de Camera Populară Provizorie la 7 octombrie 1949, când a fost proclamată republica. O nouă constituţie a fost adoptată la 6 aprilie 1968, amendată ulterior, la 7 ocotmbrie 1974
.

Germania democrată avea un sistem politic unicameral, singurul organ legislativ fiind Camera Poporului (Wolkskammer), aleasă pe patru ani şi cuprinzând 500 de deputaţi. 
La 9 noiembrie 1989, urmare a valului de nemulţumiri populare, Consiliul de Miniştri a decis deschiderea frontierei şi dărâmarea ”zidului Berlinului”. La 1 iulie 1990 a intrat în vigoare uniunea economică, monetară  şi socială între RFG şi RDG. 

Reunite în sesiune comună la 26 iulie 1990, Parlamentele din cele două state germane au decis ca viitorul Parlament german să fie ales prin vot unic. La 23 august 1990, Camera Populară  s-a pronunţat pentru aderarea RDG la RFG

Voinţa clar exprimată a tuturor germanilor de a se unifica s-a concretizat la 31 august 1990, prin încheierea Tratatului de Unificare între cele două state germane, care se transformă într-un singur stat, prin includerea landurilor din RDG în Republica Federală Germania şi prin extinderea aplicării Legii fundamentale pe întregul teritoriu german. 
Legea fundamentală germană din 1949, ca şi Constituţiile Statelor Unite, Canadei sau Franţei, e cuprinsă în tradiţia constituţionalismului occidental. Constituţionalismul german, ca şi cel american, a adoptat forma de constituţie scrisă. Carta constituţională, document fundamental, are scopul de a organiza, raţionaliza şi stabiliza procesul politic, de a permite controlul politicului şi de a fixa limitele puterilor în stat, de a asigura respectarea drepturilor fundamentale ale cetăţenilor.

Legea fundamentală este un text legislativ foarte amplu, pentru că enunţă în mod aproape exhaustiv principiile constituţionale, dar prevede şi soluţiile
. Textul avea iniţial 146 de articole, iar în urma numeroaselor amendamente, s-a ajuns la un număr de 183, dar ultimul articol este tot 146, deoarece nu s-a procedat la o renumerotare, articolele nou introduse purtând numărul celor pe care le completează, dar cărora li se adaugă litere.

Sistemul constituţional

Organizarea federativă

În anul 1949 s-a revenit la organizarea federativă a statului în landuri. Landurile au o organizare proprie în domeniul activităţii legislative, executive şi judecătoreşti.

La nivelul Parlamentului federal se reglementează din punct de vedere legislativ cele mai importante domenii ale vieţii sociale: apărarea naţională; relaţiile internaţionale; problema cetăţeniei ş.a.  Landurile sunt autonome şi beneficiază de dreptul de a fi reprezentate în Parlament prin Bundesrat.

Parlamentul are o structură bicamerală: Bundestag şi Bundesrat. Alegerea membrilor primei camere se face prin vot universal, egal, direct şi secret. Bundesrat-ul este format din reprezentanţii guvernelor landurilor.

Preşedintele Bundestag-ului este ales pe durata mandatului legislativ, iar cel al Bundesrat-ului este ales anual.

Procedura legislativă

Se desfăşoară paralel în Bundestag şi Bundesrat, legea adoptată fiind rezultatul colaborării celor două adunări parlamentare. Potrivit Constituţiei, iniţiativa legislativă se poate exercita de Guvernul federal precum şi de membrii Bundestag-ului şi ai Bundesrat-ului. Depunerea unui proiect de lege la Bundesrat este motivată de faptul că proiectul de lege nu trebuie să afecteze caracterul federal al organizării statale sau competenţele exclusive ale landurilor.

În termen de cel mult 3 zile de la data când proiectul de lege i-a fost notificat, Bundesrat-ul îl transmite Bundestag-ului pentru iniţierea procedurii legislative propriu-zise. În această fază Bundesrat-ul nu-l va examina în detaliu. După primirea de la Bundesrat, a proiectului în primă fază este supus unei examinări normale din partea deputaţilor din Bundestag. Cu acest prilej, se enunţă principiile generale ale viitoarei legi. 

După această primă lectură, proiectul este înaintat unei comisii permanente de specialitate formată din membrii diferitelor partide reprezentate în Bundestag. În comisie proiectul este discutat în detaliu, prezentându-se şi amendamente.

Membrii comisiei votează orice modificare adusă proiectului. Concluziile dezbaterii şi formele definitive ale textelor convenite în comisie se consemnează într-un raport şi se prezintă din nou Bundestag-ului.

În a doua lectură, Camera ia în dezbatere raportul comisiei. Cu prilejul dezbaterilor se discută şi se votează articol cu articol. În situaţia în care se consideră că trebuie clarificat alte probleme legate de proiect, acesta este returnat comisiei care a întocmit raportul. Cea de-a treia lectură constă în aprobarea final a proiectului în întregul său. După adoptare în Bundestag, proiectul este trimis Bundesrat-ului. Camera Superioară poate adopta proiectul în forma aprobat de Bundestag sau poate cere constituirea unei comisii mixte pentru a dezbate proiectul în care i s-a remis. Dacă, Comisia propune modificarea proiectului, modificările sunt supuse aprobării Bundestag-ului. După ce comisia a prezentat concluziile, Bundesrat-ul are posibilitatea de a opune veto proiectului votat de Bundestag. Veto-ul Bundesrat-ului poate fi înlăturat dacă proiectul este votat din nou de majoritatea membrilor Bundestag-ului. Rolul legislativ al Bundesrat-ului este foarte limitat.

Responsabilitatea politică a Guvernului federal în faţa Parlamentului poate fi asumat în două situaţii.

În primul caz Primul-ministru (Cancelarul) solicită Bundestag-ului un vot de încredere, care poate fi acordat de majoritatea deputaţilor. În caz contrar, Cancelarul beneficiază de dreptul de a propune Preşedintelui Republicii într-un termen de 41 de zile de la rezultatul votului, dizolvarea Bundestag-ului şi organizarea alegerilor anticipate. În termenul de 41 de zile Bundestag-ul poate propune preşedintelui un nou prim-ministru evitând astfel dizolvarea.

În situaţia în care Preşedintele Republicii nu dispune dizolvarea Bundestag-ului, iar aceast Cameră nu desemnează un nou Cancelar, Cancelarul căruia i s-a refuzat votul de încredere poate cere Preşedintelui să declare cu acordul Bundesrat-ului, starea de necesitate legislativă.

Starea de necesitate legislativă nu presupune acordul Bundestag-ului. Starea de necesitate legislativă presupune că Guvernul poate adopta în regim de urgenţă, numai cu aprobarea Bundesrat-ului, acte normative cu caracter primar, pentru o perioadă de cel mult 6 luni.

În al doilea caz, Bundestag-ul, din proprie iniţiativă adoptă o moţiune de cenzură împotriva Guvernului fapt ce antrenează înlăturarea acestuia. În moţiunea de cenzură aprobată se va desemna şi noul Cancelar.

2. Revizuirea Constituţiei

Scopul oricărei legi fundamentale este de a asigura ordinea de bază a statului. Constituţia este caracterizată prin longevitate şi trebuie să constituie un răspuns instituţional la cerinţa de stabilitate a societăţii. Prevederile constituţionale nu trebuie să fie la dispoziţia oricărui guvern sau parlament. Nu mai puţin adevărat este faptul că, în acelaşi timp, se manifestă şi necesitatea ajustării constituţiei, pentru ca normele ei să fie adaptate timpului sau pentru ca forma în care a fost redactată să răspundă schimbărilor economice, sociale sau politice, impunându-se astfel necesitatea amendării constituţiei. 

Iniţiativa revizuirii 

Legea fundamentală germană dă posibilitatea legiuitorului să procedeze la revizuirea acesteia: ”Legea fundamentală poate să fie amendată numai printr-o lege care modifică sau completează în mod expres textul Legii fundamentale” (art. 79, alin. 1)
.

Conform art. 76, alin. 1 iniţiativa revizuirii revine Guvernului federal, membrilor Bundestag-ului sau ai Bundesrat-ului. 

Procedura de revizuire

Legea fundamentală germană face parte din categoria constituţiilor suple, care pot fi uşor revizuite
. 

Procedura de revizuire este de competenţa adunării ordinare, nu a unei adunări constituante şi nu se impune a fi supusă unei ratificări populare prin referendum. O serie de specialişti ai domeniului consideră că Legea fundamentală are totuşi un grad de ”rigiditate” provenit din cvorumul ridicat, respectiv necesitatea unei majorităţi de 2/3 din membrii Bundestag-ului şi 2/3 din voturile Bundesrat-ului şi că o astfel de monopolizare a puterii de amendare de către legislativ este rară pentru democraţiile constituţionale
.

Proiectele Guvernului federal sunt depuse mai întâi la Consiliul Federal (Bundesrat), care trebuie să-şi prezinte poziţia faţă de aceastea în termen de şase săptămâni (art. 76, alin. 2). Proiectele Bundesrat-ului trebuie  trimise Bundestag-ului, prin Guvernul Federal în termen de şase săptămâni. Guvernul Federal trebuie să-şi exprime poziţia faţă de proiect. Bundestag-ul trebuie să discute proiectul şi să se pronunţe într-un termen rezonabil (art. 76, alin. 3).

Bundesrat-ul poate să ceară ca o comisie formată din membri ai celor două Camere să fie convocată pentru a discuta în comun unele propuneri. Dacă aceasta propune o modificare a legii adoptate, Bundestag-ul trebuie să ia din nou o hotărâre (art. 77, alin. 2). În condiţiile în care comisia nu este convocată sau dacă procedura de conciliere se încheie fără propuneri de modificare a textului legii adoptate, Bundesrat-ul trebuie să ia o hotărâre asupra încuviinţării într-un termen rezonabil (art. 77, alin. 2). 

Majoritatea cerută pentru ca o lege vizând modificarea sau completarea Legii fundamentale să fie adoptată este de două treimi din membrii Bundestag-ului şi a două treimi din voturile Bundesrat-ului (art. 79, al. 2). 

Dacă orice modificare a Legii fundamentale necesită o  lege scrisă, în ceea ce priveşte convenţiile internaţionale care au ca obiecte o regelementare a păcii sau abolirea unui regim de ocupaţie sau sunt destinate să servească apărarea Republicii Federale, este suficient, pentru a preciza că dispoziţiile Legii fundamentale nu sunt contrare încheierii şi punerii în vigoare a convenţiilor, un adaos la textul Legii fundamentale, care se limitează la această menţiune (art. 79, alin. 1). 

Limitele revizuirii

Limite materiale
Limitele materiale se apropie de noțiunea de interdicție absolută a revizurii. Ele ating unele dintre fundamentele, dintre valorile cardinale ale Constituției și Statului, și, prin urmare, beneficiază de o protecție maximală
.

Întregul art. 79 tratează amendarea Legii fundamentale care, potrivit tradiției, nu este posibilă decât în circumstanțe deosebite. Mai ales alin. 3 conține, potrivit opiniilor unor specialiști
, o noutate demnă de interes pe plan constituțional și a fost considerat ca norma cea mai interesantă a Legii fundamentale
. Se specifică faptul că unele amendări ale constituției sunt absolut inadmisibile, chiar în cazul în care acestea ar întruni majoritatea cerută în condiții normale pentru astfel de modificări. Pe cale de consecință, o revizuire totală a constituției poate cuprinde amendamente importante (în particular asupra relațiilor dintre Federație și landuri), dar substanța însăși a  constituției, protejată de alin. 3, nu poate fi ea însăși modificată. Aceasta a fost considerată o nouă concepție a democrației, care de atunci a exercitat o influență deosebită
.

Legea fundamentală prevede în mod expres interzicerea oricăror modificări care ar aduce atingere organizării federale, principiului participării landurilor la legiferare  sau principiilor enunțate în art. 1 și 20 (art. 79, alin. 3). Este inadmisibilă atingerea organizării federale, dar nu se precizează nici o interdicție cu privire la posibilitatea adăugării unor landuri noi la structura federativă a statului german.

Art. 1 precizează faptul că drepturile omului nu pot și suspendate sau abolite.

Art. 20 statuează normele statului de drept și guvernării de drept care sunt indubitabil protejate și fac parte dintre principiile intangibile. Principiul separării puterilor în stat este printre cele intangibile și fundamentale, în baza alin. 2. Acest articol protejează și suveranitatea poporului, responsabilitatea guvernamentală, ca și criteriul particular al democrației constituționale, independența puterii judiciare, sufragiul universal. 

De aceeași manieră se poate afirma că toate elementele cuprinse în noțiunea de ordine fundamentală sunt protejate în egală măsură față de orice schimbare. Aceasta este aplicabilă și interdicției generale de abuz din partea autorităților publice. 

Ca atare, ordinea fundamentală a statului nu poate fac obiectul nici unui amendament constituțional.

Limite temporare

Spre deosebire de alte constituții, Legea fundamentală germană nu interzice revizuirea în anumite perioade exact specificate (starea de urgență sau de război), după cum nu impune anumite circumstanțe deosebite pentru interzicerea amendării Legii fundamentale.

Revizuiri în ultimii 20 de ani

Comparativ cu textul original din 1949, Legea fundamentală a suferit schimbări substanțiale
, ale căror cauze rezidă, în primul rând, în lacunele Legii fundamentale din 1949, urmare a contextului istoric în care aceasta a fost concepută. Una dintre lacunele la care se face cel mai des referire este suveranitatea limitată a Germaniei la momentul în care constituția a fost redactată. Spre exemplu, în forma inițială din 1949, datorită neînțelegerilor dintre Puterile Aliate, din textul legii lipseau normele referitoare la apărare sau la măsurile de urgență. 

Pe lângă problema limitării suveranității limitate, importantă pentru apariția lacunelor și, implicit, pentru ulterioara lor amendare, a fost graba cu care a fost redactat textul legii. Prin urmare, în multe probleme nu a existat un agrement, ele urmând a fi rezolvate în timp, iar altora li s-au oferit soluții temporare. Exemplu edificatoare este cel referitor la  înalta trădare. Puterile Aliate desființând conținutul politic al legii penale, reglementarea referitoare la înalta trădare a fost inclusă în Legea fundamentală din 1949 ca soluție temporară, pentru a fi abolită după adoptarea noilor reglementări pentru respectiva parte a legii penale. 

Amendamente la Legea fundamentală pe capitole şi perioade, în perioada 1949-2000

	Capitole


	Legislatura



	
	1
	2
	3
	4
	5
	6
	7
	8
	9
	10
	11
	12
	13
	total

	preambul
	
	
	
	
	
	
	
	
	
	
	1
	
	
	1

	I
	
	3
	
	
	6
	
	
	
	
	
	
	5
	1
	15

	II
	
	1
	
	
	2
	
	1
	
	
	1
	1
	7
	
	13

	III
	
	3
	
	
	2
	2
	6
	
	
	
	
	1
	1
	15

	IV
	
	
	
	
	
	
	
	
	
	
	1
	2
	
	3

	IVa
	
	
	
	
	1
	
	
	
	
	
	
	
	
	1

	V
	
	2
	
	
	1
	
	
	
	
	
	
	
	
	3

	VI
	
	1
	
	
	1
	
	
	
	
	
	
	
	
	2

	VII
	
	2
	1
	2
	11
	6
	1
	
	
	
	
	23
	
	46

	VIII
	
	2
	2
	
	2
	1
	
	
	
	
	
	7
	
	14

	VIIIa
	
	
	
	
	2
	1
	
	
	
	
	
	
	
	3

	IX
	
	2
	2
	
	11
	1
	
	
	
	
	
	1
	
	17

	X
	1
	7
	
	
	13
	
	
	
	
	
	
	1
	3
	25

	Xa
	
	
	
	
	14
	
	
	
	
	
	
	1
	
	15

	XI
	2
	4
	
	1
	3
	
	
	
	
	
	3
	4
	
	17

	

	total
	3
	27
	5
	3
	69
	11
	8
	0
	0
	1
	6
	52
	5
	190


Din analiza tabelului se disting două perioade distincte cu schimbări constante ale Legii fundamentale, respectiv a 4-a (1965-1969) și a 12-a (1990-1994) perioadă legislativă, la care se poate adăuga și cea de a 2-a perioadă (1953-1957), precum și o perioadă de aproape completă stabilitate a textului, între 1976 și 1990, cu excepția unei schimbări în art. 21, în anul 1983
.

În ceea ce privește obiectul modificărilor, capitolele VII (Legiferarea Federației) și X (Finanțele) au fost subiecte predilecte ale acestora; capitolele V (Președintele Federal) și VI (Guvernul Federal) au beneficiat de o mare stabilitate. Din anul 1949 au mai fost adăugate în textul Legii fundamentale trei mari capitole: IV (Comisia Mixtă), VIIIa (Sarcini comune) și Xa (Starea de apărare).

După unificare, primul text modificat a fost Preambulul. Astfel, formularea inițială, prin care Consiliul Parlamentar sublinia că ”a adoptat, spre a da o nouă ordine vieții statale pentru o perioadă de tranziție... această Lege Fundamentală a Republicii Federale Germania”, devenită caducă, a fost înlocuită cu formularea ”poporul german.... a adoptat această Lege Fundamentală”. De asemenea, la enumerarea landurilor apusene s-au adăugat cele care făcuseră parte din RDG. Fraza din Preambul care sublinia caracterul provizoriu al Legii fundamentale a fost înlocuită cu o frază care sublinia, după enumerarea tuturor landurilor, că ”au realizat prin liberă autodeterminare unitatea și libertatea Germaniei. Prin aceasta, Legea fundamentală este aplicabilă întregului popor german”.

Celelalte amendamente adoptate cu ocazia unificării se referă la probleme de aplicabilitate a legii, urmare a reunificării Germaniei.

Articolul 23, care enumera doar landurile din vestul țării, menționând că ”În alte părți ale Germaniei va intra în vigoare după aderarea lor”, a fost abrogat, deorece mențiunea devenise caducă. Articolul a fost reintrodus prin Legea federală din 21 decembrie 1992, cu referire la Uniunea Europeană. 

Articolul 51, al. 2, care prevedea modul de reprezentare al landurilor în Bundesrat a fost completat: ”(…) Iar landurile cu mai mult de șapte milioane de locuitori cu șase voturi”, completare necesară întrucât landurile din fosta RDG depășeau limita maximă de șase milioane a landurilor din vest. 

Articolul 143, care la data intrării în vigoare a Tratatului de Unificare era abrogat, a fost reintrodus, într-o nouă redactare care prevedea măsuri tranzitorii derogatorii de la Legea fundamentală privind integrarea în RFG a landurilor răsăritene
.

În anul 1992 au fost operate următoarele modificări în textul Legii fundamentale:

Legea de amendare a Legii fundamentale din 14 septembrie 1992 amendează art. 87d (1); Legea de amendare a Legii fundamentale din 21 decembrie 1992 amendează art. 50 și art.115e(2), fraza 2, art. 23, 24 (1a), art. 28(1), art. 45, art. 52(3a) și art. 88(2).

În 1993, Legea de amendare a Legii fundamentale din 28 iunie 1993 amendează art. 18, inserează art. 16a, reformulează art. 16(2); Legea de amendare a Legii fundamentale din 20 decembrie 1993 amendează art. 73, 74, 80, 87, inserează art. 73 alin.6, art. 87e, art. 106a și art. 143a.

În 1994, Legea de amendare a Legii fundamentale din 30 august 1994 amendează art. 80 și art. 87, reformulează art. 73, inserează art. 87f și art. 143b; Legea de amendare a Legii fundamentale din 27 octombrie 1994 amendează art. 29, art. 74 devine art. 74(1), art. 75 devine art. 75(1), inserează art. 3(2), art. 24a, art. 28(2), etc., reformulează art. 72, abrogă art. 74(1).

În 1995, Legea de amendare a Legii fundamentale din 3 noiembrie 1995 amendează art. 106(4) și reformulează art. 106(3).

În 1997, Legea de amendare a Legii fundamentale din 20 octombrie 1997 modifică art. 28 și 106.

Legile de amendare ale Legii fundamentale din 1998 modifică completează art. 13 și modifică art. 39.

Legile de amendare ale Legii fundamentale din 29 noiembrie și 19 decembrie 2000 completează art. 16 și, respectiv, modifică art. 12a.

Legea de amendare a Legii fundamentale din 26 noiembrie 2001 modifică art. 108.

Legea de amendare a Legii fundamentale din 26 iulie 2002 modifică art. 96.

Legea de amendare a Legii fundamentale din 28 august 2006, intrată în vigoare la 1 septembrie 2006, aduce ample modificări în structura federală a statului german.

Probleme supuse revizuirii

Unificarea Germaniei a adus după sine un mare număr de schimbări la nivelul Legii fundamentale. 

Cu excepția celor declarate imuabile, orice reglementări pot fi supuse procesului de schimbare, modificare, ajustare, abrogare.

Compoziția și competențele organelor statului rămân neschimbate, cu excepția introducerii unor reglementări cu privire la integrarea europeană și reponderarea voturilor în Bundesrat, ca o consecință a măririi numărului landurilor, urmare a reunificării Germaniei. Schimbările se centrează pe capitolele referitoare la competențele legislative, relațiile Federației cu landurile și punerea în aplicare a legilor și aderarea la Uniunea Europeană.

În 1992 a fost reintrodus art. 23, intitulat ”Uniunea Europeană”, subliniindu-se astfel importanța pe care legiuitorul o dă integrării Germaniei în Europa. Se prevede că, pentru realizarea unei Europe unite, Germania cooperează la dezvoltarea Uniunii Europene, care promovează principiile statului de drept. Federația poate să transfere drepturi de suveranitate prin lege, cu aprobarea Bundesrat-ului. Bundeserat-ul și Bundestagul trebuie să coopereze în problemele referitoare la Uniunea Europeană și trebuie să fie informate în mod amplu şi rapid de către Guvernul federal asupra acestora. Pe aceeaşi linie se înscrie și introducerea al. 1 ”Federația poate transmite prin lege drepturi de suveranitate asupra unor organizații internaționale” și 1a al art. 24 care prevede că landurile pot transmite, cu încuviințarea Guvernului federal, ”drepturile de suveranitate asupra amenajărilor de frontieră vecine”.

În ultimii ani, trei acte au produs modificări în capitolele referitoare la drepturile fundamentale. În 1993 a fost restricționat dreptul de azil (art. 16a) și, în 1998, inviolabilitatea domiciliului (art. 13). Limitarea inviolabilității domiciliului a fost introdusă prin schimbarea al. 3, dându-se astfel posibilitatea, ”pentru prevenirea unui pericol comun sau a unui pericol vital” folosirii mijloacelor de ascultare. 

În 1994 au fost introduse prin art. 20a – Bazele naturale ale vieții - prevederi referitoare la protejarea formelor ”de viață naturale în cadrul ordinii constituționale”, respectiv protejarea mediului si animalelor. 

În anul 2006 a fost adoptată legea pentru reformarea federalismului german, în scopul eficientizării și responsabilizării guvernării, oferind soluții în acest sens și reducând dreptul de veto al Bundesratului. Din anii 90, sistemul federal complex al Germaniei a fost identificat ca fiind unul dintre obstacolele aflate în calea adaptării societății la schimbările economice și sociale consecutive unificării, globalizării și europenizării. După ani de discuții academice și politice, în vara anului 2006 a fost făcut un pas major în reforma sistemului federal german. Cel mai important obiectiv al reformei a fost reducerea dreptului de veto al Bundesrat-ului, pentru a face procesul legislativ mai eficient și mai responsabil.

Pe de altă parte, cele două paliere ale sistemului federal - guvernul federal si guvernul Landelor - suprapunându-se pe o paletă largă de domenii, reforma vine să reducă această suprapunere de competențe. Landurile vor avea competențe exclusive într-o serie intreagă de probleme - de la educație la asistența sanitara și poliție, în timp ce guvernul federal va avea mai multă putere de decizie în domeniile regaliene, poltica fiscală, nucleară, învățământ universitar.  

3. Autorităţi publice - Parlamentul

Parlamentul german este bicameral, fiind compus din Adunarea Federală (Bundestag), ai cărei membri sunt aleşi prin vot universal, direct, liber, egal şi secret şi Consiliul Federal (Bundesrat) ai cărui membri sunt desemnaţi şi revocaţi de guvernele statelor federate (landuri).

Adunarea Federală (Bundestag)

Adunarea Federală este alcătuită din 612 deputaţi, aleşi pentru un mandat de 4 ani, conform sistemului proporţional prin compensare, cu selecţie personalizată. Numărul membrilor din Bundestag variază de la o legislatură la alta, în funcţie de modul în care, prin compensarea realizată la nivel federal, se determină numărul de mandate alocate fiecărei liste de candidaţi prezentate de partide în cadrul landurilor.

Organele de conducere:
- Preşedintele Adunării Federale: este ales prin vot secret, pentru toată durata legislaturii.

- Biroul Adunării Federale (Prezidiul): este format din Preşedintele Adunării şi vicepreşedinţi. Fiecare grup parlamentar din cadrul Bundestag-ului este reprezentat în Birou de cel puţin un vicepreşedinte. Ca şi Preşedintele, vicepreşedinţii sunt aleşi prin vot secret, pentru toată durata legislaturii. 

- Consiliul decanilor de vârstă: este alcătuit din Preşedinte, vicepreşedinţi şi 23 de deputaţi desemnaţi de grupurile parlamentare, cu respectarea principiului proporţionalităţii. Rolul acestui organism, care nu are competenţă decizională, este acela de a acorda sprijin Preşedintelui în activităţile desfăşurate. 

Organele de lucru:
- Comisii legislative

Comisiile permanente. La începutul fiecărei legislaturi se numesc noi comisii permanente, având o componenţă diferită. Bundestag-ul nu stabileşte complet independent acest structuri de lucru, întrucât înfiinţarea anumitor comisii (comisia pentru afaceri europene,  comisia pentru relaţii externe, comisia de apărare, comisia pentru petiţii) are la bază prevederile articolului 45 din Legea fundamentală (celelalte comisii se înfiinţează prin prevederile Regulamentului). 

În general, organizarea comisiilor permanente stabilite de Bundestag urmăreşte structura Guvernului federal, existând o comisie permanentă pentru fiecare minister. 

Numărul comisiilor permanente diferă de la o legislatură la alta. În vederea examinării intensive a anumitor subiecte, comisiile permanente  pot înfiinţa şi subcomisii.  

Fiecare comisie este formată dintr-un preşedinte, un vicepreşedinte şi un anumit număr de membri şi membri supleanţi.  Locurile în comisii se repartizează conform principiului reprezentării proporţionale, în funcţie de numărul mandatelor deţinute de grupurile parlamentare. 

- Comisiile de anchetă.  Conform art. 44 din Legea fundamentală, comisia de anchetă se înfiinţează pe baza unei moţiuni depuse de ¼ din numărul deputaţilor. Majoritatea comisiilor de anchetă au ca obiectiv examinarea unor posibile activităţi necorespunzătoare ale Guvernului, administraţiei sau ale unor politicieni. Comisia de anchetă elaborează un raport care este prezentat plenului.
Comisia pentru apărare are dreptul de a constitui oricând o comisie de anchetă pentru a asigura o supraveghere parlamentară eficientă a forţelor armate. 

- Comisia de mediere. Este o structură care acţionează ca intermediar între Bundestag şi Bundesrat, fiind alcătuită din 16 membri ai Bundesrat-ului şi un număr egal de membri ai Bundestag-ului, numiţi conform principiului reprezentării proporţionale. Are ca scop stabilirea consensului între Bundestag şi Bundesrat în cazul în care textele adoptate de Bundestag nu întrunesc majoritatea în Bundesrat. 

- Comisia comună. Conform articolului 53.a din Legea fundamentală, Comisia comună a Bundesrat-ului şi a Bundestag-ului are 48 de membri; 2/3 din acest număr sunt membri ai Bundestag-ului, iar 1/3 ai Bundesrat-ului. Comisia comună acţionează ca „un parlament de urgenţă al Germaniei” în situaţia în care obstacole insurmontabile împiedică Bundestag-ul să se reunească în timp util atunci când se declară stare de război (de apărare a statului). Organizarea şi funcţionarea acestei comisii se stabilesc prin Regulamentul adoptat de Bundestag, cu acordul Bundesrat-ului. 

Consiliul Federal (Bundesrat) 
Camera superioară a Parlamentului german reuneşte reprezentanţii celor 16 landuri desemnaţi de guvernele de land. În prezent, Bundesratul are 69 de membri.

De regulă, reprezentanţii guvernelor de land sunt miniştri în aceste guverne şi exprimă, în cadrul Bundesrat-ului, un vot în bloc (fără a fi imperativ, mandatul acestora este obligatoriu, depinzând de poziţia politică adoptată de guvernul landului. Anterior votului în Bundesrat, guvernul fiecărui land stabileşte modul în care doreşte să-şi exprime votul). În cadrul Bundesrat-ului, orice abţinere echivalează cu un vot negativ. 

Mandatele membrilor Bundesrat-ului nu au o durată fixă; aceasta depinde de durata mandatului guvernului de land pe care îl reprezintă.  

Numărul reprezentanţilor fiecărui land variază între 3 şi 6, fiind stabilit de Constituţie, în funcţie de mărimea populaţiei. Astfel, landurile cu o populaţie de până la 2 milioane de locuitori au dreptul la 3 reprezentanţi, cele cu peste 2 milioane de locuitori la 4 reprezentanţi, cele cu peste 6 milioane de locuitori la 5 reprezentanţi, iar cele cu peste 7 milioane de locuitori la 6 reprezentanţi. 

Organele de conducere:
- Preşedintele Consiliului Federal. Landurile au acces egal la preşedinţia Bundesrat-ului. În fiecare an, prin rotaţie, Premierul unui land este ales în funcţia de Preşedinte al Consiliului Federal. Ordinea alegerii depinde de numărul de locuitori ai landurilor. Ciclul de rotaţie începe cu Premierul landului cu cea mai numeroasă populaţie. Această procedură prezintă un dublu avantaj: cele 16 landuri deţin preşedinţia o dată la 16 ani, iar deţinătorul acestei funcţii nu este numit pe baza majorităţilor, care se modifică permanent, şi a considerentelor politice ale partidelor. 

Dacă Preşedintele Federal se află în imposibilitatea de a-şi exercita funcţiile prezidenţiale, acestea sunt preluate de către Preşedintele Bundesrat-ului.

- Biroul Consiliului Federal (Prezidiul): este format din Preşedintele Consiliului şi 3 vicepreşedinţi. Principalele atribuţii ale Biroului sunt pregătirea proiectului de buget anual şi adoptarea de hotărâri privind organizarea şi funcţionarea internă a Consiliului. 

- Consiliul consultativ permanent: este alcătuit din 16 membri ai Consiliului. Organ similar cu Consiliul decanilor de vârstă din Bundestag, acesta acordă asistenţă şi consultanţă Preşedintelui şi Prezidiului. 

Organele de lucru

- Camera pentru afaceri europene. Conform articolului 52, par.3.a din Legea fundamentală, pentru examinarea afacerilor europene, Consiliul Federal poate constitui o Cameră europeană ale cărei decizii au valoarea deciziilor Bundesrat-ului.

- Comisiile permanente.  Domeniul de competenţă al comisiilor permanente corespunde cu ariile de competenţă ale ministerelor, expertiza Guvernului federal fiind astfel completată cu cea a Bundesrat-ului (şi, implicit, a landurilor). 

Fiecare din cele 16 landuri este reprezentat de un membru, dispunând de un vot în fiecare din aceste 16 comisii permanente.

În comisiile pentru relaţii externe şi de apărare, landurile sunt reprezentate de către Premieri, miniştrii de resort participând la activitatea comisiilor corespunzătoare domeniilor lor de activitate. 

Competenţa legislativă

Respectându-se regula generală conform căreia, datorită legitimităţii democratice,  Camera inferioară este mai puternică decât Camera superioară, şi în cazul Parlamentului german, Bundestag-ul are atribuţii mai consistente (şi, mai ales, are „ultimul cuvânt”) faţă de Bundesrat.

Iniţiativa legislativă 
Potrivit Legii fundamentale, iniţiativa legislativă se poate exercita de Guvernul federal, precum şi de membrii ambelor Camere ale Parlamentului. 

Competenţa regulamentară extinsă a Bundesratului

Bundesrat-ul aprobă majoritatea textelor regulamentare emise de Guvernul federal şi de anumiţi miniştri federali. Examinarea acestor proiecte, la care Bundestag-ul nu participă decât în cazuri excepţionale, revine, în mare măsură, Bundesrat-ului. În acest context, majoritatea lucrărilor sale se desfăşoară în cadrul comisiilor.

Alegerea Camerelor

Pentru Bundestag, alegerile se desfășoară în baza unui sistem proporțional prin compensare, cu selecție personalizată. Un număr de 299 de membri sunt aleși în tot atâtea circumscripții uninominale, în fiecare dintre acestea fiind declarat admis candidatul care a obținut cel mai mare număr de voturi. Celelalte locuri revin candidaților de pe listele pe care partidele politice le propun la nivelul landurilor. O persoană care candidează într-o circumscripție uninominală poate să figureze și pe lista de candidați a partidului, la nivelul landului.

Membrii Bundesrat-ului sunt desemnați de adunările legislative ale celor 16 landuri. Un partid politic poate ajunge să fie reprezentat în Bundesrat dacă voturile pe care le primesc listele sale de candidați însumate la nivel federal reprezintă cel puțin 5% din totalul voturilor sau dacă reușește să obțină trei mandate în circumscripții uninominale. Alegătorul votează doar pentru Bundestag și are de exprimat două voturi: unul pentru unul dintre candidații din circumscripția uninominală în care care votează și unul pentru una dintre listele de candidați propuse de partide la nivelul landului. 

În prima etapă, în fiecare din cele 299 de circumscripţii uninominale, se declară ales candidatul care obține cel mai mare număr de voturi, fără să fie nevoie ca acesta să reprezinte majoritatea absolută (50%) a voturilor valabil exprimate. În cea de a doua etapă, se parcurg următorii paşi: se stabileşte numărul de mandate, din cele 598, care ar trebui să revină fiecărei liste de candidaţi, din cele propuse de partide la nivelul landurilor. Pentru aceasta, în cazul fiecărei liste în parte, se stabileşte procentul pe care îl reprezintă numărul de voturi pentru lista respectivă, din totalul voturilor valabil exprimate la nivel federal, după care se înmulţeşte procentul respectiv cu numărul de mandate care sunt de distribuit (598, în cazul în care nu există nici o circumscripţie uninominală în care alegerile să fi fost câştigate de un candidat independent sau de un candidat aprţinând unui partid care nu a depus listă în landul pe teritoriul căruia se află circumscripţia respectivă) şi se atribuie listei respective un număr egal cu partea întreagă a rezultatului acestei operaţiuni. Resturile acestor operaţiuni, efectuate pentru toate listele, determină modul în care se alocă mandatele care au mai rămas: resturile determină, în ordinea descrescătoare a mărimii lor, listele cărora le revin mandatele respective (în funcţie de listele cărora le corespund); din numărul de mandate care ar reveni fiecărei liste, obţinut în acest mod, se scade numărul de mandate câştigate de partidul căruia îi aparţine lista în circumscripţiile uninominale din landul respectiv, de aici rezultând numărul de candidaţi de pe listă care acced în Bundestag; odată stabilit numărul de mandate care se alocă fiecărei liste la nivelul fiecărui land, de mandatele respective beneficiază candidaţii care compun lista, în ordinea descrescătoare a poziţiei pe care fiecare din ei o ocupă pe listă, până ce se epuizează toate mandatele. Dacă unul dintre candidaţii de pe listă care ar urma să primească un mandat în această etapă, a candidat într-una din circumscripţiile uninominale şi a câştigat mandatul în acea circumscripţie, se face abstracţie de el, mandatul fiind atribuit candidatului de pe poziţia următoare. 

Acest mod de alocare a mandatelor ţinându-se cont de rezultatele votului din circumscripţiile uninominale şi de cele ale scrutinului desfăşurat la nivelul landurilor determină, de fapt, caracterul proporţional al acestui sistem, prin faptul că stabileşte o relaţie proporţională între numărul de fotolii în Bundestag care revin fiecărui partid politic şi suportul electoral de care se bucură partidul respectiv, exprimat în numărul de voturi obţinute de listele partidului şi însumate la nivel federal. În cazul în care un partid politic obţine, în circumscripţiile electorale dintr-un land, un număr mai mare de mandate decat cele la care ar avea dreptul ca rezultat al operaţiilor descrise mai sus, mandatele respective se adaugă la totalul fotoliilor din Bundestag, lucru care face ca numărul acestora să poată fi variabil de la o legislatură la alta.

GRECIA

1. Scurt istoric constituţional

Grecia este republică parlamentară bazată pe separarea şi echilibrul puterilor legislativă, executivă şi judecătorească. Constituţia
 este cea mai înaltă lege a Republicii Elene. 

Încă din perioada luptei pentru independenţă au fost elaborate mai multe documente constituţionale. Astfel, în 1797 este elaborat primul proiect de Constituţie de inspiraţie franceză. În perioada următoare sunt realizate şi alte proiecte constituţionale, dar care vizează numai anumite părţi ale Greciei, cea mai elaborată fiind Constituţia Greciei de răsărit. O Adunare naţională adoptă Constituţia de la Epidauros, a cărei formă revizuită devine Constituţia de la Astros din 29 martie 1822, ratificată de cea de a doua Adunare naţională. Această constituţie avea tendinţa să întărească drepturile puterii legiuitoare.
În 1924 încep lucrările pentru elaborarea unei noi constituţii republicane. Textul final al acesteia este promulgat la 29 septembrie 1925.

După o perioadă tulbure, primul guvern ales de Parlament depune jurământul la 21 noiembrie 1974, iar la 8 decembrie are loc referendumul cu privire la alegerea formei de guvernământ. Aproape 70% din votanţi se pronunţă pentru republică. La 23 decembrie 1974, proiectul Constituţiei este discutat în Consiliul de Miniştri şi supus spre aprobare Parlamentului. Proiectul de Constituţie era de fapt o simbioză a Constituţiei din 1952 cu unele prevederi ale Constituţiei din 1968. Această Constituţie a fost ratificată într-o sesiune solemnă a Parlamentului, intrând în vigoare la 11 iunie 1975.
În anul 1981, Grecia este primită în rândul membrilor Comunităţii Europene. În acel moment era în vigoare Constituţia din 1975. Aceasta cuprindea o serie de drepturi individuale şi sociale, care răspundeau nevoilor acelui timp. Statul de drept era protejat în mod efectiv şi exista o prevedere privind participarea ţării la organizaţiile internaţionale şi - indirect - la Comunitatea Economică Europeană.


2. Revizuirea Constituţiei

Din 1975, Constituţia a suferit trei revizuiri: 1986, 2001 şi în 2008. Specific este faptul că revizuirea constituţională este condiţionată în timp: nu este permisă revizuirea Constituţiei la mai puţin de 5 ani de la precedenta revizuire.
La 6 martie 1986, conform art.110 al Constituţiei, care prevede că dispoziţiile legii fundamentale pot fi revizuite cu excepţia acelora care determină forma de guvernământ - republică parlamentară -, au fost amendate 11 articole. Prin această revizuire, responsabilităţile Preşedintelui republicii au fost micşorate în mod semnificativ. În ciuda tensiunilor constituţionale şi politice, Constituţia revizuită din 1986, care introducea un sistem guvernamental pur, a fost acceptată de toate puterile politice. 

În anul 2001 a avut loc cea importantă revizuire a Constituţiei, adoptată într-un climat consensual. Este de remarcat că în ciuda faptului că au fost amendate 79 de articole ale Constituţiei, în majoritatea cazurilor amendamentele au fost acceptate de patru cincimi din totalul parlamentarilor, astfel că sintagma de "revizuire consensuală" reflectă realitatea politică. 
Constituţia revizuită a introdus noi drepturi individuale, cum ar fi protecţia identităţii genetice sau protecţia datelor personale din procesarea electronică, a introdus noi reguli privind transparenţa în viaţa politică, referitor, de exemplu, la finanţele partidelor politice, cheltuielile electorale, relaţiile proprietarilor media cu statul etc, a reorganizat funcţionarea Parlamentului şi a întărit descentralizarea. Cu toate acestea, revizuirea din 2001 nu a privit nici o dispoziţie majoră referitoare la forma de guvernământ şi acest lucru o diferenţiază de cea din 1986. 
În domeniul integrării europene, trei modificări au o importanţă specială: 

- prevederea art. 28, conform căreia această dispoziţie constituţională funcţionează ca temei constituţional pentru participarea Greciei la procesul de integrare europeană; 

- prevederea art. 80 se referă în mod expres la participarea Greciei la uniunea economică şi monetară şi la zona euro; 

- prevederea art. 70 para 8, care menţionează faptul că Guvernul trebuie să informeze Parlamentul asupra procedurii cu caracter legislativ, care se derulează în cadrul Uniuni Europene şi în special la nivelul Consiliului European.

▪ Principalele modificări constituţionale adoptate în anul 2001

- recunoaşterea de noi drepturi constituţionale - protecţia datelor cu caracter personal şi liberul acces la informaţii;

- transparenţa  funcţionării mass-media;

- consolidarea doctrinelor proporţionalităţii şi verticalităţii în materia drepturilor omului;
    
- crearea de condiţii stricte de modificare a legii electorale;

- incompatibilitatea mandatului de parlamentar cu exercitarea unei alte
profesii;

- crearea unui organ de control a cheltuielilor candidaţilor pe perioada campaniilor electorale;

- crearea de noi organe consultative ale puterii executive;

- adoptarea unui nou cadru legislativ pentru urmărirea penală a membrilor Cabinetului;
    
- reorganizarea funcţionării Parlamentului, prin consolidarea rolului comisiilor parlamentare;
    
- stabilirea duratei mandatului de 4 ani pentru preşedinţii Curţilor Supreme;

- noi prevederi referitoare la controlul constituţionalităţii legilor.

▪ Principalele modificări constituţionale adoptate în anul 2008

Printre amendamente acceptate în anul 2008 este de remarcat faptul
a fost eliminată incompatibilitatea mandatului de parlamentar cu exercitarea unei
profesii, prevedere introdusă în cadrul revizuirii din anul 2001.

A fost adăugată o prevedere prin care legiuitorul şi autorităţile administraţiei publice trebuie să acorde un sprijin deosebit regiunilor insulare şi muntoase ale ţării, în special atunci când acestea doresc să implementeze măsurile de dezvoltare stabilite, această dispoziţie conferind Parlamentului, în anumite condiţii, dreptul de a propune modificări ale elementelor specifice ale bugetului de stat. De asemenea, a fost introdusă o prevedere specială care conferă Parlamentului competenţa de a monitoriza executarea bugetului de stat.

Procedura de revizuire a Constituţiei şi limitele revizuirii

Potrivit art. 110 din Constituţie, dispoziţiile acesteia pot fi revizuite, cu excepţia celor care determină forma de guvernare a statului - republică parlamentară - cu un Preşedinte în funcţia de şef de stat şi cele ale articolelor 2 alin (1), art. 4 alin (1), (4) şi (7), art. 5 alin (1) şi (3), art. 13 alin (1) şi art. 26. Dispoziţiile constituţionale menţionate privesc faptul că Grecia este republică parlamentară; toate persoanele sunt egale în faţa legii; doar cetăţenii de naţionalitate greacă sunt eligibili pentru ocuparea funcţiilor publice; titlurile de nobleţe nu sunt recunoscute pe teritoriul ţării; fiecare persoană poate să-şi dezvolte personalitatea în mod liber şi să participe la viaţă socială, economică şi politică a ţării; libertatea personală este inviolabilă; libertatea religioasă este inviolabilă; puterea legislativă este exercitată de Parlament şi de Preşedinte. 

Necesitatea de revizuire a Constituţiei trebuie să fie constatată printr-o hotărâre a Parlamentului, luată în urma unei moţiuni semnată de cel puţin 50 de deputaţi şi aprobată cu o majoritate de trei cincimi din numărul total al deputaţilor, în două tururi de vot separate între ele, într-un interval de timp de cel puţin o lună. Prin această hotărâre trebuie să se stabilească în detaliu dispoziţiile care urmează să fie revizuite. 

După ce revizuirea a fost decisă de către Parlament, Parlamentul următor, în prima sa sesiune trebuie să adopte, cu majoritatea absolută a membrilor săi, dispoziţiile constituţionale care urmează să fie revizuite. 

În cazul în care propunerea de revizuire a Constituţiei a fost aprobată de majoritatea numărului total de deputaţi, dar fără a fi întrunită majoritatea de trei cincimi prevăzută de art. 110 alin (2), Parlamentul următor, în prima sa sesiune, poate decide cu privire la dispoziţiile constituţionale ce urmează a fi revizuite, cu o majoritate de trei cincimi din numărul total de deputaţi.
Orice prevedere revizuită a Constituţiei se publică în Monitorul Guvernului în termen de 10 zile de la data la care a fost aprobată de Parlament şi trebuie să fie pusă în aplicare printr-o rezoluţie parlamentară specială. 

Constituţia nu poate fi revizuită înainte de expirarea unei perioade de cinci ani de la revizuirea anterioară.

3. Autorităţile publice - Parlamentul

Parlamentul unicameral al Greciei este alcătuit din 300 de membri, aleşi conform sistemului reprezentării proporţionale cu scrutin de listă (deschisă) şi cu vot preferenţial obligatoriu. Din 2005, în cazul alegerilor anticipate, se foloseşte scrutinul de listă închisă, fără vot preferenţial. Durata mandatului parlamentar este de 4 ani. 

Norma de reprezentare este de 35.688 cetăţeni/mandat.

Principalele organe de conducere sunt următoarele:
-    Preşedintele Parlamentului;

-  Biroul Camerei: compus din Preşedinte, 5 vicepreşedinţi, 3 chestori şi 6 secretari. Prezidiul are o trăsătură tripartizană: cel de-al 4-lea vicepreşedinte, un chestor şi un secretar aparţin partidelor de opoziţie, cel de-al 5-lea vicepreşedinte şi un secretar fac parte din următorul partid de opoziţie (ca mărime), ceilalţi membri aparţinând partidului/partidelor aflate la putere.

- Conferinţa preşedinţilor este formată din Preşedintele Camerei, vicepreşedinţii acesteia, preşedinţii grupurilor parlamentare şi un reprezentant al deputaţilor independenţi. Atribuţia principală a Conferinţei preşedinţilor constă în examinarea ordinii de zi şi stabilirea duratei dezbaterilor.
Procedura legislativă

    
Propunerile legislative şi proiectele de lege sunt depuse la Cameră şi înregistrate într-un registru special. Aceste propuneri legislative trebuie însoţite în mod obligatoriu de note de fundamentare care să justifice necesitatea adoptării acestora. De asemenea, propunerile legislative trebuie comunicate şi distribuite membrilor Parlamentului.

     
 Textul propunerii legislative este transmis de către Preşedintele Camerei la comisia parlamentară de resort, în vederea examinării şi redactării unui raport al cauzei. Comisia, la rândul ei, va desemna un raportor special care va prezenta raportul în faţa plenului Camerei.

      
 Acest raport trebuie să conţină: numele deputaţilor care au participat la dezbateri în comisie, numărul şedinţelor din comisie care au fost necesare pentru adoptarea textului de lege, conţinutul amendamentelor propuse şi acceptate, precum şi amendamentele respinse.

    
  În urma celei de-a doua lecturi în plenul Camerei, textul legii va fi dezbătut din nou pe fond şi votat pe articole şi în ansamblu, urmând a fi adoptat şi consemnat într-un proces-verbal al şedinţei Camerei.

   
  Art. 44 (1) din Constituţie stabileşte procedura legislativă extraordinară, care apare în circumstanţe excepţionale; în astfel de circumstanţe, Preşedintele Republicii, la sugestia Cabinetului, poate iniţia proiecte de lege. Aceste acte vor fi trimise Parlamentului spre aprobare, în termen de 40 de zile. Dacă Parlamentul nu le adoptă în termen de 3 săptămâni, ele sunt invalidate.
Irlanda


1. Scurt istoric constituţional
Constituţia în vigoare, care datează din anul 1937, a avut ca scop să proclame în mod clar existenţa unui stat suveran, separat de Regatul Unit al Marii Britanii şi Irlandei de Nord, care posedă o cultură şi o moştenire naţională unică - Irlanda. Legea fundamentală a fost adoptată prin plebiscit la 1 iulie 1937, fiind succesoarea Constituţiei Camerei Deputaţilor (1919) şi a Constituţiei Statului Liber Irlandez (1922).

Consacrând principiul separaţiei puterilor în stat, Constituţia legiferează forma de guvernământ - republică parlamentară - şi prerogativele Preşedintelui, Parlamentului şi Guvernului, structura şi competenţa instanţelor judecătoreşti, drepturile fundamentale ale cetăţenilor şi principiile de bază ale politicii sociale. 

Din 1937 până în prezent au avut loc 26 de revizuiri constituţionale, multe dintre ele amendând doar un singur articol. 
Până la intrarea Irlandei în Comunitatea Europeană, permisă printr-o revizuire a Constituţiei în anul 1972, n-au existat decât două modificări ale Constituţiei: 
-  în anul 1939 au fost adăugate două articole referitoare la starea de urgenţă şi la salvarea statului în timp de război sau în situaţii de rebeliune armată
- în anul 1941 au fost modificate mai multe articole pentru a statua experienţa acumulată de la data adoptării Constituţiei.

2. Revizuirea Constituţiei

După 1972 au urmat mai multe revizuiri, cele mai importante fiind următoarele:
- 1987 - a fost ratificat Actul Unic European; 
- 1992 - a fost ratificat Tratatul asupra Uniunii Europene de la Maastricht, Irlanda devenind membru UE;
- 1998 - a fost ratificat Tratatul de la Amsterdam;
- 2001 - a fost abolită pedeapsa cu moartea;
- 2001 - a fost ratificat Statutul de la Roma al Curţii Internaţionale Penale;
- 2002 - a fost ratificat Tratatul de la Nisa. 
Dintre amendamentele respinse: propunerea de a elimina din Constituţie prevederea privind interzicerea avortului (1992); înfiinţarea unui corp de control a activităţii judecătorilor şi magistraţilor, precum şi modificarea procedurii de schimbare din funcţie a acestora (2001); Tratatele de la Nisa (2001) şi Lisabona (2008), amendamente acceptate ulterior după organizarea altor referendum-uri.

Procedura de revizuire a Constituţiei şi limitele revizuirii

Constituţia poate fi amendată numai prin referendum.

Art. 46 din Constituţie reglementează procedura de modificare a Constituţiei. Astfel, potrivit alin.2, orice proiect de lege de revizuire a Constituţiei se iniţiază de către Guvern şi se depune la Camera Deputaţilor; după adoptarea acestuia de către ambele Camere legislative, proiectul de lege se supune referendumului.  


Dacă majoritatea votanţilor se pronunţă în favoarea modificării propuse, proiectul de lege este semnat de către Preşedintele Irlandei, Constituţia fiind modificată în mod corespunzător.

Art. 47 din Constituţie conţine prevederi referitoare la rezultatele referendumului:

1. Orice propunere de modificare a Constituţiei supusă referendumului, în sensul art. 46 din Constituţie, trebuie aprobată de către popor, cu o majoritate de voturi exprimate în favoarea propunerii de adoptare a legii. 

2.1. Orice propunere, alta decât cea de modificare a Constituţiei, care este supusă referendumului, se consideră respinsă prin veto dacă majoritatea voturilor exprimate în cadrul referendumului respinge adoptarea şi intrarea în vigoare a legii, şi dacă procentul voturilor contra exprimate de 1/3 din numărul alegătorilor înscrişi, este de cel puţin 33%.  

2.2. Orice propunere, alta decât propunerea de modificare a Constituţiei, care este supusă referendumului va fi considerată aprobată de popor, în sensul art.27 din Constituţie, în absenţa respingerii prevăzute la paragraful precedent. 

3. Autorităţile publice - Parlamentul
Conform art. 15 din Constituţie, Parlamentul este compus din Camera Deputaţilor (Dáil Éireann) şi Senat (Seanad Éireann). Acesta reprezintă puterea unică şi exclusivă de legiferare în stat. 

Camera Deputaţilor este formată din 166 deputaţi, aleşi prin vot secret, conform sistemului reprezentării proporţionale cu vot unic transferabil, pentru un mandat de 5 ani. Membrii acestui for sunt aleşi din cele 41 de circumscripţii electorale existente. 
În funcţie de densitatea populaţiei fiecărei circumscripţii, norma de reprezentare este de un deputat la 30.000 de locuitori sau cel mult un deputat la 20.000 locuitori. Parlamentul are sarcina de a revizui numărul circumscripţiilor electorale cel puţin o dată la 12 ani.

Regulamentul de organizare şi funcţionare al Camerei Deputaţilor prevede competenţele şi obligaţiile Preşedintelui în legătură cu activitatea legislativă, desfăşurarea corectă a dezbaterilor, modalităţile de adresare a interpelărilor de către parlamentari, dezbaterea amendamentelor la proiectele de legi şi moţiuni. De asemenea, Camera Deputaţilor îşi alege şi un vicepreşedinte.


Senatul este compus din 60 de membri. Dintre aceştia, 11 sunt desemnaţi de Primul ministru, iar 43 sunt aleşi, pe liste, de către colegiile electorale din 5 mari diviziuni socio-economice (cultură şi educaţie, agricultură, muncă şi protecţie socială, industrie şi comerţ, administraţie publică). Alţi 6 senatori provin din mediile academice, 3 fiind aleşi de Universitatea Naţională a Irlandei şi 3 de Universitatea din Dublin. 

Alegerea se face prin corespondenţă, conform sistemului electoral cu vot unic transferabil, de un corp electoral format din: membrii Camerei Reprezentanţilor; membrii deja aleşi ai Senatului; membrii consiliilor districtuale. Nominalizările de candidaţi pentru cele 5 domenii se fac de membrii celor două Camere. Durata mandatului: 5 ani.

Competenţele Preşedintelui Senatului, prevăzute în Regulamentul de organizare şi funcţionare a Senatului, privesc buna desfăşurare a activităţii legislative, precum şi respectarea normelor de procedură parlamentară. Preşedintele Senatului este preşedintele Comisiei pentru procedură şi privilegii (care examinează şi dezbate aspecte de procedură şi recomandă modificări ale Regulamentului de organizare şi funcţionare).


Parlamentul este singurul organism investit cu putere de legiferare. În situaţii de urgenţă naţională, (război sau rebeliune armată, conflict armat la care statul nu participă sau alte situaţii considerate de cele două Camere că pot aduce atingere intereselor fundamentale ale statului), Parlamentul are putere de legiferare deplină, putând depăşi limitele impuse de Constituţie, până când situaţia de urgenţă ia sfârşit.


Procedura legislativă este reglementată atât de Constituţie, cât şi de Regulamentele celor două Camere. În principiu, orice proiect de lege este examinat succesiv în cele două Camere ale Parlamentului. Un proiect de lege poate fi depus atât la Camera Deputaţilor, cât şi la Senat; cu anumite excepţii, fiecare Cameră având dreptul să facă amendamente la proiectele de lege adoptate de cealaltă Cameră. 

Atribuţiile Senatului, reglementate prin Constituţie, sunt, în general, mai reduse decât cele ale Camerei Deputaţilor. Prioritatea Camerei Deputaţilor în faţa Senatului este evidentă, în special în cazul adoptării legii bugetului de stat şi a legilor financiare. Proiectul de buget este depus de către Guvern la Camera Deputaţilor. La acest proiect, Senatul nu este abilitat să facă amendamente, ci el poate face, într-un termen de 21 de zile, numai recomandări, pe care Camera Deputaţilor le poate adopta sau respinge. 
Prioritatea se manifestă şi în posibilitatea Camerei Deputaţilor de a insista pentru adoptarea unui proiect de lege pe care Senatul a refuzat să-l adopte în forma propusă de ea (fac excepţie proiectul de lege privind bugetul de stat şi proiectele de lege financiare). În această situaţie, conform Constituţiei, după scurgerea unui termen de 270 de zile, se consideră că proiectul de lege a fost adoptat de cele două Camere (la această prevedere constituţională s-a recurs numai în două rânduri - în 1958 şi 1964). 

Italia

Constituţia, aprobată de către Adunarea Constituantă în 22 decembrie 1947 şi intrată în vigoare la 1 ianuarie 1948, este considerată legea fundamentală a statului italian. Ea a fost astfel concepută încât să facă imposibil un regim dictatorial de oricare tip.

1. Scurt istoric constituţional

În februarie-martie 1848, după Răscoala de la Palermo (Sicilia) şi începutul Revoluţiei în Italia, regele Sardiniei şi Piemontului, Carol Albert, acorda supuşilor săi o constituţie ce va deveni legea fundamentală a acestui regat şi, mai târziu, a întregii Italii, timp de aproape 100 de ani. Noua Constituţie, sau “Statutul Albertin”, prevedea un parlament bicameral şi un guvern controlat de rege. În timp, miniştrii au ajuns să răspundă mai mult în faţa Parlamentului decât în faţa regelui. După cel de-al Doilea Război Mondial, în 2 iunie 1946, italienii au votat prin referendum înlocuirea monarhiei cu republica. O Adunare Constituantă a pregătit noua constituţie, ce a intrat în vigoare la 1 ianuarie 1948 şi a rămas până în ziua de azi Constituţia Republicii Italiene - de la 1948.

Principii generale ale legii fundamentale

Italia este o republică democratică fundamentată pe muncă. Suveranitatea aparţine poporului, care o exercită sub formele şi în limitele prevăzute de Constituţie. Republica recunoaşte şi garantează drepturile inviolabile ale omului, egalitatea socială şi demnitatea cetăţenilor, fără deosebire de sex, rasă, limbă, religie, opinii politice, condiţii personale şi sociale. Cetăţenii au datoria de a contribui la progresul material şi spiritual al societăţii. Republica, una şi indivizibilă, recunoaşte şi promovează autonomia locală. Statul şi Biserica Catolică sunt, fiecare în domeniul său, independente şi suverane, iar raporturile lor sunt reglementate de Pactele de la Laterano - 1929 (o noua înţelegere dintre stat şi biserică s-a încheiat in 1985). Toate confesiunile religioase au aceeaşi libertate în faţa legii. Ordinea juridică italiană respectă normele de drept internaţional general recunoscute.

Forma de guvernământ

Italia este o republică democratică parlamentară. Articolul 55 al Constituţiei stabileşte că Parlamentul  este format din două organisme: Senatul şi Camera Deputaţilor, cărora le sunt atribuite aceleaşi puteri în virtutea principiului bicamerismului paritar dorit de către membrii adunării constituante şi ai căror membrii sunt aleşi o dată la 5 ani. 

Principalele funcţii ale Parlamentului sunt:

- funcţia legislativă, exercitată de cele două Camere;

- poate să confere sau să revoce prin vot de încredere Guvernul (conform articolului 94 din Constituţie);

- control al executivului;

- revizuirea Constituţiei.

În baza art. 82 al Constituţiei se stabileşte că fiecare dintre cele două Camere poate să dispună efectuarea de cercetări în materii de interes public, numind o comisie de anchetă. Constituţia prevede ca în anumite momente cele două Camere să se reunească. Rolul lor este acela de a alege Preşedintele Republicii, de a-l pune sub acuzaţia de înaltă trădare sau de atentat la Constituţie pe acesta (art. 90), de a asista la depunerea jurământului de către Preşedintele Republicii (art. 91), de a alege o treime din membrii Consiliului Superior al Magistraturii (art. 104) şi o treime dintre judecătorii Curţii Constituţionale (art. 135).

Preşedintele este ales pe 7 ani de către un colegiu electoral compus din membrii Camerei Deputaţilor şi ai Senatului (Parlamentul în şedinţă comună), la care se adaugă 58 de reprezentanţi regionali. Aşa cum este stipulat în art. 84, poate fi ales în această funcţie orice cetăţean al Italiei care a împlinit vârsta de 50 de ani şi beneficiază de drepturi civile şi politice. Preşedintele este „şeful statului şi reprezintă unitatea naţională”. El numeşte Primul-ministru, are dreptul de a trimite mesaje celor două Camere, poate dizolva una sau ambele Camere (dar nu în ultimele 6 luni ale mandatului prezidenţial), este comandantul forţelor armate, prezidează Consiliul superior al magistraturii, poate graţia sau micşora pedepse.
Guvernul „este expresia majorităţii parlamentare, adică a coaliţiei partidelor care au obţinut numărul cel mai mare de locuri în Parlament”. Deşi în Constituţie procesul formării guvernului apare ca unul relativ simplu: „Preşedintele Republicii numeşte Preşedintele Consiliului de Miniştri şi, la propunerea acestuia, miniştri”, în realitate procedeul este complex si de multe ori anevoios, fiind nevoie de parcurgerea mai multor etape:

- o fază pregătitoare în care Preşedintele Republicii se consultă cu Preşedinţii celor două Camere, cu foşti preşedinţi ai statului, cu delegaţii ale partidelor politice, atât din coaliţia majoritară, cât şi din opoziţie, pentru a individualiza persoana cea mai potrivită a fi Preşedintele Consiliului de Miniştri;

- conferirea funcţiei (pe cale orală) în cadrul unei întâlniri dintre Preşedintele Italiei şi personalitatea aleasă;

- nominalizarea : personalitatea nominalizată, care acceptă cu rezervă funcţia ce i se propune, după atente consultări va merge pentru a doua oară la şeful statului pentru a elimina rezervele sau pentru a refuza funcţia încredinţată; dacă acceptă funcţia, următorul pas este semnarea şi contrasemnarea decretelor prezidenţiale de nominalizare a Preşedintelui Consiliului de Miniştri, a fiecărui ministru în parte, precum şi a demisiei precedentului Preşedinte de Consiliu;

- depunerea jurământului se face după o formulă stabilită în articolul 1, alineatul 3 al legii nr. 400/88; în mai puţin de 10 zile de la emiterea decretului de nominalizare, Guvernul trebuie să se prezinte în faţa celor două Camere pentru a primi votul de încredere.

Preşedintele Consiliului de Miniştri, în calitatea sa de şef al guvernului, este responsabil de politicile adoptate de guvern, promovează şi coordonează activităţile fiecărui ministru. El prezidează totodată şi Consiliul Miniştrilor (organ alcătuit din miniştri cu sau fără portofoliu, cărora li se adaugă Subsecretarul preşedinţiei Consiliului, în cazuri particulare, pot lua parte la şedinţe şi preşedinţii regiunilor cu statut special şi ai celor două provincii autonome, aceştia beneficiind de un vot consultativ). 

Monitorizarea respectării Constituţiei

Curtea Constituţională ia naştere în 1956 şi are rolul de a verifica constituţionalitatea legilor din statul italian. Rolul său este reglementat prin lege, în articolele 134-137 din Constituţie. Mai exact, Curtea Constituţională judecă: „controversele legate de legitimitatea constituţională a legilor şi a actelor ce au forţă de lege ale statului şi regiunilor, conflictele de atribuire a puterilor în stat şi a celor dintre stat şi regiuni şi a celor între regiuni, acuzaţiile aduse împotriva Preşedintelui Republicii, în baza Constituţiei”, precum şi actele de înaltă trădare şi de atentare la Constituţie. Prima şedinţă publică a Curţii a avut loc la 23 aprilie 1956, fiind prezidată de primul preşedinte al Curţii, Enrico de Nicola.

Conform art. 135 din Constituţie, Curtea Constituţională este formată din 15 judecători, nominalizaţi pe 9 ani, numiţi astfel: o treime de către şeful statului, o treime de către Parlament, în şedinţă comună, şi o altă treime de către instanţa supremă. Aceştia aleg dintre ei un Preşedinte, care rămâne în funcţie pentru 3 ani, cu posibilitatea de realegere. Preşedinţia Curţii Constituţionale este considerată a patra funcţie în stat, iar membrii Curţii beneficiază de imunitate politică şi penală.

Cel mai important rol al Curţii este să judece controversele legate de legitimitatea constituţională a legilor şi a actelor ce au forţă de lege ale statului şi regiunilor. Nu intră în sfera de activitate a Curţii judecarea regulamentelor. Mai exact, Curtea Constituţională trebuie să stabilească dacă „actele legislative au fost realizate respectând cerinţele din Constituţie (aşa numita constituţionalitate formală a legilor) şi dacă conţinutul lor este în conformitate cu principiile constituţionale (aşa numita constituţionalitate substanţială a legilor)”.

2. Revizuirea Constituţiei

Articolul 138

Legile de revizuire a Constituţiei şi celelalte legi constituţionale sunt adoptate de fiecare Cameră prin două deliberări succesive, având loc la un interval de cel puţin trei luni şi sunt aprobate cu majoritatea absolută a voturilor membrilor fiecărei Camere, exprimate la sfârşjtul celei de-a doua deliberări. Aceste legi sunt supuse referendumului popular în cazul în care, în termen de trei luni de la publicarea lor, se solicită această de către o cincime din membrii unei Camere sau de către cinci sute de mii de alegători sau cinci Consilii regionale. Legea supusă referendumului nu este promulgată daca nu este aprobată cu majoritatea voturilor valabil exprimate.
Nu face obiectul referendumului legea care a fost aprobată la al doilea tur de scrutin de fiecare Cameră cu o majoritate de două treimi din membrii săi.

Articolul 139

Forma republicană nu poate face obiectul revizuirii Constituţiei.
Textul Constituţiei italiene din 1948 a fost modificat de 14 ori până în prezent. Amendamentele au afectat articolele 27 (abolirea pedepsei cu moartea), 48 (votul prin poştă), 51 (participarea femeilor), 56, 57, 60 (compoziţia şi durata mandatului celor două Camere), 68 (răspunderea civilă şi imunitatea membrilor Parlamentului), 79 (amnistii şi graţieri); 88 (dizolvarea Camerelor); 96 (punerea sub acuzare); 114, prin 132 (întreaga parte cu privire la regiuni, provincii şi municipalităţi); 134, 135 (compunerea şi durata mandatului Curţii Constituţionale). În 1967, articolele 10 şi 26 au fost integrate printr-o dispoziţie constituţională care a stabilit că articolele care interzic extrădarea unui străin pentru infracţiuni politice nu se aplică în caz de crime de genocid. 
Trei comisii parlamentare au fost convocat între 1983-1985, 1992-1994 şi 1997-1998, cu misiunea de a pregăti o revizuire majoră a textului Constituţiei din 1948 (şi, în special, partea a II-a privind organizarea Republicii: Parlamentul, Preşedintele, Guvernul, Justiţia, Regiuni şi municipalităţi, Curtea Constituţională, Revizuirea Constituţiei), dar acestea nu au fost capabile de a-şi îndeplini misiunea, deoarece nu se putea ajunge la un consens politic necesar. 
Patru amendamente au fost transmise în timpul legislaturii a XIII-a (1996-2001): ele vizau reprezentarea parlamentară pentru italienii care trăiesc în străinătate, transferul de putere acordat regiunilor, alegerea directă a preşedinţilor Regiunilor şi asigurarea garanţiei unui proces echitabil în faţa instanţelor de judecată. 
O lege constituţională şi un amendament au fost votate în prima parte a celei de-a XIV-a legislaturii (2001-2006) ce vizau abrogarea prevederilor care limitează drepturile civile ale membrilor de sex masculin şi descendenţilor Casei de Savoia (familia regală), precum şi o nouă dispoziţie menită să încurajeze participarea femeilor în politică. Încercarea de a revizui partea a II-a a Constituţiei a fost abandonată sau cel puţin amânată; cu toate acestea, viaţa scurtă a Parlamentului (legislatura a XV-a), ales în mai 2006 şi dizolvat în februarie 2008), precum şi evoluţiile care au urmat respectiv alegeri anticipate şi o victorie relativ mare în ambele Camere a coaliţiei de centru-dreapta condusă de actualul premier Berlusconi ar putea deschide calea spre o nouă şi mai eficientă încercare de a revizui instituţiile politice italiene şi a le face mai stabile în mandatul parlamentar (2008-2013).

3. Autorităţi publice - Parlamentul

1) Structura Parlamentului

Parlamentul este alcătuit din Camera Deputaţilor şi Senat (sistem bicameral, conform art. 55 din Constituţia Italiei). Cele două Camere sunt alese pe o perioadă de cinci ani, prin sufragiu universal şi direct. 

2) Atribuţii

Atribuţiile legislative sunt exercitate de cele două Camere (art. 70 din Constituţia Italiei). Astfel, orice proiect de lege supus adoptării în faţa Camerelor este, conform Regulamentelor de funcţionare, dezbătut în comisii şi apoi în plenul fiecărei Camere; legea se adoptă articol cu articol şi în totalitate, prin votul final. Regulamentele de funcţionare ale celor două Camere prevăd o procedură specială pentru legile considerate urgente (art. 72 din Constituţia Italiei).

O altă atribuţie a celor două Camere se referă la declararea stării de război şi la împuternicirile acordate Guvernului în acest sens (art. 78 din Constituţia Italiei). Camerele ratifică tratatele internaţionale cu privire la norme juridice, arbitraj sau acorduri financiare (art. 80 din Constituţia Italiei).

De asemenea, Camerele adoptă bugetul de stat şi verifică cheltuielile efectuate de Guvern în fiecare an. Fiecare Cameră poate dispune alcătuirea unor comisii de anchetă pentru domenii de interes public (art. 82 din Constituţia Italiei).

Diferenţa de competenţe între cele două Camere

Conform principiului bicameralismului complet, cele două Camere au atribuţii identice în materie legislativă. Astfel, Camerele exercită împreună funcţii sau prerogative constituţionale în domeniul financiar, control al puterii execu​tive, în domeniul relaţiilor internaţionale, etc.

Singura diferenţă între cele două Camere constă în componenţa şi modalităţile de alegere a membrilor acestora. 

Astfel, cei 630 de deputaţi, care trebuie să aibă vârsta de cel puţin 25 de ani, sunt aleşi de către toţi cetăţenii italieni de peste 18 de ani.  În schimb, cei 315 de senatori aleşi trebuie să aibă vârsta de cel puţin 40 de ani, iar vârsta alegătorilor lor trebuie să fie peste 25 de ani.

LITUANIA

1. Scurt istoric constituţional

Lituania s-a afirmat ca naţiune unitară încă din secolul XII. În timpul primului război mondial, Lituania a fost ocupată de trupele germane. Consiliul lituanian constituit în septembrie 1917 la Vilnius proclamă, la 16 februarie 1918, independenţa ţării. Tratatul de pace cu Rusia din 12 iulie 1920 recunoaşte independenţa Lituaniei, care devine, în 1921, membru al Ligii Naţiunilor. 
Ca urmare a protocolului secret al Pactului Ribbentrop-Molotov din 23 august 1939, Lituania revine iniţial sferei de influenţă germană, dar printr-o nouă înţelegere sovieto-germană intervenită la 28 septembrie 1939, trece în sfera de influenţă a URSS. În consecinţă, sunt instalate baze militare sovietice pe teritoriul Lituaniei, după care este impus un guvern prosovietic, care în 1940 proclamă alipirea la URSS
. 
Evenimentele din anii '90 conduc la organizarea unui plebiscit în care 95,5% din voturile exprimate au fost pronunţate în favoarea unei Lituanii independente şi democratice. 
Procesul de afirmare a independenţei Lituaniei, devenit ireversibil, este recunoscut şi de Consiliul de Stat al URSS la 6 septembrie 1991, punându-se capăt unei perioade de confruntări diplomatice, dar şi de acţiuni de forţă, care nu au reuşit să păstreze Lituania în componenţa fostului Imperiu sovietic. 

La 25 octombrie 1992, referendumul constituţional desfăşurat în Lituania are ca rezultat aprobarea noii Constituţii cu un procent de 85% din voturile exprimate
. 


2. Revizuirea Constituţiei

Constituţia a fost revizuită de 10 ori de la adoptarea sa în anul 1992.
- 1996 şi 2003 - art. 47 prevede că solul, apele interne, pădurile, parcurile, căile de comunicaţii, monumentele istorice, arheologice şi culturale de importanţă de stat sunt în proprietatea publică a statului. Republica Lituania are drepturi exclusive asupra spaţiului aerian pe teritoriul său, asupra platoului continental şi a zonei economice din Marea Baltică. Entităţile străine (misiunile diplomatice şi oficiile consulare) pot dobândi dreptul de proprietate a terenurilor, apelor interioare şi pădurilor în conformitate cu prevederile legale. 
- 2004 - art. 57 - alegerile parlamentare au loc în anul expirării mandatului deputaţilor, în a doua duminică a lunii octombrie;


- 2003 - art. 84 - au fost modificate o serie de competenţe ale Preşedintelui ţării din cele 24 prevăzute de Constituţie;
- 2003 - art. 118 - au fost modificate o serie de prevederi legate de cercetarea penală, procurorul având obligaţia de a coordona etapele procesului penal. În îndeplinirea atribuţiilor, procurorii sunt independenţi şi se supun numai legii. Procurorul general este numit şi demis de Preşedintele ţării, după avizul conform al Parlamentului. Procedura de numire şi revocare a procurorilor fiind stabilită prin lege.

- 1996 şi 2002 - art. 119 - garantarea dreptului la auto-guvernare. Aceasta trebuie pusă în aplicare prin intermediul consiliilor municipale. Membrii consiliilor municipale sunt aleşi pentru un mandat de 4 ani, prin vot universal, secret şi liber. Pentru punerea în aplicare a legilor pe teritoriul ţării, deciziile sunt luate de Guvern, la nivel naţional, şi de consiliile municipale, la nivel local.   
- 2006 - art. 125 - Banca Lituaniei este banca centrală a ţării. Procedura de organizare şi activităţile băncii, competenţelor şi statutul juridic al preşedintelui băncii, precum şi motivele pentru demiterea sa din funcţie se stabilesc prin lege.
- 2004 - art. 150 - părţile constitutive ale Constituţiei ţării sunt următoarele: Legea constituţională cu privire la Lituania din 11 februarie 1991; Legea constituţională privind nealinierea Republicii Lituania la uniunile post-sovietice din 8 iunie 1992; Legea cu privire la procedura pentru intrarea în vigoare a Constituţiei Republicii Lituania din 25 octombrie 1992; Legea constituţională cu privire la statutul de membru al Republicii Lituania la Uniunea Europeană din 13 iulie 2004.
Procedura de revizuire a Constituţiei

Articolele 147,148,149 din Constituţie, precum şi art. 4 şi 7  din Legea privind referendumul conţin dispoziţii referitoare la cazurile în care se organizează referendumul constituţional obligatoriu, precum şi la condiţiile de validare a referendumului şi a rezultatelor acestuia. 

Referendumul constituţional obligatoriu se organizează pentru:


- modificarea  art. 1 din Constituţie conform căruia Lituania este o republică independentă şi democratică; propunerea de modificare se adoptă dacă cel puţin trei pătrimi din numărul votanţilor se pronunţă în favoarea acesteia;


- modificarea prevederilor cuprinse în Capitolele I (Statul Lituania) şi XIV (Revizuirea Constituţiei); propunerea de modificare se adoptă dacă peste jumătate din numărul votanţilor s-au pronunţat în favoarea acesteia;
Articolele 147-148 din Constituţie conţin prevederi referitoare la competenţa Parlamentului de a elabora şi adopta propuneri de revizuire a prevederilor constituţionale – altele decât cele cuprinse în capitolele mai sus menţionate. 

Propunerea legislativă pentru revizuirea/completarea Constituţiei poate fi prezentată de cel puţin ¼ din numărul total al parlamentarilor sau de minimum 300.000 de alegători. Propunerea se examinează şi se votează în cadrul a două şedinţe ale plenului (intervalul dintre şedinţe fiind de cel puţin 3 luni). Propunerea de revizuire se consideră adoptată dacă, la fiecare şedinţă, cel puţin 2/3 din numărul total al parlamentarilor s-au pronunţat în favoarea acesteia. În cazul respingerii, propunerea în cauză poate fi redepusă după expirarea unei perioade de 1 an.


- modificarea Legii constituţionale din 8 iunie 1992 privind nealinierea Lituaniei la alianţele post-sovietice; propunerea de modificare se adoptă dacă cel puţin trei pătrimi din numărul votanţilor se pronunţă în favoarea acesteia;


- aderarea Lituaniei la organizaţiile internaţionale, care implică un transfer parţial al competenţelor organelor guvernamentale către instituţiile organizaţiilor internaţionale în cauză; propunerea se adoptă dacă în favoarea acesteia s-a pronunţat peste jumătate din numărul votanţilor.
Referendumul constituţional obligatoriu este validat dacă rata de participare este de peste jumătate din numărul total al alegătorilor. 


Preşedintele Republicii semnează şi promulgă legea de revizuire a Constituţiei în termen de 5 zile de la data desfăşurării referendumului. În caz contrar, legea intră în vigoare la data semnării şi promulgării de către Preşedintele Parlamentului. Legea de revizuire a Constituţiei intră în vigoare după expirarea unui termen de cel puţin o lună de la adoptare (art.149).
3. Autorităţi publice - Parlamentul
Adoptând un sistem parlamentar unicameral, Lituania consacră încredinţarea puterii legislative Saeim-ului, care este totodată şi deţinător al suveranităţii naţionale. El este alcătuit din 141 de deputaţi, aleşi pe patru ani, prin vot universal, egal, direct şi secret, pe baza unei proceduri electorale mixte, stabilită prin lege (71 deputaţi aleşi pe circumscripţii şi 70 pe liste). 
Durata mandatului este de 4 ani, iar norma de reprezentare este de 25.588 cetăţeni/mandat.
Organele de conducere ale Parlamentului:
- Preşedintele Camerei. Conduce activitatea legislativă şi reprezintă Parlamentul.

- Consiliul Parlamentului. Este alcătuit din Preşedinte, Prim-vicepreşedinte, Vice-preşedinţi şi liderul opoziţiei parlamentare. Componenţa Consiliului este aprobată prin hotărâre de membrii Parlamentului.

Procedura legislativă

Toate propunerile legislative sau proiectele de lege trebuie înregistrate la Secretariatul Camerei într-un registru special. Aceste propuneri însoţite de expunerile de motive vor fi aduse la cunoştinţă Preşedintelui Camerei, comisiilor parlamentare, Guvernului, în termen de 3 zile de la primire. De asemenea, Departamentul Juridic al Camerei va redacta în termen de 7 zile un raport privind respectarea tehnicii legislative, respectiv a condiţiilor de formă şi fond necesare şi prevăzute în Regulamentul intern de organizare şi funcţionare.

Concluziile Departamentului Juridic vor fi prezentate şi distribuite membrilor Parlamentului.

Ulterior, Biroul Permanent, la propunerea Preşedintelui Camerei, va trimite propunerea legislativă la comisia de resort, în vederea analizării şi elaborării unui raport. De asemenea, Camera va stabili şi o dată la care va începe dezbaterea în plen a propunerii legislative, după finalizarea dezbaterilor din comisie.
Comisia de specialitate desemnată de plenul Camerei, va examina şi va înainta forma finală a propunerii de lege Departamentului de documentare al Camerei în vederea distribuirii către membrii Parlamentului.

În şedinţa de plen vor fi prezentate concluziile comisiei de resort şi se vor formula amendamente, care vor fi înaintate comisiei, care le va examina în termen de 48 de ore.

După acceptarea sau respingerea amendamentelor de către comisie, se va trece la votul final asupra textului de lege, care va fi adoptat şi înaintat spre promulgare Preşedintelui Republicii. În caz de respingere a legii prin votul final al Parlamentului, aceasta nu mai poate fi adusă în dezbatere decât după 6 luni.
LETONIA 

1. Scurt istoric constituţional

Tratatul de pace cu Rusia marchează recunoaşterea independenţei Letoniei, care devine în 1921 membru al Ligii Naţiunilor. În 1939, ca urmare a protocolului secret al Pactului Ribbentrop-Molotov, Letonia revine sub influenţa sovietică, fiind ocupată de URSS şi transformată în republică sovietică
Destrămarea Uniunii Sovietice permite forţelor patriotice, care se pronunţau pentru independenţa ţării, să adopte la 4 mai 1990 declaraţia de independenţă a ţării. Aceasta revine la denumirea de Republica Letonia, iar la plebiscitul din 3 martie 1991, 73,7% din votanţi se pronunţă pentru o Letonie liberă şi independentă, recunoscută ulterior şi de URSS
. 
În Letonia s-a procedat la repunerea în vigoare a Constituţiei din 1922, cu votul a 98 de deputaţi din 100. Constituţia din 1922 fusese adoptată de o Adunare Constituantă la 15 februarie 1922, intrând în vigoare la 7 noiembrie în acelaşi an. 

Letonia a amendat în anul 1991 Constituţia din 1922
, iar în 1998 a introdus un nou capitol referitor la drepturile fundamentale ale omului. 
Repunerea în vigoare a Constituţiei din 1922 s-a corelat cu adoptarea unor alte documente constituţionale, care întregesc afirmarea prerogativelor Letoniei ca stat suveran şi independent. În aceasta privinţă, trebuie menţionate Declaraţia Sovietului Suprem al R.S.S. Letonă cu privire la declararea independenţei Republicii Letonia, din 4 mai 1990; Legea constituţională a Republicii Letonia cu privire la calitatea de stat a Republicii Letonia, adoptată de Consiliul Suprem al Republicii Letone la 21 august 1991; Legea constituţională cu privire la drepturile şi obligaţiile cetăţenilor, adoptată la 10 decembrie 1991; Legea cu privire la alegerile pentru cel de al V-lea Parlament, din 20 octombrie 1992. 


2. Revizuirea Constituţiei

Constituţia Letoniei a fost amendată în anii 1994, 1996, 1997, 1998, 2002 şi 2003
.

- 1998 - art. 4, modificarea drapelului naţional;
- 1994, 1997, 1998, 2002 - art. 34 a cunoscut o serie de modificări succesive: nici o persoană nu poate fi chemată să răspundă în faţa Parlamentului sau a comisiilor sale pentru prezentarea unui raport care corespunde realităţii. Informaţii despre sesiunile parlamentare sau ale comisiilor, care nu au un caracter public, pot fi divulgate numai cu permisiunea al Prezidiului Parlamentului sau a preşedintelui  comisiei;
- 1997, 2007 - art. 54 - Preşedintele ţării poate fi cercetat penal în cazul în care Parlamentul aprobă acest lucru cu o majoritate de două treimi din numărul de parlamentari;
- 2007 - eliminarea art. 81 după o serie de alte 5 amendamente aduse aceluiaşi articol în timp - competenţa Guvernului de a emite ordonanţe de urgenţă cu putere de lege, fără a mai fi adoptate de Parlament;

- 1996, 1997, 1998 - art. 86 - Acţiunile în instanţă pot fi făcute numai de către organismele care au astfel de competenţe, conferite prin lege şi numai în conformitate cu procedurile prevăzute de lege. Instanţele militare îşi desfăşoară activitatea în baza unor legi specifice.
Procedura de revizuire a Constituţiei

Constituţia Letoniei reglementează următoarele tipuri de referendum-uri naţional:
▪ Referendumul  constituţional (obligatoriu)

Conform art. 77 - dacă Parlamentul modifică articolele 1, 2, 3, 4, 6 sau 77 din Constituţie, pentru a căpăta forţă juridică şi a intra în vigoare, amendamentele trebuie supuse referendumului naţional. 

Dispoziţiile constituţionale menţionate privesc: caracterul independent şi democratic al Republicii (1); suveranitatea statului (2); integritatea teritorială (3); limba oficială şi drapel (4); alegerea parlamentului prin vot universal, egal, direct, secret şi proporţional (6). 
▪ Referendumul convenţional (obligatoriu) 

Art. 68  prevede:

- organizarea, la propunerea Parlamentului,  a referendumului naţional pentru aderarea Letoniei la UE (par. 3);

- organizarea, la solicitarea a cel puţin 1/2 din numărul parlamentarilor, a unui referendum naţional asupra unor modificări substanţiale ale clauzelor referitoare la calitatea Letoniei de membru al UE. (par. 4)

3. Autorităţi publice - Parlamentul
Potrivit art. 5 din Constituţia Letoniei, legislativul este compus din 100 de reprezentanţi ai poporului, aleşi prin sistemul reprezentării proporţionale cu scrutin de listă şi vot preferenţial. 
Durata mandatului: 4 ani, iar norma de reprezentare este de 22.747 cetăţeni/mandat.
Organele de conducere sunt următoarele:
-   Preşedintele Camerei;
- Prezidiul Camerei. Conform art.16 din Constituţie: Parlamentul îşi desemnează conducerea - Prezidiul Camerei care este format din Preşedinte, doi vice-preşedinţi şi secretari aleşi din rândul parlamentarilor. Prezidiul va funcţiona permanent pe durata mandatului Camerei. 

Propunerile legislative pot fi făcute de Preşedintele ţării, Guvern, comisiile parlamentar sau de cel puţin 5 parlamentari sau de 100 de cetăţeni cu drept de vot. Preşedintele are dreptul de a amâna promulgarea unei legi, iar legea a cărei promulgare a fost amânată poate fi supusă unui referendum, dacă o zecime din alegători doresc aceasta. 

Procedura legislativă
Art.64 din Legea Fundamentală prevede că Parlamentul are dreptul de a legifera, în conformitate cu procedurile prevăzute în Constituţie. Conform art. 65 din Constituţie, iniţiativa legislativă aparţine Preşedintelui Republicii, Guvernului, parlamentarilor, precum şi electoratului.

Conducerea Saeima va informa plenul asupra primirii unei propuneri legislative sau proiect de lege şi va trimite textul în cauză spre dezbatere comisiei parlamentare de resort.

Comisia va examina şi dezbate propunerea legislativă, respectiv va întocmi un raport care va fi transmis tuturor parlamentarilor. Astfel, propunerea legislativă însoţită de raportul comisiei de resort va fi supusă unei prime lecturi în cadrul şedinţei de plen.

După formularea de amendamente, textul legii va fi trimis din nou comisiei pentru modificare.

În urma celei de-a doua lecturi în plen, textul legii va avea o formă finală urmând să fie adoptat prin votul membrilor Parlamentului.
MARELE DUCAT AL LuxemburgULUI

Consideraţii generale
Marele Ducat al Luxemburgului este o democraţie parlamentară constituită sub forma unei monarhii constituţionale
. 

Este stat unitar, împărţit în 3 districte (Diekirch, Grevenmacher, Luxembourg), cuprinzând 12 cantoane şi 116 comune
. 

Actualul şef al statului, din anul 2000 Marele Duce Henri, are mai degrabă un rol reprezentativ în exercitarea funcţiilor sale
. Persoana sa este inviolabilă şi absolvită de orice răspundere. 

Marele Duce încheie tratate internaţionale, iar acestea îşi produc efectele după aprobarea lor printr-o lege şi după publicare (art.37 din Constituţie). Tratatele vizate de art.49 bis (transferul de competenţe instituţiilor de drept internaţional) trebuie, în virtutea art.37 alin.2, să fie aprobate printr-o lege votată în condiţiile art.114 alin.5 (condiţiile sunt aceleaşi ca şi pentru modificarea Constituţiei).

După revizuirea Constituţiei din 1956, aceasta prevede că: "Exerciţiul atribuţiilor rezervate de Constituţie puterilor legislative, executive şi judecătoreşti pot fi temporar deţinute sau transferate, în urma unui tratat, instituţiilor de drept internaţional".

Caracterul de reprezentare derivă din prevederile constituţionale cu privire la principiul devoluţiei ereditare a Coroanei. Constituţia plasează şeful statului în afara partidelor politice, garantând, totodată, imparţialitatea Marelui Duce cu privire la partide.

Inviolabilitatea şefului statului semnifică faptul că Marele Duce nu poate fi acuzat sau cercetat şi nu răspunde în faţa niciunei jurisdicţii pentru faptele sale. Inviolabilitatea implică şi lipsa completă a răspunderii, această lipsă de răspundere fiind generală şi absolută, atât din punct de vedere penal, cât şi politic.  

Lipsa de răspundere politică a Marelui Duce este contrabalansată de răspunderea miniştrilor, răspundere care are ca efect contrasemnarea actelor Marelui Duce de un membru al guvernului care, prin această semnătură, îşi asumă întreaga răspundere.  

Organizarea statului are la bază separaţia puterilor în stat. Ca şi în alte numeroase democraţii parlamentare, există o strânsă legătură între puterea executivă şi cea legislativă, dar puterea judecătorească este complet independentă.

Puterea legislativă revine în mod colectiv Camerei Deputaţilor, Guvernului şi Consiliului de Stat. Marele Duce formează, împreună cu guvernul şi miniştrii, organele constitutive ale puterii executive. Curţile şi tribunalele sunt învestite cu exercitarea puterii judecătoreşti, fiind independente în exercitarea funcţiilor lor.
1. Scurt istoric constituţional

În anul 1841, la 2 ani după declararea independenţei (1839)  a fost adoptată prima Constituţie a Luxemburgului, fiind urmată de constituţiile din 1848 şi 1856.

Actuala Constituţie a Luxemburgului datează din 1856 (17 octombrie), textul său suferind numeroase revizuiri. Este încadrată în sistemul constituţiilor rigide, procedura de revizuire fiind complexă. 
Compusă din 121 de articole divizate în 13 capitole, descrie bazele constitutive ale Statului, garantează drepturile şi libertăţile cetăţeneşti şi prezintă organizarea puterilor Statului. 
Structura Constituţiei:
· Cap I: Statul, teritoriul şi Marele Duce;

· Cap II: Libertăţile publice şi drepturile fundamentale;

· Cap III: Puterea suverană;

· Cap IV: Camera Deputaţilor;

· Cap V: Guvernul;

· Cap V bis: Consiliul de Stat

· Cap VI: Justiţia;

· Cap VII: Forţa Publică;

· Cap VIII: Finanţele;

· Cap IX: Comunităţile;

· Cap X: Instituţiile publice;

· Cap XI: Dispoziţii generale;

· Cap XII: Dispoziţii tranzitorii şi suplimentare. 

2. Revizuirea Constituţiei

Ultimii ani au fost relevanţi pentru modificarea substanţială a legii fundamentale. Camera Deputaţilor, reunită în Constituantă, în anul 1996 şi pentru prima dată de la începutul secolului XX, a creat noi instituţii, prin înfiinţarea Curţii Constituţionale. A fost modificat, astfel, controlul de constituţionalitate a legilor, prin instaurarea unui dublu nivel de jurisdicţie administrativă, format din magistraţi.

Mecanismul de revizuire a Constituţiei, înscris în art. 114, a făcut obiectul unei importante modificări odată cu adoptarea Legii din 19 decembrie 2003 care, printre altele, a schimbat conţinutul articolului: dispoziţiile referitoare la majoritatea calificată necesară pentru a face orice modificare a legii fundamentale, conţinute în vechiul alin. 5, au fost transferate alin. 2 care prevede că pentru orice revizuire a Constituţiei este necesară aprobarea a 2/3 din numărul total de membri ai Parlamentului. Se interzice votul prin procură.    

De asemenea, prin această revizuire a fost instituită posibilitatea exercitării unui al doilea vot al Parlamentului, după o perioadă de minimum 3 luni, cu privire la organizarea unui referendum. 

Revizuirile constituţionale intervenite în noiembrie 2004 integrează modificările operate cu privire la competenţele de reglementare prevăzute de art. 11 alin 6, art. 32, 36, 76 şi 108 bis. La 21 iunie 2005, art. 37, 51 şi 107 au fost modificate în concordanţă cu noile dispoziţii ale art. 114. La mijlocul anului 2006, revizuirea din 1 iunie a art. 68 şi 69, a introdus modificări cu privire la statutul parlamentarului în raport cu justiţia (răspundere şi inviolabilitate), iar cea din 13 iulie a statuat prin prevederile Constituţiei principiul egalităţii între femei şi bărbaţi.  

În 2007 au fost inserate în textul Constituţiei dispoziţii cu privire la garantarea protecţiei vieţii private, dreptul la grevă, lupta contra sărăciei şi integrarea socială a persoanelor cu handicap. Prin formularea unui nou articol, 11 bis, au fost introduse în textul normei fundamentale prevederi cu privire la protecţia mediului şi a animalelor. În octombrie, noua formulare a art. 16 a definit condiţiile aplicabile exproprierii pentru cauză de utilitate publică. 

Potrivit revizuirii din martie 2008, pluralismul democratic a fost garantat prin înscrierea menţiunilor referitoare la partidele politice care, potrivit art. 32 bis, sunt expresia sufragiului universal.   

În octombrie 2008, două legi constituţionale, una de modificare a art. 9 alin 1 şi cealaltă privind abrogarea art. 10 au revizuit condiţiile de acces la naţionalitatea luxemburgheză, prin suprimarea intervenţiei puterii legislative în procedura obţinerii cetăţeniei, obligatorie până la această dată.  

În sfârşit, legea din 12 martie 2009 a revizuit art. 34 cu privire la procedura legislativă, modificând atribuţiile Marelui Duce cu privire la promulgarea legilor: Marele Duce promulgă legile în termen de trei luni de la adoptarea lor în Camera deputaţilor. 

În prezent, Luxemburg se află în plin proces de revizuire constituţională
.

Iniţiativa revizuirii 

Revine Marelui Duce şi Parlamentului.
Procedura revizuirii
Potrivit art. 46 din Constituţie, toate legile trebuie votate în Parlament. Marele Duce poate să trimită Camerei deputaţilor proiecte sau propuneri de lege, care vor fi supuse procedurii de adoptare. Camera are dreptul de a propune Marelui Duce proiecte de lege (art. 47). 
Potrivit art. 114,  orice revizuire a Constituţiei trebuie să fie adoptată în aceiaşi termeni de către Camera deputaţilor, în două voturi succesive, separate de  un interval de cel puţin trei luni. 

Nicio revizuire nu poate fi adoptată dacă nu întruneşte 2/3 din sufragiile membrilor Camerei. Votul prin procură nu este permis. 

Textul adoptat în primă lectură de Camera deputaţilor poate fi supus referendumului, această procedură substituindu-se celui de-al doilea vot al Camerei dacă, în decurs de două luni de la exprimarea primului vot, acest lucru este solicitat de cel puţin ¼ dintre parlamentari sau de 25.000 alegători înscrişi în listele electorale utilizate pentru alegerile legislative. Revizuirea este adoptată dacă întruneşte votul favorabil a majorităţii simple din sufragiile valabil exprimate. Organizarea referendumului se stabileşte prin lege.

Limite de revizuire

Potrivit art. 115, pe durata regenţei, nu poate avea loc nicio revizuire a Constituţiei în privinţa dispoziţiilor care stabilesc prerogativele constituţionale ale Marelui Duce, statutul său sau ordinea succesiunii la Tron.

3. Autorităţi publice

Camera Deputaţilor

Cap IV al Constituţiei, art. 51 prevede că Parlamentul, reprezentat de Camera deputaţilor, este format din 60 de deputaţi. Alegerea se face prin sufragiu universal direct, pe baza sistemului reprezentării proporţionale cu vot multiplu, în sistem monocameral. Durata mandatului lor este de 5 ani (art. 56). Sistemul reprezentării proporţionale pe liste presupune un singur tur de scrutin, care permite atribuirea mandatelor atât majorităţii, cât şi minorităţii, pe baza celui mai mic coeficient electoral prevăzut de lege. Pentru fiecare dintre cele 4 circumscripţii electorale (centru, sud, est şi vest) partidele întocmesc liste de candidaţi, iar alegătorii votează pentru o listă sau alta, locurile fiind alocate listelor de partid proporţional cu numărul de voturi pe care l-au obţinut.
Condiţiile de eligibilitate sunt prevăzute de art. 52 din Constituţie: 

· cetăţenie luxemburgheză;

· să se bucure de drepturile civile şi politice;

· să aibă 18 ani împliniţi;

· domiciliul în Marele Ducat.

Constituţia interzice în mod expres solicitarea unor condiţii suplimentare.

Nu pot să aleagă sau să fie aleşi:

· condamnaţii cu pedepse penale;
· cei care, în aplicarea unei sancţiuni corecţionale, sau penale, printr-o condamnare, sunt privaţi de dreptul la vot;

· majorii aflaţi sub tutelă. 

Toate legile sunt supuse unui al doilea vot, cu excepţia cazului în care Camera, de comun acord cu Consiliul de Stat, reunite în şedinţă publică, decid contrariul. Între cele două evaluări trebuie să curgă un interval de cel puţin trei luni (art. 59 al Constituţiei). 

Şedinţele Camerei sunt publice, cu anumite excepţii.

Parlamentul are drept de anchetă.

Potrivit art. 65, Camera votează legea în ansamblu, prin vot nominal. La cererea a minimum 5 deputaţi, votul asupra legii în ansamblu poate fi precedat de votul pe unul sau mai multe articole. Este permis votul prin procură, dar nimeni nu poate vota pentru mai mult de un alt parlamentar.
Camera stabileşte prin Regulament modul în care îşi exercită atribuţiile.

Sesiunile extraordinare pot fi convocate de Marele Duce, la cererea unei treimi din numărul parlamentarilor.

Marele Duce poate dizolva Camera. În termen de trei luni de la dizolvare se organizează noi alegeri.

Procedura legislativă este finalizată prin publicarea textului de lege în colecţia de legislaţie “Memorial”, actele căpătând forţă obligatorie.

Consiliul de stat

Consiliul de stat are 21 de membri şi îndeplineşte funcţii de consiliere în probleme de administraţie şi legislaţie. Consiliul de stat este obligat să emită un aviz pentru  proiectele, propunerile sau modificările de legi, precum şi asupra altor subiecte   care sunt deferite lui de către guvern sau de lege. 

Organizarea Parlamentului
Organe de conducere

▪ Preşedintele Camerei: este ales pentru întreaga legislatură

▪ Biroul Camerei: este format din Preşedinte, 3 vicepreşedinţi, 7 membri (aleşi cu majoritatea absolută a membrilor Parlamentului)

▪ Conferinţa preşedinţilor: este formată din Preşedintele Camerei şi liderii grupurilor politice, respectiv liderii grupurilor tehnice.

Organe de lucru

- Comisiile permanente: se stabilesc la începutul fiecărei legislaturi. Fiecare comisie este alcătuită din 5-13 membri. 
Comisii permanente: comisia pentru afaceri externe şi europene, apărare, cooperare şi imigraţie; comisia pentru funcţia publică şi reformă administrativă, media şi comunicaţii; comisia pentru finanţe şi buget; comisia pentru muncă şi ocuparea forţei de muncă; comisia pentru educaţie naţională şi formare profesională; comisia pentru învăţământ superior, cercetare şi cultură; comisia pentru agricultură, viticultură şi dezvoltare rurală; comisia pentru mediu; comisia pentru familie, egalitate de şanse şi tineret; comisia juridică; comisia pentru economie, energie, poştă şi sport; comisia pentru controlul execuţiei bugetare; comisia pentru sănătate şi securitate socială; comisia pentru afaceri interne şi amenajarea teritoriului; comisia pentru turism şi locuinţe; comisia pentru transporturi; comisia pentru lucrări publice; Grupul de lucru „Conferinţa Preşedinţilor comisiilor permanente”

- Comisii de reglementare: comisia pentru Regulament; comisia de conturi; comisia de control parlamentar asupra Serviciului de informaţii; comisia pentru petiţii

- Comisiile speciale: se înfiinţează la solicitarea Camerei sau a Preşedintelui acesteia. În prezent, a fost creată Comisia specială „Criza economică şi financiară”.

Potrivit Regulamentului Camerei Deputaţilor, Administraţia parlamentară („Grefa”) este condusă de Secretarul general (Grefier).
MALTA 

Consideraţii preliminare

Originea istoriei constituţionale a Maltei este regăsită în Constituţia din 1835
, acesteia urmându-i mai multe revizuiri (1849, 1887, 1903, 1921, 1936, 1939, 1947, 1959, 1961) până la forma din 1964. 

Malta a adoptat prima constituţie democratică, odată cu proclamarea independenţei sale, în 1964. Documentul a suferit de la această dată mai multe modificări, prima dintre ele chiar un an mai târziu, subiectele supuse revizuirii fiind de la cetăţenie, protecţia drepturilor fundamentale şi competenţele autorităţilor statului, până la modificarea atributelor de suveranitate. Iniţial, Constituţia din 1964 statua pentru Malta caracterul de republică parlamentară în cadrul Commonwealth, sub conducerea autorităţii executive reprezentată de Regina Elisabeta a II-a, prin revizuirea din 13 decembrie 1974 statul devenind republică, cu autoritate executivă reprezentată de preşedintele ales de Parlament. Preşedintele desemnează ca prim ministru, liderul partidului care a câştigat majoritatea fotoliilor parlamentare, prin alegeri generale, desfăşurate pentru parlamentul unicameral, în cadrul unui scrutin universal.   

Actuala formă a Constituţiei este rezultatul peste timp a trei etape care au definit istoria constituţională a Maltei:

-  constituţiile care statuau puterea britanică totală asupra instituţiilor statului şi poporului maltez;

- tipurile intermediare de constituţii (1921-1947) în care Malta avea unele competenţe de autoguvernare (Constituţia din 1961 era foarte similară cu aceste modele constituţionale, ea reprezentând prin dispoziţiile sale, premisa constituţiei ce i-a succedat);

 - Constituţia din 1964 a unui stat independent, denumită plastic, Constituţia independenţei.
Constituţia Maltei are o structură unitară, care conţine 11 capitole şi 124 de articole. Capitolul 6, în care se vorbeşte despre Parlament şi organizarea acestuia, conţine 3 părţi.
Capitolul I este alcătuit din 6 articole. Se menţionează supremaţia legală a constituţiei asupra oricărei legi şi sunt detaliate informaţii privitoare la: teritoriile republicii; apartenenţa religioasă (Malta a instituţionalizat ca religie de stat cultul Bisericii Romano-Catolice Apostolice (art. 2(1) din Constituţie); imnul, drapelul şi limbile oficiale. Limba naţională a republicii este malteza, iar ca limbă oficială este acceptată şi engleza.
Capitolul II se constituie din Declaraţia de Principii şi conţine 15 articole (art. 7 – 21) care reglementează: dreptul de a munci, promovarea culturii, păstrarea patrimoniului cultural, învăţământul gratuit şi obligatoriu, protecţia muncii, egalitatea drepturilor pentru femei şi bărbaţi, asistenţă socială şi încurajarea afacerilor private.
Capitolul III se referă la statutul cetăţeniei malteze şi conţine 10 articole. În acest capitol accentul este pus pe diferenţele dintre statutul de cetăţean maltez şi cetăţean al Commonwealth.
Capitolul IV conţine 16 articole (art. 32-47), în care sunt reglementate drepturile fundamentale şi libertăţile individuale.
Capitolul V este dedicat în totalitate descrierii prerogativelor Preşedintelui, conţinând 3 articole. Preşedintele este ales de către Camera Reprezentanţilor o dată la 5 ani.
Capitolul VI este structurat în 3 parţi şi prezintă Parlamentul, atribuţiile şi competenţele sale. În prima parte este descrisă structura şi componenţa Parlamentului; în cea de a doua, drepturile şi procedurile utilizate în activitatea de legiferare, iar în cea de a treia parte sunt descrise prerogativele, convocarea şi disoluţia acestuia (art. 51-77)

Parlamentul maltez
 este unicameral, organismul instituţional fiind Camera Reprezentanţilor (art. 51 din Constituţie) sau Camera Deputaţilor (Kamra tad - Deputaţi). Are în componenţa sa un număr variabil de membri, „impar şi divizibil cu numărul circumscripţiilor electorale”, potrivit art. 52 (1) din Constituţie, între care: preşedintele, purtătorul de cuvânt, miniştri, secretari, parlamentari şi membrii aleşi. Numărul actual de parlamentari este 69. Alegerile, au loc odată la 5 ani prin sistemul reprezentării proporţionale cu vot transferabil (single transferable vote), potrivit art. 56 (1) din Constituţie.
Capitolul VII se referă la puterea executivă. Aceasta este împărţită între preşedinte, primul ministru şi membrii cabinetului. Preşedintele numeşte în funcţia de Prim Ministru pe liderul partidului care a câştigat în urma alegerilor cele mai multe locuri în Parlament. Tot preşedintele, numeşte nominal, miniştrii, ţinând cont de recomandările Primului Ministru. Capitolul VII este structurat în 17 articole (art. 78-94).

Capitolul VIII conţine reglementări privind puterea judecătorească. Preşedintele numeşte judecătorii Curţilor Superioare, la recomandarea primului ministru (art. 96 (1)). Aceeaşi procedură este urmată în cazul magistraţilor Curţilor inferioare (art. 100 (1)). Capitolul cuprinde 8 articole.
Capitolul IX prezintă organismele şi reglementările în domeniul financiar şi cuprinde 7 articole (art. 102-108).
Capitolul X se referă la Serviciile Publice. Malta a instaurat o Comisie a Serviciilor Publice care este compusă din 3 până la 5 membri numiţi de preşedinte, la propunerea primului ministru care se consultă în acest subiect cu liderul opoziţiei (art. 109 (2) din Constituţie). Capitolul conţine 7 articole.
Capitolul XI, ultimul, cuprinde informaţii cu privire la importanţa legislativă a articolelor constituţiei, interpretări ale unor formulări lingvistice. Capitolul este numit „Diverse” (Miscelleneous) şi conţine 9 articole.
2. Revizuirea Constituţiei

De la adoptarea sa, în 1964, unele dintre subiectele supuse revizuirii au fost:
Suveranitate – În anul 1974 a avut loc cea mai consistentă revizuire a Constituţiei malteze. Astfel, au fost modificate aspecte referitoare la atributele suveranităţii, Malta devenind din democraţie parlamentară aflată sub autoritatea Reginei Elisabeta a II-a, republică aflată sub conducerea unei autorităţi executive reprezentată de preşedinte maltez ales de Parlament, cu atribuţii clar stipulate: numirea primului ministru, numirea, la recomandarea primului ministru, a miniştrilor care conduceau departamente guvernamentale, dintre membrii Camerei Reprezentanţilor. Constituţia prevedea, de asemenea, desfăşurarea de alegeri generale la cel puţin 5 ani
.  
Republica şi teritoriul său – modificări prin Legea LVIII. 1974.3, amendată prin Legea IV 1987.2.
Religie, drapel  – revizuire în 1974.  

Egalitate în drepturi pentru femei şi bărbaţi – Legea XIX. 1991.2.

Cetăţenie – material a constituit subiectul a numeroase modificări şi amendări prin legi succesive: XLI. 1965.3; IX. 1967; XXIII. 1989.6. Legea III.2000.2., III.2000.5., renumerotare prin Legea III.2000.4. 

Drepturi fundamentale şi libertăţi individuale – art. 37 din Constituţie - protecţia dreptului la proprietate – nimeni nu poate fi deposedat de bunurile sale fără o compensaţie – Legea LVIII.1974.11; protecţia libertăţii de conştiinţă şi a dreptului la muncă - Legea LVIII.1974.12; protecţia dreptului la liberă asociere; interzicerea deportării; protecţia dreptului la liberă circulaţie – Legea XIII. 2001.2.; protecţia împotriva discriminării pe criteriul rasei etc. – Legile LVIII. 1974.15; XIX. 1991.3.;

Cap V – Preşedintele -  1974. 

Cap VI – Parlamentul – componenţa – amendament prin Legea XXVI. 1970.2., revizuit prin Legea LVIII. 1974.20., amendată prin Legile IV. 1987.3; XI. 1996.2; XXI. 2007.4; atribuţia de legiferare – Legea V. 2003.7.; atribuţii în revizuirea Constituţiei – introduce prin Legea  LVIII. 1974.26. amendată prin Legile: IV. 1987.5; XIII. 2001.3; XIV. 2007.3.  – art. 66 din Constituţie.

Condiţii de eligibilitate pentru a fi ales ca deputat: Legile LVIII. 1974.21; XXXVIII. 1976.2; XXI. 2007.5.

Alegeri, Comisia electorală, circumscripţii electorale: Legea LVIII. 1974.22 amendată prin Legea IV. 1987.4 şi Legea XXI. 2007.6.;

Introducerea instituţiei Ombudsman-ului – prin Legea XIV. 2007.2.

Puterea executivă – Cap VII din Constituţie - Legea LVIII. 1974.32

Procurorul general – art. 91 din Constituţie – amendamente introduse prin Legile LVIII. 1974.43 şi Legea  XIV. 2007.4.;

Puterea judecătorească – numirea magistraţilor Curţilor inferioare –art. 100 din Constituţie – amendamente introduse prin Legea XIV. 2007.5;

Remunerarea unor categorii de funcţionari publici – art. 107 din Constituţie – amendamente introduse prin Legea XVI. 1997.2. 

Reprezentanţii Maltei în străinătate – art. 111 din Constituţie – amendamente introduse prin Legea LVIII. 1974.43

Administrare locală – cap X A din Constituţie – înfiinţarea Consiliilor locale prin Legea XIII. 2001.4. 

Atribuţia de revizuire a Constituţiei revine Parlamentului, potrivit art. 66. 

Procedură

Unele dispoziţii constituţionale specificate în art. 66(2) necesită votul membrilor parlamentului cu o majoritate favorabilă de cel puţin 2/3 din numărul total al membrilor. 

Art. 76 al Constituţiei, referitor la prorogarea mandatului Parlamentului sau la dizolvarea sa de către Preşedintele statului se modifică numai în urma referendumului validat de majoritatea simplă a electorilor eligibili pentru votul Camerei Reprezentanţilor, referendum organizat în termen de cel puţin 3 luni şi cel mult  6 luni după votul în Parlament asupra acestui subiect cu o majoritate de 2/3 din numărul total de membri.

Limite de revizuire

Constituţia nu prevede limite materiale de revizuire.
3. Autorităţi publice
Parlamentul are 69 de membri, aleşi conform sistemului reprezentării proporţionale cu vot unic transferabil (în unele cazuri se prevede un mecanism de compensare). 

Durata mandatului este de 5 ani.

Organe de conducere

▪ Preşedintele Camerei: este ales pentru întreaga legislatură.

▪ Vicepreşedintele Camerei
▪ Comitetul Camerei: este condus de Vicepreşedintele Camerei.

Organe de lucru

- Comisiile permanente: comisia pentru proceduri parlamentare; comisia pentru privilegii; comisia pentru buget; comisia pentru relaţii externe şi afaceri europene; comisia pentru probleme sociale.

- Comisii de anchetă

Marea Britanie

1. Sistemul constituţional

Condiţiile geografice şi politice în care s-au format statul şi naţiunea engleză ​insularitatea, izolarea relativă de alte influenţe şi practici politice şi, prin urmare, posibilitatea unei comparaţii a eficienţei diferitelor metode de guvernare - au fluenţat într-o măsură considerabilă filozofia de conducere socială, ca şi psiho​gia actului de supunere a indivizilor faţă de autorităţile publice şi faţă de lege. 

O privire introspectivă în istoria politică a Angliei arată că, în secolul al XIV-lea, instituţiile constituţionale britanice erau deja conturate în linii esenţiale, iar spre sfârşitul secolului al XVI-lea, ele căpătaseră o fizionomie definitivă - rod şi al unei foarte dezvoltate gândiri politice pentru acea vreme, ca şi al unui pragmatism judiciar ale cărui soluţii au rămas neclintite multe secole
. 

Ca orice alt sistem de drept, sistemul juridic britanic se sprijină pe principiul legalităţii. În Anglia, la fel ca şi în celelalte state europene feudale, nu s-a simţit nevoia, multă vreme, de a codifica dreptul public - ca, de altfel, a dreptului în general ​întrucât cutuma constituţională era adânc înrădăcinată în conştiinţa socială. 
Întocmirea în anul 1215 a unui document oficial (Magna Charta Libertatum), care constituie înce​putul constituţionalismului englez se explică prin faptul că raporturile juridice pe care le-a consfinţit acesta, drepturile baronilor pe care le-a reconfirmat şi le-a întărit erau de provenienţă recentă, posterioare cuceririi Angliei de către normanzi şi, prin urmare, nu deveniseră cutumă. La data de 11 februarie 1225, regele Henric al III-lea a acordat o nouă Magna Charta, care, printre altele, statuează că: "Cetatea Londrei se va bucura de vechile sale libertăţi şi cutume libere. Dorim iarăşi ca toate cetăţile, burgurile, satele, baroniile celor cinci porturi şi toate porturile să se bucure de toate libertăţile şi cutumele libere”.
Sursele Constituţiei

În Marea Britanie nu există o lege care să fie denumită Constituţie şi care să aibă o forţă juridică superioară celorlalte acte normative adoptate de Parlament sau emise de alte autorităţi publice şi recunoscută ca atare de instanţele judecăto​reşti. 

În Marea Britanie, cuvântul constituţie este folosit în două sensuri. În primul rând este folosit pentru a descrie întregul sistem de guvernare, ca un ansamblu de reguli care au parţial un conţinut juridic şi parţial nejuridic. 

Constituţia Angliei se prezintă ca un ansamblu suficient de coerent de cutume, la care se adaugă texte juridice adoptate de parlament, având o valoare şi o im​portanţă deosebită pentru dezvoltarea instituţiilor politice din această ţară, ca şi pentru raporturile între guvernanţi şi guvernaţi. 
Acestea sunt: Magna Charta Libertatum (1215 şi 1225); The Petition of Rights (1628); Habeas Corpus Act (1679); Bill of Rights (1689); Act of Settlement (1701); Reform Act (1832); Parliament Act (1911 şi 1949); The Statute of Westmister (1931); Statutory Instruments Act (1946); Life Peerages Act (1958) şi altele. 

Alături de aceste acte, există şi se aplică un mare număr de tradiţii şi cutume constituţionale având un rol  funcţional bine stabilit. Ele sunt cunoscute şi respec​tate de către actorii politici de existenţa şi obligativitatea lor este conştientă în​treaga naţiune engleză, care le şi respectă cu scrupulozitate. Acesta este şi moti​vul pentru  care ele continuă să se aplice ca simboluri constituţionale tradiţionale, fără a se simţi nevoia de a fi codificate
. 

Astfel de cutume sunt: formalismul acordului monarhului la dizolvarea Came​rei Comunelor, alegerea primului-ministru din cadrul partidului politic care a ob​ţinut victoria în alegerile electorale generale, regula ca primul-ministru să fie membru al Camerei Comunelor, stabilirea mandatului Camerei Comunelor, solidaritatea ministerială, obligaţia monarhului de a semna legea votată de Parlament, etc
.
Dreptul jurisprudenţial
Unele dintre cele mai importante principii ale Constituţiei britanice sunt principii de drept comun, adică nu au fost stabilite prin nici o lege trecută prin Parlament sau hotarâte de Rege, ci sunt stabilite la tribunal prin folosirea deciziilor din cazurile individuale ca precedent pentru cazuri ulterioare.

Obiceiul constituţional reprezintă “totalitatea normelor şi obiceiurilor după care trebuie să se conducă acei care dirijează munca aparatului administrativ”. Una dintre convenţiile acceptate este ca atunci când demisionează guvernul, monarhul va cere şefului opoziţiei să formeze un nou guvern. O altă convenţie este că o lege care afectează succesiunea la tron are nevoie şi de acordul parlamentelor din statele membre Commonwealth, nu numai de acordul celui din Regatul Unit.

Nu există o distincţie fundamentală între dreptul public şi dreptul privat. Orice persoană poate acţiona în instanţă Guvernul sau autorităţile locale pentru apărarea drepturilor sale, ori pentru a obţine daune pentru prejudiciul suferit. 

În general, Marea Britanie nu a codificat legislaţia sa, iar instanţele judecătoreşti adoptă abordări stricte şi literale în cazul interpretării statutelor. 

Ratificarea unui tratat sau a unei convenţii internaţionale nu semnifică în mod automat faptul că acestea fac parte din dreptul intern. Dacă este necesar, Guvernul modifică legislaţia internă pentru a o pune în conformitate cu convenţia respectivă. 

Deşi Regatul Unit este un stat unitar, Anglia, Ţara Galilor, Scoţia şi Irlanda de Nord au propriile sisteme juridice, care prezintă diferenţe considerabile în privinţa organizării şi a practicii judiciare. 

Structura statului 

Regatul Unit este un stat unitar care cuprinde Marea Britanie (Anglia, Scoţia, Ţara Galilor) şi Irlanda de Nord. Actele fondatoare sunt Legea din 1536 care unifică Ţara Galilor şi Anglia, Act of Union (1706), şi ulterior Union with Scotland Act (1707), care unifica Scoţia şi Anglia, precum şi Act of Union (1801), care a adăugat Irlanda la Regatul Unit. 
Scotland Act (1998) a instituit un Parlament scoţian cu 129 de locuri, cu un mandat de 4 ani. Acesta are competenţa de legiferare, cu excepţia „sectoarelor rezervate”, care includ apărarea, politica externă, dreptul vamal, politica de ocupare profesională etc. De asemenea, acest parlament are competenţa de modificare a ratei de impozitare cu +/- 3%. 
Government of Wales Act (1998) a înfiinţat o Adunare Galeză cu 60 de locuri, care are competenţe de legiferare limitate, în privinţa dezbaterii propunerilor venite de la Westminster. 
În Irlanda de Nord există o nouă Adunare cu 108 membri care are competenţa de legiferare în sectoare „transferate”.
Competenţa de guvernare a statului aparţine Guvernului, desemnat de partidul majoritar în Camera Comunelor, care este condus de către un Prim ministru. Programul legislativ al guvernului este supus aprobării celor două camere ale Parlamentului: Camera Comunelor, compusă din membrii Parlamentului (MPs) aleşi în circumscripţiile electorale sau districtele electorale ale Regatului Unit, şi Camera Lorzilor, o adunare de membrii ereditari şi, respectiv, pe viaţă. 
Monarhul este şeful statului. Coroana (Monarhul) joacă în practică un rol mai mult ceremonial. El are ca atribuţii încheierea tratatelor şi recunoaşterea statelor, dreptul şi obligaţia de a apăra Regatul, competenţe de numire şi demitere a miniştrilor (incluzând aici primul ministru), competenţe de angajare a funcţionarilor coroanei. În practică, aceste competenţe sunt exercitate de către Guvern în numele monarhului. 

2. Revizuirea Constituţiei

Parlamentul poate aduce amendamente legilor constituţionale printr-o simplă majoritate în ambele Camere, urmată de acordul regal. Convenţiile pot fi schimbate, deoarece nu au statut legal. Dar ele tind să fie tolerate pentru ca permit sistemului să funcţioneze.

Supremaţia Parlamentului

Parlamentul, corpul legislativ al Marii Britanii, este format din Camera Comunelor, Camera Lorzilor şi Regină în rolul său constituţional. Camera Comunelor are atribuţiile cele mai importante: adoptă legi, deţine competenţele financiare, are competenţa de a controla guvernul şi de a pune în discuţie responsabilitatea sa. Limitarea puterii Camerei Lorzilor se bazează pe principiul că aceasta este o cameră de revizuire care trebuie să completeze Camera Comunelor, nu să rivalizeze cu ea. Odată trecute prin cele două camere, proiectele de lege au nevoie de acordul regal pentru a deveni legi.
Sistemul electoral

Regatul Unit este împărţit în 651 de circumscripţii, în care este ales câte un membru al Camerei Comunelor. Votul nu este obligatoriu. Este utilizat sistemul majorităţii simple (sau al majorităţii relative). Acest sistem asigură faptul că un candidat câştigător nu are nevoie să depăşească 50% din voturi. Acest sistem a fost criticat, în special de către partidele mici. În special Partidul Democrat–Liberal a solicitat adoptarea unui sistem al reprezentării proporţionale, care ar asigura că numărul de voturi primite ar fi proporţional locurilor obţinute. 

Pentru a candida, cetăţenii britanici sau ai celorlalte ţări din Commonwealth, împreună cu cetăţenii Republicii Irlanda, trebuie să aibă peste 21 de ani. Un candidat trebuie să depună 5000 de lire sterline, depozit care va fi returnat dacă obţine cel puţin 5% din voturi. 

Principiul „o persoană–un vot” a fost instituit prin Representation of People Act (1948), care a eliminat reprezentările antreprenoriale şi academice (francizele), prin care întreprinderile şi mediile academice dispuneau de mai mult de un vot. Istoria francizei în Regatul Unit reprezintă dovada liberalizărilor succesive.

Condiţiile actuale pentru dreptul de vot sunt: vârsta peste 18 ani, să provină din Marea Britanie/Teritoriile dependente/Teritoriile britanice de peste mări/ Commonwealth/ sau să fie cetăţean al Irlandei, să satisfacă condiţiile de reşedinţă, să nu poată fi descalificat ca străin, să nu fie deţinut care îşi efectuează condamnarea, evadat, sau declarat vinovat de comiterea unei infracţiuni electorale (această ultimă categorie având efect pe termen de 5 ani). Compilarea Registrului Electoral este efectuată anual de către oficialul însărcinat cu înregistrarea electorală. Anumite categorii de electori, de exemplu, marinarii, reclamă o atenţie specială, din punctul de vedere al condiţiilor de reşedinţă. Funcţionarii Coroanei, angajaţii Consiliului Britanic şi membrii forţelor armate care lucrează în străinătate pot fi înregistraţi pe baza unei declaraţii de serviciu. Cetăţenii britanici care locuiesc în străinătate pot fi înscrişi la ultima adresă din Regatul Unit. Absenţii dispun de un vot cu caracter nedefinit, fie de un vot cu caracter temporar, conform permanenţei reşedinţei lor oficiale în afara Regatului Unit la data înscrierii. Aceştia pot vota prin mandatar sau prin poştă. 

Electorii din Irlanda de Nord trebuie să prezinte un document de identificare la biroul electoral, iar prezenţa numelui în registrul este suficientă pentru a acorda drept de vot. 

Procesul distribuirii a introdus o variaţie în sistemele electorale şi în rezultate. Parlamentul scoţian este constituit printr-un sistem în care cei 73 de membri sunt aleşi în 73 de circumscripţii electorale uninominale (aceleaşi circumscripţii electorale destinate Parlamentului de la Westminster), la care se adaugă 56 de membri suplimentari. Rezultatele primelor alegeri pentru acest parlament, în mai 1999, au atribuit 56 de locuri laburiştilor, 35 de locuri Partidului Naţionalist Scoţian, 17 pentru democraţi–liberali, 18 pentru conservatori şi încă 3 mandate pentru alte partide. 

În Ţara Galilor, 40 de membri ai Parlamentului sunt aleşi în circumscripţii electorale uninominale şi încă 20 de membri pe liste de partid. Rezultatele alegerilor din 1999 au acordat 28 de mandate laburiştilor, 17 pentru Cymru, 6 pentru democraţi–liberali şi 9 pentru conservatori. 

Adunarea din Irlanda de Nord este aleasă în întregime prin vot proporţional, prin sistemul votului unic transferabil. 28 de mandate au fost câştigate de către Unioniştii din Ulster, 24 de către Partidul Social–Democrat Laburist, 20 de către Partidul Democrat–Unionist, 18 de către Sinn Fein şi 19 de către alte partide. Această împărţire a mandatelor reflectă circumstanţele politice speciale din Irlanda de Nord, unde, cu excepţia alegerilor pentru Westminster, toate mandatele pentru consiliile locale şi pentru Parlamentul European sunt desemnate prin sistemul proporţional al votului unic transferabil. 

3. Autorităţile publice - Parlamentul

Parlamentul britanic este compus din Camera Comunelor, cu 659 de membri, şi Camera Lorzilor, cu 675 de membri, dintre care 557 de membri desemnaţi pe viaţă şi 118 membri ereditari.

Parlamentul este convocat anual de către Regină, fiecare sesiune durând, de regulă, un an. La Camera Comunelor, numărul de zile consacrate şedinţelor plenare este de 167, iar la Camera Lorzilor de 112. 
Sistemul britanic este caracterizat prin ideea suveranităţii parlamentare. Doctrina juridică britanică face referire la un raport existent între instanţe şi actele juridice ale Parlamentului (Acts of Parliament). Concepţia tradiţională a acestei doctrine este aceea că instanţele judecătoreşti trebuie să aplice actele Parlamentului şi că ele nu pot ignora efectele juridice ale acestora. Ideea constituţională britanică este diferită, prin urmare, de ceea din SUA sau Irlanda, în care incompatibilitatea legislaţiei cu constituţia scrisă atribuie instanţelor judecătoreşti competenţa anulării legislaţiei respective. 

Parlamentul are competenţe depline, în sensul că poate adopta sau nu o lege, şi nici o persoană sau organism nu are dreptul de a nu se supune legislaţiei adoptate de către Parlament. În plus, ulterior adoptării legislaţiei, aceasta nu poate fi pusă în discuţie în faţa instanţelor judecătoreşti. 

Această doctrină a „Constituţiei” britanice a devenit problematică, odată cu aderarea Regatului Unit la UE. În special, secţiunea 2(4) din Actul Comunităţilor Europene (European Communities Act - 1972) implică principiul că legislaţia comunitară este direct aplicabilă în dreptul intern. Anumite aspecte tradiţionale ale doctrinei suveranităţii, precum noţiunea abrogării implicite, prin care expresia cea mai recentă a suveranităţii parlamentare implică prioritatea asupra legislaţiei adoptate de către parlamentele anterioare, nu mai pot fi susţinute. 

În practică, legislaţia este propusă de către Guvern (după ce a fost anticipată în programul partidului şi anunţată în discursul anual, de la începutul sesiunii parlamentare). Aceasta este supusă aprobării celor două Camere, unde poate fi modificată ori blocată. Totuşi, ca practică parlamentară, se poate spune că Guvernul, care are susţinere parlamentară, îşi poate impune voinţa legislativă în Parlament. 
Legislaţia este împărţită în următoarele categorii: legislaţia fundamentală, adică Acts, Bills şi Statutes, care constituie forma cea mai importantă a legislaţiei şi care tratează, în general, probleme de importanţă publică. Este vorba de legislaţia care implică cel mai ridicat grad de supraveghere parlamentară. Ea poate lua forma unui proiect legislativ public, privat sau „hibrid”. Astfel, un proiect public poate afecta pe toată lumea, un proiect privat poate afecta mai multe instituţii sau mai mulţi indivizi, iar un proiect hibrid poate avea o incidenţă asupra anumitor interese individuale. 

Există, de asemenea, şi tipul legislaţiei delegate care cuprinde reguli şi dispoziţii reglementare care privesc, în general, probleme de detaliu şi care nu trebuie incluse în legislaţia fundamentală. Procedura de elaborare a legislaţiei delegate este mult mai rapidă decât în cazul legislaţiei fundamentale şi implică o analiză mult mai puţin minuţioasă din partea Parlamentului. 
Există şi categoria aşa–numitelor Private Members Acts, care diferă de alte tipuri de legislaţie prin identitatea iniţiatorului. Prin opoziţie cu practica obişnuită, conform căreia legea este, în general, rezultatul unei iniţiative guvernamentale, anumite bills pot fi introduse de către parlamentari. Totuşi, membrii Parlamentului nu pot introduce anual decât câteva proiecte, conform Standing Order 13. Astfel, există anumite zile rezervate pentru Private Members Acts, iar elementul esenţial pentru succesul unei astfel de iniţiative este obţinerea timpului parlamentar suficient ca un proiect să devină lege.

Procesul elaborării legislative

Legislaţia presupune un îndelungat proces de elaborare, care implică un anumit grad de coordonare şi cooperare cu aparatul Executivului. Un departament sau un minister poate obţine susţinerea Cabinetului pentru o iniţiativă şi poate coopera cu Comitetul Legislativ care decide conţinutul programului legislativ pentru o sesiune parlamentară. Odată introdus acest program, proiectul va fi supus unei deliberări interministeriale. Proiectele privind aspecte financiare trebuie avizate de către Ministerul de Finanţe. 

Etapele parlamentare ale adoptării legislaţiei

Un proiect de lege poate fi introdus în oricare dintre Camere, însă, în mod obişnuit, proiectele mai controversate sau care privesc probleme constituţionale sunt depuse la Camera Comunelor. Proiectele urmează o serie de etape: prima lectură (adică etapa forma în care grefierul Camerei citeşte titlul proiectului şi se fixează o dată pentru „audierea” proiectului), a doua lectură (în care se analizează fondul proiectului de lege, iar ministrul sau parlamentarul care a iniţiat proiectul informează Camera asupra proiectului şi a necesităţii sale), rezoluţia financiară (în situaţia în care un proiect implică cheltuieli bugetare, Camera trebuie să îşi dea acordul asupra acelor dispoziţii), etapa comisiilor (este etapa în care are loc controlul parlamentar. 
Comisiile cuprind până la 50 de parlamentari şi reflectă compoziţia politică a Camerei. Etapa comisiilor poate implica întreaga Cameră, comisie care poate aprecia dacă proiectul de lege are o importanţă constituţională particulară), raportul (preşedintele comisiei care a examinat proiectul de lege elaborează raportul asupra proiectului de lege, prin care informează Camera asupra amendamentelor aduse), a treia lectură (care are loc imediat după finalizarea raportului), acordul regal (odată ce proiectul este votat de către Camere, trebuie respectată formalitatea consimţământului regal, de obicei prin intermediul comisarului Monarhului). 
Spre deosebire de majoritatea statelor lumii, Marea Britanie nu are un singur act fundamental care să definească sistemul de guvernare, drepturile şi obligaţiile cetăţenilor, regimul juridic al instituţiilor statului.

Astfel, nu există o constituţie scrisă, care să cuprindă principiile politice şi de drept care stau la baza existenţei statului, ci o serie de legi care reglementează aspectele esenţiale ale vieţii politice, economice, sociale. Cu alte cuvinte, Marea Britanie prezintă o constituţie nescrisă, datorită tradiţiei şi modului de adoptare a legilor de-a lungul timpului.

Trebuie relevat faptul că există trei izvoare principale din care se formează constituţia britanică: legile adoptate de Parlament, deciziile instanţelor de judecată (jurisprudenţa) şi regulile de conduită politică urmate de toţi participanţii la viaţa politică internă. 

În ceea ce priveşte atribuţiile în materie legislativă, ele sunt îndeplinite de cele două Camere.

Astfel, Camera Comunelor avea, la început, rolul de consilier al regelui în privinţa adoptării legilor, pentru ca, mai târziu, să fie direct implicată în procesul legislativ, fapt statuat şi în regulamentele de funcţionare. Alte atribuţii ale Camerei Comunelor se referă la controlul asupra taxelor şi impozitelor şi la regimul vamal. Aceste atribuţii se regăsesc în Declaraţia drepturilor cetăţeanului din 1689. 

De asemenea, trebuie menţionate atribuţiile legislativului britanic în privinţa verificării balanţei de plăţi, a cheltuielilor şi împrumuturilor acordate de către Guvern. Reglementări în acest sens sunt cuprinse în legile privind controlul financiar din anii 1921, 1957, în legea privind împrumuturile din 1968, în legea industriei din 1975.

O categorie importantă de atribuţii ale legislativului britanic se referă la controlul exercitat asupra executivului (de exemplu, legea privind formarea comisiilor parlamentare din 1967, capitolul 13).

Legat de atribuţiile legislativului britanic, trebuie subliniat şi controlul parlamentar asupra forţelor armate (statuat în Declaraţia drepturilor cetăţeanului din 1689). 

De reţinut este faptul că atribuţiile Camerei Lorzilor sunt consacrate în legile adoptate în 1911 şi 1949.

Diferenţa de competenţe între cele două Camere

Stabilitatea şi coerenţa de la Palatul Westminster decurg din trei aspecte specifice sistemului politic britanic: discreţia politică a suveranului, sistemul bipartidist (care permite mult mai uşor menţinerea raportului de forţe între putere şi opoziţie) şi cutuma conform căreia liderul partidului câştigător în alegeri este numit în funcţia de premier (se asigură astfel autoritatea morală a Guvernului asupra majorităţii parlamentare). 

Legea din 1911 privind Parlamentul a consacrat definitiv predominanţa Camerei Comunelor asupra Camerei Lorzilor. Camerei Comunelor i s-a conferit competenţa de aprobare a bugetului şi de exercitare a controlului financiar asupra Guvernului şi Coroanei.  În prezent, Camera Comunelor concentrează întreaga putere legislativă şi de control parlamentar asupra Guvernului. 
▪ În materie legislativă, Camera Comunelor deţine rolul cel mai important. Camera Lorzilor are competenţe limitate, infirmând principiul potrivit căruia, în parlamentele bicamerale, camerele legislative deţin competenţe echilibrate, iar procesul legislativ se desfăşoară conform unor reguli procedurale similare. 
- Toate proiectele de lege trebuie adoptate în formă identică de cele două Camere. În consecinţă, dacă un text adoptat de o Cameră este amendat de cealaltă, el este din nou examinat de către prima Cameră până când se obţine acordul comun asupra textului (procedura navetei parlamentare). Camera Comunelor are dreptul de a-şi impune punctul de vedere în cazul în care Camera Lorzilor respinge în întregime un text sau dacă îl amendează de o manieră inacceptabilă pentru Camera inferioară. Dacă aceasta din urmă votează acelaşi proiect în cursul a două sesiuni anuale succesive, proiectul poate primi asentimentul regal, chiar fără acordul Camerei Lorzilor. 

- Derularea procedurii legislative în cadrul comisiilor. La Camera Lorzilor, examinarea textelor este cel mai adesea încredinţată “Comisiei întregii Camere”. La Camera Comunelor, majoritatea proiectelor de lege sunt trimise comisiilor generale (în care partidele sunt reprezentat proporţional cu numărul mandatelor câştigate). Numai categoriile de texte menţionate mai sus sunt trimise spre examinare Comisiei întregii Camere.

- Regimul depunerii amendamentelor. La Camera Comunelor, preşedintele comisiei sesizate în fond dispune de putere discreţionară în selectarea amendamentelor care urmează a fi înscrise pe ordinea de zi a şedinţelor comisiei; la Camera Lorzilor, toate amendamentele sunt supuse dezbaterii.
▪ Proceduri legislative particulare
- Convenţia de la Salisbury. În virtutea acestei Convenţii, încheiate în 1946,  membrii Camerei Lorzilor nu se pot opune, în a doua sau a treia lectură, unui proiect de lege al cărui principiu a fost inclus în programul electoral al Guvernului. 

- Proiectele financiare (Money bills)

Proiectele de lege financiare sunt texte care conţin numai dispoziţii referitoare la impozite, cheltuieli şi împrumuturi publice. Numai Preşedintele Camerei Comunelor are autoritatea de a decide dacă un proiect de lege constituie un proiect financiar.

În ce priveşte aceste proiecte, Camera Lorzilor are competenţe limitate: este cea de-a doua Cameră sesizată, nu poate aduce amendamente şi nici nu poate respinge proiectele. Acestea sunt considerate ca fiind adoptate de Parlament, în versiunea votată de Camera Comunelor, în cel mult o lună de la transmiterea la Camera Lorzilor.
▪ Deşi Camera Comunelor este principalul actor în procesul legislativ, Camera Lorzilor, ca organ de deliberare, are posibilitatea de a influenţa, prin avizele date, conţinutul şi forma definitivă a proiectelor de lege publice.

În ce priveşte proiectele de legi private, Camera Lorzilor are posibilităţi mai largi de influenţare a procesului legislativ. Astfel, această Cameră poate paraliza timp de un an procedura de vot în Camera Comunelor, prin exercitarea unui drept de veto absolut.

OLANDA

Consideraţii generale

Din secolul XVIII, Olanda nu mai este considerată o mare putere colonială. Revoluţia franceză a avut ecouri pozitive în Olanda, unde în 1795 a fost creată o republică batavă. În 1806, Napoleon l-a numit pe fratele său, Ludovic, rege al Olandei, dar între 1810-1813 a anexat Olanda teritoriului Franţei. Congresul de la Viena din 1815 a recunoscut independenţa Olandei de Nord şi de Sud într-un singur regat condus de William I (fiul prinţului William al V-lea de Orania)
. Sudul s-a desprins în 1830 şi a creat Regatul Belgiei.

Una dintre primele măsuri luate de Prinţul Suveran al Olandei, William I, la 21 decembrie 1813, a fost aceea de a desemna o Comisie care să elaboreze prima Lege  fundamentală. Formată din 15 membri şi aflată sub conducerea lui Gijsbert Karel, Conte van Hogendorp
, Comisia şi-a concretizat activitatea la începutul lunii martie, supunând votului, la data de 29 martie, proiectul rezultat. Una dintre curiozităţile procedurii prin care a fost materializată Constituţia Olandei a fost aceea că norma constituţională a fost supusă votului unei Adunări formate din 600 de persoane convocate special în acest sens, care avea dreptul să se pronunţe asupra proiectului prin exprimarea votului “pentru” sau “împotrivă”, fără nicio posibilitate de a dezbate dispoziţiile constituţionale. Din cei 474 de membri prezenţi, 448 au susţinut proiectul noii Constituţii, în ziua următoare adoptării acesteia, prinţul de Orania devenind în mod solemn Prinţ Suveran al Olandei, prin depunerea jurământului
.     
1. Scurt istoric constituţional
Constituţia este cea mai importantă normă de drept a Olandei. Conţine dispoziţii cu privire la drepturile fundamentale ale cetăţenilor şi la organizarea Statului. 
Prima Constituţie a Regatului Olandei a fost adoptată în anul 1814, în decursul istoriei documentul suferind o serie de modificări care au condus la redesenarea sistemelor de competenţe şi structuri ale Statului. Cea mai importantă revizuire a avut loc în anul 1848, iar cea mai recentă în anul 2002. 

Una dintre particularităţile Constituţiei Olandei
 este faptul că textul să nu conţine un preambul, care să prezinte principiile generale care stau la baza funcţionării Statului. 
Alcătuită din 8 capitole, tratează următoarele subiecte:
Cap. 1 – Drepturi fundamentale;

Cap. 2 – Guvernarea; 

Cap. 3 – Parlamentul;

Cap. 4 – Consiliul de Stat, Curtea de Conturi, Ombudsman-ul şi organismele consultative permanente;

Cap. 5 – Legislaţie şi administraţie

Cap. 6 – Justiţie;

Cap. 7 – Provincii, comune, organisme de gestionare a apei, alte organisme publice;

Cap. 8 – Revizuirea Constituţiei;

Articole adiţionale

Articole din Constituţia din 1972, rămase în vigoare.     

În ultimii ani au fost iniţiate propuneri legislative, tangente cu dispoziţiile constituţionale, asupra unor subiecte aflate în centrul dezbaterilor politice naţionale şi internaţionale, precum şi a opiniei publice: dispoziţii cu privire la referendum, exercitarea votului prin corespondenţă, drepturi fundamentale şi guvernanţă. Aceste proiecte au căpătat valoare de lege, odată cu adoptarea lor în Parlamentul Olandei. 

Olanda este democraţie parlamentară şi monarhie constituţională din anul  1848.

Statul este condus de guvernul format din miniştri aflaţi sub conducerea unui prim ministru. Guvernul se află sub controlul Parlamentului. 

2. Revizuirea Constituţiei

Capitolul 8 al Constituţiei este dedicat dispoziţiilor referitoare la revizuire. 

Iniţiativa revizuirii
Revine Regelui sau Camerei inferioare. 

Procedura
Art. 137

1. Parlamentul adoptă o lege în care se specifică faptul că un amendament la Constituţie, astfel cum acesta a fost formulat, trebuie supus procedurilor parlamentare. 

2. Camera inferioară poate să împartă un proiect de lege depus de Rege sau în numele său, în mai multe proiecte. 

3. După publicarea legii, a doua Cameră este dizolvată. 

4. După alegerea noilor membri, cele două Camere examinează în a doua lectură dispoziţiile proiectului de revizuire prevăzut în par.1. Proiectul este adoptat dacă întruneşte o majoritate de cel puţin 2/3 din numărul voturilor exprimate.  
Art. 138
Înainte de promulgarea (ratificarea) proiectului de lege adoptat în a doua lectură, pot fi operate alte modificări de natură tehnică, prin legi adoptate în Parlament cu privire la:

· armonizarea terminologiei prevăzută de Constituţie, astfel încât aceasta să fie pusă în acord cu noile modificări;

· împărţirea pe capitole, secţiuni şi articole, modificarea numerotării acestora;

Modificările de natură tehnică sunt supuse votului celor două Camere, ele fiind adoptate cu acordul a cel puţin 2/3 din numărul voturilor exprimate.
Art. 139 prevede că amendamentele adoptate de Parlament şi ratificate de către Rege intră în vigoare imediat după publicare. Toate legile, reglementările sau decretele, în conflict cu dispoziţiile modificate ale Constituţiei, rămân în vigoare în forma existentă, până la modificarea lor în acord cu noile prevederi ale Constituţiei (art. 140). Textul revizuit al Constituţiei va fi promulgat prin Decret Regal semnat de Rege şi contrasemnat de unul sau mai mulţi miniştri
, numerotarea capitolelor, secţiunilor şi articolelor putând fi modificate cu această ocazie.
Limite de revizuire
Constituţia nu prevede limite de revizuire a Legii fundamentale.

3. Autorităţi publice - Parlamentul
Cele două Camere - Tweede Kamer - Camera Reprezentanţilor şi Eerste Kamer Senatul – alcătuiesc împreună „States General”- Parlamentul, care reprezintă întregul popor olandez.

Organizarea Camerelor legislative
Camera Reprezentanţilor
Este formată din 150 de deputaţi, aleşi conform sistemului reprezentării proporţionale cu scrutin de listă şi vot preferenţial, organizat la nivelul unei singure circumscripţii (întreg teritoriul ţării). Durata mandatului este de 4 ani.

Structură organizatorică

Organe de conducere
▪ Preşedintele Camerei Reprezentanţilor

▪ Biroul permanent: este format din Preşedintele Camerei şi 10 membri.

Organe de lucru

 Comisiile permanente sunt organizate pe domenii:

- domeniul administraţie: comisia pentru relaţii interne şi ale Regatului; comisia pentru servicii de securitate şi de informaţii; comisia pentru justiţie; comisia pentru regiunile Antilele olandeze şi Aruba; comisia pentru petiţii.
- domeniul economiei şi finanţelor: comisia pentru afaceri economice; comisia pentru finanţe; comisia pentru cheltuieli publice.

- domeniul educaţiei:  comisia pentru educaţie, cultură şi ştiinţă; comisia interparlamentară privind uniunea de limbă olandeză; 

- domeniul planificării: comisia pentru agricultură, natură şi calitatea hranei; comisia pentru transport, servicii publice şi calitatea apei; comisia pentru planificare, locuinţe şi mediu; comisia pentru locuinţe, comunităţi şi integrare   

- domeniul probleme sociale: comisia pentru persoane vârstnice; comisia pentru probleme sociale şi muncă; comisia pentru sănătate, asistenţă socială şi sport; comisia pentru tineret şi familie

- domeniul internaţional: comisia pentru relaţii externe; Grupul de contact cu Belgia; Grupul de contact cu Germania; Grupul de contact cu Franţa, Grupul de contact cu Marea Britanie; comisia de apărare; Adunarea parlamentară euro-mediteraneană; comisia pentru afaceri europene, Grupul de lucru pentru Uniunea Interparlamentară; Delegaţia parlamentară pentru OSCE; Delegaţia parlamentară pentru Consiliul Europei; comisia comună pentru supervizarea relaţiilor interparlamentare

- domeniul de organizare a Camerei Reprezentanţilor:   Consiliul consultativ pentru clădirile aparţinând Camerei Reprezentanţilor; comisia pentru indemnizaţiile parlamentarilor; comisia pentru scrisori de acreditare; comisia pentru Prezidiu; comisia ICT; comisia pentru revizuirea legilor parlamentare; comisia pentru procedură; Comisia de artă.
Senatul
Cei 75 de membri ai Senatului sunt aleşi în mod indirect (conform sistemului proporţional cu scrutin de listă şi vot preferenţial), de către un corp de electori format din reprezentanţi ai consiliilor regionale. Durata mandatului este de 4 ani.

Structura organizatorică

Organe de conducere

▪ Preşedintele Senatului
Organe de lucru

Comisiile permanente: comisia de interne şi pentru colegiile de stat/afaceri generale şi pentru Casa regală;  comisia de afaceri externe, apărare şi dezvoltare;  Comisia economică;  comisia pentru organizaţii europene şi cooperare;  comisia de finanţe;  comisia de justiţie;   comisia JAI;  comisia pentru agricultură, natură şi calitatea alimentelor;  comisia pentru regiunile Antilele olandeze şi Aruba; comisia pentru educaţie, cultură şi ştiinţă; comisia pentru probleme sociale şi ocuparea forţei de muncă; comisia mixtă pentru subsidiaritate,  comisia  pentru transport şi gospodărire a apelor; comisia pentru petiţii;  comisia de sănătate, bunăstare şi sport/tineretului şi familiei; comisia pentru locuinţe, amenajarea teritoriului şi protecţia mediului/pentru locuinţe, cartiere şi integrare 

Diferenţa de competenţe între cele două Camere

Spre deosebire de Senat, Camera Reprezentanţilor are competenţa de a face amendamente la proiectele de lege depuse de Guvern, în timp ce Senatul le poate adopta sau respinge.  Conform Constituţiei, numai Camera Reprezentanţilor are dreptul de iniţiativă legislativă. Camera Reprezentanţilor are competenţa de adoptare a proiectului bugetului de stat prezentat de către Guvern.    

Implicarea Senatului în activitatea politică este mult mai redusă decât cea a Camerei Reprezentanţilor.

Polonia

1. Scurt istoric constituţional

Prima consituţie poloneză a fost adoptată în anul 1791 fiind denumită şi Constituţia din mai 1791.

A doua republică poloneză a adoptat Constituţia din „Martie” la 17 martie 1921, după înlăturarea ocupaţiei Germaniei/Prusiei în 1918 prin Revolta Poloniei Mari din 1918, împiedicând ocupaţia de către Uniunea Sovietică în războiul polono-sovietic din 1920.

Constituţia din aprilie (konstytucyjna 23 IV 1935) a fost aprobată prin votul Sejmului polonez la 23 Aprilie 1935. Actul fundamental introducea ideea că statul este un bun comun tuturor cetăţenilor. De asemenea, limita puterea Sejm-ului şi a Senatului, în acelaşi timp întărind autoritatea preşedintelui Poloniei. Preşedintele era responsabil de alegerea membrilor guvernului, care la rândul său era responsabil în faţa Parlamentului. Preşedintele avea dreptul de a destitui Parlamentul înainte de încheierea mandatului, de a numi o treime din senatori, era şeful suprem al armatei poloneze şi inspectorul general al forţelor armate. Acesta avea dreptul de a emite decrete, având şi drept de veto asupra actelor Sejm-ului care nu erau constructive.

Printre cele mai cunoscute trăsături ale acestei Constituţii se afla dreptul preşedintelui de a-şi numi succesorul în caz de război. Acest lucru a fost folosit ca bază legală pentru existenţa Guvernului polonez în exil în timpul şi după Al Doilea Război Mondial. 

Constituţia din anul 1935 a fost oficial abolită în 1944 de către autorităţile comuniste ale Poloniei susţinute de Uniunea Sovietică care au readus ţara la Constituţia din Martie şi au introdus multe legi bazate pe sistemul stalinist.

În anii puterii comuniste, a fost adoptată, de către Sejm, la 22 iulie 1952, o constituţie similară celor din fostele state socialiste. 
Polonia a reuşit să adopte o nouă constituţie abia după 7 ani de la constituirea, în 1990, a unei Comisii însărcinate cu redactarea unei noi legi fundamentale, comisie care a primit nu mai puţin de şapte proiecte, din care unul aparţinea sindicatului "Solidaritatea". Problema era că multă vreme s-a oscilat asupra procedurii ce trebuia urmată: să se supună dezbaterii proiectul Comisiei sau să fie prezentate toate proiectele propuse. A fost nevoie de adoptarea unei Legi constituţionale în 1992 referitoare la modul de elaborare şi de adoptare a Constituţiei Poloniei, pentru a mai clarifica lucrurile, dar lipsa unui regulament al Adunării Naţionale referitor la procedura de urmat în cazul lucrărilor asupra Constituţiei a mai tergiversat începutul dezbaterilor până la adoptarea acestui regulament în septembrie 1994. 

Până la adoptarea Constituţiei actuale, adoptate în anul 1997, Polonia a fost guvernată de două instrumente juridice:

- actul constituţional din 17 noiembrie 1992 cu privire la relaţiile reciproce dintre instituţiile legislative şi executive ale ţării şi autoguvernarea locală;

- prevederile Constituţiei din 1952 care continuau să fie parţial în vigoare.

2. Revizuirea Constituţiei

La 2 aprilie 1997, Adunarea Naţională a adoptat noua Constituţie care a fost confirmată prin referendumul din 25 mai 1997, primul referendum constituţional din istoria Poloniei.

Pentru aceasta, s-au urmărit două obiective prioritare. Unul consta în definirea în avans a unui anumit număr de obligaţii ce ar trebui asumate în momentul în care calitatea de membru ar fi câştigată, pentru a nu complica situaţia în momentul aderării prin dezbateri pe marginea schimbărilor constituţionale necesare. Altul, orientat spre exterior, spre Uniunea Europeană şi organele sale, era acela de a da un semnal şi de a confirma voinţa de a intra în structurile integrate europene
. 
Articolele 89-92 ale Constituţiei Poloniei sunt cele pe care se bazează trei elemente fundamentale ale procesului de integrare europeană:
1) Decizia autorităţilor statului polonez de aderare la o organizaţie supranaţională – Uniunea Europeană. Se avea în vedere ca o astfel de decizie să fie exprimată în Tratatul de aderare al Poloniei cu Uniunea Europeană, la un nivel internaţional. Pe de altă parte, la nivel naţional, condiţia specifică necesară privind aprobarea actului de către Parlament prin care se autorizează Preşedintele să ratifice acest tratat ar asigura o puternică legitimitate democratică a acestei decizii.

Exprimarea autorizării de a ratifica acest tratat putea fi adoptată prin referendum naţional. Alegerea procedurii privind autorizarea de ratificare este luată de Sejm cu majoritate absolută a voturilor.
2) Ca rezultat al acestei decizii, competenţa autorităţii statului în anumite materii va fi delegată Uniunii Europene, asemenea materii fiind stabilite în Tratatul de aderare.

3) Delegarea competenţei organelor autorităţii de stat să fie însoţită de renunţarea la exclusivitatea exercitării unor astfel de competenţe în sfera naţională pentru domeniile acoperite prin delegare şi deschiderea spre legile "străine" ale organizaţiei supranaţionale.

Din prevederile art.90 rezultă că poate fi decis referendumul asupra adeziunii la Uniunea Europeană, dar el nu reprezintă o necesitate.

Particularitatea acestui referendum rezidă în faptul că el ar înlocui legea (în acest caz o lege de autorizare a ratificării), în timp ce, de exemplu, referendumul din mai 1997 nu a înlocuit votul Adunării Naţionale, ci a servit la aprobarea Constituţiei votate de Parlament. Acest referendum a avut loc în iunie 2003 şi a confirmat orientarea pro-europeană a societăţii poloneze, apoi la 23 iulie 2003 preşedintele ţării a ratificat Tratatul de aderare al celor 10 ţări, printre care şi Polonia, la Uniunea Europeană.

Un alt element de deschidere a Constituţiei spre viitoarele obligaţii de membru al Uniunii Europene se găseşte în autorizarea aplicării dreptului comunitar, în virtutea art.91, alin.3.Pe ansamblu, se poate afirma că sunt stabilite bazele constituţionale ale aderării Poloniei la Uniunea Europeană, ca şi acelea ale acceptării acquis-ului comunitar
.

Iniţiativa legislativă aparţine deputaţilor, senatorilor, Preşedintelui Republicii, Consiliului de Miniştri, cetăţenilor, dacă aceştia se constituie într-un grup de 100.000 şi au drept de vot la alegerea Seimului. Excepţie face Legea bugetului de stat, iniţiativa în acest caz aparţinând Consiliului de Miniştri.

Conform art.235 din Constituţie: 
(1) Un proiect de lege de modificare a Constituţiei poate fi prezentat de: cel puţin o cincime din numărul statutar Deputaţilor; Senatului; sau Preşedintele Republicii. 
(2) Modificările aduse Constituţiei se face prin intermediul unui statut adoptat de Camera Reprezentanţilor (Seimul) şi, ulterior, adoptate în aceeaşi formulare de către Senat în termen de 60 de zile. 
(3) prima lectură un proiect de lege de modificare a Constituţiei poate avea loc nu mai devreme de 30 de zile de la depunerea de proiectul de lege pentru a Camerei Reprezentanţilor (Seimul). 
(4) Un proiect de lege de modificare a Constituţiei se adoptă de către Camera Reprezentanţilor (Seim) cu o majoritate de cel puţin două treimi din voturi, în prezenţa a cel puţin jumătate din numărul statutar Deputaţilor şi de Senat prin o majoritate absolută de voturi în prezenţa a cel puţin jumătate din numărul statutar al senatorilor. 
(5) adoptarea de către Camera Reprezentanţilor (Seimul) a unui proiect de lege de modificare a dispoziţiilor din capitolele I, II sau XII din Constituţie trebuie să aibă loc nu mai devreme de 60 de zile după prima lectură a proiectului de lege. 
(6) În cazul în care un proiect de lege de modificare a Constituţiei se referă la dispoziţiile din capitolele I, II sau XII, subiectele prevăzute la alineatul (1) de mai sus pot solicita, în termen de 45 zile de la adoptarea proiectului de lege de către Senat, deţinerea unui referendumul de confirmare. Astfel, Mareşalul Camerei Reprezentanţilor (Seimul), va dispune organizarea unui referendum în termen de 60 de zile de la data primirii cererii. Modificare a Constituţiei se consideră acceptată în cazul în care majoritatea celor cu drept de vot de sprijin în mod expres la o asemenea modificare. 
(7) După încheierea procedurilor prevăzute la alineatele (4) şi (6) de mai sus, Mareşalul Camerei Reprezentanţilor (Seim) prezintă statutele adoptate Preşedintelui Republicii pentru semnare. Presedintele Republicii semnează statut în termen de 21 de zile de la prezentarea acesteia şi dispune promulgarea sa în Monitorul Oficial al Republicii Polonia.
3. Autorităţi publice - Parlamentul 

Conform Constituţiei, Polonia este o republică parlamentară bazată pe principiul separării puterilor în stat.

Parlamentul, puterea legislativă, este împărţit în două camere – Seim (Camera inferioară) cu 460 de membri, şi Senatul (Camera superioară) cu 100 de membri. Este ales prin vot universal, direct, egal, secret şi proporţional pentru o perioadă de 4 ani. Îndatorirea sa principală este stabilirea drepturilor prin aprobarea legilor şi ratificarea convenţiilor internaţionale. 

Dizolvarea Seimului înainte de terminarea mandatului e posibilă doar în unele cazuri speciale descrise în Constituţie. Prelungirea mandatului este şi ea posibilă, dar doar în cursul aplicării dreptului marţial sau cu 3 de luni înainte de sfârşitul mandatului.

Seimul şi Senatul aleg din cadrul lor un preşedinte al camerei şi vicepreşedinţi,  care formează un prezidiu. Preşedintele Seimului este ales ca reprezentant suprem al camerei inferioare a Parlamentului. Prerogativele sale sunt conducerea dezbaterilor camerei şi reprezentarea Seimului în exterior. Ambele camere creează şi comisii parlamentare – permanente, care au drept scop pregătirea proiectelor din domeniul legislaţiei şi controlului – în prezent funcţionează 41 de comisii (27 în Seim şi 14 în Senat). Există şi comisii speciale, create cu scopul de a cerceta cazurile concrete ale camerelor, care sunt dizolvate în urma realizării activităţii.

Camera Deputaţilor
Este formată din 460 de deputaţi, aleşi conform sistemului reprezentării proporţionale cu scrutin de listă şi vot preferenţial (obligatoriu), organizat în circumscripţii electorale plurinominale. Durata mandatului parlamentar este de 4 ani.

Structura organizatorică

Organe de conducere

▪ Preşedintele Camerei (Mareşal)

▪ Biroul Camerei: este format din Preşedintele Camerei şi 4 vicepreşedinţi

▪ Consiliul Seniorilor: este format din Preşedintele Camerei, 4 vicepreşedinţi şi 4 lideri ai grupurilor parlamentare. Secretarul general (Şeful Cancelariei Camerei) participă, în calitate de invitat, la şedinţele Consiliului.

Organe de lucru
- Comisiile permanente:  comisia pentru administraţie şi probleme interne; comisia pentru agricultură şi dezvoltare rurală; comisia pentru legătura cu polonezii din străinătate; comisia pentru probleme constituţionale; comisia pentru cultură şi media; comisia de etică; comisia economică; comisia pentru educaţie, ştiinţă şi tineret; comisia pentru protecţia mediului, resurse naturale şi păduri; comsia pentru Uniunea Europeană; comisia de sănătate; comisia pentru infrastructură; comisia pentru justiţie şi drepturile omului; comisia pentru politici regionale;  comisia pentru minorităţi; comisia de apărare; comisia pentru sport; comisia pentru finanţe publice; comisia pentru Regulament şi probleme ale deputaţilor; comisia pentru familie şi politici sociale; comisia pentru servicii speciale; comisia pentru control;  comisia pentru tezaur.

Senatul
Este alcătuit din 100 de senatori, aleşi conform sistemului electoral bazat pe principiul majorităţii: pentru fiecare circumscripţie, se alocă un număr de mandate cuprins între 2 şi 4. Durata mandatului este de 4 ani. 

Structura organizatorică

Organe de conducere

▪ Preşedintele Senatului şi un vicepreşedinte
▪ Consiliul Seniorilor: este compus din Preşedintele Senatului, vicepreşedinte şi din cel puţin 7 senatori, desemnaţi de grupurile parlamentare. 

Organe de lucru
- Comisiile permanente: comisia pentru economie naţională; comisia pentru cultură şi media; comisia pentru ştiinţă, educaţie şi sport; comisia de apărare;  comisia pentru drepturile omului, respectul legii şi petiţii; comisia de etică, regulament şi probleme ale senatorilor;  comisia pentru familie şi politică socială; comisia pentru agricultură şi dezvoltare rurală; comisia pentru guvernare locală şi administraţia de stat; comisia pentru emigrare şi relaţia cu polonezii din străinătate; comisia pentru Uniunea Europeană; comisia de politică externă; comisia legislativă; comisia de sănătate.

- Comisiile speciale.


- Comisia pentru armonizarea legislaţiei europene

Diferenţa de competenţe între cele două Camere

Competenţele celor două Camere nu sunt simetrice, Camera inferioară având rolul predominant în procesul legislativ. Constituţia consacră un sistem delicat de echilibru între puterile statului, care înclină spre un regim prezidenţial. Cu votul a 3/5 din numărul deputaţilor, Camera inferioară poate adopta un act normativ trimis de Preşedintele ţării spre reexaminare.

Atât Senatul cât şi Camera Deputaţilor au drept de iniţiativă legislativă.

Şedinţele comune sunt conduse de Preşedintele Camerei Deputaţilor şi numai în lipsa acestuia de Preşedintele Senatului. 

Proiectele de lege trimise Senatului de către Camera Deputaţilor, pot fi adoptate de Senat fără nici un amendament, cu amendamente sau pot fi respinse. Hotărârea Senatului de adoptare a unei legi la care a făcut amendamente sau de respingere a unui proiect de lege se consideră aprobată dacă nu este respinsă de Sejm cu majoritatea absolută a voturilor deputaţilor. 

După adoptarea Legii bugetului de stat de către Camera inferioară, Senatul are la dispoziţie 20 de zile pentru examinarea acesteia (în procedura ordinară termenul este de 30 de zile). În cazul proiectelor de lege constituţionale (de revizuire a Constituţiei), Senatul are la dispoziţie 60 de zile pentru dezbatere.  Proiectele de revizuire constituţională trebuie adoptate în formă identică de cele două Camere.   

Competenţa de control al Guvernului revine Camerei Deputaţilor, şi nu Senatului.  

Portugalia

1. Sistemul constituţional

Portugalia este o republică guvernată de Constituţie. Sistemul constituţional include: Preşedintele Republicii care reprezintă Republica Portugheză, Parlamentul (Assembleia da República), care reprezintă cetăţenii portughezi, Guvernul şi Curtea de Justiţie care administrează justiţia în numele poporului, acţionează în numele legii şi ale căror decizii au caracter imperativ pentru toate entităţile publice sau private.
Constituţia din 1976 a instaurat un regim parlamentar, echilibrat de puterile atribuite unui preşedinte al Republicii ales prin vot universal. În câţiva ani, noul regim capătă stabilitate. Mario Soares, ales preşedinte al Republicii în 1986 şi reales în 1991, se va afirma ca o personalitate marcantă. Portugalia devine membră a Uniunii Europene în acelasi timp cu Spania şi se angajează într-un proces de modernizare rapidă.
Preşedintele, ales prin vot direct pentru un mandat de 5 ani, este de asemenea comandant şef al forţelor armatei. Puterile prezidenţiale includ alegerea primului ministru şi a Consiliului de Miniştri, în care preşedintele trebuie să fie ghidat de rezultatele alegerilor. Consiliul de Stat, un organ prezidenţial de supraveghere, este compus din şase ofiţeri civili seniori, orice fost preşedinte ales începând cu 1976, cinci membri aleşi de către Adunarea Republicii, şi cinci aleşi de către preşedinte.

Guvernul este condus de către un prim-ministru, care numeşte Consiliul de Miniştri.

Adunarea Republicii (Assembleia da República) este un organ unicameral. 

Curtea Supremă Naţională este curtea ultimului apel. Curţile militare, administrative şi fiscale sunt desemnate drept categorii diferite de curţi. Un Tribunal Constituţional format din nouă membri verifică constituţionalitatea legislaţiei.

2. Revizuirea Constituţiei

Constituţia, adoptată în 1976 şi modificată ulterior în repetate rânduri, avea la bază un sistem semiprezidenţial în care puterea executivă era împărţită între preşedinte şi primul-ministru. O primă revizuire are loc în 1982, pentru ca în 1989 să fie adoptată forma finală a Constituţiei portugheze, fundamentată pe minimalizarea aspectelor ideologice şi înclinarea către economia de piaţă şi implicit procesul de privatizare.

Constituţia a intrat în vigoare la 25 aprilie 1976. De atunci au fost aprobate cinci legi constituţionale de revizuire: în 1982, 1989, 1992, 1997 şi 2001.
Pe ansamblu, revizuirea din 1982 s-a axat pe eliminarea aproape completă a trăsăturilor sau expresiilor ideologice rezultate din conjuncture revoluţionară, perfecţionarea drepturilor fundamentale şi clarificarea părţii economice în perspectiva unei economii pluraliste, încheierea funcţiilor politice deţinute de forţele armate, precum şi crearea unui Tribunal Constituţional.

Cele mai multe amendamente a cunoscut a doua revizuire constituţională din 1989, legea de revizuire conţinând 202 articole de modificare a Constituţiei şi 6 dispoziţii finale şi tranzitorii.

Principalele modificări s-au referit la suprimarea aproape completă a menţiunilor ideologice care mai subzistau în urma revizuirii din 1982, aprofundarea câtorva drepturi fundamentale, în special cele ale administraţiilor, suprimarea regulii ireversibilităţii naţionalizărilor decretate după 1974, crearea unei noi categorii de acte normative, aceea a legilor organice, introducerea referendumului politic la nivel naţional, deşi sub o formă foarte prudentă.

Revizuirea din 1992 prevede, în raport cu ratificarea Tratatului de la Maastricht, posibilitatea unei exercitări în comun a puterilor necesare construcţiei unităţii europene. Ea modifică un însemnat număr de dispoziţii constituţionale referitoare în special la dreptul de vot şi de eligibilitate.

Conform art. 284 din Constituţie - Competenţa şi termenul de revizuire:
(1) Adunarea Republicii poate revizui Constituţia o dată la cinci ani de la data publicării de orice legii de revizuire.
(2) Adunarea Republicii poate, cu toate acestea, cu o majoritate de patru cincimi din membrii săi cu drept de vot, să îşi asume atribuţiile de reformă constituţională, în orice moment după revizuire.
Articolul 285 - Puterea de a iniţia reforma constituţionale
(1) Membrii Adunării sunt competenţi de a iniţia reforma constituţională.
(2) Odată ce un proiect pentru reforma constituţională a fost depus, orice amendamente suplimentare, trebuie să fie depuse în termen de 30 de zile.
Articolul 286 - Aprobarea şi promulgarea 
(1) Modificările aduse Constituţiei sunt aprobate de către o majoritate de două treimi din membrii Adunării cu drept de vot.
(2) Modificările în Constituţie, care sunt aprobate sunt incluse într-un singur legii de revizuire.
(3) Preşedintele Republicii nu poate refuza să promulge legea de revizuire.

Potrivit articolul 287 din Constituţie:
(1) Modificările aduse Constituţiei sunt inserate la locul lor, cu modificările şi completările necesar.
(2) Noul text al Constituţiei este publicat împreună cu legea de revizuire.


 
Articolul 288 din Constituţie precizează limitele revizuirii: 

Legile de revizuire a Constituţiei nu pot avea ca obiect:
a) independenţa naţională şi unitatea statului;
b) forma republicană de guvernământ;
c) separarea Bisericilor din partea statului;
d) drepturile, libertăţile, precum şi măsuri de protecţie a cetăţenilor;
e) drepturile lucrătorilor şi ale sindicatelor;
f)  existenţa entităţilor publice, private şi proprietatea asupra mijloacelor de producţie;
g) elaborarea unor planuri economice, în cadrul unei economii mixte;
h) votul universal, direct, secret pentru membrii aleşi ai organelor administraţiei centrale, regiunilor autonome, precum şi organele administraţiei publice locale, precum şi sistemul de reprezentare proporţională;
i) Pluralismul de expresie şi de organizare politică, inclusiv partidele politice, precum şi dreptul la opoziţie democratică;
j) Separarea şi interdependenţa organelor de stat;
l) controlul asupra prevederilor legale privind neconstituţionalitatea legilor;
m) independenţa instanţelor judecătoreşti;
n) autonomia autorităţilor locale;
o) autonomia politică şi administrativă a arhipelagurilor Azore şi Madeira.

Articolul 289 - Limitele indirecte pentru revizuire
Nicio lege de revizuire a Constituţiei nu poate fi iniţiată în timp ce o stare de asediu sau de urgenţă este în vigoare.
3. Autorităţi publice - Parlamentul

a) Structura Parlamentului

Parlamentul portughez este format dintr-o singură Cameră, şi anume Adunarea Republicii (sistem unicameral, conform art. 150 din Constituţia Portugaliei) compusă din 230 de deputaţi. Deputaţii sunt aleşi prin vot universal, conform sistemului de reprezentare proporţională, pentru un mandat de patru ani, cu excepţia cazului în care preşedintele dizolvă Adunarea şi cere alegeri anticipate. 226 parlamentari sunt aleşi în cadrul circumscripţiilor electorale organizate la nivelul unităţilor administrative, iar 4 mandate sunt alocate celor două circumscripţii electorale constituite pentru cetăţenii cu drept de vot având reşedinţa în străinătate.

Structura organizatorică

Organe de conducere

▪ Preşedinţia: este compusă din Preşedintele şi vicepreşedintele Parlamentului 

▪ Conferinţa liderilor: este formată din Preşedinte, 2 vicepreşedinţi, liderii grupurilor parlamentare şi un membru al Guvernului. 

▪  Biroul Camerei: este format din Preşedinte, 4 vicepreşedinţi, 4 secretari şi 4 vice-secretari. 

Organe de lucru

- Comisiile permanente (12): comisia pentru afaceri constituţionale, drepturi, libertăţi şi garanţii; comisia de afaceri externe şi pentru comunităţile portugheze; comisia de apărare; comisia pentru afaceri europene; comisia de buget şi finanţe;  comisia afacerilor economice, inovare şi dezvoltare regională; comisia pentru administraţia locală, mediu şi amenajarea teritoriului; comisia pentru educaţie şi ştiinţă; comisia lucrărilor publice, transporturilor şi comunicaţiilor; comisia pentru sănătate; comisia de muncă, securitate socială şi administraţie publică; comisia pentru etică, societate şi cultură. 
- Comisiile temporare şi de anchetă. 

Pot fi înfiinţate la începutul fiecărei sesiuni ordinare pentru dezbaterea unor probleme de interes major. În actuala legislatură, în cadrul Parlamentului îşi desfăşoară activitatea comisia temporară pentru monitorizarea sistemului energetic şi comisia de anchetă privind sistemul bancar
b) Atribuţii

Membrii legislativului au următoarele atribuţii:

- de a face propuneri pentru revizuirea Constituţiei;

- de a propune, în nume personal, proiecte de legi, moţiuni;

- de a interpela Guvernul în anumite probleme de interes general;

- de a cere şi obţine din partea Guvernului sau a altor instituţii ale statului informaţii, date considerate necesare pentru aducerea la îndeplinire a mandatului;

- de a forma comisii parlamentare de anchetă;

- alte atribuţii ce sunt prevăzute în Regulamentul de funcţionare al Adunării (art. 159 din Constituţia Portugaliei).

Slovacia

1. Scurt istoric constituţional

După primul război mondial, Cehoslovacia s-a format prin desprinderea Cehiei şi a Slovaciei din Imperiul Austro-Ungar şi reunirea lor într-un singur stat. Iniţial, a existat o Constituţie provizorie, adoptată la 14 noiembrie 1918. 

Slovacia şi Republica Cehă au constituit din noiembrie 1918 până în decembrie 1992 Cehoslovacia (cu excepţia perioadei 1939 - 1945, când a existat Republica Slovacă). Ţara a redevenit independentă în anul 1992, prin separarea de Cehia, la trei ani după Revoluţia din 1989, care a pus capăt regimului autoritar comunist impus de către sovietici după Primăvara de la Praga din august 1968. 

Constituţia Slovaciei a fost votată de Consiliul Naţional Slovac, la data de 1 septembrie 1992, şi a fost semnată la 3 septembrie 1992, în Sala Cavalerilor din Castelul Bratislava, intrând în vigoare la 1 octombrie 1992
.

Constituţia Slovaciei este împărţită într-un preambul şi zece părţi, având în total 156 de articole.


2. Revizuirea Constituţiei

Pentru a aduce completări sau amendamente Constituţiei slovace, este nevoie de trei cincimi din voturile exprimate în Parlament. 
Până în prezent, Constituţia Slovaciei a fost amendată de cinci ori: câte o dată în 1998,1999 şi 2001 şi de două ori în 2004, după aderarea ţării la Uniunea Europeană.
- 1998 - modificarea a prevăzut ca preşedintele ţării să fie votat la propunerea a cel puţin 8 membri ai Parlamentului. De asemenea, unele atribuţii ale preşedintelui au fost transferate preşedintelui Parlamentului.

- 1999 - a fost modificată propunerea anterioară, revenindu-se la prevederea ca preşedintele să nu mai fie ales de Parlament, ci prin vot popular.

- 2001 - au fost aduse modificări legii electorale şi introdusă instituţia Avocatului poporului. De asemenea, judecătorii nu mai sunt numiţi de Parlament, ci de Preşedinte. Acest amendament este cel mai important de până acum şi este legat de aderarea Slovaciei la Uniunea Europeană.

- 2004 - au fost aduse schimbări minore Constituţiei.

- 2004 - s-a permis desfăşurarea de alegeri pentru Parlamentul European şi   s-a acordat Curţii Constituţionale prerogativa de a se pronunţa asupra rezultatelor acestor alegeri.

Procedura de revizuire a Constituţiei

Legea privind revizuirea Constituţiei nu este supusă referendumului. Conform art. 84, modificarea Constituţiei şi a legilor constituţionale, adoptarea tratatelor internaţionale menţionate la art. 7, par. 2, adoptarea unei rezoluţii privind votul public pentru demiterea Preşedintelui Republicii Slovacia, punerea sub acuzare a Preşedintelui şi declaraţia de război împotriva altui stat se adoptă cu votul majoritar a 3/5 din numărul total al parlamentarilor. 

Art.7.2. Republica Slovacia poate, prin intermediul unui tratat internaţional ratificat şi promulgat în condiţiile legii, sau în baza unui astfel de tratat, transfera exercitarea unei părţi din drepturile sale către Comunităţile Europene şi Uniunea Europeană. (…).”

3. Autorităţi publice - Parlamentul

Parlamentul Slovaciei (Consiliul Naţional) este alcătuit din 150 de membri aleşi conform sistemului reprezentării proporţionale cu scrutin de listă şi vot preferenţial, organizat la nivelul unei circumscripţii electorale unice (întreg teritoriul naţional). Durata mandatului este de 4 ani.

Norma de reprezentare este de circa 36.263 cetăţeni/mandat.

Organele de conducere ale Parlamentului sunt:

- Preşedintele Consiliului Naţional; 

- 4 vicepreşedinţi.

În cadrul Consiliului Naţional se constituie comisii permanente, comisii speciale sau comisii ad-hoc. Comisiile sunt conduse de un preşedinte, 2 vicepreşedinţi şi 2 raportori. Cu aprobarea membrilor Consiliului Naţional, comisiile pot înfiinţa subcomisii şi subcomisii comune.
Procedura legislativă

          Iniţiativa legislativă aparţine comisiilor parlamentare, membrilor Parlamentului şi Guvernului. Procesul legislativ se desfăşoară pe parcursul a 3 lecturi. În cadrul primei lecturi, după dezbateri generale şi fără a fi introduse amendamente, Camera poate: să returneze propunerea legislativă pentru revizuire, să respingă textul propunerii legislative sau să treacă la a  treia lectură.

     
În cadrul celei de-a doua lecturi, Parlamentul poate începe dezbaterea după minim 48 de ore de la primirea raportului din partea comisiei de resort. În acelaşi timp, mai pot fi aduse unele completări şi amendamente la textul propunerii legislative.

Pe parcursul celei de-a treia lecturi nu mai pot fi aduse amendamente, ci doar pot fi corectate unele greşeli tehnice ori gramaticale apărute în textul legii. După corectarea acestor greşeli, se va trece la votul final, iar legea va fi adoptată de Parlament.
SLOVENIA

1. Scurt istoric constituţional

După prăbuşirea Imperiului austro-ungar în 1918, slovenii au format Regatul sârbilor, croaţilor şi slovenilor, denumit ulterior, Regatul Iugoslavia (1929). După refacerea Iugoslaviei la sfârşitul celui de-al doilea război mondial, Slovenia a devenit o parte a Republicii Socialiste Federale Iugoslavia, declarată oficial pe 29 noiembrie 1945. Slovenia modernă şi-a obţinut independenţa faţă de Iugoslavia la data de 25 iunie 1991. 

În aceeaşi zi, Parlamentul Sloveniei a adoptat Carta constituţională de bază privind suveranitatea şi independenţa Republicii Slovenia. Prin adoptarea de către Adunarea Naţională (Državni zbor), la 23 decembrie 1991, a Legii constituţionale pentru implementarea Constituţiei Republicii Slovenia a fost instaurată noul act fundamental al ţării. 


2. Revizuirea Constituţiei

Constituţia a fost modificată de 4 ori de la adoptarea sa în anul 1991:
- 1997 - a fost introdus alin 2 al art. 68 prin care cetăţenilor străini li se recunoaşte permisiunea de a cumpăra proprietăţi imobiliare in Slovenia, ca parte a convergenţei din cadrul Uniunii Europene;

- 2000 - a fost adăugat alin 5 al art. 80 prin care este introdus sistemul de vot proporţional;

- 2003 - reglementarea aderării ţării la Uniunea Europeană şi la NATO;
Art. 3 a, intitulat Uniunea Europeană, prevede condiţiile în care poate avea loc transferul unei părţi a drepturilor suverane spre organizaţii internaţionale. Acest transfer trebuie să se bazeze pe respectul drepturilor umane şi libertăţilor fundamentale, pe democraţie şi principiile statului de drept. Înainte de ratificarea unui tratat internaţional prin care are loc un astfel de transfer trebuie organizat un referendum. Referendum-ul a avut loc la 23 martie 2003, astfel încât după ce a semnat Tratatul de aderare la 16 aprilie 2003 şi după ratificarea lui de către toate statele membre, Slovenia a devenit membru cu drepturi depline al Uniunii Europene la 1 mai 2004.

Art. 47 reglementează problema extrădării în noile condiţii create de aderarea europeană, iar art. 68 prevede că străinii pot avea drept de proprietate asupra terenurilor în condiţiile legii sau ale unui tratat ratificat de Adunarea Naţională.

- 2004 - au fost modificate 3 articole ale Constituţiei: 

• dizabilităţile sunt considerate circumstanţe personale care interzic discriminarea în sectorul drepturilor omului şi libertăţilor fundamentale; 

• introducerea cotelor în cadrul alegerilor locale şi parlamentare pentru a promova egalitatea între sexe; 

• menţionarea explicită a dreptului la pensie ca element a dreptului la securitate socială.

Procedura de revizuire a Constituţiei şi limitele revizuirii

Conform art.168 din Constituţie, propunerea de iniţiere a procedurii de revizuire a Constituţiei poate fi prezentată de 20 de deputaţi ai Adunării Naţionale, de Guvern sau de minimum 30.000 de alegători. Propunerea se adoptă de Adunarea Naţională, cu votul majoritar a 2/3 din numărul deputaţilor prezenţi.

În ce priveşte adoptarea legii de revizuire a Constituţiei, art.169 stipulează faptul că, Adunarea Naţională adoptă legile de amendare a Constituţiei cu o majoritate de 2/3 din numărul total al deputaţilor.

La solicitarea unui număr de minimum 30 de parlamentari, Adunarea Naţională trebuie să supună votului referendar propunerea de amendare a Constituţiei. 

Referendumul este convocat de către Adunarea Naţională în termen de 7 zile de la depunerea solicitării. 

Proiectul de lege privind modificarea Constituţiei se adoptă în urma desfăşurării referendumului, dacă:

- numărul votanţilor la referendum este majoritar comparativ cu numărul total al alegătorilor şi 

- majoritatea participanţilor la vot s-au pronunţat în favoarea adoptării proiectului de lege. 
Îndeplinirea acestor condiţii cumulative conferă referendumului efect decizional, şi, în următorii 2 ani, Adunarea Naţională nu poate adopta nici o modificare constituţională contrară rezultatului referendumului. 

3. Autorităţi publice - Parlamentul

Parlamentul sloven este bicameral. 
Adunarea Naţională este alcătuită din 90 de locuri dintre care două sunt rezervate reprezentanţilor minorităţii maghiare şi a celei italiene. Alegerea deputaţilor se face prin sistemul reprezentării proporţionale cu scrutin de listă (închisă), organizat în opt circumscripţii electorale. Pentru minorităţile naţionale, se stabilesc două circumscripţii speciale.

Durata mandatului este de 4 ani, iar norma de reprezentare este de circa 22.000 cetăţeni/mandat.

Consiliul Naţional este alcătuit din 40 de membrii care reprezintă interesele economice, sociale şi profesionale de la nivel local. Membrii Consiliului Naţional sunt aleşi indirect, de către organizaţiile de interese, de comunităţile locale sau de către grupurile de interese. 

Durata mandatului este de 5 ani, iar norma de reprezentare este de 50.193 cetăţeni/mandat

Procedura legislativă

Potrivit art.88 din Constituţia Sloveniei: ”Iniţiativa legislativă aparţine Guvernului şi membrilor Parlamentului. Cetăţenii sloveni au dreptul la iniţiativă legislativă cu condiţia strângerii a 500000 de semnături în favoarea unui propuneri de lege”. 

Art. 89 din Constituţia Sloveniei arată că ”procedura legislativă se desfăşoară în cadrul Parlamentului conform regulamentelor de funcţionare proprii”.

Procesul legislativ se desfăşoară pe parcursul a două lecturi. Preşedintele Consiliului Naţional trimite propunerile legislative comisiilor parlamentare competente în termen de 3 zile de la primirea şi înregistrarea acestora. Comisiile vor redacta un raport privind propunerile legislative, iar plenul va decide amendarea sau respingerea textului în cauză. Ulterior, textul modificat va fi retrimis comisiei de resort, urmând ca votul final să fie dat în şedinţa de plen.

Consiliul Naţional poate propune Adunării Naţionale, la iniţiativa membrilor săi ori a comisiilor de specialitate, adoptarea de amendamente la proiectele de legi aflate în dezbatere.

De asemenea, Consiliul Naţional poate utiliza dreptul de veto şi să ceară Adunării Naţionale, în termen de 7 zile de la adoptarea de către aceasta a unei legi şi înainte de promulgare, reexaminarea acesteia. 

Spania
1. Scurt istoric constituţional
Constituţia reprezintă legea fundamentală a Spaniei. 

Pentru generaţiile tinere, Spania apare ca un stat care este un model de stabilitate politică, cu o evoluţie continuă economică, în plin progres. Dezastruosul Război Civil din anii 1936-1939, a dus la o periodă de 125 de ani de tulburări, insurecţii, lovituri de Stat, având ca rezultate alternanţe între monarhii constituţionale şi absolute, regimuri mai mult sau mai puţin liberale. Relativa stabilitate a Regatului Spaniol din secolul al XVIII-lea a fost zdruncinata la 5 mai 1808 de Napoleon I, care  l-a detronat pe regele spaniol Fernando VII şi a pus pe tron pe fratele său, Joseph Bonaparte. Două evenimente aparent contradictorii au urmat acestei intervenţii:
· izbucnirea unei insurecţii naţionale;

· adoptarea la 19 martie 1812 a Constituţiei de la Cádiz (monarhie ereditară, divizarea puterii legislative între rege şi cortesuri), ceea ce avea să trezească interesul spaniolilor pentru probleme constituţionale.

La 30 iunie 1876 se adoptă o nouă Constituţie, prin care Spania este proclamată monarhie ereditară constituţională.


După adoptarea ultimei noi Constituţii, care avea să dureze 47 de ani, se părea că Spania si-a gasit în sfarşit stabilitatea. Însă la 13 septembrie 1923 vine la putere alt general şi restabileşte Constituţia din 1876.


La 31 martie 1947, şeful Statului Spaniol, generalisimul Franco, promulgă Legea cu privire la succesiune. Franco moare la 20 noiembrie 1975 şi este proclamat rege Juan Carlos I. Acesta propune Cortesurilor elaborarea unei constituţii democrate, care, dupa adoptarea ei, este supusă unui referendum în 1978, obţinând 87.8% din voturi în favoarea sa. 

Deşi regimul totalitar durase 39 de ani, Constituţia Spaniolă nu a apărut într-un vid constituţional absolut, ci a fost precedată de acte legislative cu caracter liberal
.

Structura Constituţiei

Constituţia spaniolă are 169 de articole cu caracter juridic material; mai are ca anexe, numerotate separat, Dispoziţii adiţionale (Paragrafe I - IV), Dispoziţii tranzitorii (Paragrafele I - X), o Dispoziţie derogatorie şi o altă Dispoziţie finală.

Drepturile fundamentale sunt riguros reglementate şi sunt în conformitate cu Declaraţia Universală a Drepturilor Omului, cu Convenţia Europeană a Drepturilor Fundamentale şi cu normele Uniunii Europene. Astfel, art. 13, al.(2) din Constituţie arată că, cetaţenii rezidenţi pe teritoriul Spaniei, pot avea în alegerile municipale dreptul de sufragiu activ (de a alege) a fost revizuit in 1992, conferindu-li-se acestora şi dreptul la sufragiu activ (de a fi aleşi).

Forma de guvernământ adoptată de Constituţia Spaniolă este monarhia constituţională ereditară. Regele este şeful Statului, simbolul unitaţii şi permanenţei statale. El nu poate avea alte atribuţii afară de cele conferite în mod expres prin Constituţie (art. 56).

Constituţia Spaniolă, deşi nu enunţă în mod expres principiul separaţiei puterilor în Stat, îl introduce implicit prin reglementarea distinctă a puterilor şi prin menţinerea denumirilor clasice – puterea legislativă (art. 66, alin. II din Constituţiei) şi puterea judecătorească (Titlul VI), chiar dacă se foloseşte şi termenul de “funcţie executivă şi autoritate reglementară” pentru guvern.

Legile generale adoptate de cortesuri sunt sancţionate de Rege într-un termen de 15 zile, care apoi le promulgă şi dispune publicarea lor în Buletinul Oficial al Statutului (art. 91 din Constituţiei).

Titlul VIII, "Despre organizarea teritorială a Spaniei", merită mai multă atenţie, deoarece acesta se bazează pe o largă autonomie teritorială. În mod deosebit, sunt tratate Comunităţile Autonome (Capitolul III), deoarece în Spania există mai multe entităţi naţionale, între care cele mai importante sunt Catalonia şi Ţara Bascilor. Acestea dispun de largi prerogative legislative şi executive, amplu reglementate în art. 147-148, dar sunt şi domenii în care Statul îşi rezervă competenţa(art. 149 din Constituţiei).
2. Revizuirea Constituţiei
TITLUL X Revizuirea Constituţiei
Articolul 166
Iniţiativa revizuirii Constituţiei se exercită în condiţiile prevăzute de art.87 alin.1. Astfel, iniţiativa legislativă revine Guvernului, Congresului Deputaţilor şi Senatului, potrivit Constituţiei şi regulamentelor celor două Camere.

Articolul 167
Proiectele de revizuire a Constituţiei trebuie să fie adoptate cu majoritatea de trei cincimi a fiecărei Camere. Dacă nu se ajunge la un acord între cele două Camere, se va crea o comisie paritară formată din deputaţi şi senatori, care va prezenta un text ce va fi votat de Congresul Deputaţilor şi Senat.
Dacă nu a fost adoptat prin procedura arătată şi atunci când textul a obţinut votul favorabil al majorităţii absolute a Senatului, Congresul va putea adopta revizuirea cu majoritatea de două treimi.
După ce ParlamentuI a adoptat revizuirea, aceasta va fi supusă ratificării printr-un referendum în termen de cinsprezece zile de la adoptare, dacă o solicită a zece parte din membrii oricărei Camere.
Articolul 168
Când se propune reviziunea totală a Constituţiei sau revizuirea parţială a Titlului preliminar, al Capitolul doi al Secţiunii întâi a Titlului I sau a Titlului II, se procedează la aprobarea de principiu cu majoritatea de două treimi a fiecărei Camere şi la dizolvarea imediată a Parlamentului.
Camerele alese trebuie să ratifice decizia şi să studieze noul text constituţional care trebuie să fie adoptat cu majoritatea a două treimi a celor două Camere.
După ce revizuirea a fost adoptată de Parlament, aceasta este supusă ratificării printr-un referendum.
Articolul 169

Nu se poate iniţia nici o revizuire constituţională în timp de război sau pe durata rămânerii în vigoare a stărilor prevăzute la articolul 116.
În privinţa revizuirii constituţionale, există o importanţă deosebire între Constituţia Spaniei şi constituţiile celorlalte patru ţări latine, deoarece este singura care nu a impus limite materiale revizuirii sale. În timp ce Constituţia Portugaliei şi Constituţia din 1991 a României au impus mai multe limite materiale, iar Constituţia franceză şi Constituţia italiană au prevăzut o singură limită, interzicerea modificării formei de guvernamânt republicane.

În schimb, în mod firesc se impun limitele formale revizuirii constituţiei, care nu poate avea loc în timp de război, stau în stare de alarmă, de excepţie sau de asediu (art. 169).
3. Autorităţi publice – Parlamentul
Conform Constituţiei din 1978, Spania este o monarhie parlamentară, compusă din 17 comunitaţi autonome şi 2 provincii, având grade diferite de autonomie. Constituţia Spaniei se armonizează continuu cu normele Uniunii Europene, cu Declaraţia Universală a Drepturilor Omului şi Convenţia Europeană a Drepturilor Fundamentale.
Parlamentul spaniol (Cortes Generales) este format din Congresul Deputaţilor şi Senat. 
 Organizarea Camerelor legislative
 Congresul Deputaţilor
Este format din minimum 300 şi maximum 400 de deputaţi, aleşi prin vot universal, liber, egal, direct şi secret. Sufragiul se bazează pe sistemul reprezentării proporţionale cu repartizarea resturilor electorale potrivit sistemului Hondt. În prezent, Congresul Deputaţilor este format din 350 de deputaţi. 

Senatul
Senatul este compus din 264 de senatori, aleşi pentru un mandat de 4 ani. 

Cea de-a doua Cameră a parlamentului se formează potrivit principiului reprezentării teritoriale. Senatorii, spre deosebire de deputaţi, reprezintă colectivităţile locale. Fiecărei provincii i s-au repartizat 4 mandate de senatori.
Explicaţia stabilirii aceluiaşi număr de senatori pentru fiecare provincie, deşi acestea sunt inegale din punct de vedere al numărului de locuitori, constă în faptul că Spania este considerată, de unele cercuri politice, un stat cvasifederal, situaţie în care, indifferent de mărimea statelor membre ale federaţiei sau a populaţiei acestora, li se repartizează un număr egal de mandate de senator. Comunităţile autonome au dreptul, în plus, de a desemna unul sau mai mulţi senatori pentru fiecare segment de populaţie ce depăşeşte 1.000.000 de locuitori. Desemnarea se face de către adunările legislative locale.

Structura organizatorică
Organe de conducere

▪ Prezidiul Senatului: este format din Preşedintele Senatului, doi vicepreşedinţi şi patru secretari. Prezidiul este ales la începutul fiecărei legislaturi. 
▪ Biroul permanent: este compus din Preşedintele Senatului şi minimum 21 de senatori, desemnaţi de grupurile parlamentare conform principiului reprezentării proporţionale. 
Conform art.73 din Constituţie, Biroul permanent poate convoca Senatul în sesiune extraordinară. Asigură, de asemenea, funcţionarea Senatului în perioada vacanţei parlamentare. 

În cadrul Senatului există un număr de 37 de comisii parlamentare. Fiecare comisie este formată din 26 de senatori, desemnaţi de grupurile parlamentare conform principiului reprezentării proporţionale. Conducerea fiecărei comisii se asigură de un birou, compus dintr-un preşedinte, doi vicepreşedinţi şi un secretar. 

 Diferenţa de competenţe între cele două Camere

Funcţia de integrare teritorială a Senatului. Senatul are un rol important în dezvoltarea comunităţilor regionale şi locale. Camera superioară are un rol instituţional important în acest domeniu, atât datorită specializării în domeniu, cât şi caracterului constituţional al acestei competenţe (art. 69 alin.1 din Constituţie).  

Cele două Camere au competenţe similare în ce priveşte problemele regionale, dar, potrivit Constituţiei, Senatul îşi poate exprima opiniile legate de aceste probleme înaintea Congresului. Aceste competenţe privesc:

- aprobarea acordurilor de cooperare între comunităţile locale (art. 145 alin.2 din Constituţie,);
- transferul de fonduri în domeniul distribuirii şi regularizării Fondului  de Compensare Inter-Teritorială (art 158 alin.2 din Constituţie);

- implementarea măsurilor necesare funcţionării Comisiilor de auto-guvernare potrivit competenţelor legale sau pentru prevenirea desfăşurării de acţiuni care lezează interesele generale ale Spaniei (art.155 din Constituţie).  
Funcţia legislativă.  Trăsătura caracteristică a procedurii legislative a Parlamentului spaniol constă în faptul că toate proiectele legislative se depun la Congresul Deputaţilor. La Senat, se depun numai legile privind Fondul de Compensare Inter-teritorială (în virtutea competenţei constituţionale de reprezentare teritorială). 
Proiectele adoptate de Congres sunt trimise Senatului, care le poate opune un veto sau le poate aduce amendamente. Exprimarea unui veto de către Senat echivalează cu dezacordul acestei Camere faţă de proiectul respectiv. Conform art.90, alin.2 din Constituţie, Senatul poate să opună veto-ul său în termen de două luni de la primirea proiectului de lege spre dezbatere. Veto-ul trebuie adoptat cu majoritate absolută de voturi. Proiectul de lege nu poate fi supus sancţionării şi promulgării Regelui decât dacă Congresul Deputaţilor a adoptat textul, iniţial, cu majoritate absolută în caz de veto, sau cu majoritate simplă, după ce au trecut două luni de la prezentarea veto-ului.  În cazul proiectelor de lege considerate urgente de Guvern sau de Congresul Deputaţilor, termenul de două luni de care dispune Senatul pentru a opune veto-ul sau pentru a aduce amendamente proiectului respectiv este redus la 20 de zile. 

În cazul în care proiectul adoptat de Congres a primit veto-ul Senatului va fi trimis primei Camere spre o nouă dezbatere. Dacă în urma acestei reexaminări deputaţii aprobă amendamentele cu majoritate simplă, acestea sunt incluse în textul adoptat de Congres. 
Funcţia de control a Guvernului. Guvernul, în întregul său, este responsabil din punct de vedere politic în faţa Congresului. Responsabilitatea politică a Guvernului este pusă în discuţie fie din iniţiativa forului legislativ care votează moţiunea de cenzură cu o majoritate absolută, fie din iniţiativa Premierului solicită încrederea Congresului pentru un program sau pentru o declaraţie de politică generală.   
Suedia

1. Scurt istoric constituţional

Ca multe alte democraţii europene, Suedia are o Constituţie scrisă care statuează regulile pentru implementarea deciziilor politice. Dar, în loc de un document, Suedia are patru legi fundamentale: Legea privind regimul de guvernare, intrată în vigoare la 1 ianuarie 1975, Legea privind succesiunea, din 1810, Legea privind libertatea presei, din 1949, precum şi Legea fundamentală privind libertatea de expresie, din 1992. 

A cincea, Legea privind Parlamentul, din 1974, este de fapt un regulament de funcţionare şi ocupă o poziţie intermediară între legislaţia constituţională şi legislaţia ordinară.

Aceste legi servesc ca bază pentru guvernarea suedezilor şi protejează drepturile şi libertăţile cetăţeneşti.

2. Revizuirea Constituţiei

Accederea Suediei în Uniunea Europeană a produs schimbări constituţionale în principalul act constituţional Legea privind regimul de guvernare (Regerinsformen). Suedia a început negocierile cu Comunităţile Europene (Uniunea Europeană încă nu fusese constituită) în 1991 şi actul de adeziune a fost semnat în 1994.

 
Activitatea de pregătire legislativă a aderării a mers în paralel cu procesul de negociere. În 1991 a fost numită o comisie parlamentară care să analizeze ce modificări constituţionale sunt necesare pentru aderare.

Proiectul elaborat a fost adoptat, prima dată, în aprilie 1994 şi a rămas în suspensie până după alegeri. În timpul deliberărilor asupra proiectului s-a ajuns la concluzia că integrarea în Uniunea Europeană (aceasta se constituise la 1 noiembrie 1993) trebuia supusă unui referendum. 

Ca urmare, în primăvara următoare, Parlamentul a adoptat o lege ce prevedea un referendum în materie, referendum ce a avut loc la 13 noiembrie 1994, o dată cu alegerile generale. De îndată ce au fost cunoscute rezultatele, proiectul de revizuire constituţională a fost supus noului Parlament pentru aprobare finală, iar legea fundamentală modificată a intrat în vigoare la 1 decembrie 1994. Statele membre ale Uniunii Europene au ratificat tratatul de aderare în decembrie 1994 şi astfel, Suedia a fost integrată la începutul anului 1995, alături de Austria şi Finlanda.

O importantă condiţie privind transferul competenţei luării deciziilor spre organismele Comunităţii Europene inserată în Actul fundamental a fost ca Uniunea să garanteze că drepturile şi libertăţile corespund celor din Legea privind regimul de guvernare şi din Convenţia europeană pentru apărarea drepturilor omului şi a libertăţilor fundamentale.


Alte modificări ale legilor constituţionale au avut loc în 2002 şi 2007 vizând aspecte legate de activitatea Parlamentului şi a Guvernului.

3. Autorităţi publice - Parlamentul

1) Structura Parlamentului

Parlamentul suedez (Riksdag-ul) este format dintr-o singură Cameră (sistemul unicameral, conform art. 1, Cap. III din Constituţia Suediei). Parlamentul Suediei este alcătuit din 349 membri, aleşi conform sistemului reprezentării proporţionale cu scrutin de listă şi vot preferenţial. Durata mandatului este de 4 ani. 

Structura organizatorică

Organe de conducere

▪ Preşedintele Parlamentului. Funcţia de Preşedinte al Parlamentului este cea mai înaltă funcţie electivă în stat. Ierarhic, Preşedintele Parlamentului este cea de-a doua persoană în stat (după Rege şi înaintea Primului-ministru).  Este ales pe durata întregii legislaturi. 

Preşedintele este secondat de primul vicepreşedinte, al doilea vicepreşedinte şi al treilea vicepreşedinte, aleşi de Cameră în această ordine. Posturile de vicepreşedinte se atribuie partidelor în funcţie de numărul mandatelor obţinute în cadrul alegerilor parlamentare. Partidului din care face parte Preşedintele nu i se atribuie un post de vicepreşedinte. 

▪ Consiliul Parlamentului: este format din Preşedinte, cei 3 vicepreşedinţi  şi 10 membri numiţi de Adunare pe toată durata legislaturii. La şedinţele Consiliului, care se desfăşoară cu uşile închise, participă reprezentanţii desemnaţi de grupurile parlamentare ale partidelor politice care au obţinut cel puţin 4% din voturile valabil exprimate la alegerile precedente, precum şi Secretarul general al Parlamentului. 

▪ Conferinţa preşedinţilor: este formată din Preşedintele Camerei, preşedinţii comisiilor parlamentare şi al Comisiei pentru afaceri europene.

Organe de lucru

- Comisiile parlamentare. Parlamentul are 15 comisii; fiecare comisie este alcătuită din 17 membri, desemnaţi conform principiului reprezentării proporţionale.

Comisiile parlamentare: comisia pentru afaceri civile; comisia pentru Constituţie; comisia pentru cultură; comisia de apărare; comisia pentru educaţie; comisia pentru mediu şi agricultură; comisia pentru finanţe; comisia pentru relaţii externe; comisia pentru sănătate şi bunăstare; comisia pentru industrie şi comerţ; comisia pentru justiţie; comisia pentru piaţa muncii; comisia pentru asigurări sociale; comisia pentru impozite; comisia pentru transporturi şi comunicaţii.

- Comisia pentru afaceri europene. Este alcătuită din 17 membri, desemnaţi conform principiului reprezentării proporţionale. Guvernul are obligaţia de a menţine o legătură permanentă cu această comisie, în vederea definitivării punctului de vedere oficial al Suediei asupra diverselor probleme europene. 

2) Atribuţii

Atribuţiile Riksdag-ului vizează următoarele aspecte: adoptarea legilor şi a bugetului de stat; verificarea modului de colectare a taxelor şi impozitelor; numirea unor persoane în Consiliul de Administraţie al Băncii centrale suedeze; ratificarea tratatelor internaţionale încheiate de executiv (Cap. VI, paragrafele 6, 7, 8 din Constituţia Suediei); controlul asupra activităţii Guvernului.

UNGARIA

Consideraţii generale

În urma primului război mondial, la 16 noiembrie 1918 s-a proclamat Republica Ungară, ca urmare a destrămării Imperiului Austro-Ungar. În martie 1919 comuniştii au preluat puterea sub conducerea lui Béla Kun care a proclamat Statul Sovietic Ungar. În 1920 şef al statului devine amiralul Miklós Horty, care introduce în Ungaria un regim dictatorial, continuând, totodată, politica de revizuire teritorială. La data de 4 iunie 1920 s-a semnat Tratatul de la Trianon, ca urmare a primului război mondial şi a destrămării Imperiului Habsburgic, care a fixat noile graniţe ale Ungariei. Ungaria pierde 71% din teritoriu şi 66% din populaţie. Amiralul Horthy s-a aliat cu Adolf Hitler în anii 1930 cu speranţa de a primi înapoi teritoriile pierdute din primul război mondial. Astfel, Ungaria a anexat sudul Slovaciei şi Rutenia subcarpatică, iar apoi, după Dictatul de la Viena din 1940, Ardealul de Nord, iar în 1941 o parte din nordul Serbiei -Voivodina. Ungaria a intrat în al doilea război mondial alături de Germania împotriva U.R.S.S. Adolf Hitler l-a înlocuit pe amiralul Miklós Horthy în septembrie 1944, după ce acesta consimţise la un armistiţiu cu Uniunea Sovietică şi l-a instalat la putere pe fascistul extremist Ferenc Szálasi, liderul partidului Crucile cu Săgeţi. 
Ungaria a fost scoasă de sub controlul trupelor germane în urma ofensivei armatei sovietice,la care a participat şi armata română. Lupte grele s-au dus în special pentru cucerirea Budapestei.
După o perioadă scurtă de democraţie, 1946 - 1947, după anul 1948 liderul comunist Mátyás Rákosi a instaurat, sub ocupaţie sovietică, regimul comunist, dictatorial şi nepopular, după modelul sovietic al lui Stalin. Acesta a fost principalul motiv al izbucnirii Revoluţiei maghiare din 1956 (denumită de comunişti "contrarevoluţie"). Un nou guvern inclinat spre reforme , condus de Nagy Imre a anunţat ieşirea ţării din Pactul de la Varşovia, iniţiat şi patronat de Uniunea Sovietică. Armata sovietică de ocupaţie a înăbuşit în sânge revolta populară, sovieticii instalându-l la conducerea statului pe János Kádár. Ulterior, în anii 70, sub conducerea lui Kádár, regimul comunist a făcut unele reforme de liberalizare în domeniul economic şi cultural.

Ca urmare a noii politici de reforme ("perestroika" şi "glasnost") promovate de Mihail Gorbaciov în Uniunea Sovietică s-au prăbuşit regimurile comuniste în întreaga Europă de Est, inclusiv în Ungaria. Trecerea la noua orânduire, bazată pe revenirea la economia de piaţă şi pe principiile democraţiei, s-a făcut, de această dată, fără vărsare de sânge.

La 23 octombrie 1989, Mátyás Szűrös a proclamat a treia Republică Ungară şi a devenit preşedinte. Primele alegeri libere, democratice s-au desfăşurat în anul 1990. În 1999 Ungaria a devenit membră a NATO.

1. Scurt istoric constituţional

Constituţia Republicii Ungaria a fost adoptată în martie 1848. Elaborată în verva revoluţiei, prevedea o singură ţară cu o singură naţiune şi o singură limbă. Constituţia ungară a avut ca sursă de inspiraţie modelul german. De remarcat că, la adoptarea sa în martie 1848, Constituţia prevedea, la art.7 încorporarea Transilvaniei la Ungaria şi decreta aplicarea unor măsuri drastice faţă de persoanele care acţionau în orice mod „împotriva perfectei unităţi a naţiunii maghiare”.

După abolirea „Republicii sovietice” condusă de Bela Kun, a fost adoptată în Ungaria Legea nr. 1 din 1920 „asupra restabilirii regimului constituţional şi asupra reglementării provizorii a exerciţiului autorităţii supreme”,  care făcea din această ţară o monarhie fără monarh
. Cu toate că instituţia monarhiei era menţinută, puterile executive erau conferite unui regent care exercita, potrivit Constituţiei, drepturile aparţinând în trecut puterii regale, sub rezerva unor limitări stabilite chiar prin legea respectivă. Astfel, erau acordate regentului competenţe de  reprezentare a statului maghiar în plan internaţional, de a încheia alianţe şi tratate cu puterile străine, dar atribuţiile în domeniul legislativ erau exercitate doar cu aprobarea Adunării Naţionale, iar o declaraţie de război sau folosirea armatei în afara limitelor naţionale solicita, de asemenea, aprobarea legislativului.

Regentul putea fi tras la răspundere de către Adunarea Naţională în cazul în care încălca Constituţia sau legile ţării. Angajarea răspunderii sale nu putea fi hotărâtă decât de Adunarea Naţională şi numai la propunerea a cel puţin 100 dintre membrii săi, întrunind două treimi din totalitatea membrilor forului legislativ.

Legea nr. 1 din 1920 a fost urmată de alte acte normative care au completat sistemul constituţional maghiar. Dintre acestea, Legea nr. 47 din 6 noiembrie 1921 cu privire la stingerea drepturilor suverane ale regelui Carol al IV-lea şi dreptul de succesiune al Casei de Habsburg
, Legea nr. 26 din 1925 cu privire la alegerea deputaţilor în dietă
 şi Legea nr. 22 din 1926 cu privire la Camera Superioară a Dietei
. 

Legea nr. 26 din 1925 cu privire la alegerea deputaţilor în dietă consacra dreptul de vot al femeilor, cu respectarea următoarelor condiţii:

· să fi împlinit vârsta de 30 de ani;

· să aibă naţionalitatea maghiară de cel puţin 10 ani;

· să locuiască de cel puţin 2 ani în aceeaşi unitate teritorială;

· să fi absolvit un număr de 6 clase de şcoală populară elementară ori 4 clase de şcoală elementară dacă au trei copii legitimi şi trăiesc din venitul propriului patrimoniu. Femeile care aveau diplome universitare aveau dreptul la vot, indiferent de vârstă.

Legea nr. 22 din 1926 cu privire la Camera Superioară a Dietei statua trei categorii de membri:

· persoane cărora li se recunoştea calitatea de membri ai Dietei datorită demnităţilor sau funcţiilor pe care le deţineau (gardienii Coroanei, baroni, preşedintele şi vicepreşedinţii Curţii supreme regale etc);

· membrii aleşi de către forumul ducal, comital sau baronal, municipalităţi, organisme şi instituţii;

· membrii numiţi, cărora şeful statului le conferea pe viaţă această calitate.

Printre atribuţiile Camerei superioare figurau alegerea membrilor tribunalelor disciplinare supreme, dreptul de iniţiativă legislativă, dezbaterea şi adoptarea legilor în mod separat de Camera inferioară a Parlamentului.

Evoluţia constituţională după 1945 

După cel de-al doilea război mondial şi constituirea Republicii Populare Ungare, ca urmare a instaurării regimului comunist şi a eliminării forţelor necomuniste de pe arena politică a fost adoptată Constituţia Republicii Populare Ungare
, care a suferit de-a lungul timpului mai multe modificări. 

Constituţia din 1949, construită pe principiile fundamentale sovietice, pune formal bazele dictaturii comuniste şi proclamă caracterul de republică populară al Ungariei, precizând: „În Republica Populară Ungară întreaga putere aparţine poporului muncitor.” „Cea mai mare parte a mijloacelor de producţie sunt proprietate obştească, aparţinând statului, organizaţiilor obşteşti sau cooperatiste”. 

Evenimentele din Europa de răsărit care au condus la abolirea regimurilor totalitare şi-au găsit un ecou deosebit de puternic în Ungaria, ţară ce cunoscuse o revoltă anticomunistă şi în care existase un precedent de emancipare de sub dominaţia sovietică prin revoluţia maghiară din octombrie – noiembrie 1956. 

La sfârşitul anilor '80, în contrast cu opinia unei complete revizuiri constituţionale sau a unei rupturi revoluţionare a predominat viziunea unei reforme constituţionale graduale, chiar dacă mulţi analişti considerau că documentul va avea numai valoarea unei constituţii de tranziţie.  La 23 octombrie 1989 au fost adoptate, în aceste condiţii, amendamente care au condus, practic, la transformarea unui sistem constituţional stabilit pe precepte staliniste, într-un sistem constituţional modern, care consfinţeşte sistemul democraţiei parlamentare
.  Modelul ales a fost cel german, cu accent pe liberalism, the Rechtsstaat şi pe conceptul de autoguvernare tehnocratică, mai degrabă decât pe principiul Rousseauist de suveranitate populară
.

Importantele schimbări constituţionale au condus, printre altele, la schimbarea denumirii ţării din republică populară în republică, statuarea pluralismului politic şi  pluripartidismului, a economiei de piaţă şi statului de drept.

În schimbarea de regim politic, care a durat din 1988 până în anul 1990, analiştii au identificat trei importante repere în parcursul transformării constituţionale
.

Primul a fost reprezentat de elaborarea unui proiect de reformă constituţională de către ministerul justiţiei şi un grup de jurişti. 

Al doilea moment important a fost legat de constituirea unui grup naţional de negociere, cunoscut în istoria reformei constituţionale maghiare sub denumirea de Masa Rotundă Naţională, o adunare constituantă ad-hoc, formată din politicieni - reprezentanţi ai partidului comunist, liberalii radicali ai Alianţei Democraţilor Liberi şi naţionalişti moderaţi ai Forumului Democrat Maghiar. Chiar dacă grupul de negociere nu avea prerogative constituţionale, dezbaterile au condus în cele din urmă la un amendament constituţional, care avea ca substanţă statul de drept şi necesitatea imperioasă a naturii legale a tranziţiei. Amendamentul, materializat prin Legea XXXI de la sfârşitul anilor 1989, a constituit, astfel, baza legală a unei reforme profunde a constituţiei comuniste din 1949. 

Pe de-o parte, revoluţia constituţională din Ungaria trebuie înţeleasă, în sens formal, ca portretizare a unei continuităţi fundamentale a procedurii ordinii de drept, iar pe de altă parte, în sens politico-sociologic, profundele modificări adoptate au reprezentat o rupere definitivă de trecut
. Regimul partidului-stat consacrat de Constituţia din 1949 a fost transformat într-o structură care are ca principii divizarea puterilor şi valorile liberale ale drepturilor fundamentale şi puterii publice
. 

Preambul articulează, astfel, în mod original, valoarea tranzitorie a documentului: „În ideea de a facilita în mod paşnic tranziţia politică, stabilirea unui sistem multi-partid, a unei democraţii parlamentare şi economie socială de piaţă, Parlamentul Ungariei instituie următorul text ca fiind Constituţia Republicii Ungare, până când o nouă Constituţie a statului este adoptată”.   

Al treilea parcurs al reformei constituţionale este identificat în modificările succesive care au urmat primelor două etape, conducând, în 1990, la primele alegeri parlamentare libere. 

Nouă modificări au fost iniţiate în anul 1990, acestea fiind rezultatul unui compromis - Pactul Antall-Tolgyessy - între cele mai mari două partide din parlamentul nou şi liber ales, Forumul Democratic Maghiar – parte a guvernului de coaliţie şi Alianţa Democraţilor Liberi – opoziţia. Modificările au condus, printre altele, la îndepărtarea completă din norma fundamentală a oricărei referiri la socialism, în acest fel fiind eliminată din text o parte importantă a încărcăturii simbolice şi ideologice a vechiului regim şi introducerea, a ceea ce se numeşte votul constructiv de neîncredere şi abolirea responsabilităţii parlamentare individuale a miniştrilor
. Trebuie remarcat, totuşi, că aceste modificări nu au întrunit un consens trans-partidic, ele fiind rezultatul unor intense dezbateri şi al unui compromis mai ales între cele două mari partide menţionate. 

De-a lungul anilor '90 au fost adoptate mai multe amendamente suplimentare (până în 1997, 13), care au tratat mai multe subiecte, printre care reformularea condiţiilor pentru referendum şi iniţiativa populară. De asemenea, au existat încercări privind adoptarea unui text constituţional complet nou, dar, în cele din urmă, acest lucru a eşuat.

În a două jumătate a anilor '90, nesfârşitele probleme privind legitimitatea şi disputele asupra rolului identităţii naţionale, istoria şi tradiţionalismul au condus la noi provocări în legătură cu drepturile de bază prevăzute de Constituţie.

Actuala scenă politică ungară pare ancorată între forţele politice susţinătoare ale democraţiei liberale, cultura politică legalistă, pe de-o parte, şi cele susţinătoare ale unei culturi politice naţionaliste, cu rădăcini în identitatea etnică, pe de altă parte
.
2. Revizuirea Constituţiei

Specificul sistemului constituţional maghiar este flexibilitatea. O trăsătură distinctă a dezvoltării constituţionale din Ungaria după primul război mondial – păstrată, de altfel, şi în prezent – constă în elaborarea Constituţiei nu sub forma unei singure legi, ci a unei serii de acte, sistemul maghiar respingând ceea ce în dreptul constituţional se numeşte „constituţie rigidă”, adică o constituţie care să definească în mod precis şi pentru o perioadă relativ îndelungată, un sistem de reguli fundamentale având superioritate faţă de legea ordinară
. 

Iniţiativa revizuirii

În privinţa revizuirii Constituţiei, norma fundamentală este relativ restrictivă.

Iniţiativa revine, potrivit art. 24 alin. 3, coroborat cu art. 19 alin 3 lit. a, Parlamentului. Dreptul constituţional de a supune referendumului o iniţiativă populară nu se aplică în materia revizuirii Constituţiei. Chiar dacă nu este explicit prezentă în textul Constituţiei această limitare, aceasta a devenit clară în urma unei dispoziţii a Curţii Constituţionale din Ungaria
.

Procedura revizuirii

Amendarea Constituţiei se realizează prin acordul unei majorităţi de 2/3 din voturile tuturor membrilor Parlamentului
.  

3. Autorităţi publice
Parlament unicameral, denumit Adunarea Naţională. Cei 386 de membri sunt aleşi pentru un mandat de 4 ani, prin sufragiu universal şi egal, votul exprimat fiind direct şi secret
. Sistemul electoral utilizat, unul dintre cele mai complicate din lume, este cel mixt, care combină sistemul majoritar cu cel proporţional: un număr fix de 176 de parlamentari sunt aleşi la nivelul a tot atâtea circumscripţii uninominale, prin sistem majoritar uninominal cu două tururi, cel mult 152 la nivelul a 20 de circumscripţii departamental teritoriale, prin scrutin de listă organizat în circumscripţiile respective, iar cel puţin 58 de mandate sunt „compensatorii”, fiind atribuite unora dintre candidaţii aflaţi pe listele naţionale ale partidelor.

Fiecare partid/coaliţie are dreptul să propună: câte un candidat în fiecare din cele 176 de circumscripţii uninominale; câte o listă de candidaţi în fiecare din cele 20 de circumscripţii departamentale, o listă la nivel naţional. Pentru ca o listă de candidaţi să primească mandate trebuie să beneficieze de cel puţin 5% din voturile valabil exprimate în circumscripţia pentru care a fost propusă. Acelaşi prag este impus partidelor la nivel naţional pentru ca listele la acest nivel să primească mandate
. 

Atribuţiile instituţiei au fost extinse începând cu anul 1990.

Cele două paliere de competenţă ale Parlamentului sunt dreptul de legiferare şi exercitarea controlul asupra Guvernului.

Cele mai importante responsabilităţi constau în
:

· adoptarea Constituţiei;

· adoptarea legilor;

· adoptarea bugetului de stat şi monitorizarea implementării lui;

· adoptarea programului de guvernare şi alegerea primului ministru;

· alegerea preşedintelui statului, a primului ministru, a preşedintelui Curţii supreme, a membrilor Curţii constituţionale şi a altor demnitari;

· ratificarea tratatelor internaţionale;

· dreptul de a declara război, de a încheia acorduri de pace, declararea stării de urgenţă;

· anunţarea organizării unui referendum;  

În anumite cazuri (eşec în formarea guvernului, moţiune de neîncredere), Preşedintele are dreptul de a dizolva Parlamentul. De asemenea, Parlamentul se poate autodizolva înainte de împlinirea mandatului de 4 ani. Oricum, Adunarea Naţională nu s-a aflat niciodată într-o astfel de situaţie din 1990 încoace.  

Şedinţele sunt publice, cu excepţia cazurilor prevăzute de Constituţie. 
Parlamentul nu poate să se autodizolve sau să fie dizolvat dacă este declarată starea de criză sau cea de urgenţă (art. 28/A).

Potrivit art. 25 din Constituţie, legile pot fi iniţiate de Preşedintele Republicii, Guvern, toate Comisiile Parlamentare şi orice membru al Parlamentului. Parlamentul este învestit cu adoptarea legilor. Preşedintele Parlamentului semnează legile adoptate de Parlament şi le trimite spre promulgare Preşedintelui. Preşedintele trebuie să asigure promulgarea unei legi într-o perioadă de maximum 15 zile de la primirea acesteia sau în termen de 5 zile, dacă preşedintele Parlamentului solicită procedura de urgenţă.  

În cazul în care preşedintele nu este de acord cu legea adoptată, are dreptul să o trimită, împreună cu observaţiile sale, spre reexaminare, în acelaşi termen anterior menţionat (art. 26 alin. 2).
Parlamentul supune dezbaterii dispoziţiile aflate în conflict, supunând din nou, spre adoptare, aceste prevederi. Legea este din nou trimisă preşedintelui. Dacă preşedintele are rezerve cu privire la neconstituţionalitatea legii, el o trimite Curţii Constituţionale care analizează legea în cadrul unei proceduri speciale. Dacă este declarată neconstituţională, preşedintele retrimite legea Parlamentului; în caz contrar, legea este promulgată.

Structura organizatorică

Organe de conducere

▪ Preşedintele Parlamentului
▪ Biroul Parlamentului: este format din Preşedinte, un vicepreşedinte şi liderii grupurilor parlamentare 

Organe de lucru

- Comisiile permanente: comisia pentru economie şi tehnologia informaţiei; comisia pentru guvernare locală şi dezvoltare urbană; comisia pentru buget, finanţe şi audit; comisia constituţională, juridică şi pentru Regulament; comisia pentru tineret, familie şi probleme sociale; comisia pentru sănătate; comisia pentru educaţie şi ştiinţă; comisia pentru agricultură; comisia pentru politică externă şi minorităţile maghiare din străinătate; comisia pentru afaceri europene; comisia pentru cultură şi media; comisia pentru angajaţi şi muncă; comisia pentru protecţia mediului; comisia pentru drepturile omului, minorităţi şi religie; comisia pentru turism şi sport; comisia de apărare şi securitate internă; comisia pentru securitate naţională; comisia pentru imunităţi, incompatibilităţi şi mandate.

- Comisiile temporare. Se constituie la propunerea a cel puţin 1/5 din numărul parlamentarilor pentru examinarea unor probleme de interes general. 
N  O  T  Ă
PRIVIND PARLAMENTELE NAŢIONALE DIN STATELE MEMBRE U.E. 
	Nr. crt.


	StatE 

membrE 


	Parlament                                        


	nr. membri
	TIP DE Scrutin
	NORMă de reprezeN-tare


	Populaţie 



	1.
	AUSTRIA
	Bicameral


	Consiliul Naţional (Nationalrat)
	183
	Sistemul reprezentării proporţionale cu scrutin de listă închisă şi vot preferenţial (opţional). 
Durata mandatului: 5 ani.

 
	44.830
cetăţeni/

mandat
	8.205.533

(2008)

	
	
	
	Consiliul Federal (Bundesrat)
	62

	Membrii Consiliului federal sunt desemnaţi de către parlamentele  provinciilor federale. În funcţie de mărime, fiecare provincie desemnează un număr de reprezentanţi cuprins între 3-12. 
Durata mandatului: 5-6 ani, conform duratei legislaturii parlamentelor provinciilor.
	132.347
cetăţeni/

mandat
	

	2.
	BELGIA
	Bicameral 
	Camera Reprezentanţilor (Chambre de représentants)


	150
	Sistemul reprezentării proporţionale cu scrutin de lista şi vot preferenţial (opţional).
Votul este obligatoriu. 

Sancţiunea absentei nemotivate la vot constă în amendă sau în radierea din registrul electoral a persoanei în cauză. 
Durata mandatului: 4 ani.
	69.281
cetăţeni/

mandat
	10.392.226 (2007)

	
	
	
	Senat

(Sénat)
	71
	▪ Sistemul reprezentării proporţionale cu scrutin de listă se aplică pentru un număr de 40 de mandate, alocate candidaţilor aleşi direct în circumscripţii plurinominale constituite pe criterii lingvistice (25 pentru Colegiul electoral flamand şi 15 pentru Colegiul electoral francez).

▪ 21 de senatori sunt desemnaţi de către Adunările Comunităţilor: 

- 10 de către şi din cadrul Consiliului Comunităţii flamande;

- 10 sunt numiţi de către Consiliul Comunităţii franceze;
- 1 de către şi din cadrul Consiliului Comunităţii germane. 

 ▪ 10  senatori sunt numiţi astfel: 
- 6 de către senatorii aleşi direct;

- 4 de către 21 de senatori desemnaţi de Comunităţi. 
Ca şi la Camera Reprezentanţilor, votul este  obligatoriu.

Durata mandatului: 4 ani.
	146.369
cetăţeni/

mandat
	

	3.
	BULGARIA
	Unicameral 


	Adunarea Naţională (Narodno Sabranie)

	240
	Sistemul reprezentării proporţionale cu scrutin de listă. 
Durata mandatului: 4 ani
	35.199
cetăţeni/

mandat
	8.447.833 (2004)

	4.
	CEHIA
	Bicameral
	Camera Reprezentanţilor (Poslànecka Snĕmovna)

	200
	Sistemul reprezentării proporţionale  cu scrutin de listă (închisă). 

Fiecare alegător îşi poate exprima votul preferenţial pentru un număr de maximum 4 candidaţi aflaţi pe lista partidului favorit.    

Durata mandatului: 4 ani.


	51.177
cetăţeni/

mandat
	10.235.455 (2006)

	
	
	
	Senat 
(Senat)
	81
	Sistemul uninominal cu majoritate absolută. 

Odată la doi ani se organizează alegeri pentru 1/3 din numărul de mandate. 
Durata mandatului: 6 ani. 

 
	126.363
cetăţeni/

mandat
	

	5.
	CIPRU
	Unicameral
	Camera Reprezentanţilor

(Vouli Antiprosopon)
	80
	Sistemul reprezentării proporţionale cu scrutin de listă (închisă) şi vot preferenţial.
Din cei 80 de parlamentari:

▪ 56 sunt aleşi de Comunitatea cipriotă greacă;

▪ 24  sunt aleşi de Comunitatea cipriotă turcă.  

Durata mandatului: 5 ani


	9.914
cetăţeni/

mandat
	788.457  
(2007)

	6.
	DANEMARCA
	Unicameral
	Parlament

(Folketing)
	179


	Sistem electoral complex, constituit pe baza principiului reprezentării proporţionale, coroborat cu cel al distribuirii teritoriale a mandatelor în

funcţie de populaţie, număr de alegători şi suprafaţă geografică.
Durata mandatului: 4 ani


	30.548
cetăţeni/

mandat
	5.468.120
(2007)

	7.
	ESTONIA
	Unicameral
	Parlament

(Riigikogu)
	101
	Sistem electoral cu scrutin de listă (deschisă) şi vot preferenţial (obligatoriu).
Durata mandatului: 4 ani.


	13.029
cetăţeni/

mandat
	1.315.912 
(2007)

	8.
	FINLANDA
	Unicameral
	Parlament

(Eduskunta)
	200
	▪ 199 de parlamentari sunt aleşi conform sistemului reprezentării proporţionale cu scrutin de listă şi vot preferenţial obligatoriu. 

▪ Pentru Insulele Aland, se alocă un singur mandat, obţinut de candidatul care întrunit cel mai mare număr de voturi.
Durata mandatului: 4 ani.


	26.157
cetăţeni/

mandat
	5.231.372

(2006)

	9.
	FRANŢA
	Bicameral
	Adunarea Naţională (Assemblée Nationale)

	577
	Sistem majoritar uninominal, cu două tururi de scrutin.

Durata mandatului: 5 ani


	110.423
cetăţeni/

mandat
	63.713.926 (2007)

	
	
	
	Senat 

(Sénat)
	343
	Pentru alegerea membrilor Senatului, se folosesc două tipuri de sisteme electorale: 

▪ un sistem majoritar cu scrutin uninominal în două tururi - în departamentele mici pentru care se alocă cel mult 3 mandate;

▪ un sistem proporţional cu scrutin de listă (blocată) - în departamentele pentru care se alocă cel puţin 5 mandate. Acelaşi sistem este folosit şi pentru cele 12 mandate de senatori care îi reprezintă pe cetăţenii francezi cu reşedinţa în străinătate. 

Durata mandatului: 6 ani (reînnoibil). La fiecare 3 ani se organizează alegeri pentru ½ din numărul de mandate senatoriale.

	185.755
cetăţeni/

mandat
	

	10.
	GERMANIA
	Bicameral
	Adunarea Federală

(Bundestag)
	612
	Sistem proporţional prin compensare, cu selecţie personalizată
. 
▪ 299 de membri sunt aleşi în tot atâtea circumscripţii uninominale (în fiecare dintre acestea se declară ales candidatul care obţine cel mai mare număr de voturi).  

▪ Celelalte locuri revin candidaţilor de pe listele propuse de partidele politice la nivelul landurilor. 
Durata mandatului: 4 ani.


	136.702
cetăţeni/

mandat
	82.431.390

(2005)

	
	
	
	Consiliul Federal (Bundesrat)

	69
	Membrii Consiliului Federal sunt desemnaţi de guvernele de land. 
	1.194.657
cetăţeni/

mandat
	

	11.
	GRECIA
	Unicameral
	Parlament
(Vouli ton Ellinon)
	300


	Sistemul reprezentării proporţionale cu scrutin de listă (deschisă) şi vot preferenţial obligatoriu.

Durata mandatului: 4 ani.


	35.688
cetăţeni/

mandat
	10.706.290
(2007)

	12.
	IRLANDA
	Bicameral
	Camera Reprezentanţilor    (Dáil Éireann)

	166
	Sistemul reprezentării proporţionale cu vot unic transferabil.

Durata mandatului: 5 ani
	25.512
cetăţeni/

mandat
	4.234.925 (2006)

	
	
	
	Senat

(Seanad Éireann)
	60
	Desemnaţi astfel
: 

▪ 11 sunt numiţi de Primul Ministru;

▪ 6 sunt aleşi, conform sistemului electoral cu vot unic transferabil,de absolvenţii a două universităţi: Universitatea Naţională a Irlandei - 3 şi Universitatea din Dublin -3 -, dintre reprezentanţii universităţilor;

▪ 43 sunt aleşi dintre specialişti cu experienţă din următoarele 5 domenii: cultură şi educaţie; agricultură şi pescuit ; muncă, industrie şi comerţ; administraţie şi servicii sociale.

Alegerea se face - prin corespondenţă - conform sistemului electoral cu vot unic transferabil,  de un corp electoral format din: membrii Camerei Reprezentanţilor; membrii deja aleşi ai Senatului; membrii consiliilor disctrictuale. 

Nominalizările de candidaţi pentru cele 5 domenii se fac de membrii celor două Camere.
Durata mandatului: 5 ani.


	70.582
cetăţeni/

mandat
	

	13.
	ITALIA
	Bicameral
	Camera Deputaţilor

(Camera dei Deputati)

	630
	Din decembrie 2005, s-a revenit la sistemul reprezentării proporţionale cu scrutin de listă (blocată)
.

Sistemul electoral italian prevede acordarea unei prime electorale partidului sau coaliţiei clasate pe primul loc.

 Durata mandatului: 5 ani.


	92.298
cetăţeni/

mandat
	58.147.733

(2007)

	
	
	
	Senat

(Senato della Republica)
	315 +7


	Sistemul reprezentării proporţionale cu scrutin de listă.

Durata mandatului: 5 ani.

	183.583
cetăţeni/

mandat
	

	14.
	LETONIA
	Unicameral
	Parlament

(Saeima)
	100
	Sistemul reprezentării proporţionale cu scrutin de listă şi vot preferenţial 
Durata mandatului: 4 ani.


	22.747
cetăţeni/

mandat
	2.247.735 (2006)

	15.
	LITUANIA
	Unicameral
	Parlament

(Seimas)
	141
	Sistem electoral mixt/paralel direct:
 ▪ 71 de candidaţi sunt aleşi prin scrutin uninominal în circumscripţii uninominale;

▪ 70 de candidaţi sunt aleşi prin scrutin de listă desfăşurat la nivel naţional (întreg teritoriul constituind o circumscripţie electorală).
Durata mandatului: 4 ani.
	25.588
cetăţeni/

mandat
	3.067.899 
(2004)

	16.
	LUXEMBURG
	Unicameral
	Camera Deputaţilor (Chambre des Députés)
	60
	Sistemul reprezentării proporţionale cu vot multiplu.
Durata mandatului: 5 ani 
	7.809
cetăţeni/

mandat
	468.571
(2005)

	17.
	MALTA
	Unicameral
	Camera Reprezentanţilor (Kamra Tad-Deputati)

	65
	Sistemul reprezentării proporţionale, cu vot unic transferabil (în unele cazuri, se prevede un mecanism de compensare). 
Durata mandatului: 5 ani. 

	6.183
cetăţeni/

mandat
	401.880   
(2007)

	18.
	OLANDA
	Bicameral
	Camera Reprezentanţilor (Tweede Kamer)

	150
	Sistemul reprezentării proporţionale cu
cu scrutin de listă şi vot preferenţial,  organizat la nivelul unei singure circumscripţii (întreg teritoriul ţării). 

Durata mandatului: 4 ani.
	109.943
cetăţeni/

mandat
	16.491.461 (2006)

	
	
	
	Senat

(Eerste Kamer)
	75
	Membrii Senatului sunt aleşi în mod indirect (conform sistemului proporţional cu scrutin de listă şi vot preferenţial), de un corp de electori format din reprezentanţi ai consiliilor regionale. 
Durata mandatului: 4 ani.


	219.886
cetăţeni/

mandat
	

	19.
	POLONIA
	Bicameral
	Camera Reprezentanţilor (Sejm)
	460
	Sistemul reprezentării proporţionale cu scrutin de listă şi vot preferenţial (obligatoriu) organizat în circumscripţii electorale plurinominale. 
Durata mandatului: 4 ani.
	83.735
cetăţeni/

mandat
	38.518.241 (2004)

	
	
	
	Senat

(Senat)
	100
	Sistem  electoral bazat pe principiul majorităţii; pentru fiecare circumscripţie, se alocă un număr de mandate cuprins între 2 şi 4.  
Durata mandatului: 4 ani.


	385.182
cetăţeni/

mandat
	

	20.
	PORTUGALIA
	Unicameral
	Adunarea Republicii (Assembleia da República)


	230
	Sistem electoral proporţional cu scrutin de listă (blocată).
▪ 226 parlamentari sunt aleşi în cadrul circumscripţiilor electorale organizate la nivelul  unităţilor administrative. 
▪ 4 mandate sunt alocate celor două circumscripţii electorale constituite pentru cetăţenii cu drept de vot având reşedinţa în străinătate (una pentru cetăţenii rezidenţi în ţările membre U.E. şi una pentru cetăţenii portughezi din alte ţări, la care se adaugă regiunea Macao).
Durata mandatului: 4 ani.


	45.940
cetăţeni/

mandat
	10.566.212 (2005)

	21.
	REGATUL UNIT AL MARII BRITANII ŞI IRLANDEI DE NORD
	Bicameral 

	Camera Comunelor
(House of Commons)

	646
	▪ Pe teritoriul Marii Britanii (Anglia, Scoţia şi Ţara Galilor):

Sistem majoritar cu un singur tur de scrutin (cunoscut sub denumirea de “first past the post”), organizat în circumscripţii uninominale. 

▪ În Irlanda de Nord:
Sistemul reprezentării proporţionale cu vot unic transferabil.
Durata mandatului: 5 ani.
	91.458
cetăţeni/

mandat
	60.270.708 (2004)

	
	
	
	Camera Lorzilor (House of Lords)
	750
	Mandatele din Camera Lorzilor revin prin moştenire sau prin numire de către Regină.

	
	

	22.
	SLOVACIA
	Unicameral
	Consiliul Naţional

(Národná Rada)
	150
	Sistemul reprezentării proporţionale cu scrutin de listă şi vot preferenţial, organizat la nivelul unei singure circumscripţii electorale (întreg teritoriul naţional).

Durata mandatului: 4 ani.


	36.263
cetăţeni/

mandat
	5.439.448 
(2006)

	23.
	SLOVENIA
	Bicameral
	Adunarea Naţională 
(Drzavni Zbor)
	90
	Sistemul reprezentării proporţionale cu scrutin de listă (închisă), organizat în opt circumscripţii electorale. 

Pentru minorităţile naţionale - italiană şi maghiară – care au dreptul la câte un mandat de deputat se stabilesc două circumscripţii speciale.
Durata mandatului: 4 ani.
	22.308
cetăţeni/

mandat
	2.007.711 
(2008)

	
	
	
	Consiliul Naţional
 (Drzavni Svet)
	40
	Membrii Consiliului Naţional sunt aleşi indirect, de către organizaţiile de interese, de comunităţile locale sau de către grupurile de interese. 

Durata mandatului: 5 ani 

	50.193
cetăţeni/

mandat
	

	24.
	SPANIA
	Bicameral
	Congresul Deputaţilor (Congreso de los Diputados)

	350
	Sistemul reprezentării proporţionale cu scrutin de listă (blocată).
Durata mandatului: 4 ani.


	115.566
cetăţeni/

mandat
	40.448.191

(2008)

	
	
	
	Senat

(Senado)
	264
	Pentru alegerea Senatului se folosesc două sisteme electorale:

▪ alegeri directe - aşa numitul “sistem cu vot limitat” (fiecare alegător poate vota un număr de maximum trei candidaţi), prin care sunt aleşi 208 senatori (în 52 circumscripţii electorale plurinominale; pentru fiecare circumscripţie se alocă 4 mandate);
▪ alegeri indirecte:  pentru 56 de senatori, aleşi, conform propriilor proceduri electorale, de Adunările legislative ale Comunităţilor autonome. 
Durata mandatului: 4 ani.


	153.213
cetăţeni/

mandat


	

	25.
	SUEDIA
	Unicameral
	Parlament

(Riksdagen)
	349
	Sistemul reprezentării proporţionale cu scrutin de listă şi vot preferenţial (opţional).

Durata mandatului: 4 ani.


	26.026
cetăţeni/

mandat
	9.082.995 (2005)

	26.
	UNGARIA
	Unicameral
	Adunarea Naţională (Országgyulés)
	386
	Sistem electoral mixt, care combină sistemul majoritar cu cel proporţional: 
▪ 176 de membri sunt aleşi prin sistem majoritar uninominal cu două tururi de scrutin;

▪ cel mult 152 de membri sunt aleşi prin scrutin de listă; 

▪ cel puţin 58 de mandate sunt „compensatorii”, fiind atribuite unor candidaţi aflaţi pe listele naţionale ale partidelor.
Durata mandatului: 4 ani. 
	25.924
cetăţeni/

mandat
	10.006.835

(2005)


Surse: Sisteme electorale, Asociaţia Pro Democraţia – Centrul de resurse pentru democraţie, Bucureşti, 2006; Paginile web ale parlamentelor naţionale din statele membre U.E, ale Fundaţiei Internaţionale pentru sisteme electorale ( International Foundation for  Electoral Systems-IFES) şi ale  Uniunii Interparlamentare.

ANEXA 2
Comparaţie a situaţiei Parlamentului României cu structura parlamentelor şi cu numărul de parlamentari (raportate la dimensiunea populaţiei) din celelalte 26 de state membre ale Uniunii Europene
.
Sub aspectul populaţiei, România ocupă locul 7 în Europa, cu 21,5 milioane cetăţeni. 
Cele 6 state mai mari ca populaţie sunt: 
1. Germania (82,5 milioane); 
2. Franţa (63,7 milioane); 
3. Regatul Unit (61,1 milioane); 
4. Italia (57,3 milioane); 
5. Spania (45,3 milioane); 
6. Polonia (38,1 milioane). 
După România, în poziţiile 8-27, regăsim: 
8. Olanda (16,4 milioane); 
9. Grecia (11,2 milioane); 
10. Belgia (10,7 milioane); 
11. Portugalia (10,4 milioane); 
12. Cehia (10,3 milioane); 
13. Ungaria (10,1 milioane); 
14. Suedia (9,2 milioane); 
15. Austria (8,3 milioane); 
16. Bulgaria (7,6 milioane); 
17. Danemarca (5,4 milioane);
 18. Slovacia (5,4 milioane); 
19. Finlanda (5,3 milioane);
20. Irlanda (4,0 milioane); 
21. Lituania (3,4 milioane); 
22. Letonia (2,3 milioane); 
23. Slovenia (2,0 milioane); 
24. Estonia (1,4 milioane); 
25. Cipru (0,8 milioane); 
26. Luxemburg (0,5 milioane); 
27. Malta (0,4 milioane).
Din cele 27 de state ale Uniunii Europene, 13 dispun de parlamente bicamerale (alături de România: Austria, Belgia, Cehia, Franţa, Germania, Irlanda, Italia, Olanda, Polonia, Regatul Unit, Slovenia şi Spania), iar 14 de parlamente unicamerale (Bulgaria, Cipru, Danemarca, Estonia, Finlanda, Grecia, Letonia, Lituania, Luxemburg, Malta, Portugalia, Slovacia, Suedia şi Ungaria).

Toate cele 6 state cu o populaţie mai mare decât a României au Parlamente bicamerale (Germania, Franţa, Regatul Unit, Italia, Spania şi Polonia). Statul în poziţia imediat următoare ca populaţie după România are tot Parlament bicameral (Olanda). Dintre cele 5 state care mai au o populaţie de peste 10 milioane de locuitori, 2 au Parlamente bicamerale (Belgia şi Cehia) şi 3 au Parlamente unicamerale (Grecia, Portugalia şi Ungaria). Altfel spus, din cele 13 state cu o populaţie de peste 10 milioane, numai 3 au Parlamente unicamerale, în timp ce 10 (între care toate cele 6 state cu o populaţie mai mare decât cea a României) au Parlamente bicamerale. În afară de statele cu puţin peste 10 milioane de locuitori – adică oricum sub jumătate din populaţia României – (Belgia şi Cehia), există şi 3 state cu o populaţie mult mai mică decât a României, tot cu Parlamente bicamerale (Austria – 8,3 milioane, adică puţin peste 1/3 din populaţia României; Irlanda – 4,0 milioane, adică sub 1/5 din populaţia României; Slovenia – 2,0 milioane, adică sub 1/10 din populaţia României).

Ca număr de parlamentari (după caz, din ambele Camere, incluzând şi parlamentarii cu moduri speciale de dobândire a calităţii), în cifre absolute, situaţia se prezintă astfel: 
1. Regatul Unit: 1.352 (645 + 707); 
2. Italia: 959 (630 + 329, inclusiv 7 senatori de drept sau numiţi); 
3. Franţa: 920 (577 + 343); 
4. Germania: 691 (622 + 69); 
5. Spania: 613 (350 + 263); 
6. Polonia: 560 (460 + 100); 
7. România: 471 (334, inclusiv deputaţii aleşi prezentaţi de organizaţiile minorităţilor naţionale + 137); 
8. Ungaria: 386; 
9. Suedia: 349; 
10. Grecia: 300; 
11. Cehia: 281 (200 + 81); 
12. Austria: 245 (183 + 62); 
13. Bulgaria: 240; 
14. Portugalia: 230; 
15. Irlanda: 226 (166 + 60); 
16. Olanda: 225 (150 + 75); 
17. Belgia: 221 (150 + 71); 
18. Finlanda: 200; 
19. Danemarca: 179; 
20. Slovacia: 150; 
21. Lituania: 139; 
22. Slovenia: 130 (90 + 40); 
23. Estonia: 101; 
24. Letonia: 100; 
25. Cipru: 83 (56 pentru comunitatea cipriotă greacă + 24 pentru comunitatea cipriotă turcă + 3 pentru grupurile religioase); 
26. Malta: 69; 
27. Luxemburg: 60.

Ţara de origine a parlamentarismului, Regatul Unit, are cel mai mare număr de parlamentari. Se observă că România ocupă exact aceeaşi poziţie 7 şi ca număr de cetăţeni, şi ca număr de parlamentari.

Corect este însă a se raporta numărul total de parlamentari la populaţia fiecărui stat, pentru a se obţine astfel raportul dintre 1 parlamentar şi numărul de cetăţeni. Raportul populaţie/ număr de parlamentari este următorul: 
1. Malta: 5.800; 
2. Luxemburg: 8.300; 
3. Cipru: 9.600; 
4. Estonia: 13.900; 
5. Slovenia: 15.400; 
6. Irlanda: 17.700; 
7. Letonia: 23.000; 
8. Lituania: 24.500; 
9. Ungaria: 26.200; 
10. Suedia: 26.300; 
11. Finlanda: 26.500; 
12. Danemarca: 30.200; 
13. Bulgaria: 31.700; 
14. Austria: 33.900; 
15. Slovacia: 36.000; 
16. Cehia: 36.700; 
17. Grecia: 37.300; 
18. Portugalia: 45.200; 
19. Regatul Unit: 45.200; 
20. România: 45.600; 
21. Belgia: 48.400; 
22. Italia: 59.700; 
23. Polonia: 68.000; 
24. Franţa: 69.200; 
25. Olanda: 72.900; 
26. Spania: 73.900; 
27. Germania: 119.400. 
Din această perspectivă, România se află abia pe locul 20 din cele 27 de state ale Uniunii Europene. Altfel spus, în 19 din cele 27 de state există mai mulţi parlamentari raportat la dimensiunile populaţiei decât în România şi doar în 7 state există un număr mai mic de parlamentari raportat la dimensiunile populaţiei decât în România.
În situaţia în care România va avea numai 300 de parlamentari în total, raportul populaţie/număr de parlamentari va fi de 71.700, ceea ce va plasa România pe abia locul 24 din cele 27 de state europene, deci va avea un număr de parlamentari raportat la populaţie dintre cele mai mici din Europa (numai 3 state vor avea mai puţini parlamentari raportat la populaţie). Romania va avea acelaşi număr de parlamentari ca şi Grecia (care are însă o populaţie doar la jumătate), respectiv un număr de parlamentari mai mic decât Ungaria sau Suedia (care au însă, fiecare, o populaţie mai puţin de jumătate din populaţia României).
� Franz Joseph a devenit împărat al Austriei în anul 1848, iar din 1867, când s-a fondat dualismul austro-ungar, devine împărat al Austro-Ungariei. Cu toate că a reuşit să menţină autoritatea Imperiului, Franz Joseph şi-a petrecut aproape întreaga domnie luptând împotriva forţelor naţionaliste ale naţiunilor care doreau să iasă de sub dominaţia imperială şi să devină state suverane. În anul 1859 pierde teritoriile Lombardia şi Sardinia în favoarea lui Napoleon al  III-lea. În urma războiului austro-prusac din 1866, pierde şi Veneţia. Prusia, aflată în plină ascensiune, îl  obligă să încheie cu Ungaria un tratat prin care s-a creat dubla monarhie austro-ungară. Tratatul este cunoscut în istorie drept Dualismul Austro-Ungar. Cele două regate habsburgice deţineau puteri egale în cadrul Imperiului. Pe lîngă Austria şi Ungaria imperiul cuprindea Moravia, Boemia, Slovenia, Polonia austriacă, Transilvania, Croaţia, Silezia austriacă şi părţi ale coastei dalmatice. Aceste state, agitate mereu de lideri naţionalişti, au devenit, în timp, inamicul cel mai aprig al dublei monarhii. Declaraţia de război a lui Franz Iosif împotriva Serbiei, după asasinarea nepotului său, arhiducele austriac Franz Ferdinand (moştenitorul tronului), de către un naţionalist sârb în 1914, a fost scânteia care a declanşat primul război mondial.


Pactul dualist din 1867 a făcut din Austria şi Ungaria ţări auto-guvernate sub un suveran comun. Fiecare ţară avea propriul parlament care controla afacerile interne, în timp ce chestiunile legate de politica externă, război şi finanţe erau hotărâte de miniştri comuni ambelor ţări. Împăratul Austriei era totodată şi rege al Ungariei. Imperiul s-a destrămat prin tratatele din 1919 şi 1920, care făceau parte din Sistemul de Tratate de Pace de la Versailles. (Victor Duculescu, Constanţa Călinoiu, Georgeta Duculescu – Drept constituţional comparat, Editura „Lumina Lex”, Bucureşti, 1999, pag. 316 - 317)


� “Art.42.


1. Preşedintele Consiliului Naţional va transmite fără întârziere Consiliului Federal, orice proiect de lege adoptat de Consiliul Naţional.


2. Dacă legea constituţională nu prevede altfel, orice text adoptat poate fi promulgat şi publicat numai în condiţiile în care Consiliul Federal nu a ridicat nici o obiecţie motivată privind adoptarea textului.


3. Orice obiecţie trebuie transmisă, în scris, Consiliului Naţional, de către Preşedintele Consiliului Federal în termen de 8 săptămâni de la primirea textului adoptat; va fi informat şi Cancelarul Federal.


4. În cazul în care Consiliul Naţional, în prezenţa a cel puţin ½ din numărul total al membrilor îşi menţine rezoluţia originală, textul va fi promulgat şi publicat. În cazul în care Consiliul Federal nu ridică nici o obiecţie sau nici o obiecţie motivată nu a fost ridicată în termenul prevăzut la punctual 3, textul adoptat va fi promulgat şi publicat.


5. Consiliul Federal nu are competenţa de examinare a rezoluţiilor Consiliului Naţional referitoare la Regulamentul Consiliului Naţional, la dizolvarea Consiliului Naţional, la legea federală a finanţelor, la o prevedere temporară conformă art. 51, punctul 5 sau la o dispoziţe privind proprietatea federală, la asumarea sau modificarea răspunderii federale, la contractarea sau conversia datoriei monetare federale, la adoptarea exerciţiului bugetar federal final.” 


�  Arnaud Le Pilloner, „De la révision à l’abrogation de la Constitution: les termes du débat”, Jus Politicum no.3/décembre 2009, Revue de droit politique, p.4


http://www.juspoliicum.com/De-la-revision-a-l-abrogation-de.html


� Sorin Popescu, Victoria Ţăndăreanu, Uniunea Europeană şi revizuirile constituţionale naţionale”, Buletin de informare legislativă nr. 4 / 2003, pag.7, Consiliul Legislativ


� Consiliul Naţional poate fi dizolvat înainte de expirarea acestui termen în următoarele două cazuri:


- la solicitarea membrilor Consiliului Naţional, aprobată cu o majoritate simplă de voturi;


- prin hotărâre a Preşedintelui Federal, care, la recomandarea Guvernului Federal, are dreptul de a dizolva Consiliul Naţional.


� Austria este formată din 9 landuri: Austria Inferioară, Austria Superioară, Burgenland, Carintia, Salzburg, Styria, Tirol, Viena, Vorarlberg.


�   La 18 noiembrie 1830, Congresul Naţional a proclamat independenţa Belgiei, care apoi a fost recunoscută de Conferinţa de la Londra, la 26 decembrie 1830 şi consacrată prin Tratatul de pace din 19 aprilie 1839.


� Morris, Chris (� HYPERLINK "http://wapedia.mobi/ro/2005-05-13" �2005-05-13�). � HYPERLINK "http://news.bbc.co.uk/1/hi/world/europe/4545433.stm" �Language dispute divides Belgium�. BBC News. http://news.bbc.co.uk/2/hi/europe/4545433.stm 


� http://www.belgium.be/en/about_belgium/government/federale_staat/


� Primul este reprezentat de statul federal, Comunităţi şi Regiuni. Al doilea este cel al Proviciilor, iar al treilea este cel al Comunelor. La nivel federal statul gestionează toate activităţile care afectează interesele cetăţenilor belgieni, independent de orice consideraţie de ordin lingvistic, cultural sau teritorial: politică externă, apărare naţională, justiţie, finanţe, securitate socială şi problemele majore legate de sănătate publică sau afaceri interne. De asemenea, statul îşi asumă toate responsabilităţile legate de relaţiile regatului cu organismele internaţionale ca Uniunea Europeană sau NATO. Comunităţile sunt responsabile pentru problemele legate de limbă, cultură şi educaţie, Regiunile, înfiinţate din considerente de natură economică au atribuţii în probleme de planificare teritorială, urbanism, mediu sau ocuparea forţei de muncă, Provinciile sunt subordonate autorităţilor reprezentante ale Comunităţilor şi Regiunilor, iar Comunele sunt învestite cu atribuţii la nivel de comunitate locală, cât mai aproape de cetăţean. Ca şi Provinciile, Comunele se află sub tutela altor autorităţi. (http://www.diplomatie.be/en/belgium/) 


� Aleşi conform sistemului reprezentării proporţionale cu scrutin de listă şi vot preferenţial (opţional).


� Prinţul Philippe, prinţesa Astrid şi prinţul Laurent.


� http://www.artline.ro/Regatul_Belgiei-17804-1-n.html


� � HYPERLINK "http://mjp.univ-perp.fr/constit/be1994.htm" �http://mjp.univ-perp.fr/constit/be1994.htm�; 


  http://www.senate.be/doc/const_fr.html - versiunea Constituţiei în vigoare, cu modificările efectuate până la data de 22 decembrie 2008. 


� Ansamblu de texte juridice, legi, hotărâri judecătoreşti pronunţate de-a lungul secolelor de către curţi în anumite cazuri şi acceptate în mod unitar, precum şi din convenţii, cutume şi practici. (J Morison, G. Anthony, C.O'Neill, Le régime politique du Royaume-Uni, în „Les régimès politiques des pays de l' U.E. et de la Roumanie”, Ed. R.A.M.O., Bucureşti, 2002


� � HYPERLINK "http://homepage.mac.com/dmhart/Teaching/BillsOfRights/Docs/Belgium1831.pdf" �http://homepage.mac.com/dmhart/Teaching/BillsOfRights/Docs/Belgium1831.pdf�


� HYPERLINK "http://www.modern-constitutions.de/" �http://www.modern-constitutions.de/� - Constitutions of the World from the late 18th Century to the Middle of the 19th Century Online. Sources on the Rise of Modern Constitutionalism / Verfassungen der Welt vom späten 18. Jahrhundert bis Mitte des 19. Jahrhunderts Online. Quellen zur Herausbildung des modernen Konstitutionalismus. Edited by / Herausgegeben von Horst Dippel. K.G. Saur, 2007.


� � HYPERLINK "http://mjp.univ-perp.fr/constit/be.htm" �http://mjp.univ-perp.fr/constit/be.htm�


� ibidem


� http://www.belgium.be/en/about_belgium/country/history/belgium_from_1830/


� Cu referire la sistemul federal belgian, istoricul A. de Tocqueville spunea despre autonomia locală: “Congresul Naţional a consacrat existenţa unei a patra puteri, puterea locală, alături de cele trei mari puteri clasice, cea legislativă, cea executivă şi cea judecătorească. Autonomia comunelor face parte oarecum din patrimoniul nostru public; departe de a se opune unităţii necesare naţiunii, ea este, dimpotrivă temelia ei cea mai solidă”.   


� http://www.crisp.be/VocPol/vocpol.asp?terme=autonomie%20constitutive


Principiul este întâlnit şi în alte state (Spania - Ţara Bascilor), în raport cu limitele competenţelor şi autonomiei de ordin financiar şi fiscal ale comunităţilor locale. 


http://eur-lex.europa.eu/


� Regiunile şi Comunităţile deveneau, prin parlamentele locale, responsabile pentru controlul fondurilor destinate proceselor electorale desfăşurate pentru alegerea reprezentanţilor în instituţiile proprii. ( http://www.cfwb.be/index.php?id=457)


� � HYPERLINK "http://mjp.univ-perp.fr/constit/be1994.htm" �http://mjp.univ-perp.fr/constit/be1994.htm�;


� � HYPERLINK "http://www.lachambre.be/kvvcr/pdf_sections/pri/fiche/04F.pdf" �http://www.lachambre.be/kvvcr/pdf_sections/pri/fiche/04F.pdf�


� art. 33


� art. 142


� � HYPERLINK "http://mjp.univ-perp.fr/constit/be1994.htm" �http://mjp.univ-perp.fr/constit/be1994.htm�;


� Italia prin Constituţia din anul 1947, a statuat regionalismul politic pentru Sicilia care are propriile instituţii de guvernare, dar care funcţionează conform Constituţiei Italiei.


� � HYPERLINK "http://www.belgium.be/" �http://www.belgium.be/�


� Victor Duculescu, Constanţa Călinoiu, Georgeta Duculescu – Drept constituţional comparat, Editura „Lumina Lex”, Bucureşti, 1999, pag. 688.


� ibidem


� La o zi după debarcare, autorităţile instalate prin lovitura de stat demisionează, şeful interimar al statului devenind Glafkos Clerides. Turcia menţine în insulă aproximativ 35000 de militari în care ciprioţii turci văd garanţia securităţii lor. 


� Art 181 (para. 21) din Constituţie.


� http://www.cyprus.gov.cy/portal/portal.nsf/dmlgovernment_en/


� http://www.kypros.org/Documents/Tornaritis/docs/nicosia.html


� The Fifth Amendment to the Constitution Act of 2006, No 127 (I) 2006 of 28 July 2006 -  Constitutional Implications of EU Membership: A View from the Commission, Frank Hoffmeister, Published in: „Croatian Yearbook of European Law and Policy”, Vol. 3 (2007), pp. 59-97.- Walter Hallstein-Institut für Europäisches Verfassungsrecht Humboldt-Universität zu Berlin WHI - Paper 10/08


� http://www.ft.dk/English/~/media/Pdf_materiale/Pdf_publikationer/English/My%20Constitutional%20Act_samlet_web%20pdf.ashx


� Când s-a introdus monarhia ereditară în 1660-1661, monarhia a devenit Absolutism Regal. Succesiunea, care se baza pe principiul primului născut de sex masculin, a intrat în vigoare prin Legea Regală din 1665, lege ce reglementa de asemenea afacerile interne ale casei regale. Constituţia democratică de la 5 iunie 1849 a schimbat statutul monarhiei din absolută în constituţională. Actul de Succesiune de la 27 martie 1953 a introdus posibilitatea succesiunii feminine, ceea ce a permis actualei Regine să succeadă la tron.


� Gorm cel Bătrân a devenit primul rege, în jurul anului 936.


� http://www.servat.unibe.ch/law/icl/da__indx.html


� http://pub.uvm.dk/2008/democracycanon/kap20.html


� The Growth of Scandinavian Law, Lester B. Orfield, Benjamin F. Boyer (FRW) - : University of Pennsylvania Press for Temple University Publications, 1953. Reprinted 2002 by The Lawbook Exchange, Ltd. LCCN 2001023454. ISBN 1-58477-180-1. Cloth. - A study in comparative law that examines the legal systems of Denmark, Iceland, Norway, and Sweden and the forces that influenced their development.


� Deşi sufragiul era universal în raport cu standardele acelor vremuri, în realitate, numai 13-14% din populaţia adultă avea drept de vot.  


� http://www.denmark.dk/en/menu/About-Denmark/Government-Politics/Political-System/Constitution/TheConstitution/


� http://pub.uvm.dk/2008/democracycanon/kap20.html -The Constitutional Act of the Kingdom of Denmark


� “§ 1. This Constitutional Act shall apply to all parts of the Kingdom of Denmark.


§ 2. The form of government shall be that of a constitutional monarchy. Royal authority shall be inherited by men and women in accordance with the provisions of the Act of Succession to the Throne of March 27, 1953.


§ 3. Legislative authority shall be vested in the King and the Folketing conjointly. Executive authority shall be vested in the King. Judicial authority shall be vested in the courts of justice. (1953 – The constitutional Act of Denmark, Part 1).


� 1948, 23 martie: Legea autoadministrării conferă Insulelor Feroe un statut de autonomie internă; 1979, 1 mai: Groenlanda dobândeşte un statut de autonomie internă.


� http://www.ft.dk/English/~/media/Pdf_materiale/Pdf_publikationer/English/My%20Constitutional%20Act_samlet_web%20pdf.ashx


� În cazul în care discutarea bugetului nu se încheie până la deschiderea noului exerciţiu bugetar, Folketing-ului i se prezintă spre aprobare un proiect de buget provizoriu.


� Jaakko Nousiainen – Le système degouvernement finlandais: d'un régime étatique mixte à un régime parlementaire (http://www.om.fi/constitution/5064.htm)


� În secolul XVIII, societatea franceză era împărţită în ordine sau stări. Clerul forma prima stare, nobilimea, starea a doua, iar starea a treia cuprindea restul populaţiei, formată din burghezie, ţărani şi muncitori urbani. La 5 mai 1789, în mijlocul a numeroase festivităţi, respectând strict eticheta de la 1614, Adunarea Stărilor Generale se deschidea în palatul regal de la Versailles. Regele a dorit să impună votul colectiv, astfel încât majoritatea avută de a treia stare să devină inutilă, votul acestei stări ar fi cântărit exact la fel ca şi cel al fiecăreia dintre celelalte două stări. În loc de discutarea impozitelor, principala preocupare a Adunarii a fost organizarea legislaturii, în discuţii separate. La 17 iunie, în urma eşecului tentativelor de reconciliere între stări, reprezentanţii celei de-a treia stări s-au declarat ca fiind Adunare Naţională a poporului. Celalte două ordine au fost invitate să adere. 


Începutul Adunării Constituante: Noua adunare s-a ocupat imediat de finanţe şi de nevoile poporului. Deşi, cu scopul de a anula hotărârile adunării, regele a încercat să împiedice reunirea acesteia, Adunarea şi-a mutat deliberările, unde deputaţii, la 20 iunie, au jurat că vor continua lucrările până când vor oferi Franţei o constituţie. Două zile mai târziu, Adunarea s-a reunit la biserica Saint-Louis, unde o parte a clerului i s-a alăturat. La 23 iunie, regele a ordonat dispersarea Adunării Stărilor Generale. Majoritatea nobilimii şi clerului s-a supus ordinului, deputaţii celei de-a treia stări au rămas fideli jurământului de a realiza o constituţie. Regele a înconjurat cu trupe Parisul şi Versailles. La 9 iulie, reconstituindu-se ca Adunare Constituantă naţională, aceasta cerea regelui ferm, retragerea trupelor, inclusiv celor străine. Regele a refuzat cererea şi a oferit Adunării posibilitatea de a se deplasa în afara Parisului, pentru a o priva astfel de sprijinul parizienilor. La 11 iulie, regele, acţionând sub influenţa nobililor conservatori, şi-a schimbat miniştrii. Ştirea a fost anunţată în Paris la 12 iulie, fiind interpretată ca o lovitură de stat a conservatorilor şi a reprezentat începutul unei periode insurecţionale în Paris. În dimineaţa de 15 iulie, regele a realizat înfrângerea în faţa insurecţiei cetăţenilor parizieni şi a dat ordin de retragere a trupelor fidele lui, revenind asupra schimbărilor guvernamentale făcute în urmă cu câteva zile.


� „Bastilia era semnul vizibil al puterii fără lege. Căderea ei a fost simţită cu adevărat ca prevestind pentru restul Europei, acea supremaţie a dreptului ce există deja în Anglia." A.V.Dicey, Constitution, Londra 1984, p. 177


� http://mjp.univ-perp.fr/france/france.htm


� http://www.assemblee-nationale.fr/connaissance/revision.asp


� http://www.assemblee-nationale.fr/english/synthetic_files/file_41.asp


� http://www.assemblee-nationale.fr/connaissance/revision.asp


� Buletin de informare legislativă nr. 3/2008 


� Edouard Balladur (a cărui carieră juridică a început la Consiliul de Stat, instituţie de prestigiu, cu o tradiţie de 200 de ani), începând cu 1986 a fost în mai multe legislaturi deputat, ministru al economiei, finanţelor şi privatizării (1986-1988, în timpul primului ministru Jacques Chirac), apoi (martie 1993-mai 1995) prim-ministru al Franţei, numit de François Mitterand, continuând să fie deputat până în mai 2007.


� http://www.assemblee-nationale.fr/connaissance/constitution.asp#titre_4 - Constitution de la République française - Constitution du 4 octobre 1958 – (Texte en format pdf - décembre 2009)


� Mandatul unui deputat, care este în mod normal de 5 ani, poate fi întrerupt prin dizolvarea Adunării Naţionale. 


� Senatul francez are o situaţie constituţională privilegiată în sensul că nu poate fi dizolvat, putând bloca o propunere de revizuire constituţională, fiind considerat din acest punct de vedere, unul din garanţii Constituţiei.


Membrii săi sunt aleşi în mod indirect, pentru un mandat de 6 ani. Jumătate dintre ei sunt reînnoiţi la fiecare 3 ani. Din punct de vedere politic, rolul Senatului poate fi rezumat la trei funcţii principale:


a) formează o contrapondere la puterea exercitată de Adunarea Naţională;


b) datorită mandatului de 6 ani, înlătură influenţele concentrării puterii de către un preşedinte influent sau de către un partid care ar dobândi o zdrobitoare majoritate parlamentară. 


Astfel, Senatul are un rol de a echilibra raportul de forţe, nepermiţând Adunării Naţionale să adopte măsuri discreţionare;


c) contribuie la îmbunătăţirea proiectelor de lege aprobate de Adunarea Naţională.


� În dreptul francez, infracţiunile se împart în funcţie de gravitatea lor în crime (a căror săvârşire este sancţionată cu pedepse penale), delicte (a căror comitere este sancţionată cu pedepse corecţionale) şi contravenţii (art. 111-1 din Codul penal).  


� Ulrich Karpen, ed., La Constitution de la République Féderale d’Allemagne, Bonn, 1996, p. 147.


� J. Karpinski, A.B.C.-ul democraţiei, Bucureşti, Editura Humanitas, 1993, p. 121. 


� K. Schmidt-Bleibtreu, Kommentar zum Grundgesetz, 7. Auflage, 1990, p. 32.


� V. Duculescu, C. Călinoiu, G. Duculescu, Drept constituţional comparat, vol. 1, Bucureşti, Editura ”Lumina LEX”, 1999, p. 413.


� Legea fundamentală pentru Republica Federală Germania, Bucureşti, Editura All, 1998, p. 19.


� Ibidem , p. 16.


� Ibidem, p. 76.


� A. Busch, The Grundgesetz after 50 Years: Analysing Changes în the Grundgesetz, 2000, vol. 9, Issue 1, p. 49.


� Fabrice Hourquebie, Pouvoir constituant dérivé et contrôle du respect des limites - http://www.droitconstitutionnel.org/athenes/hourquebie.pdf


� K. Gozler, Le pouvoir de revision constitutionelle, Bordeaux, 1995.


� Ulrich Karpen, op.cit., p. 14.


� Ibidem, p. 15. 


� Legea fundamentală a fost modificată de 190 de ori în 50 de ani - A. Busch, The Grundgesetz after 50 Years, p. 46.


� Ibidem, p. 41.


� Ibidem.


� Legea fundamentală pentru Republica Federală Germania, p. 18-19.


� 25+2 modele electorale, Centrul de resurse pentru democrație al Asociației ”Pro Democrația”, București, 2006 


� http://www.servat.unibe.ch/law/icl/gr00000_.html


� Victor Duculescu, Constanţa Călinoiu, Georgeta Duculescu – Drept constituţional comparat, Editura „Lumina Lex”, Bucureşti, 1999, pag. 628


� http://www.constitutionnet.org/files/Lithuania%20Constitution.pdf


� Popescu Sorin, Ţăndăreanu Victoria, Uniunea Europeană şi Revizuirile constituţionale naţionale”, op.cit.


� http://www.constitutionnet.org/files/Latvia%20Constitution.pdf


� http://www.cvk.lv/cvkserv/constitution_2007.pdf


� www.legilux.public.lu/leg/textescoordonnes/recueils/Constitution/Page_de_garde.pdf -

